
AN     ROIMH-RADH 


Na  bheil  ann  's  na  chi  mi  uam  : 

Caol  is  geòdha,  cuan  is  bàgh  ; 
Glinn  is  beannaibh  corrach,  buan, 

'S  uiUt  'nan  luath-char  leis  gach  màm  I 
'S  ged  nach  teid  mu  m'  cheann-s'  an  t-uas, 

Air  son  bhi  guanais  feadh  nan  caol, 
'S  nach  meudaichear  mo  mhaoin  gu  fuathas 

A'  beachdachadh  air  snuadh  nam  maol, 
( lur  sòlas  leam,  o  oir  muir  làin, 

Mo  shùil  ri  fànas  àrd  nan  cruach, 
S  o  chnoc,  'san  oidhch',  's  an  sàil  aig  sìth, 

\uair  chì  mi  shios  na  reultan  shuas. 
Cho  luath  's  a  nochdas  maduinn  chèit, 

'S  a  dh'  eireas,  bhàrr  nan  sleibhtean,  ceò, 
Am  bàrr  an  uisge,  builgidh  iasg ; 

I^  ianlaidh  thig  an  iarmailt  beò  ; 
Am  meanbh-chrodh  'breacadh  measg  an  fhraoich, 

'S  an  crodh  datht'  air  raoin  an  fheòir 
Ag  eirigh  'g  altachadh  an  eang ; 

'S  an  dcigh  nam  mang  daimh  sheang  fo'n  cròic  ; 
(iach  ni,  gach  gnè,  's  gachcreutair  beò  ; 

S  an  iomlanachd  'nan  òrdugh  'ruith, 
Obair  Ughdair  àrd  nan  saoghal, 

A  thug  dhuinn  maraon  ar  bith. 

Mi  'g  èisdeachd  onfhadh  iomadh  sruth 

Gu  ruithteach,  cuisleach,  'dol  'na  stiU  ; 
Is  tonn  air  thonn  a'  tighinn  mar  fheachd, 

'S  a'  call  a  neirt  air  gainneamh  mhìn — 
Tha  spiorad  cagarach  'nam  fuaim, 

Ar  leam,  a'  luaidh  rium  air  na  bhà — 
Is  oiteagan  na  gaoith  mu  'n  stùc 

Ag  aithris  dhomh,  as  ùr,  nan  dàn. 
Tha  ròlag  lùbagach  nan  stuadh, 

Cobhartach  o'n  chuan  gu  leòir 
Aig  an  stoth,  'ga  h-iomain  suas, 

Mar  stadh  a  bhuaint'  air  achadh  feòir. 
'S  neònach  lìth  is  cruth  gach  bad 

Sligneach,  paidreanach  a  dh'  fhàs  ; 
'S  mìorbhuileach  gach  ni  air  fad 

A  thug  neart  na  mar'  à  sàs. 
Ach,  cia  às  a  sheòl  thu,  chlàir  ? 

Ca  eil  am  bàt'  an  robh  thu  'm  feum  ? 
Cha  b'  e  'n  t-òrd  no  spionnadh  làmh 

A  sgealb  à  t'  àit'  thu  dh'  aona  bheum. 
'S  fhad  thu  luaisgte  nunn  's  a  nall ; 

Tha  'n  lìonanach  mu  d'  cheann  a'  fàs, 
'S  do  thaobh  bha  snaidht'  'na  chriathar  tholl, 

'S  na  giùrannan  gu  teann  an  sàs. 
An  è  do  sgeul-sa,  sgiorradh  truagh 

Air  bogha  buaireasach  nan  aog, 
'Chuir  fòirlion  threun  do  ghrunnd  a'  chuain, 

'S  le  doininn  chruaidh,  cha  chluinnt'  an  glaodh. 
An  tig,  no  'n  d'  thàinig  sgeul  mu  'n  chall 

A  spìon  thu  as  do  ghrèim  cho  tràth  ? 

Am  faca  tu  dol  sìos  nan  sonn 

Nach  cuir  cas  air  fonn  gu  bràth  ? 
Màthair — dh'  fhaoidteadh  bean — fo  bhròn 

Ag  altrum  dòchais,  's  e  fàs  fann, 
'S  ag  eisdeachd  tacan  ann  an  dùil — 

Gach  oidhch'  mu  'n  cuir  i  nunn  an  crann — 
A  dh'  fheuch  an  cluinn  i  fuaim  a  cheum 

Bu  bhinne  leath'  na  teudan  fidhl'. 
Ach  cha  'n  eil  fuaim  air  lic  no  làr, 

Ach  marbh  na  h-oidhche  'g  ràdh  "  cha  till." 
Sin  tiHidh  i  gu  cagailt  fhuair, 

'S  a  leanabaibh  maoth  'nan  suain  gun  sprochd, 
'S  tha  cheist  o  cridhe,  uair  is  uair : 

"  Cà  eil  do  leabaidh,  luaidh,  an  nochd." 

Ach  cò  bheir  foghlum  as  na  chì, 

An  àird  nan  speur,  no  shìos  aìr  làr, 
Na  thig  as  an  doimhne  nìos, 

No  na  gheibh  e  sgriobht'  air  clàr  ? 
(led  dhùisgeas  ioghnadh  iomadh  smuain 

Gu  togarrach  à  suain  a  leab', 
Mar  sheilleanan  a'  dol  air  ghleus 

Ri  ceud  gath  greine  as  an  sgeap, 
Ach,  car  mar  shrad  air  bheagan  iùil 

Theid  àrd  os  cionn  na  lasrach  beò, 
A  thiota,  thèid  a  boillsg'  air  chùl : 

'S  gèarr  gu  'm  mùchar  i  'sa  cheò. 
Sud  is  cor  do  dh'  iomadh  smuain  ; 

Mar  mheasan  suarach  an  dèigh  greigh  ; 
No  sleamhnachadh  o  thaobh  gu  taobh 

Mar  an  t-iarunn  maol  air  eidh. 

Gidheadh,  cha  chall  bhi  gleachd  còrr  uair, 

Ged  nach  crùnadh  buaidh  mo  strìth, 
'S  ged  rachainn  air  seachran  seilg, 

Gur  fallaineachd  bhi  falbh  na  frìth. 
Ri  lunndaireachd  cha  'n  èirich  aoibh, 

Ged  's  ainmig  thig  à  saothair  gruaim. 
Ach  's  cuspair  so  gun  chrìch,  gun  cheann  : 

Na  bheil  ann  's  na  chì  mi  uam. 

Sgeulaiche  nan  Caol 

Tha  'n  sgeulaiche  a'  toirt  buidheachais  do  'n  Chomunn 
Ghàidhealach  air  son  cead  a  thoirt  dha  Sgeulachdan  agus 
Dàin  a  fhuair  duaisean  aig  a'  Mhòd,  a  chlo-bhualadh  anns 
an  leabhar  so,  's  do  na  càirdean  sin  a  thug  còmhnadh 
dha  ann  an  gleusadh  an  leabhair  air  son  a'  chlo-bhual- 
adair,  agus  do  'n  luchd-deagh-rùin  ud  a  shaothairich  a 
chum  an  obair  a  thoirt  gu  buil  shoirbheasaich. 

SGEULAICHE    NAN    CAOL 


CIA    MAR     A    CHUMAR    A'    GHAIDHLIG 
BEO? 


"  'Bhi  'ga  h-èisdeachd,  'g-a  labhairt,  's  'ga  seinn, 
'Ga  leughadh  's  'ga  cleachdadh  ri  'r  cloinn." 

THA'N  sean-fhacal  ag  ràdh — "Gur  a  miosa  na'n 
t-uireasaibh  tuiUidh  's  a  chòir,"  agus  air  eagal 
gu  'm  faod  mise  tuiUidh  's  a  chòir  a  ràdh  air  a* 
chuspaìr  so,  cha  'n  abair  mi  diog  ach  an  dà  shreath  a  dh' 
aithris  mi  cheana.  Ach  cuiridh  mi  sios  briathran  còmh- 
raidh  mu  'n  chùis,  a  chuala  mi  eadar  dà  Ghàidheal. 
Tha  'n  Gall  a'  smaointinn  nach  'eil  dà  bheachd  ann  am 
measg  nan  Gàidheal,  mu  'n  Ghaidhlig  a  chumail  beò ; 
ach  cha  'n  e  sud  an  aon  bheachd  ceàrr  a  th'  aig  a'  Ghall 
mu  'n  Ghàidheal.     Tha  'n  còmhradh  mar  a  leanas : — 

A 

"Tha  latha  math  ann  an  diugh,  Alasdair."  "Cha'n  eil 
mise  ag  ràdh  nach  'eil,  a  Dhùghaill,  mur  a  bheil  toil  do 
chònnsachadh  agad."  "  Ma  ta,  's  ann  a'  cònnsachadh  a  bha 
sinn  an  uair  mu  dheireadh  a  thachair  sinn."  "  Cha  rachainn 
idir  an  urras  nach  ann,  ged  nach  'eil  cuimhn'  agam ;  ciod 
uime  'bha  sinn  a'  cònnsachadh?"  "Bha  sinn  a'  deasbair- 
eachd  mu  'n  Ghaidhlig,  co  dhiu  bha  e  ceart  no  feumail  i 
bhi  air  a  teagasg  anns  na  sgoilean,  no  nach  robh ;  no  co 
dhiu  bha  i  chum  buanachd  'sam  bith  do  'n  chloinn  òig, 
iad  a  bhi  air  an  oileanachadh  ann  an  Gàidhlig  cho  math 
ri  Beurla."  "Tha  thu  ceart,  a  DhùghaiU,  tha  cuimhn' 
agam  air  a  h-uile  dad  dheth  sin  a  nis;  ach  mur  a  d' 
atharraich  thu  do  bheachd  uaidhe  sud,  's  ann  a'  conn- 
sachadh  a  bhitheas  sinn  an  diugh  cuideachd."  "Ach 
Alasdair,  tha  e  cho  furasda  Ealasaid-a'-chuain  a  chur 
suas  air  chèilidh  air  Beinn-neamhais,  's  a  tha  e  thusa  a 
chur  às  na  beachdan  a  ghabhas  tu  ann  ad  cheann.'' 
"Cha'n  'eil  mise,  a  DhùghaiU,  a'  gabhail  beachdan  air  a' 
chùis  so,  gu  dànarra,  ann  am  cheann  no  ann  am  chasan; 
ach  tha  mi  leigeil  le  tuigse  nàduir  mo  stiùradh  ann  an 
gnothaichean  cumanta,  direach  a  reir  's  mar  a  shaoileas 
mi  a  tha  an  tuigse  sin  'gam  sheòladh  's  cha  chreid  mi  gur 
a  chù  mor  sin  do  chreutair  reusanta  'sam  bith.  Cha  'n 
fhaca  tu  brùid  na  machrach  fein  riamh  a'  ruith  a  dh' 
iarraidh  fa.sgath  gu  taobh  na  sìon  de  chnoc,  no  de  'n 
ghàradh-phloc.  An  d'  atharraich  thu  do  bheachd  air  a' 
chùis  o  'n  chunna  mi  roimhe  thu?''  "Cha  d'  atharraich  gu 
dearbh :  thuirt  mi  roimhe  e,  's  their  mi  fhathasd  e;  cho 
fad  's  a  bhios  sinn  gu  math  dheth  agus  ann  an  deagh 
dhòigh,  gur  coma  dhuinn  dè  chànain  a  labhras  sinn." 
"Cha'n'eil  teagamh  agam  nach  faodamaid  a  bhi  gu  math 

dheth,  agus  ann  an  deagh  dhòigh,  ged  nach  biodh  cànain 
idir  againn.  Bidh  cuimhn'  agad  air  a'  bhalbhan  bhàn ;  bha 
esan  ann  an  deagh  dhòigh  fad  a  shaoghail,  ged  nach 
d'  thàinig  smid  riamh  as  a  cheann  ach  'Bap  ap  pà  pà  thu.'" 
"Tha  cuimhn'  agam  air  a  sin  math  gu  leòir;  ach  faodaidh 
tusa  do  rogha  dòigh  a  ghabhail  a  chum  a'  Ghàidhlig  a 
chumail  beò,  ach  thèid  a'  Ghàidhlig  bàs  gun  taing  dhuit." 
"Theid  sinne  bàs  an  toiseach,  a  DhùghaiU,  ach  cha 
tèid  a'  Ghàidhlig  bàs  gu  brath,  cho  fad  's  a  tha  beinn, 
gleann,  no  srath  an  Albainn,  an  Eirinn  agus  ann  an  cuid 
de  Shasunn  do  'n  d'  thug  i  an  ainm,  agus  an  dealbh  toinnte 
anns  an  ainm  sin."  ''  Faodaidh  sin  a  bhi ;  ach  tha 
tuiUidh  is  sin  air  fhiUeadh  a  stigh  anns  na  briathran : 
'A'  Ghàidhlig  a  chumail  beò.'"  "Tha  mi  ag  aontachadh 
leat  ann  a  sin  ;  tha  gun  teagamh,  tha  ioma  cànain  ann, 
agus  *s  e  na  bheil  de  bheatha  annta,  gu  bheil  iad  air  taobh 
nan  duilleag,  a'  stèineadh  anns  an  Leabhar-lann,  ach  tha 
iad  ann  an  da-rireadh  cho  marbh  ri  corp  spiosraichte 
Xebuchadnesar,  ged  a  chladhaichteadh  *n  uachdar  am 
màireach  e." 

"  Agus,  ciod  h  nis  an  dòigh,  tha  ihu  dol  a  ghabhail  air  a' 
Ghàidhlig  a  chumail  beò?"  "Cha'n  e  aon  dòigh  idir,  a 
dh'  fheumar  a  ghabhail  gus  a  sin  a  dheanamh,  ach  ioma 
dùigh.  Agus  's  e  a'  cheud  dòigh,  agus  anns  an  dol  a  mach, 
<  uimhnichidh  tù  gu  bheil  a  h-uile  dòigh  eile  air  a  toinn- 
eamh  ann,  agus  air  a  bonn-stèidheachadh  air  a'  cheud 
dòigh.  A  nis  o'n  tha  e  againn  air  ùghdarras  Oileanaich 
cho  ainmeil  's  a  bha  beò  'nar  linn  fèin,  gu  bheil  co- 
chòrdadh  sònraichte.  co  cheangal  iongantach — is  gann  a 
ghabhas  mìneachadh — daonnan  eadar  cànain  aguscoslas  na 
dùthcha  do  'n  cànain  ì ;  's  e,  ma  ta,  a'  cheud  dòigh  air  a' 

Ghàidhlig  a  chumail  fallain,  cothrom  a  thoirt  do  shluagh 
na  Gàidhealtachd  air  an  teachd-an-tìr  fèin  a  shòlar  anns 
na  glinn  'san  d'  rugadh  iad  agus  an  sinnsearachd  rompa  ; 
gu  'm  bì  cùisean  air  an  atharrachadh  o'n  dòigh  anns  am 
faca  am  Bàrd  Ileach  iad,  'nuair  thubhairt  e.  'Cha  chluinn- 
ear  luinneag  òighean/  gus  an  gabh  e  a  ràdh  ann  an 
da-rireadh — 

"  Gu  'n  cluinnear  luinneag'  òighean, 
Sèisd  nan  òran  air  a'  chlèith, 
'S  gu  'm  faicear  seòid  mar  àbhaist 
A'  cur  bàir  air  faiche  rèidh." 

Sin   agad   an   dòigh   air   thoiseach   gach    dòigh,    gus    a' 
Ghàidhlig  a  chumail  slàn  fallain.    Feumaidh  tu  a  chuimh- 
neachadh  gur  h-ann  a  bha  na  Gàidheil  ann  am  prìosan 
o  chionn  Unn;  agus  ged  a  rinn  neach  an  sud  's  an  so,  uair 
no  dhà,  obair  mhòr  agus  urramach,  's  e  ann  am  prlosan, 
gidheadh,  cha  'n  'eil  mòran  de  leitheadan  sin  a'  dol ;  agus 
cha  chreid  mi  gu  'm  bithinn  fada  ceàrr  ged  theirinn,  gur  h-i 
'n  smuain  air  uachdar  gach  smuain  aig  a'  mhòr  chuid  de 
na  bheil  'sa  phrlosan  air  an  latha  'n  diugh — Cia  mar  a 
geibh  mi  crioman  tombaca?"     "  Cia  mar  tha  thu  deanamh 
a  mach,  Alasdair,  gu  'n  robh  na  Gaidheil  ann  am  priosan?" 
"C'àit  eile  'n  robh  iad,  a  DhùghaiU?     'S  e 'n  t-òrdugh  a 
fhuair    an     duine     air     tùs :     De     uile     chraobhan     a' 
Ghàraidh  ithidh  tu,  ach  an  t-aon."     Ach  's  e  'n  t-òrdugh  a 
f  huair  an  Gàidheil — ach  tuigidh  tu,  cha  b'e  'n  aon  neach  a 
thug  seachad  an  dà  òrdugh — 's  e  'n  t-òrdugh  a  fhuair  an 
Gaidheal :    Cha  'n    ith    thu   de   chraobh    idir ;   cha    bhi 
caora,  gabhar,  no  meann  agad;  cha  dìrich  thu  'n  bheinn,  's 
cha  siubhail  thu  'n  sliabh;  cha  marbh  thu  breac  no  bradan ; 
cha  bhean  thu  do  dh'  fhiadh,  no  do  chirc-fhraoich,  no  ma 

bheanas  air  an  là  sin  siùbhlaidh  tu,  thu  fèin  's  do  theagh- 
lach  ;  siubhlaidh  ;  siubhail  an  domhan  ma  thogras  tu,  cha 
bhi  thu  'n  so."  "  Dian  air  do  shocair,  Alasdair ;  tha  'n 
dàrna  rud  a  tha  thu  'g  ràdh  a  dìteadh  an  rud  eile  ;  cia  mar 
a  their  thu  gu'm  bheil  neach  ann  am  priosan,  ma  tha  cead  a 
choise  aige  gus  an  domhan  a  shiubhal  ma  thogras  e." 
"Dian  thusa  air  do  shocair,  a  DhùghaiU;  a  chionn  b'  fheàrr 
le  mòran  a  bhi  ann  am  priòsan  le  muinntir  an  gaoil  agus 
an  daimh,  na  bhi  saor  leis  na  coimhich :  cha  bu  shaorsa 
leotha  e,  ach  am  prìosan  dubh."  "  Faodaidh  sin  a  bhi, 
ach,  'Cha  truagh  leam  cìi  's  marag  mu  amhaich.'" 
"  Dh'fhaoidteadh  nach  truagh ;  mur  do  smaoinich  thu  riamh 
air  brigh  an  t-sean-fhacail  a  thubhairt  thu  ann  an  sin,  ach 
cha  chrèid  mise  gu  'm  bi  thu  fada  a'  smaointinn  air  'n  uair 
a  chi  thu  gu  'm  faodadh  an  cù  dol  bàs  leis  an  acras, 
agus  a'  mharag  mu  amhaich.  Ged  a  tha  mhòr  chuid  de 
na  sean  -  fhacail  a'  nochdadh  firinn,  gUocas  agus 
tuigse,  cha  bhuin  aon  chuid  dhiù  sin  do  'n  t-shean- 
f  hacal  a  thubhairt  thusa.  Ach  cha  robh  an  neach  a  thubh- 
airt  air  tùs  e,  ach  ciontach  ann  an  nì  a  dh'  fhaodadh  a  bhi 
cho  cumanta'na  latha-san,  's  a  tha  e  'nar  latha  fèin:  's  e  sin 
a  bhi  seanachas  gun  a  bhi  smaointinn  air  dè  tha  sinn  ag 
ràdh.  A  nis,  sud  agad  a'  cheud  dòigh,  agus  mar  a  thubh- 
airt  mi  cheana,  bonn-stèidh  gach  dòigh  eile.  Agus  tha  'n 
ath  dhòigh  a'  toiseachadh  anns  an  sgoil,  ach  cha  'n  'eil  e  ri 
stad  an  sin.  Tha  mi  cìnnteach  o  na  tha  eòlas  agad  air  na 
sean-fhacail,  gu  'n  cuala  tu  an  sean-fhacal  so,  ',S^.oba[r 
latha  tòiseachadh.'" 

"  A  nis,  ma  ta,  tòisichidh  sinn  anns  an  sgoil,  agus  anns 
a'  cheud  dol  a  mach,  gu  'm  bi  e  air  a  dhaingneachadh  ann 
an  lagh,  's  ann  an  riaghailtean  nan  sgoiUean,  gu  'm  feum  a 

h-uile  neach  a  thà  'g  iarraidh  gu  bhi  'na  Mhaighstir-sgoil, 
ann  an  sgireachd  Ghàidhealach,  a  nochadh  gu  'm  bheil 
GàidhHg  aige ;  agus  gu  'm  bheii  e  comasach  air  a  teagasg. 
Biodh  Gàidhhg  an  toiseach ;  biodh  seachd  cànainean  eile 
aige  ma  thogras  e;  ach  ged  a  bhiodh  seach  deug  aige,  's  e 
gun  Ghàidhlig,  cuir  na  coin  ris  thar  na  crìche.  Agus  aon 
uair  's  gu'm  faigh  thu  gu'm  bheil  am  Maighstir-sgoil  comas- 
ach  air  Gàidhhg  a  theagasg,  an  sin  thoir  duais  do  na  h-uile 
neach  a  thoiUeas  e,  a  's  fearr  a  dh'  ionnsaicheas  i,  ann  a 
bhi  'ga  leughadh,  'ga  h-aithris,  'ga  sgriobhadh,  no  ni  'sam 
bith  eile  a  ghabhas  deanamh  innte,  a*  tòiseachadh  aig  an 
leanaban  a  's  òige,  gus  an  ruig  thu  a'  mhaighdean  no  'n 
t-oganach  a  tha  deas  gus  an  sgoil  fhàgail." 

"  Ach  c'  àite  'bheil  thu  dol  a  dh'  fhaodainn  nan  duaisean, 
Alasdair  ?  'S  gann  gu  'n  iarradh  tu  fein.  gu  'm  biodh  an 
rioghachd  air  càin  a  chur  oirre  air  son  duaisean  a  thoirt 
do  chloinn,  a  chionn  iad  a  bhi  'nan  sgoileirean  math 
Gàidhhg."  "  C'  àite  'bheil  thu  faodainn  nan  duaisean,  a 
Dhùghaill,  no  na  càin  ma  thogras  tu,  a  tha  cheana,  a'  dol  a 
thoirt  sgoil  agus  oilean  do  chlann  na  rioghachd,  tha  an 
lompaireachd  cho  fada  ann  an  comaine  a'  Ghàidhil  's  a  tha 
i  ann  an  comaine  an  t-Sasunnaich,  an  Eireannaich,  an 
Innseinich,  no  neach,  no  sluagh,  no  cinneach  eile  taobh 
a  stigh  d'  a  crlochan;  o  'n  is  e  a  h-uaiU  nach  laidh  a'  ghrian 
oirre,  cuimhnicheadh  ì  gur  iomadh  boinne  de  fhaUus  agus 
de  fhuil  a  chaiU  an  Gàidheal  'ga  cur  am  farsuing- 
eachd.  Ach  tha  iomadh  dòigh  air  an  gabh  na  bheir  duais- 
ean  seachad  faodainn,  gun  dol  a  chur  càin  air  neach  'sam 
bith  ach  na  's  miann  leis  fein  a  chur  chum  an  aobhair  sin. 
Chuireadh  e  ioghnadh  ort  ciod  iad  na  duaisean  a  ghabhadh 
toirt  do  chloinn  anns  a'  Ghàidhealtachd,  leis  na  bheil  sinn 

a'  cost  gu  ar  coire,  arìn  an  aon  seachdain  de  'n  bhliadhna. 
Tha  sean-fhacal  eile  a'  tighinn  a  stigh  an  so,  mòran  ni  's 
fìrinniche  na  'n  t-aon  a  thuirt  thusa:  's  e  sin  'Nithear  càrn 
mòr  de  chlachan  beaga';  agus  a  bharrachd  air  a  sin,  dh- 
fhaodadh  cùisean  eile,  a  dh'  ainmicheas  mi,  a  bhi  air  ath- 
arrachadh  seach  mar  a  thà  iad.  'S  e  tha  mi  ciallachadh, 
gu  'm  bheil  Gàidheil  air  uairean  a'  dianamh  am  fortain  anns 
an  t-saoghal  so,  cosmhail  ri  daoine  eile ;  agus  a  rithisd 
direach  mar  dhaoine  eile  feumaidh  iad  an  saoghal  so  fhàg- 
ail,  agus  am  fortan  fhàgail  anns  an  t-saoghal,  far  an 
d'  fhuair  iad  e.  A  nis  chi  sinn  am  bitheantas  anns  na 
paipeirean,  mu  dheighinn  nan  dileab  a  dh'  fhàg  na  daoine 
sin  ;  chi  sinn  tromlach  na  codach  a'  dol  gu  càirdean  agus 
luchd-daimh;  agus  tha  sin  ceart  gu  leòir,  's  e  mo  bharail. 
An  sin  chi  thu  dòrlach  cheud  a'  dol  an  sud,  agus  tri  mìle 
dol  an  so,  tri  puinnd  Shasunnach  a'  dol  gu  Ministeir  sgìr- 
eachd,  anns  a'  Ghàidhealtachd — an  sgireachd  anns  an  d' 
rugadh  am  fear  nach  maireann — gu  bhi  air  a  roìnn  ann  am 
min  air  na  bochdan.  Agus  ged  nach  eil  ni  agam-sa  an 
aghaidh  nan  àiteannan  a  fhuair  na  miltean,  ga  'm  fhaot- 
ainn  's  math  leam  ac  'e,  's  math  an  airidh  air  iad ;  ach  tha 
direach  rud  beag  tuillidh  's  a  chòir  de  dh'  eadar-dhealach- 
adh  eadar  tri  mile  agus  trì  puinnd  Shasunnach. — .Ach 
nach  do  dhi-chuimhnich  am  Buidileir  lòseph  ?  ach  air  a 
shon  sin,  fhuair  lòseph  a  sàs  an  dèigh  a  h-uile  rud  a 
bh'  ann. 

"A  nis  o  na  tha'n  ath  dhòigh,  air  an  robh  mi  fada 
breathnachadh,  air  a  toirt  suas  cheana,  leis  a'  Chomunn 
Ghaidhealach,  aig  a'  Mhòd  bhliadhnail,  cha  ruig  rai  leas  dad 
a  ràdh  uimpe,  mur  a  h-abair  mi  ris  a'  Chomunn  fèin,  mar 
thuirt  am  bodach  ri  mhac,  "S  òg  t'  iomairt';  agus  faodar 

a  chuimhneachadh  gu  'n  robh  am  mac  fèin  deich  agus  tri 
fichead  bliadhna  a  dh'  aois  'n  uair  a  labhradh  na  briathran 
ud  ris;  agus  ma  bhios  an  Comunn  daonnan  a'  dol  am 
feabhas  mar  a  tha  iad  o  na  thòisich  iad,  gus  a  ruig  iad  an 
aois  a  ràinig  am  mac  ud,  faodaidh  iad  obair  mhòr  a  dhean- 
amh;  ach  thugadh  am  fear  a  tha  'na  sheasamh,  an  aire  gun 
fhios  nach  tuit  e:  tha  na  buairidhean  làidir  agus  lionar  air 
gach  taobh  de  'n  Chomunn.  Tha  Comunn  an  dèigh 
Comuinn  'gan  cur  air  bhonn  o  chionn  còrr  agus  deich 
bliadhna  fichead;  's  e  Gàidhhg  agus  a  bhi  Gàidhealach 
'Crioch  àraid,'  gach  Comuinn,  a'  Ghàidhhg  agus  a 
Utreachas  air  toiseach  a'  chlàir-ìnnsidh,  an  t-àite  suidhe 
urramach  ri  bhi  aice  aig  gach  còmdhail  a  bhios  aig  a' 
Chomunn.  Ach  ma  thèid  thu  dh'  ionnsaidh  nan  coinn- 
eamhan  aca,  chi  thu  gu  'n  d'  fhuair  an  t-seana  bhean  an 
t-àite  suidhe  a  's  fhaisge  air  an  dorus  ;  agus  na  cuireadh  e 
ioghnadh  'sam  bith  ort  ged  a  chi  thu  gu  'n  d'  fhuair  i 
taobh  a  muigh  an  doruis  uile  gu  lèir.  Agus  o  'n  is  e  sin 
dòigh  nan  seann  Chomunn,  tha  e  glè  chunnartach 
gu 'm  faod  an  Comunn  òg  tuiteam  ann  am  buaireadh;  a 
chionn  's  e  'm  f ìor  cheatharnach — cha  'n  e  am  f ear  a  thogas 
a  dhòrn  's  a  bhuaileas  fear  eile,  agus  a  leagas  e :  dhianadh 
seann  làir  bhàn  sin  le  'cois — ach  's  e  'm  fìor  cheatharnach 
an  neach  sin  a  shlaodas  e  fèin  a  clàbar  làthaich  an  droch 
chleachdaidh.  Ach  co  dhiìi  tha  aon  bhuidheann  bheag 
eile  'nar  measg  do  'n  tugainn  tuiHidh  misnich  agus  duais 
cuideachd ;  's  iad  sin  clann  a  tha  air  an  àrach  ann  am 
bailtean  mòra  far  nach  eil  a  bheag  de  Ghàidhlig  air  a 
cluinntinn."  "'S  iad  clann  phàrantan  Gàidhleach  a  tha 
air  an  togail  am  bailtean  mòra  na  h-àirde  deas  a  bhios  tu 
ciallachadh,  Alasdair."     "Cha  'n  'eil  teagamh  nach  e  clann 

phàrantan  Gàidhleach  a  bhios  anns  a'  nihòr  chuid  dhiu ; 
ach  ged  a  bhiodh  am  pàrantan  Innseineach,  agus  an 
craiceann  fèin  cho  dubh  ri  fòid  mòna,  bheirinn  an  duais 
dhoibh  na  'n  toiUeadh  iad  i ;  cha  'n  e  tha  mi  ciallachadh, 
gu  'm  biodh  iad  air  am  feuchainn  ann  an  sgrìobhadh  no 
ann  an  leughadh;  ach  ann  an  rèidh  sheanachas  'n  uair 
a  rachadh  gairm  orra,  ann  an  làthair  na  muinntir  sin  a 
bha  ri  breath  a  thoirt  orra."  "  Faodaidh  tusa  a  bhi  bruidh- 
inn,  Alasdair,  agus  bidh  tu  ann  an  sin  dè  sam  bith  de  their- 
ear  riut  air  an  atharrachadh,  ach  cha  'n  eil  mise  faicinn  dè 
math  niòr  a  tha  e  dol  a  dhianamh  dhuinn  a  bhi  cumail 
cuimhne  air  ranndachd  is  seann  sgeulachdan,  obair 
bhàrd  is  bhuachaillean  is  dhaoine  d\omhain  eile  a  b' 
àbhaist  a  bhi  siubhal  nan  gleann  's  nan  cnoc  an  dèigh 
treud  agus  iad  a'  dianamh  dia  de  'n  treud  a  bh'  ann  a 
sin;  na'n  leughadh  daoine  am  BìobuU,  agus  an  aire  thoirt 
air  an  gnothach,  's  e  mòran  a  b'  fheàrr  dhoibh  na  bhi  dol 
air  boil  an  dràsd  's  a  rithist  an  dèigh  nithean  ìir,  agus  'n 
uair  nach  faic  iad  rud  ùr  ni  iad  rud  ùr  de  'n  t-seann  rud." 
"  Dian  thusa  rud  beag  air  do  shocair,  a  DhùghaiU ;  an 
am  dhuit  a  bhi  faodainn  air  t'  each,  thoir  an  aire  nach 
tèid  thu  thairis  air.  Na  bàird,  na  buachaillean  's 
na  daoine  diomhain  sin  mu  'n  robh  thu  labhairt  agus  mar 
a  thuirt  thu,  a  bha  dianamh  dia  de  'n  treud  a  bha  fo  'n 
cùram,  nach  b'  e  'n  treud  sin  an  cuid  de  'n  t-saoghal, 
agus  an  teachd-an-tir ;  agus  am  bheil  thu  smaointinn  gu  'n 
robh  iad  a  dianamh  dia  de  'n  treud  ni  's  mo  na  tha 
sinne  a'  dianamh  air  an  latha  'n  diugh,  de  cheaird  no 
de  ghnothach  eile  troimh  'm  bheil  sinn  a'  faotainn  ar 
beòlaint,  no  ar  beairteas,  co  dhiù  's  e  sin  a  bhi  leaghadh 
geire,  a'  bleith  chnàmh,  no  toinneamh  tombaca.  Agus  na'm 


lO  SGEULAICHE   NAN    CAOL. 

biodh  tusa  leughadh  a'  Bhìobuill,  mar  a  tha  thu  a'  comhair- 
leachadh  do  dhaoin'  eile  bhi  dianamh,  chitheadh  tu  'n  uair 
a  dh'  iarradh  air  an  Ti  sin  aig  am  bheil  an  t-sùil  uile  lèir- 
sinnich,  neach  a  thaghadh  gu  chur  'na  Rìgh  air  a 
shluagh  taghte  fèin,  gur  h-e  'm  bàrd  agus  am  buachaille 
a  thagh  e  chum  na  dreuchd.  Cha  'n  'eil  an  Tì  uile- 
chumhachdach  glaiste  eadar  dà  chlàr  a'  BhiobuiU,  ged  is 
taisbeanadh  air  e  :  's  Bìobull  fosgailte  aghaidh  naCruinne 
gu  lèir.  Ach  tha  mi  cosmhail  ri  balach  beag  a  rachadh  a 
chur  air  thuras:  ged  dh'iarrteadh  air  cabhag  a  dhianamh, 
rachadh  e  thar  an  rathaid  mhoir  a  h-uile  uair  a  chitheadh 
e  tom  smiar.  Ach  co  dhiìi,  dh'ainmich  mi  dòigh  no  dha, 
a  chuidicheas  gus  a'  Ghàidhhg  a  chumail  beò  slàn,  agus 
tha  iomadh  dòigh  eile  ann  nach  d'  ainmich  mi  idir.  Agus 
ged  nach  laidh  a'  ghrian  ud  shuas  an  nochd  orrasan  uile 
leis  an  caomh  i,  's  ged  a  sgaoileas  i  a  meanglain  ni  's 
faide  na  rinn  i  riamh,  ma  chaiUeas  i  a  bun  agus  a 
freumhan  a  th'  ann  an  Gàidhealtachd  na  h-Alba,  cha  'n 
'eil  e  nàdurra  gu  'n  sgaoil  na  geugan  ni  's  faide.  A  chionn 
mar  thuirt  mi  anns  an  dol  a  mach,  tha  e  againn  air  ùghd- 
arras  anns  nach  urrainn  sinn  teagamh  a  chur,  gu  'm  bheil 
comh-chòrdadh  sònraichte  eadar  cànain  agus  an  dùthaich 
d'  an  cànain  i;  agus  mar  dhearbhadh  air  a  sin,  cha  'n  'eil 
neach  aig  am  bheil  cluas,  ma  's  fhiach  i  cluas  a  ràdh  rithe, 
nach  cuir  fuaim  na  Gàidhlig  'na  chuimhne  sàmhchair 
bheannaichte  nan  gleann;  'n  uair  a  tha  i  tighinn  ann  an 
rèidh  sheanachas,  o  neach  ri  caraid,  neach  gaoil  no  daimh; 
tha  i  gu  ciùin,  maoth,  tlusmhor,  mar  chrònan  nan  allt,  le 
dranndan  caoin,  's  le  dìirdan  rnihs  troimh  na  cluaineagan 
fraoich.  Mar  oiteag  chiùin  na  h-oidhche  bhlàith,  'san  òg 
shamhradh  's  i  luchdaichte  le  toradh,  's  a'  siubhal  gu 

sèamh  troimh  'n  doire,  's  a  cur  duilleach  beò  nan  geug 
dosrach  gu  seinn  jnar  chòisir  chiùil.  No  ma  tha  i  tigh- 
inn  ann  am  mòrachd  ealantais  a  snas,  o  bhilean  an  ùr- 
labhraiche,  am  feadh  's  a  tha  chridhe  làn,  's  a'  cur  thairis 
de  'n  chuspair  a  tha  e  spàrradh  air  a  luchd-èisdeachd ; 
tha  i  'n  sin  mar  dhoineann  o'n  speur  a'  bualadh  ri  aodann 
nan  stallachan  borb,  mar  fhuaim  ruadh-thuil  nam  meallan 
troimh  'n  ghleann,  's  an  amhainn  fo  cìrean,  a'  sguabadh  a 
bruach,  's  a'  spìonadh  nam  preas,  a  tha  i  giìilan,  's  iad  a' 
dannsadh  air  a  broiUeach  gu  cuan. 

'Nis  c'uim  ji^u'n  lei^eadh  Albainn  bàs, 

A  cànain  àluinn  shaor, 

'S  a  liughad  uair  's  a  theich  a  nàmh, 

Roimh  iolach  àrd  nan  laoch. 

Do  'n  ionnsaich  i,  o'n  ò'ig'  air  tùs, 

Le  tea^asg,  's  g^rùnnd  a  rann. 

Nach  faiceadh  eascaraid  an  cùl 

Aon  uair  's  g^u  'n  rùisgteadh  'n  lann. 

Co  chainnt  a  's  g-uamaìche  'na  beus, 

A  fbreag-airt  gleus  nam  pong, 

Gu  gaol  na  h-òige  'chur  an  cèill 

An  diianag  rèidh  le  fonn  ? 

Co  chainnt  is  drùightiche  na  càch, 

'Bheir  deòir  'us  fàsgadh  shùl, 

A  brùchdadh  anam  aig  Cathair  gràis 

An  làthair  Righ-nan-dùl  ? 

A    BHI     'GAN     CUIMHNEACHADH     'S     'GAN 
lONNDRAINN. 


NO     AITEALAN     DE     NA     LAITHEAN     A     DH'     AOM, 
ANN     AN     EILEAN     MHUILE. 


T 


HA  mi  cinnteach  gur  h-aithne  do  'n  mhòr  chuid 
agaibh  an  t-òran  a  rinneadh  do  Dhonnachadh 
Mac  mhic  Dhùghaill,  Dhìin-Ollamh. 

A  bhi  'gfan  cuimhneachadh  's  'gan  ionndrainn, 
Na  fir  ùra  dh'  fhalbh  thar  sàile. 

Agus  dè  sam  bith  a  ghàbhas  a  ràdh  mu  'n  òran  gu 
h-iomlan,  's  e  mo  bheachd  fèin  gur  a  h-airidh  an  dà 
shreath  so,  co  dhiu,  air  àite  ann  am  measg  "Nan  neamh- 
naidean  anns  na  h-òrain  Ghaidhhg."  Agus  air  an  oidhche 
nochd,  's  iomadh  teaghlach  anns  na  trì  rioghachdan,  a 
tha  cuimhneachadh  agus  ag  ionndrainn  nam  fear  ùra  dh' 
fhalbh  thar  sàile  agus  nach  till  tuilUdh.  Ach  's  tric  a 
chaiUeas  sinn  ar  càirdean  's  ar  luchd-daimh,  ged  nach  h-e 
'n  cogadh,  a  bheir  uainn  iad.  'S  tric  sinn  a'  cuimh- 
neachadh  agus  ag  ionndrainn  na  tha  uainn  's  nach 
tiU  gu  bràth,  co  dhiu  th'  ann  neach  no  ni. 

Chaochail  maduinn  ait  ar  n-òig'e, 
Mar  an  ceò  thar  bhàrr  nam  beann. 

Agus,  direach  mar  a  thachras,  an  uair  a  thèid  long  do 
ghrùnnd  a'  chuain  's  a  bheir  i  leatha  gach  neach,  no  ni,  a 

bh'  air  bord  oirre,  biotar  a'  caoidh.  Cha  'n  i  'n  long,  ach 
an  luchd,  agus  ged  a  dh'  fhalbh  maduinn  ar  n-òige,  cha 
'n  i  mhaduinn  uile  gu  lèir  a  bhios  sinn  a'  caoidh,  ach  na 
thug  i  leatha  ann  an  cirbean  fillteach  a  cleòca. 

Bidh  cuid  de  dhaoine — Gaidheil  cho  math  ri  càch — a' 
cur  na  ceisd — "C'ar  son  bhios  sinn  a'  cuimhneachadh  no 
ag  ionndrainn  idir?"  Cha  'n  'eil  fhiosam  dè  'n  fhreagairt, 
a  dh'  fhaodadh  iomadh  neach  a  thoirt  air  a'  cheisd  sin, 
ach  cha  'n  'eil  freagairt  agamsa  dhith  ach  an  fhreagairt  a 
bheirinn  do  'n  neach  a  their  rium — "  C'  ar  son  a  bhios  tu 
a  dol  a  chadal  ?  " 

Their  cuid  eile  ruinn  nach  robh  ar  cor  cho  math  anns 
na  laithean  a  dh'  aom,  's  gu  'n  ruig  sinn  a  leas  a  bhi  'gan 
cuimhneachadh,  no  'gan  caoidh ;  ach  cha  chomharadh  math 
leamsa  air  neach  'sam  bith  fhaodainn  a'  dianamh  tàir  air 
laithean  nan  gnothaichean  beaga.  Tha  sgeul  air  a 
h-ìnnseadh  mu  righ  righrean  na  h-Alba  uile — Brus  nam 
buadh — gu'n  robh  e  latha  a'  siubhal  monaidhean  Chinn- 
tire  's  e  sgith  agus  air  acras,  oir  bha  e  aig  an  am  ud  'na 
fhògrach  bochd.  Thachair  buachaille  air,  anns  a'  mhon- 
adh,  agus  dh'  innis  e  do  'n  bhuachaiUe  a  chor,  agus  gu  'n 
robh  e  dà  lathà  gun  bhiadh.  Cha  robh  fios  'sam  bith  aig 
a'  bhuachaille,  dè  b'  inbhe  do  'n  neach  a  thachair  air  'sa 
mhonadh,  ged  a  dh'  aithnich  e  glè  mhath  nach  bu  duine 
cumanta  a  bh'  anns  a'  choigreach,  agus  thuirt  e  ris  gu  'n 
robh  iad  fada  o  àite  còmhnuidh  'sam  bith,  ach  gu  'n  robh 
deannag  deth  mhin-eòrna  aigesan  ann  an  cirb  a  bhreac- 
ain,  agus  gu  'n  tugadh  e  do  'n  choigreach  an  dàrna  leth 
dheth  na  'n  gabhadh  se  e.  Thuirt  an  righ  gu  'n  gabhadh, 
agus  gu  'm  bidh  e  glè  thaingeil  air  son  fhaodainn  ;  ach  'n 
uair  a  fhuair  e  a'  mhin  eòma,  cha  robh  soigheach  aige 

fhèin  no  aig  a'  bhuachaille,  anns  an  gabhadh  fuarag 
dianamh,  de  mhin  is  uisge.  An  sin  shuidh  iad  le 
chèile,  aig  taobh  tobar  fìor-uisge,  agus  chuir  an  rìgh  dheth 
a  bhròg,  agus  anns  a'  bhroig  rinn  e  fuarag  air  a  mhin 
eòrna.  lomadh  bliadhna  as  a  dheigh  sud,  bha  an  righ 
'na  shuidhe  aig  ceann  a'  bhùird  fèin  aig  cuirm  shònraichte; 
dh'  innis  e  do  'n  chuideachd  a  shuidh  aig  a'  bhòrd  maille 
ris,  mar  a  fhuair  's  mar  a  ghabh  e  dhinneir  leis  a' 
bhuachaiUe,  air  monadh  ann  an  Ceann-tire;  agus  tha  e  air 
a  ràdh,  gur  h-ann  air  na  briathran  a  labhair  an  rìgh,  'n 
uair  a  dh'  innis  e  a  naigheachd  d'  a  chùirtearan,  a  chaidh 
an  seann  rann  Gàidhhg  so  a  steidheachadh. 

"  'S  math  an  t-annlann  an  t-acras — 
'S  mairg'  'ni  tar-chuis  air  a  bhiadh, 
Fuarag'  eòrn  à  sàil  mo  bhròige, 
Biadh  a  b'  fheàrr  a  fhuair  mi  riamh." 

Matha'n  naigheachd  flor,  tha  i  nochdadh  gu  soiUeir  nach 
d'  rinn  am  fear  aig  an  robh  an  cridhe  caoimhneil,  sùil  an 
t-saighdeir,  agus  làmh  a'  churaidh,  tàir  air  là  nan  gnoth- 
aichean  beaga. 

A  nis  na  'm  biodh  dearbhadh  a  dhith  orm,  a  chum  a  leig- 
eil  fhaicinn  gu  'm  bi  na  Gàidheil  a'  cuimhneachadh  agus  ag 
ionndrainn  na  chuala  agus  na  chunnaic  iad  anns  na 
laithean  a  dh'  aom,  tha  dearbhadh  gu  leòir  agam  anns  an 
àireamh  a  bhios  a'cruinneachadh  air  feadh  na  rioghachd,  air 
feadh  an  t-saoghail,  faodaidh  mi  ràdh.  Co  dhiu,  's  e  nis  a 
tha  'mhiann  orm — cha  'n  e  a  leigeil  fhaicinn  no  a  chluinn- 
tinn  dhuibh,  a  chionn,  chuala  agus  chunnaic  sibh  fhèin  e — 
ach  ma  dh'  fhaoidteadh,  ùrachadh  'nar  n-inntinn,  cuid  de 
na  chunnaic  sibh,  aig  iomadh  am,  's  ann  an  iomadh  àite, 

ann  an  tigh  duine  chòir,  ri  solus  a'  chrùisgein,  's  an  tìirn 
an  làimh  gach  neach. 

Thàirneadh  an  t-seana-bhean  rithe  a'  chuibheal,  agus 
dòrlach  de  na  rolagan ;  cuid  eile  de  na  mnathan  ri 
cìreadh,  ri  càrdadh,  no  ri  fuaigheal.  Thilgeadh  balach,  no 
ma  dh'  fhaoidteadh  caileag.  an  fhearsaid  mhòr,  thairis  air  an 
spàrr,  sia  no  seachd  de  shnathainnean  slaodadh  rithe,  agus 
thòisichteadh  air  toinneamh  snàth-monais.  Thàimeadhfear 
an  taighe  leis  an  t-snathad  lìon,  's  a'  chearsla  chainb  no 
chòrcaich,  an  laoghainn*  anns  an  laimh  chh,  an  t-snathad- 
lìon  anns  an  laimh  dheis,  ceann  an  lìn  an  ceangal  ri 
posta  na  leapa.  *s  thoisicheadh  e  'n  sin  air  figheadh  agus 
air  seinn,  aig  an  aon  am.  Ach  mar  bu  bhitheanta  cha  'n 
fhaighteadh  uaidhe  anns  an  dòigh  so  ach  sop  as  gach  seid. 
An  uair  a  thòisicheadh  e  dh'  fhaoidteadh  gu  'n  rachadh  e 
thairis  air  leth-dusan  òran,  a'  toirt  rannan  as  a  h-uile  h-aon 
aca,  direach  a  rèir  's  mar  a  ghluaiseadh  an  spiorad  e.  An 
l-snathad-lion  a  mach  's  a  stigh  troimh  nam  mogal,  agus  a 
h-uile  facal  air  an  tigeadh  e  thairis  a  bhiodh  a  còrdadh 
ris  fèin,  leigeadh  e  cudtrom  a  ghuth  gu  math  trom  air, 
agus  spionnadh  a  dhùirne  na  bu  truime  air  a'  chòrcaich, 
gus  an  cluinneadh  tu  'n  fhead  a  bheireadh  an  t-snaim 
chruaidh  aiste,  'ga  cur  ri  faobhar  na  laoghainn — anns  an 
dòigh  so: — 

Hù  a  ho  ho,  's  mi  fo  mhìghean, 
Oganaich  cha  mhi  do  leannan, 
Hù  a  ho  ho,  's  mi  fo  mhighean. 

'S  ann  Di-màirt  a  rìnn  sinn  ghiasad 
A  dhol  do  'n  taobh-tuath  air  mharachd. 
Hù  a,  etc. 

*  Laog^hainii — Maidc-tomhais  mhogfull  nan  lion. 

Dol  seachad  an  Càrn,*  'na  sinteig, 
Bha  toiseach  an  lionaidh  mhar'  ann. 
Hù  a,  etc. 

Dol  seachad  air  Rudha  'n  t-slèibhe, 
Shil  'us  shèid  i  le  cloich-mheallain. 
Hù  a,  etc. 

Ròlag  thonn  fo  bhonn  a  slèisde, 
'S  i  fèin  a'  reubadh  na  mara. 
Hù  a,  etc. 

'Nuair  a  nochd  i  'n  Linne-shleiteach, 
Bha  muir  ag  èirigh  'na  meallan. 
Hù  a,  etc. 

Thog  sinn  "  maighdeanan  Mhic  Leòid," 
Am  bial  Loch-ròaig  's  i  'na  deannaibh. 
Hù  a,  etc. 

Gu  'm  bu  slàn  do  'n  t-saor  a  dh'  fhuaigh  i, 
Làmh  a'  chruadail  dh'  fhuaigh  a  darach. 
Hù  a,  etc. 

Gu  'm  bu  slàn  gu  'n  till  an  t-òigear 
Bha  'n  coiU  nan  cnò  'ga  gearradh. 
Hù  a,  etc. 

Fhuair  sinn  acair  air  gach  gualainn, 
'S  gu  'n  d*  thug  am  fearf  ruadh  dhuinn  drama. 
Hù  a,  etc. 

•  An  Càrn  Collach. 

t  B  'e  am  fear  ruadh,  "TighearnaCholla,"  a  bha  air  a  bhàta 
air  an  turus  ud. 

RIS   AN    LIUNN. 

Ris  an  liìinn  's  beag  mo  shùnnd, 
Moran  bùrn,  's  beagan  braiche. 
B'  anns'  leam  cairmeachd  mo  rùin 
Air  muir  dhù-ghorm  air  bharcaibh. 

Dh'  fhàg  sinn  cala  moch  Dir-daoin, 
Troimh  na  caoil  's  i  'na  deannaibh  ; 
Shuidh  an  Leathanach  aig  stiùir, 
'S  leag  e  cùrs'  air  eilean  Mhanainn. 
Ris  an  liùnn,  etc. 

ChaiU  sinn  sealladh  air  a'  ghleann, 
Cùl  nam  beann  ann  am  falach  ; 
'S  b'  e  ar  dùrachd  tighinn  a  nall, 
'S  a  bhi  ann  air  a'  Challainn. 
Ris  an  hùnn,  etc. 

Bhrisd  an  t-slat,  is  dh'  fhalbh  an  stiuir 
Air  ar  cùrsa  tighinn  dhachaidh, 
Gibein  srachdte  rith  de  sheòl 
A'  ruith  air  còrsaichean  Shasunn. 
Ris  an  Hùnn,  etc, 

Bidh  mi  Nollaig  so  o  chàch, 
Fad  o  m'  chàirdean  's  o  mo  leannan ; 
'S  ged  tha  faobhar  air  mo  thuaigh, 
C'  àite  'm  buain  mi  mo  chaman  ? 
Ris  an  liùnn,  etc. 

CRONAN    a'  GHILLE   MHUILICH. 

Sud  an  rud  a  thogadh  m'  fhonn, 

Crònan  a'  ghiUe  Mhuilich  ; 

B 

Sud  an  rud  a  thogadh  m'  fhonn, 

Crònan  a'  ghille  MhuiHch, 
Crònan  a'  ghille  mhaoil, 
Crònan  a'  ghille  Mhuilich, 
Amaideachd  a'  ghiUe  mhaoil, 
Faoineis  a'  ghille  MhuiHch. 

Sud  an  rud  thogadh  m'  fhonn, 

Crònan  a'  ghiUe  Mhuilich, 
Sud  an  rud  thogadh  m'  fhonn, 

Crònan  a'  ghille  MhuiHch. 
Sud  an  rud  thogadh  m'  fhonn, 

Crònan  a'  ghille  Mhuilich, 
Sud  an  rud  thogadh  m'  fhonn, 

Crònan  a'  ghille  Mhuihch. 
*S  aighearach  an  gille  maol, 
'S  aoidheil  an  giUe  Muileach. 
Caileagan  a  h-uile  taobh 
An  gaol  air  a'  ghiUe  Mhuileach. 
Sud  an  rud  thogadh  m'  fhonn, 

Crònan  a'  ghiUe  Mhuilich. 
Sud  an  rud  thogadh  m'  fhonn, 

Crònan  a'  ghiHe  MhuiHch. 

Stadadh  an  duine  mar  a  thòisich  e  gun  sireadh  gun  iarr- 
aidh,  's  dh'  fhaoidteadh  gu  'n  tugteadh  tacan  air  moladh 
an  fhir  mu  dheireadh  a  shiubhal,  's  air  càineadh  a  cheud 
fhir  a  bha  dol  a'  phòsadh. 

Thoisicheadh  an  sin  an  t-seana-bhean  air  a  luinneagan 
bìnn  fèin,  an  làmh  a  bha  biathadh  na  cuibhle,  agus  a'  chas 
a  bh'  air  a  chleasachan,  a'  cumail  tìm  ris  gach  pong  a  bha 
i  seinn.     Tha  mi  creidsinn  gu  'n  toir.sibh  fainear  gu  'm 

bheil  rannan  ann  an  cuid  de  na  òrain  so,  nach  buin  do'n 
aon  linn  ris  na  rannan  eile ;  ach  cha  bu  mhath  leamsa  gu 
'm  bu  mhi  'm  fear  a  theireadh  riutha  gu  'n  robh  iad  ceàrr,  a 
chionn  gheibhinn  mo  theisdeanas  ann  an  dòigh  nach  biodh 
ìdir  taitneach  ;  dh'  ionnsaich  iadsan  aig  an  seanair,  no  aig 
an  seanmhair  e,  's  cha  'n  'eil  sgoil  no  sgoileireachd,  eachd- 
raidh  sgriobhte  no  gun  a  bhith  sgriobhte,  a  b'  urrainn  sin 
atharrachadh. 

Tha  aon  òran  an  so  a  chuala  mi  gu  tric  aig  seann 
mhnathan,agus  tha  cuid  de  na  rannan  a'  buntainn  ri  creach 
a  thogadh  a  Dùn-bheagain,  agus  a'  chuid  eile  dhiu  a' 
buntainn  ri  Mac-Iain-gheàrr  ach  cha  'n  'eil  forbhais  agam 
gu  'n  deach  creach  a  thogail  a  Dùnbheagain  ri  linn  Mhic- 
lain-gheàrr. 

Tha  cuimhn'  agam  air  latha  àraidh  o  chionn  còrr  agus 
deich-bhliadhna-fichead,  a  bhi  'g  èisdeachd  ri  seann  duine 
's  e  'g  ìnnseadh  naidheachd  mu  Mhac-Iain-gheàrr. 

Bha  'n  duine  'g  ràdh  gu  'n  robh  a  sheanair  fèin  'na  aon  de 
bhuidheann  a  lean  Mac-Iaingheàrr  agus  a  chuideachd 
troimh  Ghleann-siolastair  gu  Caolas-Ullabha,  's  e  'n  dèigh 
na  h-eich  a  ghoid  orra. 

'S  minig  a  bhios  uaill  orm  as  na  daoine  bh'  ann  a  sud, 
tuath  nam  bailtean,  gun  airm  ach  bataichean  daraich,  gun 
cheannard,  gun  uair  de  thiom  gu  dianamh  deas,  ach  co 
dhiu  lean  iad  an  creachadair  ainmeil  ud  agus  thug  iad 
uaidh  an  cuid  fein  agus  cuid  dhaoine  eile  ann  an  dòigh 
a  bha  da-rireadh  cliùiteach. 

Lean  iad  air  sàiltean  Mhic-Iain-gheàrr,  fad  an  rathaid 
's  gun  fios  aigesan  gu  'n  robh  iad  ann,  agus  's  e  rinn  iad 
direach  mar  a  rinn  •'  VValIace "  aig  Drochait  Struibhle. 
Cha  do  bhrisd  iadsan  drochait,  chionn  cha  robh  i  ann. 

Bha  sgioba  Mhic-Iain  gheàrr  na  bu  treise  na  ladsan,  agus 
bha  fìos  acasan  air  a  sin  glè  mhath. 

Ach  dh'  fhuirich  iad  fad  na  h-ùine  gun  smid  a  ràdh 
gus  an  d'  fhuair  lad  sgioba  Mhic-Iain-gheàrr  'nan  dà 
leth,  an  darna  leth  anns  na  bàtaichean  'san  leath  eile 
air  tìr  's  iad  a  toirt  air  bòrd  nan  each.  Bha  Mac-Iain- 
gheàrr  'na  sheasamh  ann  am  bàta,  agus  loth  dhonn  air 
thaod  aige,  an  loth  air  tìr  agus  fear  eile  'ga  putadh  a  stigh. 
An  loth  mar  a  's  minig  a  bha  seòrsa,  a'  cur  a  casan  a 
forcadh's  gun  i  toileach  dol  do'n  bhàta.  Bha'm  fear  leis 
am  bu  leis  an  loth  ann  am  falach-tuim,  gun  a  bhi  fad  às, 
's  an  uair  a  chunnaic  e  mar  a  bha  dol,  air  a  bhonnaibh  a  bha 
e,  agus  a  chruinn-leum,  bha  e  air  a'  charraig  's  a'  tarainn  a 
chuaile  mòr  daraich  o  chùl  a  chinn,  bhuail  e  Mac-Iain- 
gheàrr  air  a  ghàirdein  eadar  an  uileann  's  a'  ghualainn,  's 
ag  ràdh  nam  facal  so — "Thig  an  loth  leam  fhin,  a 
Ghilleasbuig."  Thuit  làmh  Mhic-Iain-gheàrr  a  sìos  ri 
thaobh;  leig  so  an  loth  marèir,  ach  leis  nach  robh  an  t-àite 
'san  robh  i  na  seasamh  fuathasach  còmhnard,  's  an  uair  tug- 
adh  spionnadh  gairdein  Mhic-Iain-ghearr  bharr  an  taoid  a 
bha  'na  ceann,  thuit  i,  ach  's  ann  air  muin  an  fhir  a  bha  'ga 
putadh  a  stigh  do  'n  bhàta.  Ach  dh'  èirich  an  loth  's  cha 
b'  fhada  gus  an  robh  i  ann  an  làmhan  an  fhir  a  b'  fhearr 
còir  oirre,  's  cha  d'  fhuirich  e  fada  shealltainn  co  dhiu  dh' 
èirich  an  duine  a  thuit  foidhpe  's  nach  d'  eirich. 

Cha  robh  a  chompanaich  dad  air  dheireadh  air,  ann  a 
bhi  bualadh  bhuilleann  le'm  bataicheandaraich,ri  solus  nan 
rionnag ;  's  dh'  f  hàg  iad  Mac-Iain-gheàrr 's  a  sgiath  slaodadh 
ris  mar  fhaoiUnn  leòinte  ann  am  port.  'N  uair  a  fhuair  iad 
an  cuid  each,  leum  iad  air  an  druim,  's  math  a  b'  aithne 
dhoibh  fèin  's  do  na  h-eich  an  rathad. 

Ach  tiUidh  sinn  a  nis  ris  an  t-seana  mhnaoi  a  th'  aig  a' 
chuibhill,  an  rolag  anns  an  laimh  dheis,  's  i  'ga  sìneadh  a 
mach  fad  a  gàirdein,  sranna  na  cuibhle  is  fonn  nan  oran 
a'  comh-fhreagairt  d'  a  chèile,  anns  an  dòigh  so. 

o  HU  o. 
O  hù  o  ò,  hù  o  hùg  a  ri  hùg  a  ri  leag, 

O  hù  o. 
'S  math  mo  chuimhne  ged  bu  bheag  mi, 

Ohùo. 
'Nuair  thogadh  a'  chreach  a  Dùn-bheagain, 

Ohùo. 
Ròic  Chlann-Leòid  air  bòrdaibh  eile, 

O  hìi  o. 
Tighinn  gu  tràigh  le  làn  nan  eithear, 

O  hìi  o. 
O  hù  o  ò  hù  o  hìig  a  ri  hùg  a  ri  leag, 

O  hù  o. 
Gràdh  mo  bhò  nach  dòirt  mo  chuinneag, 

O  hìi  o. 
Cha  toir  Mac-Iain-gheàrr  a  Muil'  thu, 

Ohùo. 
Ogha  Ciaraig  iar-ogh  Duinneig, 

O  hùo. 
Nighean  na  bò  'ghoid  e  'n  uirìdh, 

O  hù  o. 
O  hù  o  ò  hù  hùg  a  rì  hùg  a  ri  leag, 

HUG    OIREANN    O    RO. 

Hug  oireann  6  ro  ùraibh  hò  rò, 
'S  e  mo  rùn  an  DòmhnuUach, 
Hug  oireann  6  ro  ùraibh  hò  rò. 

Chi  mi  'n  bàta  seachad  sios, 
'S  gur  binn  guth-cinn  an  Domhnullaich. 
Hug  oireann,  etc. 

Sgiobair  ri  lath'  gaiUionn  thu, 
Bidh  marannan  fo  'sròin  agad. 
Hug  oireann,  etc. 

Gur  h-e  mheud  's  a  fhuair  mi  d'  chaoimhneas, 
'Chum  an  raoir  gun  chòrdadh  mi, 
Hug  oireann,  etc. 

'S  ann  a  nùnn  's  a  nall  an  Caol 
A  bhios  mo  ghaolsa  'bòrdaireachd. 
Hug  oireann,  etc. 

Dh'  aindeoin  fearg  nan  Dùghallach, 
Gur  h-e  mo  rùn  an  DòmhnuUach. 

HO     RO    A     LA     ILL    O. 

Ho  rò  a  la  ill  ò,  o  hi  o  hò  èile, 
Na  ho  rò  a  la  ill  6. 

Dhòmhnullain,  a  ghràidh  nan  gillean, 

Ho  rò  a  la  iU  6, 

Nach  tilleadh  gun  euchd  leat. 

Ho  rò  a  la  ill  ò,  o  hi  o  hò  èile, 
Na  ho  rò  a  la  iU  ò. 

Sealgair  an  fhèidh  anns  an  fhireach, 

Ho  rò  a  la  iU  ò, 

Bric  na  Hnne  'leum  riut. 

Ho  rò  a  la  iU  6,  o  hi  o  hò  èile, 
Na  ho  rò  a  la  iU  ò. 

Coisiche  nan  stùc  's  nan  glacan, 
Ho  rò  a  la  ill  6, 
Marcaiche  nan  steud  bras. 

Ho  rò  a  la  ill  6,  o  hi  o  hò  èile, 
Na  ho  rò  a  la  ill  ò. 

Coinnleir  òir  air  bòrd  da  shliseig, 

Ho  rò  a  la  ill  6, 

'Us  sileadh  de  'n  chèir  leis. 

Ho  rò  a  la  ill  ò,  o  hi  o  hò  èile, 
Na  ho  rò  a  la  ill  6. 

Fion  'us  beòir  a  còirn  gu  bilibh, 

Ho  rò  a  la  ill  6, 

Sud  t'  iomairt  's  chlèith  leat. 

Ho  rò  a  la  iU  6,  o  hi  o  hò  èile, 

Na  ho  rò  a  la  ill  6. 

"Dh'  fhaoidteadh  an  sin  gu  'n  tòisicheadh  cònnsachadh 
mu  chuid  de  na  h-òrain,  ach  am  bitheantas  stadadh  an 
cònnsachadh  mar  a  thòisich  e,  gun  mhòran  buannachd 
do  'n  fheadhainn  a  bba  ris.  Thòisicheadh  an  sin  dà 
òganach  air  òran  a  sheinn  eatorra.  B'e  an  cuspair  nigh- 
ean  òg  da  'm  b'  ainm  "  Cairistìona  Chaimbeul."  An 
dàrna  fear  de  na  gillean  'ga  molladh  cho  math  's  a  b' 
urrainn  e,  agus  am  fear  eile  'ga  càineadh  anns  an  dòigh 
a  leanas,  agus  a  chum  a'  chìiis  a  dhianamh  ni  's  soilleire, 
their  sinn  gu  robh  DòmhnuU  'ga  moladh,  agus  Eachunn 
'ga  càineadh. 

DòmhnuII — Tha  mo  leannan  air  an  fhaighir, 
Cairistiona  Chaimbeul. 

Eachunn — Bi  'n  t-anamoch  ann  mu  'n  tig  i  dhachaidh. 

Cairistìona  Chaimbeul. 
D. — Tha  i  beusach  's  tha  i  banail, 

Cairistìona  Chaimbeul. 
E. — 'S  bidh  i  mireag  ris  na  balaich, 

Cairistlona  Chaimbeul. 
D. — Thug  i  gealladh  dhòmhsa  'm  bliadhna, 

Cairistlona  Chaimbeul. 
E. — 'S  iomadh  fear  do  'n  d'  thug  i  riamh  e, 

Cairistìona  Chaimbeul. 
D. — Cha  tig  mo  ghaol-sa  'n  cois  a  geallaidh, 

Cairistìona  Chaimbeul. 
E. — Mur  tig  fear  is  feàrr  'na  rathad, 

Cairistìona  Chaimbeul. 
D. — Gur  h-i  banarach  na  beothail, 

Cairistiona  Chaimbeul. 
E. — Dòirtidh  i  na  ni  i  bhleoghann, 

Cairistìona  Chaimbeul. 
D. — Gur  h-i  banarach  a'  bhainne 

Cairistìona  Chaimbeul. 
E. — Olaidh  i  na  bheir  i  dhachaidh, 

Cairistìona  Chaimbeul. 
D. — Tha  i  math  air  fuaghal  fàitheam, 

Cairistìona  Chaimbeul. 
E. — Gu  'm  b'  f  heàrr  a'  cartadh  na  bàthigh 

Cairistìona  Chaimbeul. 
D. — Tè  cho  math  's  gu  'n  tig  an  currachd, 

Cairistìona  Chaimbeul. 
E. — 'S  mor  gu  'm  b'  fheàrr  gu  'n  tigeadh-sumag, 

Cairistiona  Chaimbeul. 

D. — Tha  i  aoidheil  's  tha  i  sibhealt, 

Cairistiona  Chaimbeul. 
E. — Mar  tha  mo  sheanamhair  ann  am  miothlachd, 

Cairistiona  Chaimbeul. 
D. — 'S  aotrom  a  ceum  air  a'  mhòintich, 

Cairistìona  Chaimbeul. 
E. — 'S  cha  dian  seiche  tairbh  dhith  brògan, 

Cairistiona  Chaimbeul. 
D. — Gur  a  math  air  fuaghal  sìoda 

Cairistiona  Chaimbeul. 
E. — 'S  mòr  gu  'm  b'  fheàrr  a  dhianamh  sioman, 

Cairistiona  Chaimbeul. 
D. — Tha  i  dhòmhsa  daonnan  dileas 
Cairistìona  Chaimbeul. 
E. — 'S  do  gach  òigear  anns  an  sgireachd, 

Cairistiona  Chaimbeul. 
Bhiodh  bean  an  taighe,  's  a  leanabh  ri  broilleach,  's  i  ri 
crònan  ciùin  tiamhaidh  'na  chluais  'ga  chur  a  chadal : — 

CHA  'n  fhaigh  a.m  muillear  mo  leanabh. 
Cha  'n  f  haigh  am  muillear  mo  leanabh, 
Cha  'n  fhaigh  am  muillear  mo  luaidh; 
Cha  'n  fhaigh  saor  nan  gogan  geal  thu  : 
Cha  'n  f  haigh  iad  mo  leanabh  uam. 
Cha  toir  crodh  no  caoraich  gheala, 
Laoigh  ho  aighean  dubh  'us  ruadh ; 
Cha  toir  stòras,  òr  no  earras, 
Cha  toir  iad  mo  leanabh  uam. 

O,     TAMH     A     LEANAIBH. 

O,  tàmh  a  leanaibh,  O,  tàmh,  O  tàmh, 
O,  tàmh  a  leanaibh,  O,  tàmh,  O  tàmh ; 

O  hi  ri  hill  iìi  hill  earaibh 

Gu  'n  tiU  na  fearaibh  a  dh'  fhalbh  uainn  thar  sàil. 

Gu  'n  tiU  na  fearaibh,  gu  'n  tiU  na  seòid, 
Gu  'n  till  mo  leannan,  am  fiùran  òg ; 
Ged  tha  mi  gun  ni,  gun  fhonn,  gun  earras, 
Na  'm  biodh  tu  agam  am  buaile  nam  bò. 

Na  'n  tigeadh  tu  dhachaidh  's  gu  'm  bitheadh  tu  beò, 
'S  gu  'm  bitheadh  do  bhanais  an  Talla  Mhic  Leòid, 
Dhannsainn  fhin  gu  h-aotrom  aighearach ; 
Cha  ruigeadh  an  talamh  ach  barraibh  mo  bhròg. 

Tha  mi  gun  ghearain  a  tharainn  mo  chroinn, 
Gun  chaoraich,  gun  chrodh  agam  'thogar  ri  beinn ; 
Tha  mi  gun  ni,  gun  fhonn,  gun  duin'  agam, 
'S  tha  mo  chreach  uile  ri  sheinn,  ri  sheinn. 

O    HI     O    THA. 

O  hi  o  thà,  o  hi  o  thà,  o  hi  o  thà, 

Mo  ghràdh  gun  tighinn. 
Tha  'n  ceò  'sa  bheinn,  tha  'n  ceò  'sa  bheinn,  tha  'n  ceò  'sa 
bheinn, 

'S  tha  'n  oidhch'  air  tighinn. 

Cha  tèid  i  leam,  cha  tèid  i  leam,  cha  tèid  i  leam, 

Taobh  thall  na  linne.  , 

Cha  snàmh  i  'n  caol,  cha  snàmh  i  'n  caol,  cha  snàmh  i  'n 
caol, 

'S  mo  ghaol  gun  tighinn. 

Bhiodh  an  sin  an  sgonna-bhalach  a  bha  toinneamh  an 
t-snàth-mhoinis  leis  an  fhearsaid  mhòir,  agus  aire  air  obair 

cho  dùrachdach  's  gu  'n  saoileadh  neach  nach  robh  e 
'cluinntinn  facal  de  na  bha  dol,  thòiseachadh  e  air  puirt 
cho  deas-bhriathrach  agus  cho  lùthar  's  mur  a  biodh  fìos 
agad  de  bha  e  'g  ràdh  gur  gann  a  bheireadh  tu  air  facal 
dheth ;  bhiodh  iad  a  tighinn  a  mach  mar  thig  an  t-uisge 
o  'n  t-srùlaig  's  gun  iad  a'  cur  grabadh  'sam  bith  air  an  rud 
a  bha  e  dianamh  mur  a  robh  iad  'ga  ghreasad,  a  shùil 
daonnan  air  an  fhearsaid  air  an  d'  thugadh  e  fead  an 
dràsd  's  a  rithisd,  mar  a  leanas  : — 

NA    BROGAN    BIORACH. 

'N  toir  thu  dhomh  do  bhrògan  biorach, 
*N  toir  thu  dhomh  do  bhrògan  ? 
'N  toir  thu  dhomh  do  bhrògan  biorach, 
Dhol  a  shiubhal  mòintich  ? 

Ach  cha  'n  fhaigh  thu  Anna  a'  Rithe, 
Ach  cha  'n  fhaigh  thu  còir  oirre ; 
O,  cha  'n  fhaigh  thu  Anna  a'  Rithe, 
'S  mise  so  'am  ònar. 

Tha  Torcalan  dubh  taobh  a'  chladaich 
*S  gun  duin'  aig  'na  ònar  ; 
'S  mòr  gu  'm  b'  fheàirrd  e  na'n  robh  aige, 
Bean  a  laidhe  còmhl'  ris. 

BIODAG   AIR    MAC  COMBAICH. 

Tha  biodag  air  Mac  Combaich, 
Tha  biodaig  leathann  mhòr  air ; 
Tha  biodag  air  Mac  Combaich, 
'S  gur  math  gu  'm  foghnadh  sgian  dha. 

Tha  biodag  air  a  gliogartaich, 

Os  cionn  bann  na  brigis  aig ; 

'S  na  'm  faiceadh  sibh  mar  thigeadh  i, 

Bu  mhath  gu  'm  foghnadh  sgian  dha. 

Tha  bucail  ann  ad  bhrògan, 
Tha  bucail  ann  ad  bhrògan, 
Tha  bucail  ann  ad  bhrògan, 
'S  bu  mhath  gu  'm  fòghnadh  iall  dhoibh. 

TAOBH-LOCH-GORM. 

Thèid  mi  nùnn  gu  Taobh-Loch-gorm, 
Theid  mi  nùnn  gu  'n  tèid  mi  nùnn  ; 
O  thèid  mi  nùnn  gu  Taobh-Loch  gorm. 
Thig  mi  nall  am  màireach. 

'S  bòidheach,  lurach  Taobh-Loch-gorm 
'S  tom  is  tulaich  glìnn  is  muUaich, 
MìU  'us  mulain  Taobh-Loch-gorm, 
Thig  mi  nall  am  màireach. 

Dìridh  mi  ri  Taobh  Loch-gorm, 
Dìridh  mi  ris,  teàrnaidh  mi  leis. 
Fàgaidh  mi  sin  Taobh-Loch-gorm, 
Thig  mi  nall  am  màireach. 

AN    COILEACH    A    BHA  'n    CEARARA. 

Bha  tri  puinnd  gheire, 

Anns  a'  choileach  a  bha  'n  Cearara ; 

Bha  tri  puinnd  gheire. 

Anns  a'  choileach  a  bha  'n  Cearara ; 

Bha  tri  puinnd  gheire, 

Anns  a'  choileach  a  bha  'n  Cearara ; 

Bha  cirein  bha  loinneil  air  a'  choileach  a  bha'n  Cearara. 


SGEULAICHE   NAN   CAOL. 

Bha  spirean  a  bha  greimeil 

Air  a'  choileach  a  bha  'n  Cearara  ; 

Bha  gàirdeanan  fada, 

Aig  a'  chaillich  rinn  a  mharbhadh  ; 

Chaidh  pùnnd  ann  an  coinneal  dheth, 

'S  chaidh  roinnean  dheth  gu  armadh, 

Is  thìim  iad  na  bonnaich 

Anns  a'  choire  's  an  robh  'n  eanraich. 

Bha  tri  puinnd  gheire 

Anns  a'  choileach  a  bha  'n  Cearara  ; 

Bha  tri  puinnd  gheire 

Anns  a'  choileach  a  bha  'n  Cearara ; 

Bha  tri  puinnd  gheire, 

Anns  a'  choileach  a  bha  'n  Cearara ; 

'S  bu  mhath  a  dhianamh  eireagan 

An  coileach  a  bha  'n  Cearara. 

AN    UAMHA    BHEAG    's    AN    UAMHA    MHOR. 

*N  uamha  bheag  's  an  uamha  mhòr 
Luchaidh  agus  radain  innte. 
'N  uamha  bheag  's  an  uamha  mhòr, 
Mise  dol  gà  fàgail 

Rinn  mi  smùdan  air  Tontire, 
O  nach  robh  pìob  no  drum  agam, 
A  dh'  fheuch  an  tigeadh  iad  a  nall, 
A  thogail  Teampull  Màiri. 

Na  'm  biodh  thusa  mar  iha  mise, 
'N  am  uamhachan  fo  sclifeannan ; 
'S  an  t-uisge  mòr  a'  sileadh  orro, 
O  bhiodachan  àrda. 

a'  bhanais  a  bh'  AIG  RAOGHAL. 
A'  bhanais  a  bh'  aig  Raoghal, 
Ann  an  Gual-a-ChaoiHs. 
Bha  uisge,  sneachd  'us  gaoth  ann, 
'S  cha  d'  fhaod  sinn  ur  coinneachadh. 

Chosg  mi  mo  chuid  siabuinn, 

Ri  gealachadh  's  ri  grianadh  ; 

'S  an  dèigh  dhomh  sud  a  dhianamh, 

Cha  d'  iarr  sibh  'n  ur  comunn  mi. 

AM    BUN    a'    CHLADAICH. 

*Tha  mi  'n  so  am  bun  a'  chladaich 
Gun  duin'  agam  their  rium  glaodh ; 
No  dh'  fheoraicheas  cia  mar  tha  thu, 
No  "  bheil  thu,  Mhàiri,  air  saod." 

Tha  muinntir  nam  Blàr  'gam  chriomadh, 
'S  cha  'n  'eil  an  sgiobadh  ud  faoin ; 
Itheam  'us  abaiream  'us  àicheam, 
Sud  a  ghnàth  bhios  ac'  araon. 
Ach  na  'm  faighinn-sa  gu  m'  òrdugh, 
Is  Righ-Deòrs'  bhi  air  mo  thaobh, 
Dh'  fhàgainn  aig  Murchadh  mo  phòrsan 
Ged  nach  deòin  le  Clann  an  t-saoir. 

Chuir  sibh  eadar  mi  's  an  ftighearn, 
'S  bu  neo-dhligheach  dhuibh  e  'laoisg; 
Rachainn  mar  òirleach  do  'm  anam, 
Eadar  e  's  an  claidheamh  caol. 

»'Se  fonn  an  òrain  so  fonn  "Oran  an  tobair  "    le  Màiri  Nic 

Cealair. 
+  Tighearna  Loch-buidhe. 

CHI    MI    BAT'    AIR    FAIRGE. 

Chi  mi  'm  bàt  air  fairge, 

Na  han  an  an  dò  hò  la  bho  hò ; 

Sgiobair  ri  là  garbh  oirre, 

Han  an  an  dò  hò  la  bho  hò ; 

Nighean  gobha  Chamrain. 

Han  an  an  dò  hò  la  bho  hò. 

'M  bliadhna  dol  gu  meanganachas, 

Han  an  an  dò  hò  la  bho  hò ; 

I  ao  han  an  dao  ì  ao  hò  la  lo  hò 

I  ao  han  an  dao  i  u  o  han  an  dò. 

Tha  mi  'n  diugh  am  sheana  chaillich, 

Han  an  an  dò  hò  la  bho  hò ; 

Bha  mi  roimhe  parcaiteach, 

Han  an  an  dò  hò  la  bho  hò : 

'N  Creag-an-iubhair  b'  ainmeil  mi, 

Han  an  an  dò  hò  la  bho  hò ; 

Bu  riomhach  dol  do  'n  t-searmoin  mi, 

Han  an  an  dò  hò  la  bho  hò ; 

I  ao  han  an  dao  ì  ao  hò  la  lo  hò 

I  ao  han  an  dao  i  u  o  han  an  dò. 

MO   RUN   AIR   A   GHILLE   DHUBH. 

Mo  rùn  air  a'  ghille  dhubh, 

Mo  ghaol  air  a'  ghille  dhubh, 

Mo  luaidh  air  a'  ghille  dhubh. 

*S  cha  'n  ann  do  d'  chinneadh  thà  mi. 

Gur  fìùran  anns  an  deise  thu, 
'S  i  bualadh  air  bac  easgaid  ort, 

Co  theid  'san  danns'  ni  's  deiseala 
Na  shiùbhal  phreas  is  mhàm  riut. 
Mo  rùn,  etc. 

'S  e  so  an  naigheachd  èibhinn 
A  thàinig  moch  an  dè  oirnn  : 
Tha  *Murchadh  an  Dùn-eideann 
'S  gun  d'  òrdaich  m'  eudail  bàl  dhuinn. 
Mo  rùn,  etc. 

'S  e  so  am  bàl  is  docha  linn, 
'S  e  'n  t-oighre  fhèin  tha  cosg  oirnn  ; 
Cha  'n  'eil  gill  òg  no  bodach 
Nach  òl  toileach  do  dheoch-slàinte. 

Bu  chridheil  ann  an  còmhlan  sinn, 

Bu  ghreadhnach,  gleadhrach,  ceòlar  sinn, 

As  an  Sgùr  bha  'n  còirneal  ann 

Is  oighre  Bhròlais  làmh  ris.  ' 

Bha  mis'  agus  Nic  Lachuinn  ann 
'S  bu  mhath  air  "Country  dannsa"  sinn; 
Fhuair  mi  'n  t-urram,  's  math  leam  sud 
O  "'Mhester  Campbell"  Chàrsaig. 

Chaidh  na  rannan,  "'N  uamha  bheag  's  an  uamha 
mhòr,"  "A'  bhanais  a  bh'  aig  Raoghal,"  "  Bun  a'  chlad- 
aich,"  agus  "  Han  an  an  dò  hò  la  bho  hò,"  a  dhianamh  le 
Màiri  Ni  Chalum — "  Màiri  na  h-uamha,"  "Màiri  nam 
Port,"  "  Màiri  Nic  Illeathain." 

Bha  Màiri  air  a  h-aithneachadh  leis  a  h-uile  h-aon  de 
na  h-ainmean  ud. 

*Oighre  Loch-buidhe,  is  e  air  tighinn  dachaidh  o  thlr  chèin. 

Ach  cha  b'  i  a  rinn  an  t-òran  "  Mo  rùn  air  a'  ghille 
dhubh,"  ged  a  bhios  cuid  ag  ràdh  gur  a  h-i,  'S  ann  a 
chaidh  an  t-òran  ud  a  dhianamh  le  tè  d'am  b'  ainm  "Mòr 
Nic-ionmhuinn."  Rinn  i  òrain  eile  's  dh'  fhaoidhteadh 
gu  'n  gabhadh  cuid  dhiu  faotainn  mu  'n  cuairt  Loch- 
buidhe  's  an  Crògan. 

B'  i  am  boirionnach  so,  piuthar  athar  Chalum  phosta, 
air  a'  bheil  iomradh  ann  an  sgrìobhaidhean  an  Ollamh 
Tormaid  Mac-leòid,  agus  's  i  bu  sinn-seanmhair  do  'n 
triùir  nighean  de  Chlann  Ic  Thàmhais,  a  bhiodh  a'  seinn 
nan  òran  Gàidhhg  ann  an  Glaschu  agus  ann  an  àiteannan 
eile,  aig  coinneamhan  ciùil.  Ann  an  deireadh  a  làithean 
bha  tigh  saor  aig  "Mòr"  air  òrdugh  "Mr  Campbell, 
Chàrsaig,"  a  chionn  ainmeachadh  anns  an  òran. 

GUR    H-UALLACH    NA    DH'    FHALBH    AN    DIUGH. 

Gur  h-uallach  na  dh'  fhalbh  an  diugh 
Thar  chuantaibh  a  dhol  do  Mhuile; 
Gruagaichean  fo  honn-dubh, 
'Gan  cumha  o  'n  a  ghluais  iad. 

0  'n  a  dh'  fhàg  iad  mis'  am  ònar . 
Ann  am  Port-a'-chnaip  an  Còmhall, 
Smaointich  mi  gu  'n  dianainn  òran 
A  chur  a'  bhròin  air  fuadach. 

Latha  dhomh  's  mi  buain  air  achadh, 
Thòisich  gach  aon  dhiubh  air  farpais, 
'S  'n  uair  a  thilg  mi  dhiom  mo  chasag, 
Chaidh  mi  seachad  suas  orra. 

'Nuair  a  dh'  fhàg  mi  as  mo  dhèigh  iad, 
Sheall  gach  aon  dhiubh  air  a  cheile ; 

c 


34  SGEULAICHE   NAN    CAOL. 

'S  thàinig  fear  a  nuas  'na  leum  dhiubh 
Los  mi  fèin  a  bhualadh. 

Ged  nach  'eil  mi  àrd  o  thalamh, 
Tàmaih  cha  leiginn  le  balach, 
Mac  a'  GhoiU  cha  leiginn  tharam, 
Fad  air  son  a'  bhualaidh. 

Chaidh  sinn  an  caraibh  a  chèile, 
'S  ann  a  bha  stròiceadh  air  lèintean, 
B'  fhiosrach  mi  gur  h-e  bu  trèine, 

Ach  dh'  èirich  dhòmhs  bhi  'n  uachdar. 

Ged  a  bha  mi  fad  o  m'  chàirdean, 
Chuimhnich  mi  fasan  nan  Gàidheal, 
Chuir  mi  car  a  dh'  ionnsaidh  'n  làir  dheth, 
A  righ  !  's  gu  'm  b*  àrd  a  chluas  uam. 

An  diugh  a  dh'  fhalbh  na  gillean  òga, 
Dh'  fhàg  iad  Port-a'-chnaip  an  Còmhall, 
'S  gur  a  Uonar  maighdean  bhòidheach 
Tha  fp  leòn  o  'n  ghluàis  iad. 

'S  aithne  dhomh  na  bhiodh  'gam  mealladh, 
lain  Mac  Cìochain  is  Cailean ; 
'S  am  fear  ruadh  a  Druim-nan-tighean, 
Thug  Nic  Ceallair  luaidh  dha. 

Latha  Fhèill-Màrtainn  'n  uair  a  thig  e, 
Seòlaidh  mise  thar  na  hnne ; 
Ruigidh  mi  "Sandy"  Mac  Griogair, 
Fear  na  Lice-ruaidhe. 

ACH     MA     DH'    EISDEAS     SIBH     RI     m'    EACHDRAIDH. 

Ach  ma  dh'  èisdeas  sibh  ri  m'  eachdraidh, 
Innsidh  mi  mar  thachair  dhòmhsa, 
Turus  thug  mi  'mach  gu  Lenton, 
Ann  am  beachd  gu  'n  dianainn  stòras. 
'Nuair  a  shaoil  mi  cinntinn  beairteach, 
'S  ann  a  sgap  mi  e  le  gòraich, 
'S  thiU  mi  na  bu  luime  dhachaidh 
Na  bha  'chearc  a'  tighinn  o  'n  chòcair', 

'N  uair  a  ràinig  sinne  Lenton, 

*S  nach  robh  farraid  air  ar  seòrsa, 

Chaidh  mi  fhìn  gu  mòran  trioblaid, 

Thuit  mo  mhisneach,  dh'  fhalbh  mo  dòchas. 

Labhair  mi  ri  Calum  Biotan, 

'S  dh'  innis  mi  aobhar  mo  bhròin  dha. 

Thuirt  e  rium  gu  'm  b'  fheàirrd  mi  "dram" 

'S  gu  'n  cuireadh  e  'm  anntlacbd  air  fògar.        , 

'Sin  thuirt  nighean  Fir  a'  ghhnne, 

Lìon  a  rithisd  dhuinn  an  stòpa. 

'S  na  biodh  fàiHnn  air  na  gillean, 

'S  "note"  gun  bhristeadh  ann  am  phòca. 

"Shign"  iad  ri  ch^ile,  chlann  nighean, 

'S  cha  leigeadh  iad  sgillinn  òirrne. 

'S  mu  'n  do  sgaol  sinn  bha  sinn  cridheil, 

'S  chuir  iad  mise  ghabhail  òran. 

'Nuair  a  fhuair  sinn  anns  an  t-sabhal, 
'S  a  shuidh  sinn  am  blàths  na  còmhlaich, 
£ha  na  h-ighneagan  cho  nàrach, 
"S  gu  bràth  cha  'n  iarradh  iad  pòrsan. 

Dh'  eirich  mise  's  "  Ceann  na  cèiUe," 
Aig  an  robh  na  briathran  seòlta, 
Deas  ann  am  Bèurla  's  an  GàidhUg, 
'S  cha  *n  fheumadh  e  càch  g  'a  sheòladh. 

'Nuair  a  chruinnicheadh  iad  uile, 

Mu  'm  faigheadh  gach  cuideachd  còmhla, 

'S  ann  a  sin  a  bhiodh  an  "Habble," 

Mu  'n  rachadh  iad  ann  an  òrdugh, 

Eirionnaich,  Albannaich,  Sasunnaich, 

Cataich  is  mnathan  an  Tòisich, 

Tirisdich  à  Earraghàidheal : 

'Sud  an  fhàrdach  'sam  bi  'n  còmhradh. 

'S  iomadh  cèaird  a  rinn  mi  chleachdadh, 

Is  fasan  a  rinn  mi  fhòghlum ; 

Thug  mi  greis  ag  iasgach  sgadain, 

'S  bha  mi  greis  aig  beairt  *  am  m'  òige, 

A  h-uile  cèaird  's  gach  ni  air  thalamh, 

Eadar  am  "baigeir"  's  an  òr-cheard, 

'S  air  foghar  nan  Galla  glasa, 

Cha  teid  m'  fhàicinn  fad  's  is  beò  mi. 

'N  uair  a  chaidh  fo  'm  brèid  na  luingeas, 
'S  gu  'n  robh  cus  dhiubh  air  a'  chòrsa, 
Bha'n  "Argyle"  a  Muil'  ann, 
Fhuair  i  'n  t-urram  air  mòran ; 
Bha  GiUeasbuig  'na  sgiobair 
'S  Caluni  Biotan  'na  fhear  eòlais, 
Donnachadh  a'  cur  rithe  a  h-aodaich, 
'S  lain  an  t-saoir  a  bha  'na  chòcair. 

*  As  a  Weaver. 

Dh*  èirich  Ceit  Mhàrtuinn  'na  seasamh, 
'S  labhair  i  ri  Sile  Dheòrsa, 
Seall  tu  'n  Làirce  's  Tor-a-scridhich  ; 
Faic  a  rithisd  Cnoc-a'-Chrònain; 
Aonaidh-Mairi  Glaic-nan-Gallan, 
Machraichean  Ghoirtein-na-sròine. 
Port-a-bheul  mhòir,  Tòrra-Chrabhaich, 
Leac-a-spartain,  's  Creag-na-Còmhla- 

Rinneadh  an  dà  òran — "Gur  h-uallach  na  dh'  fhalbh 
an  diugh,"  agus  "Ach  ma  dh'  èisdeas  sibh  ri  m'  eachd- 
raidh,"  le  Donnachadh  nam  Blàr;  tha  iad  fuathasach  fada; 
tha  iad  ag  innseadh  a  h-uile  car  mar  a  chaidh  dha  fhèin 
's  do  'n  fheadhainn  a  bha  leis,  's  iad  air  falbh  aig  an  fhoghar. 

Tha  e  furasda  gu  leòir  a  thuigsinn  nach  'eil  na  rainn  a 
chuir  mi  sios  ann  a  so  an  dèigh  a  cheile,  ach  dh'  fhairtlich 
orm  riamh  fhaodainn  de  'n  òran  "Ach  ma  dh'  èisdeas  sibh 
ri  m'  eachdraidh"  ach  rann  a  sud  's  a  so.  Chuala  mi 
eachdraidh  na  sgriob  ud  air  a  h-innseadh  uair  is  uair. 

Nuair  a  bha  'm  buidheann  deas  gu  falbh  a  dh'  ionnsaidh 
an  fhoghair,  bha  seann  bhàta  mòr  'na  laidhe  ann  am 
bràigh  a'  chladaich ;  chuir  iad  i  sud  a  mach,  ach  cha 
tilleadh  i  diar.  Cha  robh  i  uair  an  uaireadair  air  "phlot" 
'n  uair  a  bha  i  làn,  ach  dh'  fhàg  iad  latha  's  oidhche  ann 
am  bogadh  i,  gus  na  dh'  at  a  clàir. 

Dh'  fhiach  iad  a  sin  a  rithisd  i ;  fhuair  i  ainm  ùr,  thug 
Donnachadh  an  "Argyle"  oirre ;  bha  fios  aca  nach  robh 
i  dìonach,  ach  cha  robh  iad  a'  smaointinn  gu  'n  robh  i  cho 
dona  's  a  bha  i.  Ged  a  bha  aon  taoman  innte,  cha 
dianadh  sud  feum ;  bha  fir  agus  mnathan  'nan  seasamh 
anns  an  taoim,  agus  an  leth-bhròg  'nan  laimh,  's  iad  'ga 

taomadh  cho  math  's  a  b*  urrainn  iad.  Anns  an  dòigh 
sin  fhuair  iad  gu  tir-mòr  an  àit-eiginn,  agus  tharrainn  iad 
suas  ann  am  bràigh  a'  chladaich  i,  's  dh'  fhuirich  i  ann  a 
sud  gus  an  do  thiU  iad  's  thug  i  dhachaidh  iad  anns  a' 
cheart  dòigh. 

Tha  na  h-ainmeannan  a  th'  anns  an  rann  mu  dheireadh 
a'  nochdadh  an  toileachadh  a  rinn  iad  ri  tir  an  dùthcha, 
'n  uair  a  fhuair  iad  a'  cheud  sealladh  de  na  h-àiteannan  a 
bha  iad  ag  aithneachadh.  B'e  an  aon  neach  a  bha  e  'ciall- 
achadh,  anns  an  dàrna  rann,  "Bha  Gilleasbuig  'na  sgiobair," 
agus  anns  an  rann  eile,  "Ceann  na  Cèille:"  b'e  sin  Gilleas- 
buig  Mac  Mhuirich,  ùghdar  "Casag  an  èisg."  Bha  è 
fèin  agus  GiUeasbuig  so  'nam  fìor  chompanaich.  Bha 
GiUeasbuig  'na  ghille  a  mach  aig  Tighearna  Loch-buidhe, 
''Murchadh  Mòr."  'S  e  tha  mi  'ciallachadh  le  "gille  a 
mach" — 'n  uair  a  bhiodh  Loch-buidhe  dol  ri  muir  no  ri 
monadh,  bhiodh  Gilleasbuig  'na  chuideachd. 

Bha  Loch-buidhe,  air  latha  àraidh  air  a  thu  rusgu 
Rughadh-'n-fhiarain,  agus  bha  Gilleasbuig  còmhla  ris. 
Bha  iad  le  chèile  a'  marcachd.  Chunnaic  iad  fear  a* 
tighinn  'nan  còmhail ;  dh'  aithnich  iad  le  chèile  an  duine, 
ach  's  e  duine  bh'  ann  do  nach  robh  tlachd  'sam  bith  aig 
Gilleasbuig,  a  chionn  bha  e  air  fhàgail  air  an  duine  gu  'm 
biodh  e  ag  innseadh  naigheachd  do  Loch-buidhe  nach 
biodh  a  chum  math  'sam  bith,  aona  chuid,  do  'n  tuath  no 
do  'n  Tighearna.  'N  uair  a  chòmhlaich  iad  ri  chèile, 
chuir  an  duin'  a  làmh  'na  bhoineid,  agus  leig  e  a  thuigsinn 
gu  robh  toil  aige  bruidhinn  ri  Loch-buidhe.  Stad  Loch- 
buidhe  an  t-each  agus  gabh  GiUeasbuig  air  aghaidh. 
Ach  cha  b'  fhada  gus  an  d'  rinn  Loch-buidhe  suas  a 
rithist  ris,  agus  's  math  a  dh'  aithnich  GiUeasbuig  air  fuaim 

casan  an  eich  gu  robh  fearg  air  a'  mharcaiche.     'S  bha 

sud  mar  sud.     Bha  Murchadh  ann  am  muUach  nam  meall. 

Agus  ars  esan  "  nach  b'  e  mac  an — am  fear  a  dh'  fhalbh 

a  nunn  do  'n  Chaigeann,  agus  a  sgath  an  t-uinnseann  agam 

as  a  cheann  caol."     "  Co  air  thalamh,"  arsa  Gilleasbuig, 

*'a  rinn  a  leithid  sin  de  ghniomh  ?"     "Rinn,"  arsa  Loch- 

buidhche,  "a  leithid  so  de  dh'  fhear."      Cha  d'  thuirt 

Gilleasbuig  a  bheag  car  greis,  ach  an  ceann  tacain,  thuirt 

e— "  Mata,  a  Loch-buidhe,  tha  e  'cur  moran  iòghnaidh 

orm  gu'n  d'  rinn  an  duine  a  dh'  ainmich  sibh  dad  de 

leithid."      "loghnadh    ann   no  às,"   arsa    I^ch-buidhe, 

•'tha'n   gniomh    diante."     "Aon   ni,"   arsa   Gilleasbuig, 

"  is  f  hiosrach  mise,  a  bheireadh  air  an  duine  a  leithid  a 

dhianamh  :  's  e  sin  cion  an  tombaca."     "  Cion  an  tomb- 

aca,"  arsa  Loch-buidhe,  "  agus  an  ann  ag  iarraidh  tombaca 

as  uinnseann,  a  bha  e?"     "Ma  bha'n  duine  gun  tombaca 

arsa  Gilleasbuig,  "  cha  'n  aithneadh  e  uinnseann  seach 

calltainn."  "Ubh,  ùbh,"arsa  Loch-buidhe  "'se  thaann  sin 

gnothach  fuasach."     "Is  suarach  sud  dheth,"  arsaGilIeas- 

buig,    "  'n   uair   tha  'n   duine  fada  gun  tombaca  cha  'n 

aithnich  e  bhean  fhèin  ged  a  thachradh   i  air,  air   an 

rathad  mhòr."     Thog  Loch-buidhe  a  cheann,  's  tharrainn 

e  e  f^in  an  comhair  a  chùil  anns  an  dìolaid  's  rinn  e 

lachan  mòr  gàire  's  bha  'n  latha  le  GiIIeasbuig  tuillidh." 

'Nuair  a  ràinig  iad   Rudha-'n-fhiarain  bha  Loch-buidhe 

'dol  thar  an  aisig  agus  bha  Gilleasbuig  ri  tilleadh  dhach- 

aidh  leis  na  h-eich.     Bha  fear  a'  gleidheadh  marsantachd 

'san  àite  ud  aig  an  àm,     Chaidh  Loch-buidhe  stigh  do  'n 

bhùth  agus  thàinig  e  mach  's  punnd  tombaca  aige,  's  thuirt 

e,  's  e  'ga  shineadh  do  Ghilleasbuig,  "  so,  thoir  so  do  mhac 

an  fhir  ud,  agus  abair  ris  'n  uair  theid  mise  dhachaidh, 

gu  'n  cuir  mi  cheann  air  stop  anns  a'  Chaigeann  ma  dh' 
fhàg  e  stop  ann  air  an  tèid  e." 

Thug  Gilleasbuig  an  teachdaireachd  agus  an  tombaca 
dh'  ionnsaidh  an  duine,  ach  b'e  na  rinn  e  de  sgathadh 
gu  'n  do  bhuain  e  dà  shlat-iasgaich,  's  cha  b'e  uinnseann 
a  bh'  annta  ach  leamhan.  Ach  co  dhiù,  fhuair  e  a  shlatan- 
iasgaich  's  a  phùnnd  tombaca,  's  cha  chreid  mi  nach  d' 
thug  e  cheann  fo  'n  talamh  leis  'n  uair  a  chuir  iad  a 
cholunn  ann. 

Bha  iad  latha  eile  a  mach  a'  sealgaireachd,  agus  a 
thaobh  an  t-àm  de  'n  bhliadhna  a  thuit  a  bhi  ann,  thug 
Loch-buidhe  òrdugh  seachad,  nach  robh  agh  *  ri  mharbh- 
adh  idir;  gu 'm  faodadh  iad  damhf  a  mharbhadh  na'n 
tigeadh  e  'nan  rathad,  ach  air  chor  'sam  bith  nach  robh 
srad  ri  chur  ri  agh.  Bha  Gilleasbuig  'na  shealgair  barr- 
aichte,  's  bha  e  de  'n  fheadhainn  aig  an  robh  gunna  an 
latha  bha  'n  sud.  Chaidh  na  gunnairean  air  na  bealaich, 
's  chaidh  an  fhaghaid  troimh  'n  choire.  Thug  Murchadh 
fhein  an  lan-damh  ri  làr  air  a'  cheud  spreaghadh ;  sgap 
an  sin  na  fèidh.  Bha  Gilleasbuig  'na  chruban  ann  an  tom 
seiUich,  cha  d'  thàinig  dad  g'a  chòir  ach  aon  agh,  agus  cia 
sam  bith  mar  a  thachair  e,  dh'  fhalbh  an  urchair  air  Gill- 
easbuig,  's  thuit  an  t-agh,  agus  cha  luaithe  chunnaic 
Gilleasbuig  a  chasan  as  a  chionn  na  gabh  e  'n  t-air- 
eachas. 

Cha  b'  fhada  gus  an  robh  Murchadh  a'  dol  mu  'n  cuairt 
dh'  fheuch  cia  mar  chaidh  do  na  gunnairean,  'n  uair  a 
thàinig  e  cho  fagus  do  Ghilleasbuig  's  gu  faic  e  gur  h-e 
agh  a  mharbh  e ;  's  e  thuirt  e  ris, 

'*  Cha  dian  an  t-alharrachadh  feum  ortsa,  a  MhicMhuir- 

*  Hind.  +  Stag. 

ich,  ach  na  corragan  thoirt  dhiot."  "  Air  m'  onair  's  air 
m'  fhlrinn  a  Loch-buidhe,"  arsa  Gilleasbuig,  's  e  cur  a 
làmh  'na  bhoineid,  "  cha  'n  'eil  fhios  am  air  thalamh  cia 
mar  a  dh'  fhalbh  an  urchair."  "  'S  ann  agad  fhèin  nach 
'eil,"  ars' Loch-buidhe,  "fios  'sam  bith  agad  cia  mara 
dh'  fhalbh  an  urchair,  ach  nach  i  gunna  an  diabhuil  i,  'n 
uair  a  mharbhas  i  fiadh  le  tuiteamas." 

B'e  Gilleasbuig  so  athair  Aonghais  Mhic  Mhuirich, 
ùghdar  an  òrain  sin  a  bha  glè  chaithreamach  aig  ga':h 
coinnimh  chiùil  Ghaidhealach  o  chionn  àireamh  bhUadh- 
nachan — 

FATH    MO   MHULAID. 

'S  e  fàth  mo  mhulaid  gu  'n  d'  fhàs  mi  duiHch 
O'n  fhàg  mi  buileach  an  t-àite ; 
'S  ann  fada  mu  thuath  an  iomall  a'  chuain 
Tha  'n  t-eilean  'san  d'fhuair  mi  m'àiach. 

Tha  iad  marbh  le  cheile.  Shiubhail  Aonghas  ann  an 
Hong-Kong  o  chionn  faisg  air  fichead  bliadhna,  's  e  aig 
an  àm  sin  'na  ghill'  òg  ann  an  làn  a  neart. 

FONN     NAM     MEIRLFACH. 

Fonn  nam  meirleach,  sgrios  'gan  àireamh 
A  h-uile  fear  a  ghlac  mar  chèaird  i ; 
Ròpa  na  croiche  mu  bhràghad, 
'S  gun  a  chàirdean  a  bhi  dlùth  dha. 

Ghoid  iad  ormsa  'm  peata  ciatach, 
Nach  robh  ach  beagan  is  bliadhna  ; 
'S  ge  b'e  fear  a  thug  am  bian  dheth 
Forc  is  sgian  a  bhi  'na  shùilean. 


42  SGEULAICHE    NAN    CAOL. 

Esan  bhi  cho  gann  de  chaoirich, 

'S  a  tha  mise  de  na  daoine ; 

'S  e  mo  ghuidhe  mu  'm  fàg  e  'n  saoghal, 

E  bhi  falbh  gun  aodach,  rùisgte. 

Esan  bhi  gun  each  gun  chapull, 

Gun  chrodh  laoigh,  gun  chaoirich  aige, 

Ach  cho  lom  ri  làr  na  faiche 

'N  dèigh  an  sneachd  a  thoirt  an  rùisg  dheth. 

Esan  bhi  gun  solus  coinnle, 
Gun  ghrian,  gun  gheallach,  gun  soiUse  ; 
Ròpa  daingeann  corcach  thoinnte, 
'Sleughanngeur  's  an  roinn  'ga  ionnsaidh. 

'S  e  mo  ghuidhe  agus  m'  iarrtas, 

M'  achanaich  an  làthair  fianais, 

A'  cheud  ghreim  a  theid  a  sios  dheth,* 

Gu  stad  e  'n  iochdar  a  dhùghaich.f 

Gus  an  cuirear  as  le  "  match  "  e 

Le  fùdar  teann  is  tein'  acfhuinn 

'S  a  cham-dhuth^  na  luamaich-  tarsainn 

Sgàineadh"'  na  natharach  mu  bhuillsgein. 

Rinneadh  an  t-òran  "  Fonn  nam  mèirleach,"  le  Dòmh- 
null  bàn  na  "  Lioba,"  Dòmhnull  Mac  'llleathain  ughdar 
"  Soiridh  slàn  do  'n  àilleagan,"  agus  tha  mi  'm  beachd  gur 

*  The  tliief  was  supposed  to  have  eaten  the  lamb. 
+  One  of  the  intestines. 

'  The  thig-h  bone  ;    '^  the  lesser  paunch  ;    •'  from  the  erroneous 
belief  that  the  serpent  bursts  in  bring-ing  forth  its  young-. 

h-e  so  an  aon  òran  sgaiteach  a  rinn  e  riamh  ;  tha  rann  mu 
dheireadh  fuathasach  cohach  ri  rann  a  tha  aig  "  Bums," 
ann  an  aon  de  na  h-aoirean  aige. 

"  May  gravels  round  his  blether  wrench, 
And  gouts  torment  hini  inch  by  inch." 

— Bums  in  "Scotch  Drink." 

Bhiodh  DòmhnuU  agus  Burns  beò  aig  an  aon  àm,  ged 
is  e  Dòmhnull  mòran  a  b'  òige.  Fhuair  DòmhnuU  aois 
mhòr;  ach  cha  'n  'eil  e  coltach  gu  'n  cluinneadh  e  iomradh 
riamh  air  "Burns,"  no  air  dad  de  obair.  Agus  cha  mhòr 
nach  faodar  a  bhi  cinnteach  nach  cuala  "Burns,"  iomradh 
riamh  air  Dòmhnull. 

LUATHADH. 

Ach  co-dhiù  mu  'n  dealaich  sin,  faodaidh  sibh  ar  ceann 
a  chur  a  stigh  air  dorus  na  bà-thigh,  agus  sealltainn  de  tha 
na  mnathan  ris  mu  'n  chlèidh  luathaidh.  'S  tha  mi 
cinnteach  gu  'm  bheil  cuimhn'  aig  pàirt  agaibh  nach 
biodh  e  sàbhailte  do  dh'  fhear  dol  na  b'  fhaide  na  'ri  dorus 
aig  a  leithid  sud  de  dh'  àm,  a  chionn  bhiodh  cunnart  ann 
gu  'n  rachadh  'fliailceadh  ann  an  dòigh  nach  biodh  idir 
taitneach  leis. 

Bha  atharrachadh  dòigh  aca  air  luathadh  ann  an  cuid 
de  dh'  àiteannan  seach  àiteannan  eile,  ach  cha  'n 
fhac*  mi  riamh  am  Muile  ach  a'  chliadh.  Rachadh 
an  dorus  mòr  a  thoirtbhàrr  nam  bannaibh,  agus  air 
uairean,  dh'  fheumadh  e  dha  dhiùbh  na  'm  biodh  an 
t-aodach  mòr ;  bha  'chUadh  air  a  cur  'na  sineadh  air  fuirm, 
cho  iseal  's  a  ghabhadh  i  cur  ach  gu  'm  feumadh  i  bhi  cho 
àrd  's  gu  'm  faigheadh  iad  an  glùinean  a  stigh  foidhpe. 


44  SGEULAICHE   NAN    CAOL. 

Bha  so  a'  toirt  an  tuille  cothrom  dhoibh  air  buillean  bu 
truime  tuirt  air  a'  chlò,  agus  chluinnteadh  foghar*  trom  na 
clèidhe,  a'  freagairt  ris  gach  fonn  bha  iad  a'  seinn ;  agus  bu 
taitneach  a'  chomh-sheirm  a  dhianadh  iad,  agus  b'  iongant- 
ach  an  comh-chòrdadh  anns  an  seinneadh  h-uile  guth  a 
bhiodh  ann  a  sud,  'n  uair  chuimhnicheas  neach  nach 
aithneachadh  tè  de  'n  chuideachd  "Demi-semi-quiver" 
seach  leumadair-feòir. 

Bha  'n  clò  a'  dol  ceithir-thimchioll  air  a  chlèidh,  a  h-uile 
tè  'ga  thogail  o  thaobh  deas  far  an  do  leig  a  bana- 
chompanach  as  e,  agus  a  sin  a'  toirt  smùid  dha  aig  an 
taobh  cli,  anns  an  dòigh  sin  bha  'n  cìò  daonnan  a'  dol 
mu  'n  cuairt  air  a'  chlèidh,  's  an  t-oran  'ga  sheinn — 

Clò  nan  gillean,  iomair  o  hò, 
Clò  nan  gillean,  iomair  o  hò ; 
Ceòl  bu  bhinne,  iomair  o  hò, 
Clò  nan  gillean,  iomair  o  hò. 

Bha  'n  damh  donn  ann,  iomair  o  hò, 
Clò  nan  gillean,  iomair  o  hò ; 
*S  e  bu  bhinne,  iomair  o  hò, 
Clò  nan  giUean,  iomair  o  hò. 


Hoireann  o  hi'  riii  ho  rò, 

Hoireann  o  hi  nù  ho  rò, 

Cha  tèid  mi  do  Chill-a-Mhoire 

Hoireann  o  hi  riii  ho  rò, 

Ri  Murchadh  cha  dean  mi  coinneamh, 

Hoireann  a  hi  riii  ho  rò, 

*  Sound. 

A  Mhurchadh  bhig  nan  gorm-shùl  greannar, 

Hoireann  o  hi  riù  ho  rò, 

Innis  dhòmhsa  dè  fàth  t'  anntlachd, 

Hoireann  o  hi  riii  ho  rò, 

Hoireann  o  hf  rivi  ho  rò, 

Hoireann  o  hi  riu  ho  rò, 

Hùg  'us  hìig  is  hoireann, 

Hoireann  o  hi  riù  ho  rò. 

Chaol-mhalat  dhubh,  ghaolach  thu, 
Mo  Chaol-mhala  dhubh  o  hò, 

Thug  am  bàta  'n  caolas  oirre, 

Mo  Chaol-mhala  dhubh  o  hò, 

Mo  Chaol-mhala  dhubh  ghaolach  thu, 

Mo  Chaol-mhala  dhubh  o  hò. 

Dà  ràmh  òir  is  taoman, 

Air  a'  Chaol-mhala  dhubh  o  hò ; 

Mo  Chaol-mhala  dhubh  ghaolach  ihu, 

Mo  Chaol-mhala  dhubh  o  hò. 

Morairean  air  aoidheachd, 

Air  a'  Chaol-mhala  dhubh  o  hò, 

Mo  Chaol-mhala  dhubh  ghaolach  thu, 

Mo  Chaol-mhala  dhubh  o  hò. 

Clann  an  Righ  a'  glaodhaich, 
Air  a*  Chaol-mhala  dhubh  o  hò ; 
Mo  Chaol-mhala  dhubh  ghaolach  thu, 
Mo  Chaol-mhala  dhubh  o  hò. 

t  Ainin  bàta. 

Anns  an  dòigh  sin,  rachadh  an  clò  a  luathadh,  agus  's 
ann  le  òran  a  rachadh  an  tim  a  chùnntas  a  ghabhadh  iad 
ris.  Cha  'n  e  a  chluinneadh  tu  iad  ag  ràdh,  "gabhaidh  e 
leth-uair  eile,"  ach  "gabhaidh  e  òran  eile  fhathasd." 
'Nuair  a  bhiodh  an  clò  deas  air  son  a  chur  'sa  Choinneal, 
mar  a  theireadh  iad,  gheibhteadh  maide  fada  caol  agus 
cho  dìreach  's  a  gabhadh  faotainn.  Shuidheadh  an  sin 
an  tè  bha  gu  bhi  'na  bean-iùil  air  càch  anns  a'  mheadhon 
aig  ceann  na  clèidhe,  greim  aice  air  a'  mhaide  mu  'n 
mheadhoin,  agus  urad  de  chàch  mu  'n  cuairt  oirre  's  a 
b'  urrainn  faotainn  ann.  Thòisicheadh  iad  a  sin  air 
cur  an  aodaich  mu  'n  mhaide.  'S  ann  an  sin  a  bhiodh 
an  strìth  eadar  ceann  agus  casan  na  cleidhe ;  bha  'n  clò 
làidir  luaithte,  's  bha  feum  aige  gu  'n  robh. 

Tha  cuimhn'  agam  a'  cheud  uair  a  chunnaic  mi  air 
achadh-chluich,  an  rud  sin  ris  an  abair  iad  "  tug-of-war," 
gu  'n  d'  thug  e  ann  am  chuimhne  na  mnathan  mu  'n 
chlèidh  luathaidh. 

Co  dhiu,  bha  car  an  deich  cuir  de  'n  chlò  dol  mu  'n 
mhaide,  agus  'n  uair  a  thòisicheadh  a'  choinneal  air  fàs 
dùmhal,  mar  a  chuireadh  an  fheadhainn  a  bh'  aig  a 
cinn,  car  innte,  bha  càch  a'  gabhail  dhith  le  'm  basan. 
Thoisicheadh  an  sin  an  ceòl  sin  ris  an  abair  iad,  "port 
nam  bas."  Dh'  fheumadh  an  sin  a'  bhean-iùil,  a  h-uile 
nighean  òg  a  bha  mu  'n  chleidh,  a  phaidhreachadh  ri  gille 
òg  air  choireiginn,  agus  dh'  fheumadh  i  sin  a  dheanamh 
ann  an  rann;  agus  b'  fheàirrd  i  fios  a  bhi  aice  co 'n  giUe 
leis  am  bu  mhath  leis  gach  te  fa  leth  de  na  h-igheanan  a 
bhi  air  a  paidhreachadh,  is  mar  bu  bhitheanta,  bhiodh 
fios  aig  a'  bhoirionnach  air  a  h-uile  dad  dhe  sin.  Ann  an 
rannan  a  's  minig  a  chuala  mi  air  an  dòigh  ud,  tha  cuid 

dhiubh  buntainn  risan  "OUamh  Mhuileach,"  agus  a'chuid 
cile  a  buntainn  ri — cha  'n  'eil  fhiosam  co  ris — tha  mi 
ciallachadh  an  ranndach  sin  ris  an  abair  iad 

Seinn  seinn  o  ho  ro 
Chal  o  ho  ro  'n  aill  leibh. 

Ma's  a  fior  an  seann  sgeul,  chaidh  fios  o'n  Righ,  a 
Dun-eideann,  dh'  ionnsaidh  an  OUamh,  ann  am  Muile, 
'ga  iarraiah,  air  luathas  coise,  far  an  robh  an  Righ  's  e  air 
leaba  tinnis,  's  gun  dùil  gu  'n  èireadh  e.  A  nis,  ma 
chreideas  sinn  an  t-seann  sgeul,  agus  ma  chreideas  sinn 
na  paipearan-naigheachd — 's  bidh  sinn  ris  an  dà  chuid  corr- 
uair — chi  sinn  gu  'n  do  thachair  ann  an  Dun-eideann  aig 
an  am  ud,  a'  cheart  leithid  's  a  thachair  anns  a'  Ghearm- 
ailt,  o  chionn  beagan  bhliadhnachan,  'n  uair  a  chuireadh 
an  t-Ollamh  Mac  Coinnich  a  Sasunn  a  nùnn  a  shealltainn 
an  lompaire.  Ghabh  na  IJghichean  Gearmailteach  eud 
mor  a  chionn  gu  'n  deachaidh  so  a  dhianamh  ;  agus  aira' 
cheart  dòigh,  gabh  Lighichean  Dhun-eideann  eud  a  chionn 
gu  'n  deach  fios  a  chur  air  bodach  Gàidhealach  a  dh' 
fheuch  an  leighseadh  e'n  Kigh  o'n  a  dh'  fhairtHch  e  orra 
fein.  Agus  's  e  smaointich  iad  gu  'n  dianadh  iad  cleas 
air  a'  Ghaidheal  nuair  a  ruigeadh  e.  Ràinig  an  t-OlIamh 
Dun-eideann  cho  luath  's  a  b'  urrainn  e ;  agus  mar  is 
gnàth  le  sheòrsa,  dh'  iarr  e  f ual  J  an  neach  a  bha  tinn 
fhaicinn.  Bha  leth  bharail  aig  na  Lighichean  gu  *n  iarr- 
adh  an  t-Ollamh  sud,  agus  bha  iad  deas  air  a  shon  ;  ach 
an  aite  fual  an  Righ  a  leigeil  fhaicinn  dha,  's  ann  a  thug 
iad  dha  fual  mairt.     Dhearbh  an  t-OlIamh  an  rud  a  thug 

J  Urine. 

iad  dha ;  's  ged  tha  fios  gu  'n  do  thuig  e  gle  mhath  gu  'n 
rodh  iad  a'  fochaid  air,  cha  do  leig  e  diog  air.  Thuirt  e 
riu  gu  'm  biodh  an  Righ  ni  bu  mhiosa  mu  'm  biodh  e  ni 
b'  fheàrr,  a  chionn  gu  'n  robh  laogh  boirionn  ann,  Tha 
na  rannan  mar  a  leanas — 

Seinn  seinn  o  ho  ro, 
Chall  o  ho  ro  'n  àill  leibh, 
Seinn  seinn  o  ho  ro. 

Thainig  fios  o'n  Rìgh  ort, 
'S  gu  'n  innseadh  tu  'n  robh  m'  bàs  air, 
Seinn  seinn  o  ho  ro. 

'S  ann  a  rinn  iad  carachd  ort, 
Gu  d'  dhalladh  's  cha  robh  stàth  dhoibh, 
Seinn  seinn  o  ho  ro. 

Thuirt  thu  ma  's  e  bhoine  sud, 
Tha  laogh  boirionn  blàr  ann, 
Seinn  seinn  o  ho  ro. 

Moìre !  's  mise  tha  fo  mhulad, 
'S  m'  uileann  air  a'  chàrnan, 
Seinn  seinn  o  ho  ro. 

Chi  mi  'm  bàta  tigh'nn  'na  h-uidheam 
A  Uibhist  nan  Crà-gheadh, 
Seinn  seinn  o  ho  ro. 

'S  ann  a  tha  e  ann  an  CoUa 
Fear  a'  bhroiUich  bhàin-ghil, 
Seinn  seinn  o  ho  ro. 

'S  e  so  aon  de  na  puirt  ris  an  abradh  iad  "port-nam- 
bas,"  agus  fad  's  a  bha  iad  'ga  sheinn,  bha  na  basan  a  'g 
eirigh  air  a'  chlò.  'S  e  na  rannan  a  leanas  aon  de  na 
puirt  paidhreachaidh  air  an  d'  thug  mi  iomradh  cheana ; 
agus  fad  's  a  bha  iad  'ga  sheinn  bha  na  basan  a'  gabhail 
do  'n  aodach  anns  a'  cheart  dòigh.  Is  e  an  "  Long- 
Eirionnach"  a  their  iad  ris  na  rannan  a  th'ann  an  so — 

Hò  cò  bheir  mi  leam,  air  an  Luing  Eirionnaich  ? 

Air  an  fhidhill,  air  an  truimb,  air  an  Luing  Eirìonnaich. 

Hò  cò  bheir  mi  leam  air  an  Luing  Eirionnaich  ? 

Mòrag  a  bheir  mi  leam  air  an  Luing  Eirionnaich. 

Hò  cò  bheir  mi  leam  air  an  Luing  Eirionnaich  ? 

Dòmhnull  a  bheir  mi  leam  air  an  Luing  Eirionnaich. 

Hò  cò  bheir  mi  leam  air  an  Luing  Eirionnaich  ? 

Marcachd  air  bharraibh  nan  tonn,  air  an  Luing  Eirionnaich. 

Hò  cò  bheir  mi  leam  air  an  Luing  Eirionnaich  ? 

Air  an  fhidhiU,  air  an  truimb  air  an  Luing  Eirionnaich. 

Hò  cò  bheir  mi  leam  air  an  Luing  Eirionnaich  ? 

Air  an  fhidhill,  air  an  truimb  air  an  Luing  Eirionnaich. 

Hò  cò  bheir  mi  leam  air  an  Luing  Eirionnaich  ? 

Màiri  's  i  bheir  mi  lcam  air  an  Luing  Eirionnaich. 

Hò  cò  bheir  mi  leam  air  an  Luing  Eirionnaich  ? 

Teàrlach  a  bheir  mi  leam  air  an  Luing  Eirionnaich. 

Hò  cò  bheir  mi  leam  air  an  Luing  Eirionnaich  ? 

Marcachd  air  bharraibh  nan  tonn,  air  an  Luing  Eirìonnaich. 

Hò  cò  bheir  mi  leam  air  an  Luing  Eirionnaich  ? 

Air  an  fhidhill,  air  an  truimb'  air  an  Luing  Eirionnaich. 

Agus  mar  sin  sios,  gus  an  rachadh  iad  thairìs  air  a 
h-uile  nighean  òg  a  bha  mu'n  chlèidh ;  agus  dh'  fhaoidteadh 
nigheanan  is  gillean  a  bh'  anns  an  ath  sgireachd.     Anns 

D 

an  dòigh  so  bha  'n  òigridh  air  an  toileachadh  's  an 
t-aodach  a'  dol  gu  teann  cruaidh  ann  an  coinneal. 
Chluinnteadh  fuaim  am  bas  air  a'  chlò  os  cionn  guth  na 
tè  bu  treise  pong  a  bhiodh  'sa  chuideachd.  Bhiodh  an  sin 
an  clò  so  'sa  choinneal  's  rachadh  am  maide  a  shlaodadh 
a  mach  as.  Dh'  fheumadh  e  gu  'n  seasadh  e  air  a  cheann 
air  a'  chlèidh  cho  direach  ri  posta  na  cachla ;  's  mur  a 
dianadh  e  sin,  cha  bhiodh  e  ceart.  Rachadh  an  sin  tri 
chuir  a  chur  dheth  leis  a'  ghrèin — an  car  deiseal — agus  a 
bheannachadh  anns  na  briathran  a  loanas— 

Cuiream  car  deas,  cuiridh  mi  leat ; 
Guidheamaid  sìth,  beannachd  nan  Trì, 
Sian  an  Ard-Righ  dhìonas  còmhla  ris, 
An  crannaibh  nan  long,  siubhal  nan  tonn, 
Sàbhail  air  fonn  an  com  mu  'n  còmhdaich  ; 
Marcachd  nan  stuath,  direadh  nan  cruach, 
Cur  agus  buain,  buaidh  's  gach  còmhail ; 
Sgadan  nan  llon,  bradan  na  stìU, 
Breac  a  loch  frith  sìnt'  air  òban, 
Suairceas  is  seirc,  buadhan  nach  ceil, 
A'  fuadach  gach  leisg,  geilt  is  bòiUch  ; 
Fiuthar  chrann  caol  lùbadh  ri  gaoith, 
Gluasad  ri  thaobh,  sgaoilt'  tha  'n  sròlbhrat ; 
Bratach  an  Righ  srannrach  mu  'n  cìnn, 
Toinnte  'san  t-sìod,  chitear  Leòghann, 
Suaicheantas  nan  sonn,  caismeachd  air  bhonn, 
Bheireadh  air  lom  bonn  na  còrach  ; 
Long  ann  an  dealbh,  bradan  's  Lamh-dhearg, 
Bratach  fhear  calm,  dearbht'  's  gach  còmhraig 
Fiuthar  nach  searg,  badanach  gorm. 

Dearcagach  meanbh,  dealrach  òr-bhuidhe  ; 
Dòbhran  a'  chaoil,  ròn  a'  chinn  mhaoil, 
Gadhar  chas  caol  's  raon  fo  spògan  ; 
Ite  an  eòin  duibh,  min  bhian  a'  bhruic 
Gonag  an  tuirc,  buic  is  cròicean, 
Leantail  na  ruaig,  lùthchasach,  luath, 
Tilleadh  le  buaidh  's  duais  na  còmhraig  ; 
Biorlainn  fo  siùil  freagairt  da  stiùir, 
A'  gabhail  mar  iùil  stiic  nam  mòr  bheann  ; 
Buillean  nan  ràmh  freagairt  do  'n  dàn, 
Cala  gu  tàmh  's  cairdean  deònach  ; 
Aighear  air  bhonn,  caithream  an  danns, 
Cruit  's  i  na  deann,  fonn  air  òrain. 

A  nis,  ma  ni  'n  clò  feum  ;  cha  'n  abair  mi  'n  còrr. 
Faodaidh  mi  a  ràdh  a  thaobh  an  rann  beannachaidh  so, 
nach  robh  i  air  a  h-aithris  gu  h-iomlan  aig  gach  luadhadh; 
ma  dh'  fhaoidteadh  gu  'n  rachadh  dà  no  tri,  no  air  uair- 
ean  dusan  sreath  dhì  aithris.  Bha  a'  cheud  dà  shreath 
daonnan  air  an  aithris,  's  an  sin  ghabhadh  gach  te  na 
sreathan  a  b'  f heàrr  a  chòrdadh  rithe,  no  a  b'  fhearr  a 
fhreagradh  aig  an  am.  Ach  o'n  is  e  deireadh  gach 
comunn  sgaoileadh,  tha  'n  t-am  agam  stad  ;  's  mu  'n  dian 
mi  sin,  aithrisidh  mi  h-aon  de  na  rannan  aig  Dìighall  an 
t-Srath-chaoil — 

O'n  dh'  fhalbh  gach  sòlas  dhiu  sud  mar  bhruadar, 
Mar  bhrisdeas  builgean  air  bhàrr  nan  stuath-thonn, 
Soiridh  slàn  leis  gach  loinn  is  buaidh, 
A  bh'  air  Eilean  àghmhor  nan  àrd  bheann  fuara. 

SINE    BHEAG    NIC    GUAIDHRE. 

BHA  Sìne  bheag,  mar  a  theirteadh  rithe,  'na  caileig 
mhisneachail,  cho  misneachail  's  gu  'n  abradh 
cuid  de  dhaoine,  gur  th'  ann  a  bha  i  gun  mhoth- 
achadh  's  nach  robh  tùr  eagail  innte.  'S  i  nighean  croiteir 
a  bh'  ann  an  Sìne,  agus  bha  teaghlach  mòr  aig  a  h-athair 
a  bhàrr  oirre,  agus  bha  e  'gan  togail,  mar  a  b'  fheàrr  a 
b'  urrainn  e,  air  na  chuireadh  am  fortan  'na  rathad  a 
toradh  tìre  agus  mara.  Ach  thàinig  neula  tiugh  thairis 
air  a'  bhaile  bheag  ud,  anns  an  robh  Sìne  a'  còmhnuidh. 
Thàinig  am  fiabhrus,  agus  droch  fhiabhrus  cuideachd, 
'nan  rathad ;  agus  mu  'n  d'  fhalbh  e,  chaidh  iomadh 
neach,  sean  agus  òg,  fo  'n  fhoid  leis.  Thainig  an  Doctair 
aon  uair  do  'n  bhaile  fad  's  a  bha  'm  fiabhrus  ann,  ach  's 
e  na  rinn  e  de  dh'  fheum — cho  fad  's  a  chuala  mi — gu  'n 
d'  innis  e  do  na  daoine  dè  'n  t-ainm  a  bh'  aìr  an  fhiabhrus. 
Gun  teagamh  bha  astar  mòr  eadar  am  baile  ud — ma 
ghabhas  baile  a  ràdh  ris ;  cha  robh  ann  ach  na  seachd 
taighean— agus  an  t-àite  anns  an  robh  an  Doctair  a' 
comhnuidh.  Bha  am  Ministir  a  bh'  anns  an  àite.  aig  an 
am,  'na  dhuine  òg  mòr  làidir ;  's  bha  feum  aig  na  creut- 
airean  truagh  a  bh'  anns  an  fhiabhrus  gu  'n  robh  am 
Ministir  mar  sin.  Ged  nach  robh  e  ainmeil  mar  shear- 
monaiche,  bha  nithean  sònraichte  mu  'n  cuairt  air  do  'n 
d'  thug  na  h-uile  an  aire,  aig  an  àm.  B'  iad  cuid  diubh 
sin  nach  robh  eagal  roimh   na   bòcain   idir  ann,   's  cha 

mhotha  'bha  eagal  roimh  'n  fhiabhrus  air.  Thug  am 
Mirìistir  iomadh  seachdain  aig  an  àm  ud,  nach  fac  e 
taobh  a  stigh  a  thaighe  fein.  Am  biadh  a  bh'  air  a  dheas- 
achadh  dhà  a  stigh,  bha  e  air  a  chur  a  mach  agus  air 
fhàgail  leth-mar-leth  eadar  dorus  an  taighe  agus  dorus 
an  t-sabhail,  far  an  robh  e  'còmhnuidh  rè  na  h-uine  a 
bha  'm  fiabhrus  'sa  bhaile.  Bha  e  a'  dianamh  a  leapa  le 
làmhan  fèin  air  ùrlar  an  t-sabhail :  agus  ged  a  bha  radan 
mòr  anns  an  t-sabhal,  a  ghabh  tlachd  ann  a  bhi  spaisdear- 
achd  a  nùnn  's  a  nall  thairis  air  a'  Mhinistir,  chaidleadh 
am  Ministir  co  dhiù.  'S  minic  a  thuirt  e  fèin  as  a  dhèigh 
sud,  gur  h-i  'n  leabaidh  a  bha  e  'dianamh  air  ùrlar  an 
t-sabhail  leabaidh  bu  shocraiche  air  an  caidleadh  e  a 
fhuair  e  riamh.  Ach  faodar  a  thoirt  fa-near  nach  biodh 
am  Ministir  daonnan  cho  sgìth  'sa  bhiodh  e  air  na 
h-oidhcheannan  a  bh  'ann  a  sud,  'n  uair  a  leigeadh  e 
'thaobh  ris  an  leabaidh  iosail  ud,  a  chionn  bha  e  o  mhoch 
gu  anamoch  am  measg  muinntir  an  fhiabhruis  agus  glè 
tric  am  biodh  e  fada  'san  oidhche.  Ged  rachadh  na 
coimhearsnaich  leis  gach  ni  a  shaoileadh  iad  a  dhianadh 
feum  luchd  an  f hiabhruis,  agus  a  dh'  fhàgadh  iad  e  faisg 
air  an  tigh,  cha  rachadh  iad  fèin  a  chòir  an  taighe  no  nan 
daoine  idir ;  ach  bheireadh  iad  glaodh  asda  ri  muinntir  an 
taighe,  ag  innseadh  dhoibh  dè  dh'  fhàg  iad  aca,  agus  a' 
feòraich  dhiubh  cia  mar  bha  dol  dhoibh.  Bha  sud  mar 
nach  b'  olc,  cho  fad  's  a  bha  comas  nan  cas  aig  cuideiginn 
deth  na  bha  stigh,  ach  an  uair  a  bha  h-uile  neach  a  bha 
stigh  'nan  sìneadh  gu  tinn,  trom,  teth,  bu  bheag  feum  a 
bh*  ann  dhoibhsan  gu  'n  robh  biadh  no  deoch  air  am 
fàgail  a  mach  air  an  achadh  air  an  son.  Air  maduinn 
àraid  thachair  gu  'n  robh  Sìne  bhcag  a  mach  leis  a'  chrodh 

aig  a  h-athair,  'gam  biathadh  ri  balt  nam  imirean  barra. 
'Nuair  a  thàinig  e  teann  air  an  àm  eadraidh,  chaidh  màth- 
air  Sìne  a  mach  an  los  glaodhaich  ris  a'  chaileig  an  crodh 
a  chur  dhachaidh ;  ach  an  sealladh  a  chunnaic  am  boir- 
ionnach  'n  uair  a  fhuair  i  mach,  chuir  e  mòran  trioblaid 
oirre.  B'e  'n  sealladh  a  bh'  ann  a  sud  :  Sine  a  h-ighean 
fhaicinn  a'  tighinn  a  mach  as  a  h-aon  de  thaighean  an 
fhiabhruis.  Cho  luath  's  a  fhuair  am  boirionnach  comas 
a  teangaidh — 's  bha  sin  aice,  deagh  theanga ;  ged  their- 
eadh  cuid  de  na  coimhearsnaich  gur  h-e  bh'  aice  droch 
theanga ;  ach  math  no  dona  's  mar  a  bha  'teanga — thug  i 
'greis  mhath  a'  càineadh  's  a  smàdadh  a  h-ighinne  air  son 
gu  'n  deach  i  'stigh  do  thigh  an  fhiabhruis.  Cha  robh 
leisgeul  'sam  bith  aig  Sìne  bhochd,  air  son  an  rud  a  rinn 
i,  ach  a  bhi  'g  ràdh,  an  uair  a  bha  i  dol  seachad  air  an 
tigh,  gu  'n  cual  i  Mòrag  ag  iarraidh  deoch,  's  cha  robh 
neach  a  stigh  a  b'  urrainn  èirigh  agus  deoch  a  thoirt  dhi, 
's  cha  robh  uisge  'stigh  gus  an  d'  thug  Sìne  as  an  tobar  e. 
Ach  biodh  sud  mar  a  thogradh  e,  cha  robh  am  boirionn- 
ach  idir  uUamh  de  throd  ri  h-ighinn  'n  uair  a  chual  i  guth 
o  thaobh-a-cìiil  ag  ràdh  "Tagh  do  chainnt  ris  an  leanabh, 
a  bhean  ;  agus  an  uair  a  sheall  a'  bhean  mu  'n  cuairt,  cò 
bh'  aice  [ach  am  Ministir.  Ghabh  am  boirionnach  mio- 
thapadh  mòr  'n  uair  a  chunnaic  i  gur  h-e  am  Ministir  a  bh' 
ann,  a  chionn  bha  fios  aice  gu  'n  d'  thuirt  i  mòran  nach  bu 
chòir  dhith  a  ràdh,  agus  mòran  nach  abradh  i  idir  na  'm 
biodh  fios  aice  gu  'n  robh  am  Ministir  'san  èisdeachd,  agus 
's  math  a  bha  fios  aice  gu  'n  robh  cothrom  aig  a'  Mhin- 
istir,  air  a  h-uile  facal  a  thubhairt  i  a  chluinntinn,  's  cha 
robh  teagamh  'sam  bith  aice  nach  d'rinn  e  sin.  "Ciod  e 
so  a  rinn  thu,  mo  chaileag,"  ars  am  Ministir ;  ach  's  beag 

a  leigeadh  e  leas  a'  cheisd  ud  fharraid ;  's  math  a  thuig  e  à 
seanachas  na  mnatha  ciod  e  a  rinn  a'  chaileag.  Chrom 
Sìne  a  ceann  's  cha  d'thubhairt  i  smid;bha  beagan  de 
sgàth  aice  roimh  'n  Mhinistir.  Bha  sin  aig  a*  chloinn  òig 
am  bitheantas,  a  chionn,  bha  'n  t-aobhar  aca.  Ged  a  bha 
a'  cheisd,  "Cìod  is  crìoch  àraid  do 'n  duine,"  air  a  teag- 
asg  do  'n  chloinn,  bha  e  air  a  theagasg  dhoibh  aig  a' 
cheart  am  gu  'm  b'e  crìoch  àraid  a'  Mhinistir  a  bhi  'gearr- 
adh  nan  cluas  de  chloinn  a  bhiodh  ri  cluich  no  ri  fead- 
aireachd  no  'bhiodh  a'  seinn  òran  air  Di-dòrnhnaich. 
Ach  an  uair  a  chuir  am  Ministir  a  làmh  air  ceann  Sine, 
agus  a  chniodaich  e  i,  ghabh  i  de  mhisnich  na  sheall  na 
aodann  agus  dh'  innis  i  dha  dè  rinn  i,  "Thig  thusa  leamsa, 
mo  leanabh"  ars  am  Ministir,  "an  dream  nach  dùin  an 
cluas  ri  glaodh  nam  bochd,  cha  d'  thig  an  t-olc  nan  dàil." 
Is  furasda  do  Dhia  a  stiuir  thusa  air  a'  mhaduinn  so  far 
an  cuala  tu  glaodh  an  leinibh,  am  fiabhrus  a  chumail  uait. 
Agus  an  uair  a  dh'  aontaich  a  mathair  ri  Sine  a  leigeil  air 
a  h-ais  do  thigh  an  fhiabhruis  dh'  fhalbh  i  f^in  's  am 
Ministir  do  'n  tigh  sin.  Gun  teagamh  leig  am  Ministir 
fhaicinn  do  Mhàthair  Sìne  gu  'm  b'  fheàrr  dhi  gu  mòr  a' 
chaileag  a  leigeil  air  a  h-ais  do  thigh  an  fhiabhruis  na 
thoirt  dhachaidh,  a  chionn  gu  'm  biodh  i  cinnteach  air  an 
fhiabhrus  a  thoirt  dhachaidh  leatha.  Cha  robh  am  boir- 
ionnach  fuathsach  toileach  sud  a  dhianamh,  ach  o  na 
bha 'm  Ministir  'ga  iarraidh  oirre,  agus  Sìne  fèin  toileach 
dol  do  thigh  a  coimhearsnaich  agus  fuireach  ann,  gus  an 
rachadh  iad  na  b'  fheàrr,  leig  i  leatha.  Thug  Sìne  iomadh 
seachclain  an  tigh  a  coimhearsnaich,  gus  an  deach  iad  uile 
na  b'  fheirr,  ach  cha  do  ghabh  am  fiabhrus  gnothach  ri 
Sine ;  cha  do  bhean  e  dhi,  rud  a  chuir  beagan  iongantais 

air  muinntir  a'  bhaile  aig  an  àm,  agus  air  an  robh  cuimhne 
iomadh  bUadhna  as  a  dhèigh  sud,  an  uair  a  bhiodh 
bhadhna  'n  fhiabhruis  air  iomradh  oirre.  Dà  no  trì  de 
bhUadhnachan  an  dèigh  do  da  nithean  a  dh'  ainmich  mi 
tachairt,  dh'  fhalbh  bannal  de  dh'  òigridh  do  'n  tràigh 
shlolag,*  air  oidhche  shìochail,  chiùin,  anns  an  fhoghar. 
Bha  'n  oidhche  ach  beag  cho  soiUeir  ris  an  latha.  Cha 
robh  neul  ri  fhaicinn  gu  h-àrd  agus  bha  gealach  mhòr  an 
abachaidh,  no  mar  a  their  cuid,  gealach  bhuidhe  nam 
broc,  air  a  cìirsa  tarsuinn  troimh  'n  speur  os  an  cionn, 
agus  bha  'n  Tràigh-bhàn  'na  brionnagan  f  o  cheann  gu 
ceann  's  a  boiUsgeadh  le  lainnir  a  chìteadh  miltean  air 
astar.  A  nis,  bidh  e  cho  math  dhomh  ìnnseadh  anns  an 
dol  a  mach  nach  h-e  gaol  an  èisg  no  'n  t-iasgaich,  uile  gu 
lèir,  a  b'  aobhar  air  an  òigridh  a  thoirt  a  mach  'nam  buidh- 
inn  air  a'  mheadhon-oidhche  anns  an  dòigh  ud,  ach  gaol 
na  fearas-chuideachd.  Na  'm  biodh  pìobaire  'nam  measg 
— 's  bheireadh  iad  an  aire  gu  'm  biodh  sin  ann,  no  ma 
dh'fhaoidhteadh  a  dhà  dhiubh — dhannsadh  iad  air  a'  ghain- 
eamhaich  gus  am  biodh  iad  sgith,  leis  nach  gabhadh  iasg- 
ach  nan  siòlag  dianamh  ach  aig  ìsle  mhara.  Cha  bhiodh 
moran  a  bharraclid  air  uair  de  thìom  air  a  thoirt  suas  do 
ruith  nan  sìolag,  ach  bhiodh  iad  gu  math  dian  aige,  fad 
na  h  uaire  sin  f  hèin.  Tha 'n  sean  fhacal  ag  ràdh  "Nach 
cUbisd  a  ghlacas  an  t-sìolag,"  's  tha  sin  fìor,  oir  ged  a 
gheibh  thu  'n  creutair  boidheach  a  tharuinn  as  a'  ghain- 
eamhaich,  mur  a  bi  thu  uUamh,  ealamh  aice,  thèid  i  'n 
comhair  a  cinn  air  a  h-ais  anns  a'  ghaineamhaich  a  cheart 
cho  deas  's  a  shàthadh  tu  biodag  ann  am  maraig.     Bha 

*Sand-eel.  tGlittering. 

Sìne  bheag  am  measg  na  cuideachd  air  an  oidhche  a  bh' 
ann  a  sud.  Bha  Sìne  aig  an  àm  ud  cho  mòr  ri  h-aon  de 
a  co-aoisean  ;  ach  's  i  Sine  bheag,  a  theirteadh  rithe  daonn- 
an  air  a  son  sin  's  air  fad.  Ach  cha  robh  ceòl  no  danns- 
adh  air  an  tràigh  an  oidhche  ud ;  agus  cha  b'e  sin  idir 
beachd  a  bh'  aig  a'  chuideachd  an  àm  fàgail  an  dachaidh- 
ean  an  dorcha  nan  tràth.  Tha  'n  Tràigh-bhàn  fosgailte 
ri  aodann  a'  chuain  's  bha  'n  oidhche  ud  sònraichte  fiath- 
ail ;  cha  robh  deò  a'  sèideadh  à  ceann  seach  ceann  de  'n 
adhar ;  cha  robh  fuaim  ri  chluinntinn  ach  corra  phlub  an 
dràsd  's  a  rithisd  air  an  Tràigh-bhàin.  Am  feadh  's  a  bha 
'chuideachd  nan  cabhaig  a'  glacadh  nan  sìolag,  thog  fear 
dhiubh  a  cheann  agus  sheas  e  tacan,  's  e  'cumail  a  chluaise 
rathad  a'  chuain.  An  sin  thuirt  e,  "  Stad,  dè  tha  'n  sud." 
Am  priobadh,  bha  iad  uile  'nan  tosd  's  a  'g  èisdeachd  gu 
dùrachdach  ri  fuaim  a  bha  tighinn  orra  bhàrr  a'  chuain. 
Bha  iad  a'  cluinntinn  guth  neach  air  choireiginn  a  bha 
rèir  coltais  an  trom  chàs,  agus  ann  an  èiginn  chruaidh. 
Bha  iad  a'  coimeas  na  h-èigheach  a  bha  iad  a'  cluinntinn, 
ri  glaodhaich  a  bhiodh  a'  tighinn  o  neach  a  bhiodh  an 
ceangal  aig  feadhainn  eile  agus  iad  'ga  sgiùrsadh. 

Chaidh  stad  air  an  iasgach  air  an  oidhch'  ud.  Thug 
na  fir  na  puirt  orra,  's  chuir  iad  a  mach  bàta  no  dhà,  's 
thug  iad  ri  muir ;  chruinnich  na  h-igheanan  'nam  banal 
cruinn  còmhla  air  a'  chladach.  An  uine  nach  robh  fada, 
stad  an  guth  deuchainneach  ud,  's  cha  robh  dad  ri  chluinn- 
tìnn  ach  osnaich  throm  a'  chuain,  a  bha  aig  an  uair  ud  mar 
gu'm  biodh  e  'na  chadal.  An  dèigh  iomram  a  nunn  's  a 
nall  car  ghreis,  thiU  na  fir  gu  cladach  gun  nì  no  neach 
fhaicinn  no  chluinntinn  o  na  dh'  f hàg  iad.  Ach  's  e  chuir 
an  t-iongantas  air  a  h-uile  neach  a  bh'  air  a'  chladach  mar 

a  thrèig  a  misneach  Sine  bheag  Nic  Guaidhre  air  an 
oidhch'  ud  gu  buileach.  Cho  kiath  's  a  chual  i'  n  glaodh 
a  bha  tighinn  bhàrr  na  mara,  bhriichd  i  mach  a'  caoin- 
eadh,  's  cha  ghabhadh  i  comhfhurtachd.  Dh'  fhalbh 
boirionnach  dhachaidh  leatha,  ach  cha  do  stad  Sine, 
ach  a'  caoineadh  's  a'  meacanaich  *  gus  an  d'  thug  an 
cadal  fairis  i.  Bha'  n  fheadhainn  a  bh'  aig  an  taighean 
fèin  agus  gu  socrach  'nan  leabaidh  air  an  oidhch'  ud,  a' 
faodainn  coire  mhoir  do  na  gillean  a  bha  mach,  leis  na 
bàtaichean,  agus  ag  ràdh  gu'm  bu  chòir  do  na  giUean  a  bhi 
air  fuireachd  a  mach  gus  an  d'  thàinig  an  latha,  a  chionn, 
gu'  n  robh  e  'na  ni  cinnteach  gu  leòir  gu  'n  robh  creutair 
bochd  air  choireigein  aig  an  robh  greim-bàis  air  druim 
bàta  's  a  beul  foidhpe  air  an  t-sruth  an  àiteiginn.  Bha  na 
gillean  ag  ràdh  nach  do  smaointich  iadsan  air  a  leithid  sud 
de  ni  a  chionn  nach  robh  de  shoirbheas  ann  o  chionn 
làithean  na  bheireadh  seòl  o  chrann  ;  agus  a  bhàrr  air  a 
sin,  bha  a'  ghlaodhaich  a  bha  iad  a'  cluinntinn,  a  rèir 
am  beachd,  a'  tighinn  o  neach  a  bh'  ann  an  sàs  aig  feadh- 
ainn  eile,  agus  iad  'ga  dhròch  ghiollachd.  Thuirt  a  h-aon 
de  na  gillean  gu'  m  faca  esan  aon  sealladh  de  luing  fada 
mach  air  a'  chuan,  ach  cha  d'  f  huair  e  ach  aon  aiteal  dhith ; 
agus  dh'  fhairthch  air  a  h-aon  de  chàch  a  faicinn,  's  cha 
deachaidh  iad  m'a  tuaireatnas  :  's  gann  gu'  m  b'  e  'n  gliocas 
dhoibh  sin  a  dhianamh  ànns  na  làithean  a  bh'  ann  a  sud. 
Chaidh  iomradh  air  na  chuala  a'  chuideachd  a  bh'  air  an 
Tràigh-bhàin  air  an  oidhche  ud  am  fad  's  am  farsuinneachd, 
ach  cha  d'  thàinig  ni  gu  cladach,  no  sgeul  a  àite  'sam  bith 
a  chuir  soiUearachadh  air  a'  chìiis,  agus  ri  liine  chaidh  i  air 
dì-chuimhne. 

*  Sobbing. 

Thachair  na  nithean  so,  a  dh'  ainmich  mi,  aig  an  àm  ud 
ann  an  eachdraidh  ar  dìithcha  'n  uair  a  bha  'n  sluagh  a' 
fàgail  an  dachaidhean  anns  a'  Ghàidhealtachd,  agus  a' 
falbh  's  a'  dianamh  dachaidhean  ùra  dhoibh  fèin  's  d'an 
teaghlaichean  ann  an  dùthaich  chèin :  agusairaonbhliadhna 
gu  sònraichte,  dh'  fhalbh  mòran  sluaigh  as  a'  choimhears- 
nachd  mu'n  cuairt  de'n  Tràigh-bhàin.  Dh'falbh  lain 
Mac  Guaidhre,  athair  Sine  bhig,  le  a  theaghlach  fèin,  agus 
thug  iad  Canada  orra ;  agus  b'  fhìor  an  ràdh  "  Cha  till  iad 
tuiUidh"  mu'n  timchioll-san.  Bha  Sine  sia-bHadhn-diag  a 
dh'  aois  'n  uair  a  dh'  fhàg  i  tìr  a  dùthcha  nac  fac  i  gu 
bràth  tuilHdh.  Còig  no  sia  de  bhHadhnachan  an  dèigh  do 
dh'  lain  Mac  Guaidhre  tuinneachadh  ann  an  Canada, 
thachair,  air  oidhche  na  seann  Chollainn,  gu'  n  robh  cuid 
de  choimhearsnaich  agus  de  chàirdean  lain  còmhla  ris  'na 
thigh  fein,  's  iad  a'  cumail  na  seann  Chollainn,  anns  an 
t-seann  dòigh  ;  bha  iad  a  rèir  coltais,  anns  an  spiorad  anns 
an  robh  lain  Mac  GiU-eathain,  am  bàrd,  's  e  fein  ann  an 
Canada,  'n  uair  a  rinn  e  'n  t-òran. 

"  Bithibh  aotrom  's  togaibh  fonn, 
Crìdheil,  sìinndach  gun  bhì  trom, 
'G  òl  deoch-slàinte  na  bheil  thall 
Ann  an  tir  nam  beann  's  nan  gleannaibh." 

Agus  mar  gu'  m  b'  ann  a  leigeil  a  thuigsinn  do  Ghàidheil 
Chanada  mar  a  b'  àbhaist  do  Ghàidheil  Alba  iad  fèin  a 
chluich,  thuirt  e ; 

"  Nuair  a  shuidheas  iad  mu'  n  bhòrd, 
Bheir  iad  tacan  air  an  61, 
'S  fiodhal  iheud  o'  n  gleusar  ceòl, 
'Cur  nan  òganach  'nan  deannaibh. 

Nuair  thèid  an  fhiodhal  'na  tamh, 
Bheir  iad  greis  air  cainnt  nam  bàrd, 
'Dhùisgeadh  fonn  neo-throm  'nan  càil, 
Anns  a'  Ghàidhlig  a  's  glan  gearradh. 

Chànain  ghasda,  bhlasda,  bhìnn, 
'S  i  bha'  n  cleachdadh  aig  na  suinn 
'Dhearbh  an  gaìsg  am  feachd  an  rìgh, 
Anns  gach  tìr  'san  d'  thug  iad  deannal." 

Thuirt  an  duine  ghc,  **  Cha  'n  eil  dad  ùr  fo'  n  ghrèin." 
Agus  their  an  Gàidheal  ma  's  aithne  dha  "  Cainnt  nam 
bàrd  "  'na  chànain  fèin,  am  bUadhna,  an  uair  a  chluinneas 
e  lomradh  air  Dargai  agus  Omdurman  "Cha  'n  'eil  dad  ùr 
an  sin,  a  chionn  " — 

"  Rùisg  a'  bhratach  ris  na  croinn 
Aig  na  saighdeirean  nach  mealladh." 

Ach  co  dhiu,  cha  b'  ann  an  Canada  a  rinneadh  an  t-òran 
a  bha  Sìne  Nic  Guaidhre  a'  seinn  ann  an  tigh  a  h-athar 
air  oidhche  na  Collainn  ud.  Bha  'n  t-oran  aig  Sine  mu  'n 
d'  fhàg  i  Albainn,  's  o  nach  cosdadh  fharadh  dad  dhith, 
thug  i  leatha  do  Chanada  e."  Bha  *n  t-òran  air  slàinte 
agus  a'  luaidh  air  duin'  uasal  àraid  a  bha  ainmeil  gu  leòir 
anns  a'  Gàidhealdachd  'na  latha  fein.     B'  e  sèisd  an  òrain, 

"  Lìon  a  nuas  am  botul  dhuinn 
Is  cuir  mu'  n  cuairt  le  socair  e, 
Deoch-slàinte  Còirneil  Osgamuil, 
'S  a  toiseach  a  thoirt  dhòmhsa," 

Cho  luath  's  a  stad  an  nighean  de  'n  òran,  ghlaodh  cuid- 
eiginn  a  bha  air  taobh  a  muigh  an  doruis,  rann  CoUainn. 
B  'e  n  rann  a  dh'  aithris  e  : 

"  Chaidh  mi  anns  an  linne  ruaidh, 
Gus  a  ruige  'n  dà  chluais, 
'S  tha  mi  uamhasach  fuar, 
'S  tha  mi  'g  iarraidh  a  stigh." 

Dh'  fhosgail  an  dorus  ann  an  tiotadh,  agus  thuirt  fear  an 
taighe  "  Thig  a  stìgh,  a  charaid,  no  'choigrich,  's  iuchair  a' 
Ghàidhlig  do  nach  do  dhiùlt  dorus  taighe  lain  Mhic 
Guaidhre  riamh  fosgladh."  Thàinig  dà  ghiUe  òg  a  stigh 
agus  'n  uair  a  fhuair  lain  Mac  Guaidhre  air  ais  gu  taobh 
a  bhìiird  thuirt  e  's  e  'lionadh  a'  ghloine.  "'S  luaithe 
deoch  na  sgeul.  Cha  'n  'eil  an  stuth  so  cho  math  ris  an 
stuth  a  bh'  againn  ann  an  Albainn,  ach'  s  dàn  dhuinn  a 
bhi  'gearan."  Shìn  e'  n  sin  an  gloine  'bha  'na  laimh  do'n 
choigreach.  Mu'  n  d'  rug  am  fear  ud  air  a'  ghloine  sheall 
e  ann  an  aodann  fear  an  taìghe  agus  thuirt  e  is  fiamh  a' 
ghàir  air  "B  fheàrr  leam  pòg  o'  nbheul  a  sheinn  an  t  oran 
ris  an  robh  mi  tacan  ag  èisdeachd  mu  'n  do  bhuail  mi  aig 
an  dorus,  na  gloine  de  'n  t-seachd-bhliadhnach  is  feàrr 
a  thàirneadh  riamh  an  Albainn." 

Thionndaidh  fear  an  taighe  ri  'nighean  a  bha  'na  suidhe 
làmh-ris.  agus  thairg  e  'n  gloine  dhiih.  Dh'  èirich  Sìne  'na 
seasamh ;  rug  i  air  a'  ghloine  à  laimh  a  h-athar  ;  chuir  i  ri 
biHbh  e  ;  thug  i'  n  sin  do'n  choigreach  an  gloine  's  shuidh 
i  mar  a  bha  i  roimhe,  gun  smid  a  thighinn  as  a  ceann  fad 
na  h-ùine.  'Nuair  a  fhuair  an  coigreach  an  gloine  'na 
laimh,  dh'òl  e  gu  deagh  slàinte  agus  CoUainn  chridheil  na 
cuideachd,  's  an  sin  thuirt  e,  "  A  nis,  ged  bu  mhìle  gu 
ghrùnnd  e,"  's  thilg  e  thairis  a  h-uile  deur  dheth,  's  shìn  e 
'n  gloine  air  ais  do  dh'  fhear  an  taighe,  a  lion  a  rithis  e, 
agus  a  thairg  do'  n  ath  choigreach  e.     "  Gabhabh  mo  leis- 

geul,"  ars  a'  cheud  choigreach,  'n  uair  a  chual  e  fear  an 
taighe  a'  bruidhinn  Gàidhlig  ri  chompanach,  "  Cha  'n  'eil 
Gàidhlig  aig  mo  chompanach  idir  ;  's  e  Sasunnach  a  th' 
ann."     Ach  ged  nach  robh  Gàidhhg  aig  an  t-Shasunnach, 
bha  e  soilleir  gu  leòir  ri  f haicinn  uime,  gu'  n  robh  e  glè 
thoiHchte,  a  chionn  gu'  n  d'  fhuair  e  stigh  d'  a  leithid  de 
chuideachd  air  an  oidhche  fhuair  reota  ud.     Faodaidh  mi, 
ann  am  briathran  aithghearr,  Innseadh  dè  ghne  dhaoine 
bh'  anns  na  gillean  a  thàinig  do  thìgh  lain  Ic  Guaidhre,  air 
an  oidhch'  ud.     Mar  a  thuirt  mi  cheana,  bu  Sasunnach  a 
haon  diubh,  agus  cha  bu  Ghàidheal  uile  gu  lèir  am  fear 
eile,  ged  a  bha  Gàidhhg  aige  agus  gu  leòir  dhith.     B'  e 
UiUeam  Scott  a  b'ainm  dha;  bhuìneadh  athair  do  cheann 
a  deas  Albainn,  agus  's  ann  air  a'  Ghalltachd  a  rugadh 
UiUeam,    ged    bu   bhana-Ghàidheal   bu    mhathair    dha. 
Smaointich  a  pharantan  aig  aon  àm  nach  robh  am  baìle 
mòr  a'  còrdaàh  ri  UiUeam  agus  chuir  iad  air  falbh  do'  n 
Ghàidhlteachd,  do  thigh  a  sheanar  e.     Chaidh  Uilleam 
do'n  Ghàidhlteachd  's  gun  facal  GhàidhHg  'na  cheann, 
ach  an  latha  dh'  fhàg  e  tigh  a  sheanar  cha  robh  aige  de 
chànain  ach  i.     Ghabh  e  tlachd  a  bhi  'na  mharaiche,  agus 
mu'  n  robh  e  ach  gle  òg  thug  e'  n  cuan  air.     Thachair 
dhà  dol  gu  lochannan  tuath  America,  aon  samhradh,  agus 
bha    dùil    aige    tiUeadh    gu    fairge    mu'  n    tigeadh  an 
sneachd  air,  ach  cha  deachaidh  sud  leis:  tha  sneachda 
Chanada  mar  a  bha'  m  bleidire  mall,   "  Ged  bu  mhall  a 
fhalbh,   cha  bu  mhall  a  thighinn."      An  uair  a  fhuair 
Uilleam  agus  a  chompanach  iad  fein  mar  gu'  m  b'  ann  ri 
port  ann  an  Canada,   sheall  iad  mu'  n  cuairt  orra,  dh' 
fheuch  am  faigheadh  iad  obair  air  choireiginn,  a  chionn, 
cha  robh  iad  air  son  dianamh  mar  a  ni'  n  seillean,  's  e  sin, 

fuireach  a  stigh  fad  a'  gheamhraidh  ag  itheadh  agus  ag 
òl  na  chruinnich  e  fad  an  t-samhraidh.  Ach  cha  d' 
fhuair  iad  obair  bhunailteach  'sam  bith,  ach  seachdain  an 
sud  's  an  so.  Am  bitheantas  bhiodh  iad  a'  bualadh  ann 
an  sabhal.  Cha  robh  neach  a'  tachairt  orra  ach  Frangaich, 
agus  ged  nach  tuigeadh  iadsan  facal  a  theireadh  am 
Frangach,  agus  ged  nach  tuigeadh  am  Frangach  facal  a 
theireadh  iadsan,  co  dhiù  endar  a  chom  's  a  chorragan, 
bheireadh  am  Frangach  orra  'thuigsinn  dè  bha  dhìth  air. 
Bha  iad  air  an  oidhche  Chollainn  ud  mu'  n  d'  thug  mi 
ìomradh,  air  allaban,  's  air  fuadach,  a'  dianamh  an  rathaid 
gu  àite  a  bha  mhiann  orra  thoirt  a  mach_,  mu'  n  gabhadh 
iad  tàmh  air  an  oidhch'  ud. 

Thachair  dhoibh  a  bhi  'dol  seachad  cho  dlùth  air  tigh 
lain  Ic  Guaidhre  's  gu  'n  d'  thàinig  fuaim  an  òrain  a  bha 
Sìne  a'  seinn,  gu  cluais  Uilleim.  Cho  luath  's  a  chual  e 
cheud  phong  de  'n  òran,  sheas  e  an  làrach  nam  bonn,  a' 
cumail  a  chluaise  ris  an  taobh  o'n  robh  an  fhuaim  a'  tigh- 
inn.  Sheas  a  chompanach  ag  amharc  air ;  's  an  sin  thuirt 
e  "  Dè  tha  ceàrr  ort?"  "Thig  mar  so,"  ars  UiUeam,  's  e 
fàgail  an  rathaid  air  an  robh  iad  ag  imeachd,  agus  a'  dol 
an  taobh  o'n  robh  an  fhuaim  a'  tighinn,  's  a  chompanach 
'ga  leanachd,  gus  an  d'  ràinig  iad  dorus  lain  Ic  Guaidhre, 
far  'n  do  sheas  iad  gus  an  robh  an  t-òran  rèidh.  Agus 
dh*  innis  mi  cheana  cia  mar  a  chaidh  dhoibh  as  a  dhèigh 
sin.  Chuir  Uilleam  seachad  a'  chuid  bu  mhotha  d'  a  ùine 
ann  an  cuideachd  lain  Ic  Guaidhre  agus  a  theaghlaich, 
gus  an  d'  thàinig  blàthas  an  t-shamhraidh  agus  an  sin  thug 
e  na  lochannan  air  a  rithis ;  ach  thiU  e  air  ais  mu  'n  d' 
thàinig  an  geamhradh,  agus  mu  'n  d'  thainig  an  ath 
Chollainn,  bha  UiUeam  Scott  agus  Slne  Nic  Guaidhre  'nan 

càraid  phòsda.  lomadh  latha  agus  bhadhna  as  a  dhèigh 
sud,  air  oidhche  shònraichte,  chaidh  Sìne  agus  a  fear 
pòsda  air  chèiUdh  do  thigh  a  h-alhair  ;  thachair  gu  'n  robh 
a  h-aon  no  dhà  de  na  coimhearsnaich  a  stigh  agus 
thionndaidh  an  seanachas  mar  bu  ghnàth  leis  air  an 
t-seann  dùthaich ;  agus  anns  a'  bhruidhinn  a  bh'  aca, 
thàinig  Slne  thairis  air  an  naigheachd  a  bh'  aice  ri  inns- 
eadh  mu  'n  oidhche  a  bha  i  air  an  Tràigh  bhàin  a'  glacadh 
nan  sìolag,  's  mar  a  chual  iad  a  ghlaodhaich  a  bha  tighinn 
orra  bhàrr  na  mara,  's  gu 'n  ni  ri  fhaicinn  ged  a  bha 'n 
oidhche  soiUeir.  Dh'  èisd  UiUeam  ris  an  sgeul  a  bha 
'bhean  ag  innseadh,  agus  an  uair  a  bha  i  rèidh,  thubhairt 
e,  "  Ma  ta,  'bhean"  tha  do  sgeul  a'  cur  mòr  ioghnaidh  orm, 
a  chionn,  cha  mhòr  nach  'eil  mi  cinnteach  gur  h-iad  mo 
ghlaodhaich  fèin  a  bha  thu  'cluinntinn  air  an  oidhche 
bha  'n  sin;  co  dhiù  chaidh  mi  seachadair  an  Tràigh-bhàin, 
air  oidhche,  car  mu  'n  àm  a  dh'  ainmich  thu.  'S  e  mar  a 
bha  :  Cha  robh  mi  fad  aig  fairge  aig  an  àm,  agus  bha  mi  'n 
dèigh  an  t-aithreachas  a  ghabhail,  a  chionn  gu  'n  deach- 
aidh  mi  idir  gu  muir.  Thug  sinn  tri  laithean  ann  am 
fiath  gun  dol  astar  'sam  bith,  ach  mar  a  bheireadh  an 
sruth  sinn.  Bha  mi  'faicinn  beanntan  mo  dhuthcha,  agus 
bhuail  iarrtas  mòr  ann  am  inntinn  gu  faotainn  gu  tir. 
Bha  'n  sgiobair  'na  shealgair  math,  's  mharbh  e  eòin  air 
an  fheasgar  ud,  agus  chaidh  a'  gheòla  a  chur  a  mach  gus 
na  h-eòin  a  thoirt  air  bòrd,  agus  bha  mi  guidhe  gu  'm 
fàgadh  iad  a'  gheòla  mach  gus  an  tigeadh  .m  dorcha,  agus 
an  sin  gu  'm  feuchainn  ris  an  t-soitheach  fhàgail,  Fhuair 
mi  mo  ghuidhe  a  thaobh  na  geòla  a  bhi  air  a  fàgail  a 
mach  ceart  gu  leòir,  ach  'n  uair  a  thàinig  an  dorcha,  's  a 
thòisich  mise  air  mo  smaointean  a  chur  an  gniomh,  mhoth- 

aich  iad  dhomh,  agus  an  sin  phàigh  iad  mo  shaothair 
dhomh  le  ceann  ròpa,  agus  fad  'sa  bha  mi  faotainn  a* 
ghiollachd  ud,  rinn  mi  glaodhaich  gu  leòir." 

An  dèigh  tacan  a  thoirt  air  seanachas  anns  an  dòigh  so 
cha  robh  teagamh  aig  a  h-aon  a  bh'  anns  a'  chuideachd 
nach  b '  e  guth  UiUeim  a  chual  a'  chuideachd  a  bh'  air  an 
Tràigh-bhàin  air  an  oidhche  ud. 

Ach  ciod  am  measg  na  cuideachd  ud  uile,  a  thug  air 
Sìne  'na  h-aonar  dol  a  chaoineadh  ?  Cha  robh  freagairt 
aice  fèin  do  'n  cheisd  ud,  ach  nach  robh  fios  aice,  's  cha 
mhotha  tha  fìos  agamsa. 


66  SGEULAICHE    NAN    CAOL 


CAILEAN    CUNNARTACH. 

CH A'  N  'eil  fhios  agam  an  robh  Cailean  cho  cunnart- 
ach  's  a  bha  'n  tainm  dha,  a  chionn  's  ann  leis 
cho  math  's  a  bha  Cailean  air  innseadh  nam  breug 
a  fhuair  e  am  facal  "  Cunnartach  "  a  chur  ri  ainm. 

Ach  math  's  mar  a  bha  Cailean  air  na  breugan,  cha  robh 
a'  bhreug  cho  cunnartach  ri  breugan  iomadh  neach  nach 
robh  cho  ainmeil  orra  ri  Cailean,  a  chionn  bha  breugan 
Chailein  a'  dol  cho  calg-dhìreach  an  aghaidh  nàduir  's 
nach  b'  urrainn  neach  'sam  bith  an  creidsinn.  'S  e  a' 
bhreug  chunnartach  a'  bhreug  sin  air  am  bheil  dath  na 
fìiinn  ;  ach  cha  robh  dath  no  blas  na  firinn  air  naigh- 
eachdan  Chailein. 

"  Bha  mi  latha  a  mach  a'  sealgaireachd  "  arsa  Cailean. 
"  's  e  peilear  a  bh'  agam  anns  a'  ghunna,  a  chionn  bha  mi 
ann  am  beachd  gu'  m  faodadh  fiadh  tachairt  orm.  Ach 
ged  a  bha  mi  mach  fad  an  latha  cha'  n  fhaca  mi  dad. 
Bha  mi  tighinn  dachaidh,  feasgar,  's  mi  gu  sgith  acrach, 
agus  air  bheag  sùnnd.  An  uair  a  bha  mi  nuas  an  Rudha- 
buidhe,  agus — mar  tha  fios  agaibh,  tha  bàgh  beag  eadar  an 
Rudha-buidhe  agus  an  Rudha-mor — chunnaic  mi  maigh- 
each  air  an  Uanaig  ann  an  achlais  an  Rudha,  ach  o  nach 
robh  luaidhe  chaol  agam  anns  a'  ghunna,  's  gu'  m  bu  mhòr 
leam  peilear  a  chosd  air  maigheach,  cha  do  smaointich  mi 
an  toiseach  gu  'n  loisginn  idir  oirre.  Ach  mu  dheireadh, 
bha  'n  cothrom  cho  math  agus  cho  teumail,  's  chàraidh 
mi  rithe. 

Chunnaic  mi  a  thiota,  gu'  n  do  niharbh  rai  a'  mhaigh- 
each  ;  agus  chunnaic  mi  cuideachd,  gu'  n  d'  eirich  sgaoth 
de  thunnagan  fiadhaich  o'  n  bhàgh,  agus  grunnan  de 
chearcan-tomain  bharr  an  Rudha-mhòir  taobh  thall  an 
bhàgh  ;  agus  chuir  e  ioghnadh  orm  gu  'n  do  thuit  a  h-aon 
de  na  cearcan-tomain  an  deigh  dhith  bhi  air  iteig. 

Thog  mi  leam  a'  mhaigheach  's  ghabh  mi  air  m'  aghaidh  ; 
's  an  uair  a  ràinig  mi  cois  na  tuinne  aig  ceann  a'  bhàgh, 
chunnaic  mi  tri  tunnagan  fiadhaich  a'  tighinn  a  stigh  leis 
an  t-soirbheas  dh'  ionnsaidh  a'  chladaich.  Thog  mi  a 
h-aon  ma  seach  dhiu,  agus  fhuair  mi  iad  bog  blàth  agus 
làrach  a'  pheileir  troimh  na  h-uile  h-aon  aca.  An  uair 
a  ràinig  mi  'n  Rudha-mòr,  gabh  mi  rathad  an  àite  anns 
am  faca  mi  a'  chearc-thomain  a'  tuiteam  ;  ach  mu  'n 
d'  ràinig  mi  sud,  fhuair  mi  dà  chearc-thomain,  taobh  ri 
taobh,  agus  làrach  a'  pheileir  Iromhpa.  An  deigh  ceum 
no  dhà,  fhuair  mi  h-aon  eile,  agus  aon  an  d<^igh  aoin  gus 
an  d'  fhuair  mi  sia.  Agus  an  uair  a  ràinig  mi  'n  t-àite  far 
ani  faca  mi  'n  t-eun  a'  tuiteam,  fhuair  mi  'n  sud  cearc- 
thomain,  's  gun  i  uile  gu  leir  marbh,  agus  mo  pheileir 
fhein  'na  taobh.  Bha  'n  sin  agam  mo  mhaigheach,  mo 
thri  tunnagan,  's  mo  sheachd  cearcan-tomain,  's  mo 
pheileir  fhèin  air  ais. 

"Am  bheil  cuimhn'agaibh?"  arsa  Cailean  's  e  'na  shuidhe 
ann  am  broilleach  na  cuideachd,  ann  an  tigh  coimhear- 
snaich,  "a'  bhliadhna  a  bha  mi  falbh  feadh  nam  bailtean 
còmhla  ris  an  t-Sasunnach  a  bha  a'  fuireach  ann  an  tigh  a' 
Mhinistir.  Dè  so  nis  a  thuirt  am  Ministir  rium  a  bh' 
anns  an  t-Sasunnach  ?  Ma  's  math  mo  chuìmhne,  thuirt 
e  rium  gur  h-e,  aona  chuid,  Gi-ho,  no  "Geology"a  bh' 
anns  an  duine.     Ach,  co  dhiù,  bha   mise  a'  falbh  'na 

chuideachd,  agus  màileid  air  mo  dhruim,  anns  an  robh 
ùird  bheaga  's  mhòra,  agus  gilbean.  Bhristeadh  e  crioman 
bhàrr  na  creige  leis  an  òrd  mhòr ;  shealladh  e  air  a' 
chrioman  le  gloineachan  ;  chuireadh  e  ri  'shròin  e.  'S 
glan  do  shròn,  a  ghille,  arsa  mis,  ma  gheibh  thu  fàileadh 
as  a  sin.  Phrannadh  e'  n  sin  na  criomagan  leis  an  òrd 
bheag,  gus  am  biodh  iad  cho  mìn  ri  snaoisean  ;  agus  an 
dèigh  a  h-uile  rud,  dh'  fhaoidteadh  gu'  n  tilgeadh  e  air 
falbh  iad.  Ach  bha  daonnan  cnap  an  dèigh  cnap  a'  dol 
anns  a'  mhaileid  a  bh'  air  mo  dhruim-sa  gus  am  biodh  i 
cho  trom  ri  cHabh  mòna.  Air  latha  de  na  laithean,  leig 
an  Sasunnach  a  thuigsinn  dhomh  gu  'n  robh  toil  aige  dol 
a  nunn  gus  a  ruige  na  Sgeirean-sgreubach  :  agus  chuir  mi 
mach  am  bàta  's  dh'  fhalbh  sinn.  Chuirinn  fhèin  a  nunn 
am  bàta  air  chùl  da  raimh ;  cha  robh  deò  à  adhar 
no  air  uisge ;  ach  dh'  fheumadh  an  Sasunnach  a  bhi  aig 
ràmh  e  fèin,  ged  a  dheanadh  cailleach  le  maide  bhrochain 
a  cheart  uibhir  feum  ris  air  taobh  bàta.  An  uair  a  ràinig 
sinn  thall,  chaidh  sinn  air  tìr  air  a'  cheud  sgeir  a  thachair 
oirnn;  agus  ged  is  minig  a  bha  mi  air  tìr  air  nan  sgeirean  ud 
roimhe  sud,  ar  leam  nach  robh  cuimhne  agam  air  an  sgeir 
shònraichte  ud  fhaicinn  riamh  roimhe.  Mu'  n  gann  a  bha 
e  air  tìr,  bha'  n  Sasunnach  air  a  dha  ghlùin  air  an  sgeir,  's 
a  ghloine  ri  shùil ;  agus  dh'  iarr  e  orm  a  ghilb  's  an  t  òrd 
a  thoirt  dhà.  Rinn  mi  sud  agus  sheas  mi  làmh  ris,  's  ropa 
'bhàta  agam  ann  am  laimh.  Chunnaic  mi  'n  sin  meall 
mòr  soilleir,  is  lainnir  dheth,  coltach  ri  gloine,  's  e  'n  sàs 
anns  a'  chreig  ;  agus  ged  nach  fhaca  mi  daoimean  riamh, 
thuirt  mi  rium  fèin  aig  an  am  gur  h-e  daoimean  a  bh'  ann 
an  sud.  Agus,  am  fortan  a  thoirt  mathanas  dhomh,  's 
ann  a  thàinig  droch  theumannan  fodham,  'n  uair  a  chunnaic 

mi  'n  Sasunnach  a'  tòiseachadh  air  a'  mheall  a  chladhach 
as  a'  chreig  leis  a'  ghilb.  Co  dhiu,  cha  d'  fhuair  mi  ùine 
air  mòran  smaointinnean  a  thighinn  ann  am  cheann  mu'n 
ghnothach.  Cha  'n  fhaca  tu  ròn  riamh  a'  cur  car-a- 
mhuiltein  dheth,  's  e  dol  fodha,  cho  ealamh  's  a  chaidh 
an  sgeir  fodha  fo  'r  casan.  Cho  luatha  's  a  bhuail  an 
Sasunnach  a'  cheud  bhuille  de  'n  òrd  air  a'  ghilb,  bha 
mise  's  mo  chompanach  a'  plubail  anns  an  t-sàile. 
Air  mo  shon  fein  dheth,  bha  mi  sàbhailte  gu  leòir, 
bha  'n  ròpa  daonnan  ann  am  Igimh  ;  bha  'm  bàta  làmh 
ruinn  ;  agus  bha  mi  ann  am  dheagh  shnàmhadair. 
Ach  bha  'n  Sasunnach  bochd  's  a  dha  laimh  a'  dol  coltach 
ri  spògan  piseag  a  bhiodh  'ga  bàthadh,  's  gun  m\r  ari 
uachdar  dheth  ach  an  t-sròn,  's  e  a'  puthail  mar  gu  'm 
biodh  e  'gabhail  snaoisean.  Ach  chaidh  agam  air  car  de 
'n  ròpa  a  chur  uime,  gus  an  d'  fhuair  mi  fein  a  stigh  do'n 
bhàta ;  's  an  sin,  shlaod  mi  stigh  e,  's  e  anns  na  obagan. 
De  'sam  bith  a  dheanadh  e  air  na  creagan  air  tìr,  cha 
bhuaileadh  e  òrd  air  carraig  shàile  as  a  dhèigh  sud  air  son 
duine  a  chunnaic  e  riamh. 

An  uair  a  sheall  mi  a  mach  thar  beul-mòr  a'  bhàta,  bha 
mar  gu'  m  biodh  an  grùnnd  a'  gluasad  fodham.  Ann  an 
ceann  ghreis,  chunnaic  mi  a'  bhramalach,  agus  urabal  'gam 
fhàgail ;  agus  ciod  e  bh'  ann  ach  sgat.  Mar  a  thuigeas 
sibh,  chaidh  sinn  air  tìr  air  druim  sgait  ;  agus  b'e  h-aon 
de  na  sùilean  aige  air  na  thòisich  an  Sasunnach  leis  a* 
ghilb  's  leis  an  òrd." 

A  nis,  dè  'sam  bith  beachd  a  dh'  fhaodas  a  bhi  againn 
a  thaobh  nan  sgeir  agus  an  sgait,  cha'n'eil  teagamhanns 
a'  chùis,  nach  robh  Cailean  a'  dol  mu  'n  cuairt  greis  de 
shamhradh  còmhla  ri  Sasunnach  a  bhiodh  a'  bristeadh 

nan  creag.  Agus  chaidh  an  Sasunnach  agus  e  fèin  far  a 
chèile,  agus  fhuair  e  fear  eile  a  ghiùlan  na  màileid  ann  an 
àite  Chailein.  Agus  's  e  bu  chiall  do  'n  mhi-thuigsinn  a 
thàinig  eadar  Cailean  's  an  Sasunnach  :  an  uair  a  thòisich- 
eadh  a'  mhaileid  aig  Cailean  air  fàs  trom  leis  na  clachan  a 
bhiodh  an  Sasunnach  a'  cur  innte,  thòisicheadh  Cailean  air 
tilgeadh  uaidh  nan  clach,  agus  an  uair  a  ruigeadh  an 
Sasunnach  dhachaidh,  feasgar,  dh'  fhosgladh  e  a  mhàil- 
eid  agus  chitheadh  e  gu  'n  robh  mòran  de  na  clachan 
luachmhor  air  chall ;  agus  's  ann  a  ghabh  e  droch  amharus 
air  Cailean,  a'  smaointinn  gu  'n  robh  e  a'  goid  nan  clach. 
Ach  's  beag  a  ruigeadh  e  leas  :  cha  togadh  Cailean  a  h-aon 
dhiu  thar  an  rathaid  mhòir,  ged  a  thachradh  iad  air. 

Bha  aon  ni  sònraichte  mu  'n  cuairt  air  Cailean,  agus  b' 
e  sin,  nach  robh  ni  ùr  'sam  bith  air  an  cluinneadh  e 
iomradh,  nach  cuireadh  e  a  chum  feum  cumanta  air  chor- 
eiginn,  cho  luath  's  a  chluinneadh  e  mu  thimcheall. 
Innsidh  na  briathran  a  leanas,  ciod  e  'm  feum  gus  na 
chuir  e  an  stuth  cunnartach  sin  ris  an  abair  iad  Dyttainite. 
Thachair  do  Chailean  a  bhi  oidhche  air  chèilidh  ann  an 
tigh  coimhearsnaich,  agus  dh'  èirich  do  bhean  an  taighe 
gu  'n  do  ghearain  i  gu  'n  robh  i  gu  truagh  leis  an  lòinidh. 
"Na'm  biodh  agaibhse,"  arsa  Cailean,  "ùilleadh  na 
muice-mara,  cha  bhiodh  e  fada  a'  fuadach  na  lòinidh." 
Chuir  cuid  de  na  bha  stigh  teagamh  anns  a'  chùis,  a  chionn 
bha  iad  eòlach  gu  leòir  air  ùilleadh  na  muice  mara;  ach 
cha  chuala  a  h-aon  dhiubh  riamh  iomradh  air  e  bhi  air 
uisneacheadh  mar  leigheas  air  an  lòinidh.  "Ach  dhearbh 
mise,"  arsa  Cailean,  "gu  'ni  bheil  e  'na  leigheas  air  an 
lòinidh,  a  chionn  thug  mi  cho  math  ri  da  uair  an  uaire- 
adair,  ann  am  bogadh  ann.     A'  bhHadhna,  a  bha  mi  a' 

fuireach  anns  a'  Cheann-a-deas,  bha  iad  a'  deanamh 
rathad  mòr  troimh  'n  dùthaich,  agus  bha  meall  mòr  de 
chreig  aca  ri  chur  as  a  chèile,  agus  cha  b'  e  'm  fìidar  a 
bh'  aca  ris  an  obair  sin  ach  stuth  ùr  a  tha  iad  an  dèigh 
fhaotainn  a  mach,  ris  an  abair  iad  Dynamiie,  stuth  moran 
is  neartmhora  na  'm  fùdar. 

Fhuair  mi  eòlas  air  an  duine  a  bha  ag  obaireachd  an 
stuth  ud,  agus  leig  e  fhaicinn  dhomh  rudan  beag  a  bh'  aige 
niu  mheudachd  ubh  calamain,  anns  an  robh  an  stuth  so 
air  a  chur  a  suas  ann  an  slige  iaruinn  ;  agus  an  uair  a 
chuireadh  tu  car  le  iuchair  coltach  ri  iuchair  uaircadair, 
anns  an  t  slige  so,  sgàineadh  e  aig  an  am  a  mhiannaich- 
eadh  tu,  a  r^ir  an  cunntas  charan  a  chuireadh  tu  ann  leis 
an  iuchair.  Thug  an  duine  dhomh  a  h-aon  de  na  meallain 
11(1.  Dh'  innis  mi  dha  am  feum  a  bh'  agam  air,  's  rinn  e 
;4àire-magaidh  orm  ;  ach  co  dhiu  thug  e  dhomh  e. 

A  nis  's  e  thàinig  ann  am  cheann,  o  na  bha  'n  Loch  làn 
de  na  muca-mara  aig  an  am,  gu  'm  cuirinn  am  meallan  ann 
am  broinn  sgadain  ;  's  cheangail  mi  'n  sgadan  le  snàthainn 
<  aol  ri  ceann  na  drog,*  a  los  gu  'm  bristeadh  an  snàthainn 
oho  luath  's  a  shluigeadh  a'  mhuc-mhara  c. 

Fhuair  mi  latha  soilleir  (ìathail,  's  dh'  fhalbh  mi  lcam 
fhein  air  chìil  da  raimh.  Cha  'n  fhaighinn  duine  a 
thigeadh  còmhla  rium.  A  h-uile  neach  da'n  d'  innis  mi 
de  bha  'm  bheachd,  's  dè  bh'  agam  air  mo  shiubhal,  's  ann 
a  theicheadh  iad  uam  gus  am  faigheadh  iad  astar  math 
eadar  ruinn  ;  's  ann  sin  ghlaodhadh  iad,  '"S  ann  a  tha  thu 
air  a'  chuthach."  Ghabh  mi  mach  am  measg  nan  cabh- 
agan,  far  an  robh  an  eunlaidh  aig  ròic  air  sìol  an  sgadain. 
Bha'n  sàile  cho  soilleir  ri  i,'loine  na  h-uinneig;  's  bha  mi 

•  Handline. 

faicinn  astar  mòr  fodham.  Chunnaic  mi  sgaoth  de  'n 
t-sìol  a'  dol  seachad,  's  thuig  mi  gu'n  robh  luasgan  air 
chor-eiginn  air  ;  's  leig  mi  sìos  an  sgadan  leis  a'  mheallan 
'na  bhroinn  an  dèigh  dhomh  de  charan  a  chur  ann  na 
chumadh  e  ìiine  mhath  gun  sgàineadh.  Mu  'n  gann  a  bha 
e  shiòs  agam  ann  am  measg  an  t-sìol,  thainig  muc-mhara 
anns  an  robh  meudachd  uamhasach.  'N  uair  a  dh' 
fhosgail  i  a  craos  mu  mheall  de  'n  t-sìol,  thug  mise  'n  aire 
gu  'n  robh  mo  sgadan-sa  'na  goile  cho  math  ris  an  t  siol. 
B'  fhaoin  an  spìoladh  a  thug  mi  air  an  drog,  a  bhris  an 
snàthainn,  's  dh'  fhàg  mi  sud  aice.  'S  cha  'n  aithne  dhomh 
dad  a  choimeasainn  ri  craos  na  bèisde,  ach  bogha  meadhon 
na  drochaide  moire. 

Ach,  coma  co  dhiu,  thug  mi  greis  ag  amharc  oirre 
fodham,  an  uair  a  bhuail  e  ann  am  inntinn  gu  'm  biodh 
an  ìiine  air  ruith,  agus  nach  b'  fhada  gus  an  sgàineadh 
am  meallan  a  bha  'na  broinn  ;  agus  'n  uair  a  thachradh 
sin,  bhiodh  cho  math  leamsa  a  bhi  tacan  uaipe,  a  chionn 
cha  robh  toil  agam  gu  'm  biodh  an  sgoth  dhubh,  mar  a 
bha'n  Airc  aig  Noah  còir,  a'  grunnachadh  air  a  h-aon  de 
na  beanntainnean  mu  'n  cuairt ;  's  thug  mi  buiUe  no  dhà 
air  na  raimh  air  falbh  o  'n  mhuic. 

Ach  an  uair  a  thug  mi,  ach  gann,  dùil  nach  robh  a' 
mhuc  a'  dol  a  dh'  èirigh  marbh  air  uachdar  an  uisge,  mar 
a  shaoil  mi  a  dheanadh  i,  dh'  èirich  brùchd  churrachdag, 
le  samh  fuathasach,  's  a  h-uile  currachdag  cho  mor  ri 
bolla.  Thug  mi  buille  no  dhà  air  na  raimh,  's  bha  mi 
thall  am  measg  nan  currachdag,  's  an  sin  thuig  mi  gu 
gasda  mar  a  thachair.  Cho  luath  's  a  sgàin  am  meallan 
anns  a'  mhuic,  dh'  fhàg  e  a'  mhuc  'na  mìrean  cho  mìn  ri 
min  chruinneachd  :  agus  bhrùchd  an  t-ùilleadh  a  bh'  innte. 

an  uachdar,  's  bha  e  a'  snàmh  air  bhàrr  an  uisge.  De  ni& 
a  bha  mi  ri  dheanamh  ?  Cha  robh  soigheach  agam  a 
ghleidheadh  piiuit. 

Ach,  co  dhiìi  cha  robh  mi  riamh  am  èiginn,  's  rud  agam, 
Ghabh  mi  'n  taoman  's  thog  mi  'bharrag  bhàrr  an  t-sàile, 
's  thòisich  mi  air  a  tilg'iadh  a  stigh  anns  a'  bhàta  gus  na 
lion  mi  os  cionn  nan  taobh-shlatan  i ;  agus  mu  'n  do  stad 
mi,  bha  mi  fèin  fodha  gus  an  crios  ann  an  ùilleadh.  Ach 
fhuair  mi  sàbhailte  gu  tir ;  agus  fhuair  mi  'n  t-ìiilleadh  a 
chur  ann  an  baraiUean  ;  's  an  uair  a  bha  mi  suas  dh' 
ionnsaidh  mo  dhachaidh,  feasgar,  bha  e  neònach  leam 
cho  sùbailt  .'s  a  dh'  fhàs  uilt  mo  chas,  a  bha  roimhe  sud 
ceangailte  leis  an  lòinidh.  'S  ged  a  bha  mo  dhorus  fèin 
fosgailte  bhuail  mi  aige,  agus  'n  uair  a  mhothaich  mi  mo 
bhean  a'  tighinn  le  cabhaig,  a  dh'  ionnsaidh  an  doruis, 
chuir  mi  sàil  mo  choise  air  cùl  mo  chinn,  's  sheas  mi  mu 
'coinneamh.  "Am  fortan  a  dh' amharc  oirnn,"  arsa  ise, 
"an  e  so  am  fear  nach  b'  urrainn  gluasad  '.sa  mhaduinn 
leis  an  lòinidh?"  "A'  cheart  fhear,"  arsa  mise.  Ach 
sin  agadsa  na  thig  o  neach  a  bhi  'm  bogadh  ann  ao 
uilleadh  na  muice  mara  fad  còrr  agus  dà  uair  de  thioni." 
Ach  ged  a  dh'  innis  Cailean  a  naigheachd  dealbhach  gu 
leòir — 's  ann  dà  b'  aithne — 's  ged  nach  d'  thuirt  neach  ris 
aig  an  am  gu  'n  robh  teagamh  'sam  bith  aca  'na  chainnt, 
cha  chuala  mi  gu  'n  deach  a  h  aon  dhiù  ann  am  bogadh 
ann  an  ùiUeadh  na  muicemara,  ged  a  bhiodh  an  lòinidb 
cur  dragh  orra. 

COINNEACH    CAM    A    SLEIBHTE. 

BHA  mi  oidhche  air  chèilidh,  ann  an  tigh-smiùraidh, 
agus  bheireadh  na  seòid  a  bha  'nan  suidhe  air 
na  fuirm,  tacan  nia  seach  air  innseadh  naigheachd. 
Thachair  air  an  oidhche  so,  gu'  n  do  thionndaidh  an  sean- 
achas  air  na  bhiodh  a'  tachairt  do  chuid  aca  nuair  a  bhiodh 
iad  leis  an  dròbh  eadar  an  dachaidhean  fein  agus  an 
Eaglais-bhreac^  Bha  seann  duine  còir, — Eòghan  bàn, 
— 'na  shuidhe  a'  smiùradh  's  ag  èisdeachd  ri  sgeulachdan 
chàich,  's  gun  e  fein  ag  ràdh  smid.  "  Nach  deach  sibh 
fein  riamh  thar  a'  Chaoil,  Eòghain?"  arsa  h-aon  de  na 
giUean  òga,  ri  Eòghan  bàn.  "  Ma  ta,  chaidh  mi  aon  uair 
ann,"  ars  Eòghan,  "còmhla  ri  Calum  Bhraghadail,  agus 
ràinig  mi  'n  Eaglais-bhreac,  agus  chunnaic  mi  an  duine 
cUùiteach  cunnartach  sin,  'na  Hnn  's  'na  latha  fein,  Coinn- 
each  cam,  a  Sleibhte  ;  agus  cHùiteach  cunnartach  's  mar 
a  bha  Coinneach,  bha  a  chù  ciar,  Fireach,  cho  cliìiiteach, 
agus  cho  cunnartach  ris  fèin.  Bha  Calum  Bhraghadail 
agus  Coinneach  gu  math  mòr  aig  a  cheile  ;  agus  n'  uair  a 
thachair  iad  aig  Tigh-an  droma,  far  an  d'  rinn  sinn  a  suas 
riutha  air  ar  rathad  a'  falbh,  bha  e  soilleir  ri  fhaicinn  nach 
robh  caraid  aig  Coinneach,  air  an  rathad,  nach  b'  aithne 
do'n  chù,  agus  do  nach  robh  e  'na  charaid  cho  math  ri 
Coinneach  fèin. 

Cha  do  thachair  ni  sònraichte  's  am  bith  is  fhiach  aithris, 
air  ar  rathad  a'  falbh.  Ràinig  sinn  an  Eaglas-bhreac, 
sàbhailte,  sinn  fhèin  's  an  treud. 

A  nis,  faodaidh  mi  ràdh  mu  Choinneach,  agus  mu'  n 
chù,  nach  abradh  neach  'sam  bith  a  chitheadh  iad,  gu'  n 
robh  a  h-aon  dhiu  bòidheach  ;  ach  's  e  'n  cù  creutair  de  a 
sheòrsa  cho  grànnda  's  a  chunnaic  mi  riamh.  Bha  gonagan 
agus  friodhain  air  cho  làidir  's  a  bha  riamh  air  torc  nimhe. 
Bha  e  air  a  ràdh,  gu'  m  b'  e  Raonull  ruadh,  a'  mhialchu  a 
bh'  aig  Gleanna-garaidh,  bu  sheanair  do  dh'  Fhireach. 

Coma  co  dhiù,  chreiceadh  an  treud,  's  fhuaireadh  pris 
mhath  orra  cuideachd  :  's  bha  sinn  a'  dianamh  deas  gus 
an  Eaglais-bhreac  fhàgail  ;  agus  o  na  bha  e  cumanta  gu 
leòir  aig  an  am,  daoine  bhi  call  an  airgid  agus  a'  call  am 
beatha  a  bhàrr  air  a  sin,  bha  sinn  uile  deigheil  gu'm  biodh 
cuideachd  Choinnich  a'  gabhail  an  rathaid  còmhla  ruinn 
f^in  ;  agus  bha  iadsan  cho  deònach  air  a  sin  ruinne.  Ach 
air  choreiginn,  chaidh  moille  air  Coinneach  nach  robh 
fiughair  aige  ris  ;  agus  ghabh  sinne  ceum  air  aghart  an 
dùil  gu  'm  biodh  iad  'nar  cuideachd  a  chhsgeadh.  Bha 
naoidhnear  fhear  aig  Calum,  a  bhàrr  air  fein  ;  agus  bha 
<  eithir  duine  deug  aig  Coinneach. 

Cha  robh  sinn  a'  coiseachd  cho  luath  's  a  dh'  fhaoda- 
maid,  leis  gu  'n  robh  sinn  a'  fuireach  ri  cuideachd 
Choinnich. 

Ach  'n  uair  a  thòisich  ani  leasgar  ri  gruamadh  oirnn, 
mhothaich  mi  gu'  n  robh  Calum  a'  fàs  iomagaineach,  a 
chionn  nach  robh  sealladh  ri  fhaicinn  de  Choinneach, 
no  de  a'  chuid  ghiUean.  Bha  mi  a'  coiseachd  ri  taobh 
(Jhalum  ;  agus  bha  aitreibh  cho  briagha  's  a  chunnaic 
mise  riamh,  a'  nochdadh  an  leth  a  b'  àirde  dhith  os  cionn 
na  coille  leis  an  robh  i  air  a  cuartachadh,  thall  air 
bruthach  mu  'r  coinneamh,  "  Nach  briagha'  n  tigh  mòr  tha 
'n  sud,"  arsa  mise.     Sheall  Calum  an  rathad  a  bha  'n  tigh. 

agus  thuirt  e,  "  Seadh,  tha  'n  tigh  briagha  gu  leòir,  ach  b' 
fheàrr  leatn  sealladh  de  shùil  cham  Choinnich,  na  'n 
sealladh  is  breaghaiche  air  Machair  Ghall." 

Bha  'm  feasgar  fann  foghair  a'  tighinn  oirnn,  's  cha 
b'  ann  air  a  shocair.  Thoisich  mi  air  fàs  iomagaineach, 
dìreach  a  chionn  gu'  n  robh  mi  faicinn  gu'  n  robh  an 
dà  chuid  eagal  agus  iomagain  air  càch.  Thàinig 
marcaiche  'nar  còmhail  air  nach  robh  mòran  cabhaig 
ged  a  bha  e  air  muin  an  deagh  eich  ;  's  an  uair  a 
chaidh  e  seachad  oirnn,  thuirt  Calum,  's  e  tionndadh 
ri  Eachann  dubh  na  Leitir,  'Bha  'm  fear  ud  'ga  'r  cùnntas.' 
'  Chunnaic  mi  sin,'  ars  Eachann  ;  ach  thug  mise  'n  aire 
gu  'n  d'  rug  na  seòid  air  ceann  caol  nam  bataichean 
daraich. 

Bha  smn  a'  dol  a  stigh  aig  an  àm  ann  am  measg  coiUe, 
agus  bha  asdar  mòr  fathasd  againn  ri  dhol  mu'  n  ruigea- 
maid  ar  ceann-uidhe  air  an  fheasgar  ud.  Bha  beagan  de 
sholus  an  latha  againn  gus  an  deachaidh  sinn  a  stigh  do'n 
choiUidh  ach  thug  a'  choille  bhuainn  am  beagan  a  bh'ann 
a  sin.  Chuala  sinn  fuaim  casan  each  a'  tighinn  as  ar 
deigh  ;  agus  an  uair  a  thàinig  an  t-eich  's  am  marcaiche 
faisg  oirnn,  chunnaic  sinn  gur  h-e  am  marcaiche  a 
chaidh  seachad  oirnn  roimhe  a  bh'  ann.  Agus  cho 
hiath  's  a  fhuair  e  air  ar  cul-thaobh,  rinn  e  fead, 
agus  ann  am  priobadh  na  sùl,  bha  còrr  agus  dusan 
fear  a  mach  as  a'  choillidh  a  bh'  air  gach  taobh  de  'n 
rathad  mhòr.  '  Ur  druim  ri  balla  'bhalacha,'  arsa  Calum, 
's  e  fein  a'  cur  a  dhruim  ri  balla  cloiche  a  bha  eadar  a' 
choille  's  an  rathad  mòr.  Cha  'n  fhaca  tu  saighdeirean 
riamh  a'  toirt  ùmhlachd  do  dh'  fhacal  comannda  cho  grad 
's  a  chuir  na  fir  an  druim  ris  a'  bhalla,  a  bha  coig  no  sia 

de  throidhean  air  àird  :  's  a  h-uile  fear  dhiubh  's  greim 
aige  air  ceann  caol  a  bhata  dharaich  no  challduinn  ;  agus 
ghlaodh  Calum,  's  b'  e  sin  an  glaodh  cruaidh,  '  Fireach,  a 
laochain'  Smaointich  mi  fèin,  gu  'm  b' e  *Ho,  ho  fad  o 
chrodh,'  a  bhi  a'  glaodhaich  air  Fireach,  agus  gu  'm 
faodadh  Fireach  a  bhi  fathasd  aig  an  Eaglais-bhric.  Coma 
co  dhiù,  'nar  badaibh  ghabh  na  fir  eile,  agus  bha  e  soilleir 
gu  leòir  gur  h-e  Calum  a  bha  iad  gu  sònraichte  air  son  a 
bhi  aige.  Tha  fios  gur  h-e  'n  sporan  a  bha  uapa,  's 
nach  b'  e  Calum  fèin.  Thòisich  an  tabaid,  's  bha  fear  no 
dhà  aig  an  robh  cnap  air  a'  mhalaidh,  ach  bha  dol  againne 
air  sinn  fhèin  a  dhion  mar  nach  b'  olc,  an  uair  a  chunnaic 
sinn  gu'  n  robh  cuid  de  ar  cònnspaidich  a'  feuchainn  ri 
faodainn  thar  a'  bhalla,  gus  am  faigheadh  iad  ar  bualadla 
o  thaobh  ar  cùil ;  agus  tha  mi  'creidsinn  nach  rachadh 
againne  air  am  bacadh,  a  chionn  bha  iad  ni  bu  Honmhora 
na  sinne.  Bha  i  aig  airde  a  cluich,  le  glaodhaich  dhaoine 
's  tamhann  chon  ;  ach  cha  robh  na  coin  againne,  ged  a  bha 
iad  math  mu'  n  treud,  math  'san  tabaid  ;  cha  chuireadh 
iad  fiacaill  air  duine. 

Ach  ann  am  braise  na  h-ùpraid  chuala  mi  fear  de'  n 
fheadhainn  a  bha  feuchainn  ri  dol  thar  a'  bhalla  a'  toirt 
glaodh  oillteil  as  ;  a'gus  air  sealitainn  dhomh  an  rathad  a 
bha  e,  chunnaic  mi  gu'  n  robh  cù  mòr  an  sàs  ann  ;  agus 
shlaod  an  cù  far  a'  bhalla  an  duine  agus  dh'  fhàg  e  e  a' 
rànaich  air  an  rathad  mhòr.  Bha  de  shoiUse  latha  againn 
na  leig  a  thuigsinn  dhomh  'n  uair  a  chunnaic  mi  'n  cù  gur 
h-e  bh'  againn  Fireach.  An  uair  a  dh'  fhàg  e  'm  fear  ud 
leòinte  air  an  rathad  mhòr,  ghabh  e  seachad  air  fear  no 
dhà  againn  agus  bha  e  ann  am  bad  na  dithis  a  fhuair  e 
a'  labaid  ri  Calum.      Rinn  e  air  a'  cheud  fhear  dhiubh 

ceart  's  mar  a  rinn  e  air  an  ftiear  a  fhuair  e  air  a'  bhalla. 
Rug  e  air  bhac-slèisde  air,  agus  thilg  e  air  a  dhruim  air  an 
rathad  mhòr  e ;  ach  chaidh  e  'n  sàs  ann  an  sgòrnan  an 
treasa  fir,  a'  cur  a  dhruim-san  ri  talamh  mar  a  rinn  e  air 
càch.  Bha  ial  fhada  throm,  air  ceann  bata,  aig  an  fhear 
a  bh'  air  muin  an  eich,  agus  thug  e  smìiid  de  sud  air 
Fireach.  Cha  d'  thug  Fireach  scread  as,  ach  leig  e  as  an 
duine  a  b'  aige  fo  spògan,  agus  a  chruinn-leum  bha  e  ann 
sgòrnan  an  eich.  Dh'  eirich  a'  bhrìiid  ud  air  a  chasan 
deiridh,  's  chaidh  e  mu'n  cuairtagus  Fireach  an  crochadh 
ris.  Thuit  an  duine  far  an  eich,  agus  leig  Fireach  as  an 
t-each  's  bha  e  'n  sàs  anns  an  duine.  Ach  bha  spùt  a' 
ruith  à  amhach  an  eich  cho  bras  's  ged  a  chuireadh  tu  'n 
sgian  air  a  sgòrnan.  Ann  an  treise  na  braise,  chuala  mi 
farum  chas  a'  tighinn  'nar  ionnsaidh,  agus  fhuair  mi  tiolp 
de  aodann,  agus  dh'  aithnich  mi  gur  he  bh'  agam 
Coinneach  cam.  Chaidh  e  seachad  orm  'na  leum,  's  a 
bhata  'n  togail  thar  muUach  a  chinn.  Bha  e  deanamh  air 
fear  a  bha  e  'faicinn  le  cabar  mòr  a'  dol  a  bhualadh  a 
choin,  Fireach,  's  Fireach  an  sàs  anns  an  duine  a  thuit 
far  muin  an  eich.  Co  dhiu,  cha  deach  aig  Coinneach  air 
a'  bhuille  o  'n  chabar  a  chumail  o  'n  chù  ;  thuit  a'  bhuiUe 
air  Fireach  bochd  gu  trom,  's  laidh  e  fairis.  Ach  thuit 
bata  daraich  Choinnich  air  ceann  an  f  hir  a  bhuail  Fireach, 
's  laidh  esan  fairis  cuideachd ;  agus  chuireadh  an  fhuaim 
a  thug  a'  chlaigeann  ri  bata  Choinnich  gaoir  fo  'm  fheòil, 
'n  uair  a  chuimhnichinn  air  an  ni  bUadhnachan  an  deigh 
dha  tachairt. 

Co  dhiù,  cha  d'  fhuirich  na  robairean  fada  'n  uair  a 
fhuair  sinne  còmhnadh  Choinnich  's  a  chuid  ghillean,  agus 
cha  d'  fhuirich  sinne  fada  cuideachd,  cha  robh  fios  againn 

nach  faodadh  iadsan  còmhnadh  fhaodainn  iad  fèin 
agus  tiUeadh  oirnn  a  rithis.  Ghiulain  sinn  Fireach  ann  am 
breacan  Chahmi  do  'n  tigh  òsda,  far  an  robh  sinn  'san 
oidhch',  agus  thuirt  Calum  ri  bean-an-taighe,  'n  uair  a  dh' 
fhàg  sinn  an  ath  mhaduinn,  gu  'n  cuireadh  e  coig  punnd- 
Shasunnach  'na  dòrn,  'nuair  a  thiUeadh  e  na  'n  leighiscadh 
i  Fireach  agus  aiseag  beò  slàn  do  Choinneach  air  ais. 
Agus  chuala  mi  gu  'n  deach  a  h-uile  rud  de  sud  a 
dheanamh." 

"  Ach  ciod  a  thàinig  ris  an  fhear  a  bhuail  Coinneach  le 
a  leithid  de  smùid,"  arsa  h-aon  de  na  giUean. 

"  Hù,  laochain,"  arsa  Eòghan  bàn,  "  laidh  am  fear  sin 
direach  far  na  thuit  e,  agus  mur  do  thog  neach  eile  e,  tha 
e  'n  sin  fhathasd." 


So  SGEULAICHK    NAN    CAOL. 


AIR    CHALL    'SA    CHLADACH. 

DO  gach  neach  a  fhuair  àrach  air  tir-mòr,  fad  o  'n 
chladach,  gus  am  bheil  e  suas  ann  am  bhadhn- 
achan,    tha  'n    cuan   's   a   thràigh,  'na   chulaidh 
ioghnaidh,  agus  air  uairean  'na  chulaidh  oiUt. 

Agus  o  na  tha  fios  aig  an  fheadhainn  a  dh'  àraicheadh 
an  cois  na  tuinne,  gu  'm  bheil  a  chìiis  mar  so,  cha  chaiU 
iad  cothrom  'sam  bith  a  thig  'san  rathad,  gu  bhi  faodainn 
spòrs  agus  a'  cluich  chleas  air  na  coigrich.  A  chionn  ma 
gheibh  thu  'n  coigreach  do  'n  chladach  leat,  tha  e  'n  sin  ni 
's  motha  air  chall  na  ged  a  bhiodh  e  'sa  cheò  ann  an 
gleann  monaidh  ;  agus  chuireadh  tu  'na  bhreislich  e,  le 
ainmeannan  nan  creutairean  a  th'  anns  an  tràigh,  le  'n 
toirt  dhà  ann  an  Gàidhh'g,  ged  a  robh  gu  leòir  de  'n 
chànain  sin  aige. 

Thàinig  duine  còir  a  meadhon  tìre,  agus  ghabh  e  fearann 
aig  taobh  a'  chladaich,  ann  a  h-aon  de  na  h-Eileanan  a 
siar.  Thug  e  a  chuid  sheirbheiseach  leis  do  'n  Eilean,  as 
an  àite  as  an  d'  thàinig  e  fein.  Fhuair  e  bàta  's  lion- 
sgriob,  agus  rudan  eile  a  bhiodh  feumail  do  neach  a 
bhiodh  a  dhachaidh  air  cladach  a'  chuain ;  agus  feumar 
aideachadh  gu'n  robh  an  dòigh  anns  an  rachaah  an  duine 
còir  so  agus  a  ghiUean,  mu  'n  cuairt  air  an  gnothach,  anns 
a'  chladach,  'na  aobhar  gàire  do  mhuinntir  na  dùthcha. 

Bha  'n  tuathanach  so  agus  a  ghillean  a  mach  air  an 
tràigh  aon  latha  ;  bha  da  chairt  aca  leis  an  robh  iad  a'  cur 
feamainn  a  suas  do  bhràigh  chladaich.     'N  uair  a  thàinig 

an  t-am  bidh,  dh'  fhàg  na  fir  na  cairtean  aig  isle  na  tràigh 
far  an  robh  an  fheamainn,  agus  dh'  fhalbh  iad  fèin  's 
na  h-eich  dhachaidh.  Ach  *n  uair  a  thill  iad,  bha  na  cairt- 
ean  ach  beag  as  an  t-sealladh  anns  an  t-sàile.  Rinn  iad 
an  gearan  ri  h-aon  de  na  coimhearsnaich  a  thaobh  's  mar 
a'  dh'  eirich  dhaibh. 

"  Nach  math  nach  d'  fhàg  sibh  na  h-eich  a  mach,"  ars 
am  fear  ud,  "  no  bhiodh  iad  'nan  eich  uisge  mu  'n  tigeadh 
an  t-am  so  maireach." 

"  Cuin,"  arsa  h-aon  de  na  coigrich,  ri  h-aon  de  na  muìnnt- 
irich,  "a  bhios  an  t-am  dol  a  dh'  iasgach  againn." 

"'N  uair  a  chi  sinn  an  coltas,"ars  am muinntireach.  "Ciod 
ris  an  can  thu  'n  coltas,  a  dhuine?  ars  an  coigreach. 
'Na  h-eòin,  na  h-eòin,"  ars  am  fear  eile,  "  sin  agad  an  rud 
ris  an  abair  mi  'n  coltas."  Coma  co  dhiù,  latha  no  dhà 
as  a  dhèigh  sud,  chunnaic  an  coigreach  dà  fheannaig  air 
cloich  anns  a'  chladach,  's  dh*  fhalbh  e  'na  ruith,  's  e 
glaodhaich  ri  càch,  "  A  mach  leis  an  lìon  :  a  mach  leis  an 
lion,  so  an  coltas  air  tighinn." 

Ach  co  dhiìi,  air  latha  de  na  làithean,  thàinig  an  coltas 
ann  an  da-rireadh  ;  's  e  sin  thàinig  na  h  eòin,  agus  an 
t-iasg  cuideachd  :  ach  cha  b'  e  an  seòrs  a  bu  mhath  le 
daoine  fhaicinn.  Cha  robh  ann  ach  slol  meanbh  an 
sgadain  air  a  ruagadh  leis  na  h-eòin  as  an  adhar  agus  leis 
na  creutairean  crosda  sin  anns  an  uisge,  na  bearraich, 
'nam  buailtean,  "  an  loch  air  chrith  leo,"  mar  a  their  iad. 

Rinn  na  coigrich  deas  an  lion  's  thug  iad  an  tràigh  orra 
ann  am  beul  na  h-oidhche.     'S  gun  teagamh  bha  coltas 
gu  leòir  an  sin :  bha  'n  siol  bòidheach  bochd,  air  a  ruagadh 
leis  a  h-uile  creutair  granda  air  am  bheil  bial.     Chuir  na 
;  gillean  a  mach  an  lion  's  thug  iad  sgrìob,  a'  tarruinn  an 
y 

lin  air  tir  air  an  tràigh.  Bha  iasg  aca  ann  ;  ach  bha  'n 
dorcha  ann  cuideachd,  's  cha  bu  lèir  dhoibh  dè  'n  seòrs 
èisg  a  bh'  ann.  Chuir  fear  dhiìi  a  làmh  a  sios  am  measg 
bhearrach  'us  phartan ;  ach  dh'  ionnsaich  sud  dha  a 
làmhan  a  chumail  aige  fhèin  fad  a  chòrr  de  'n  oidhche. 
Ach  thachair  gu  'n  robh  a  dha  no  trì  de  na  gibearnaich 
anns  an  lìon.  Tha,  mar  is  math  ta  fios  acasan  a  tha  toirt 
an  lòin  as  a'  chuan,  peann  is  dubhach  aig  a'  ghibearnach 
daonnan  'na  chuideachd,  ged  nach  faca  mise  riamh  neach 
a  chunnaic  facal  a  sgrìobh  e.  Ach  chunnaic  mi  'm 
peann  's  an  dubhach  ioma  uair,  agus  chunnaic  mi 
e  'tilgeil  spùt  de  'n  dubhach  ceithir  no  coig  de  throigh- 
ean  os  a  chionn  fèin  an  uair  a  fhuair  e  e  fèin 
air  a  thilgeil  air  a'  ghainmheich,  an  aghaidh  a  thoil. 
Tha  mi  cinnteach  gur  h-e  'n  dubhach  so  a  bhi  cho  pailt 
aig  a  ghibearnach,*  a  chuir  muinntir  na  h-airde-near  a  bhi  'g 
ràdh  (ink-fish)  mar  ainm  ris.  Ach  co  dhiù,  a  chum 
f haicinn  dè  'n  seòrsa  èìsg  a  bh'  aca  'san  lìon  las  fear  de  na 
giUean  bioran  teine  agus  chrom  e  sios  a  shealltain  co  ris 
a  bha  na  creutairean  coltach  a  bha  spògail  's  a  snioman 
air  a'  ghainmhich.  Las  e  teine  'n  dèigh  teine,  's  e  ag 
amharc  air  na  bha  fa  chomhair,  agus  an  sin  thuirt  esan, 
"'S  e  th' againn  ann  an  so  Legi'on  dhe  na  diabhuil," 
ach  mu  'n  gann  a  dh'  fhàg  na  briathran  a  bheul,  thilg  an 
gibearnach  spùt  de  'n  dubhach  'na  aodann.  Chunnaic  a 
chompanaich  gu  'n  d'  f hàs  an  duine  dubh  ;  agus  cha  'n  e 

*Cuttle-fish  is  the  English  nanie  g-iven  in  sonie  of  the  Gaelic- 
English  dictionaries  for  "gibearnach,"  but  the  cuttle-fish  whose 
pjcture  is  shown  in  that  book,  "The  Fisheries  of  the  World," 
is  not  the  creature  known  on  the  West  Coast  by  the  name 
gibeamach. 

h-uile  duine  dubh  a  bha  cho  dubh  ris.  Ach  cia  mar  dh' 
fhàs  e  dubh  ann  am  prioba  na  sùl?  Sin  rud  nach  gabhadh 
tuigsinn  dhaibh.  Dh'  fhàg  iad  gach  lìon  is  iasg  an  sud, 
agus  dh'  fhalbh  iad  dhachaidh.  Fhuair  feadhainn  eile  an 
Hon  an  là-ar-na  mhaireach  agus  chuir  iad  air  tìr  e  air  a* 
chladach  Ach  ged  a  fhuair  na  coigrich  aodann  an  duine 
a  ghlanadh  's  a  dheanamh  cho  geal  's  a  bha  e  riahih,  'n 
uair  a  bha  'n  lion  tioram  chaidh  a  chur  air  an  spàrr,  's 
cha  chuala  mi  gu  'n  deach  e  'n  sàile  bhuaidhe  sud. 


84  SGEULAICHE    NAN    CAOL. 


lASGACH    DHOMHNUILL    DHOICHEALAICH. 

BH  A  DòmhnuU  doichealach,  's  bha  fios  aig  an  t-saoghal 
's  aig  muinntir  a'  Ghoirtein  gu  'n  robh.  Cha  do 
phòs  DòmhnuU  riamh — leis  an  doicheal,  chaidh  a 
ràdh — 's  bha  a  dha  phiuthar  a'  fuireach  còmhla  ris  ;  agus 
bha  dha  phiuthar  cho  doichealach  ris  fèin.  Bha  DòmhnuU 
ag  iasgach  air  an  amhainn  air  latha  àraidh,  agus  bha 
Dùghall  a'  mhogain  ris  an  spreidh  mar  bu  nòs ;  agus  bha 
e  a'  faicinn  mar  a  bha  dol  do  Dhòmhnull,  ged  nach  robh 
fios  aig  DòmhnuU  gu  'n  robh  sùil  neach  beò  'ga  fhaicinnn. 
Cha  robh  an  dòigh  a  bha  DòmhnuU  a'  gabhail  a  ghlacadh 
nan  cnàideag  agus  nam  bànag,  idir  laghail,  's  ged  a  bhiodh 
cead  an  uachdrain  aige  gus  an  t-iasg  a  ghlacadh — ^'s  cha 
robh  sin  idir  aige — 's  ged  a  bhitheadh,  thigeadh  lagh  na 
dùthcha  fèin  gu  math  troni  air  air  son  nan  innleachdan 
milaghail  a  bha  e  ag  uisneachadh.  Ach  cha  b'  e  so  idir 
a  bha  cur  dragh  air  DùghaU  a'  mhogain,  ach  gu  'n  robh 
DòmhnuU  doichealach  a'  faodainn  eisg  idir  air  dhòigh 
'sam  bith.  Ach  cia  niar  a  bha  e  dol  g'  a  chumail  uaidhe. 
B'  e  so  a'  cheisd.  Bha  'm  blàr  mòna  faisg  air  an  amhuinn^ 
agus  thug  DòmhnuU,  'n  uair  a  dh'  fhàg  e  'n  tigh,  leis 
chabh  mòr  a  bh'  aige  air  son  toirt  dhachaidh  na  mòna  ; 
agus  bha  fios  aig  I^ùghaU  a'  mhogain  gle  mhath  gur  h-ann 
anns  a'  chUabh  mhòna  a  rachadh  an  t-iasg  a  thoirt 
dhachaidh.  An  uair  a  fhuair  DòmhnuU  eaUach  math 
èisg,  chuir  e  anns  a'  chhabh  e  's  gabh  e  rathad  na  cruaiche 
mòna,    agus    chuir    e    sreathan    de  'n    mhòine   ann    aiì 

òrdugh  an  am  beul  a'  chlèibh,  agus  thug  e  aghaidh  air  an 
tigh.  An  uair  a  bha  e  dol  seachad  air  àite  far  an  robh 
lùb  de  'n  amhainn  a'  tighinn  teann  air  a'  cheum  rathad, 
thug  e  'n  aire  gu  'n  robh  iasg  ann  a  h-aon  de  na  glumagan, 
làmh  ris.  Bha  Dòmhnull  cho  sanndach  's  a  bha  e  cho 
doichealach,  agus  bu  mhòr  leis  an  t-iasg  fhàgail  anns  a' 
ghlumaig,  ged  a  bha  eallach  math  air  a  dhruim  mar  a 
bhà.  'S  e  rinn  e :  chaidh  e  ceum  beag  far  an  rathaid, 
agus  dh'  fhàg  e  'n  cliabh  'na  shuidh  ann  an  àite  socrach, 
agus  gabh  e  fèin  a  sios  do  'n  ghlumaig,  far  an  d'  fhuirich 
e,  a'  ruith  's  a'  glacadh  nan  cnàideag  cho  fad  's  bu  lèir 
dha  sin  a  dheanamh.  Ach  fad  's  a  bha  Dòmhnull  'sna 
glumagan,  cha  robh  Dùghall  a'  mhogain  diomhaineach. 
Ach  mar  bu  ghnàth  le  Dùghall,  'n  uair  a  bhiodh  gniomh 
sònraichte  'sam  bith  aige  ri  dheanamh,  cha  b'  e  fein  a 
dheanadh  an  gniomh  idir  ach  na  ballaich  bheaga,  fo 
stiùradh  agus  fo  chomannda  Dhùgaill  fhèin.  Agus  's  e 
'n  dòigh  a  gabh  e  air  a  ghniomh  a  bhuail  'na  inntinn  aig 
an  uair  so  a  thoirt  gu  crìch,  thug  e  'n  t-iasg  as  a'  chliabh 
aig  Dòmhnull  agus  chuir  e  am  falach  ann  an  àite  eile  e. 
Bha  ballach  beag  deas  agus  toileach  gu  leòir  gu  dol  anns 
a  chliabh  aig  Dòmhnull,  'n  uair  a  thigeadh  an  t-am  dha 
sin  a  dheanamh,  agus  suidhe  anns  a'  chliabh,  's  a  mhòine 
mu  'n  cuairt  air  agus  os  a  chionn.  Chaidh,  an  sin,  balach 
eile  a  chur  do  dh'  àite  falaich,  o  nach  faiceadh  Dòmhn- 
uU  e ;  ach  chitheadh  am  ballach  Dòmhnull.  Chaidh,  an 
sin,  ballaich  eile  a  chur  a  sios  gu  taobh  na  h-aimhne,  agus 
thòisich  iadsan  air  glaodhaich  ri  càch  a  chèile,  gus  a 
leigeil  a  thuigsinn  do  DhòmhnuII  gu'n  robh  iadsan  'na 
choimhearsnachd  ;  agus  cho  luath  's  a  chual  DòmhnuU 
iad,  chuir  e  na  bh'  aige  de  dh'  iasg  am  falach,  mar   is 

math  a  bha  fios  aig  Dùghall  a  dheanadh  e.  A  nis,  bha 
so  uile  feumail  gus  gach  ni  a  thoirt  gu  crich  mar  a  bu 
mhiann  le  Dùghall,  a  chionn  na  'n  tigeadh  Dòmhnull  a 
dh'  ionnsaidh  a'  chlèibh,  agus  iasg  aige,  thogadh  e  a' 
mhòine  a  beul  a'  chleibh  gus  an  t-iasg  a  chur  foidhpe ;  agus 
mhiUeadh  so  'n  gnothach  uile  gu  lèir.  Co  dhiu,  'n  uair  a 
chunnaic  DòmhnuU  gu  'n  do  gabh  na  balaich  seilbh  air 
bruachan  na  h-aimhne,  dh'  fhàg  e  'n  amhainn  aca  fèin, 
an  dùil  gu  'm  biodh  an  t-iasg  a  chuir  e  'm  falach  sàbhailte 
gu  leòir  gus  an  tigeadh  e  air  a  thòir  aig  am  eile.  Dhir- 
ich  e  ris  a'  bhruthach  far  an  d'  fhàg  e  'n  cliabh. 

Fad  's  a  bha  Dòmhnull  a'  direadh  a'  bhruthaich,  bha 
Dùghall  a'  cur  a'  bhalaich  anns  a'  chliabh,  cho  socrach  's 
a  b'  urrainn  e,  's  a  mhòine  agus  an  luachair  a  bh'  aig 
DòmhnuU  mu  'n  iasg  mu  'n  cuairt  air  a  bhalach  ;  agus  an 
t-sreath  mhulaich  de'n  mhòine  ann  am  beul  a' chleibh, 
air  a  cur  ann  an  dòigh,  a  chum  's  nach  biodh  a  cudtrom 
air  ceann  a'  bhalaich. 

Cha  robh  Dìighall  air  son  gu  'm  biodh  am  balach  fada 
's  a  chliabh  ;  agus  cho  luath  's  a  ràinig  Dòmhnull  far  an 
robh  an  cHabh,  leig  Dùghall  a  thuigsinn  gu  'n  robh 
e  fèin  mu  'n  cuairt.  Gun  teagamh,  b'  e  a  ghnothach  a 
bhi  mu  'n  àite  aig  an  am  ;  agus  cha  chuireadh  e  ioghnadh 
air  neach  air  bith,  Dùghall  a  bhi  air  na  cnocan.  Chunn- 
aic  Dòmhnull  e,  's  o  nach  robh  toil  de  sheanachas 
neach  'sam  bith  aige  thog  e  a'  chHabh  air  a 
dhruim  's  dh'  fhalbh  e  dhachaidh  leis.  Cha  robh  an 
t-astar  fada,  's  cha  robh  an  cHabh  trom  ;  's  cha  b*  fhada 
gus  na  leig  DòmhnuU  sios  air  ìirlar  a  thaighe  fèin  e. 

"  Dùin  an  dorus,''  ars  esan  ri  phiuthair.  Dh'  eirich  am 
boirionnach  gus  a  sud  a  dheanamh,  ach  chuala  'm  fear  a 

bh'  anns  a'  chliabh  an  t-òrdugh,  an  dorus  a  dhùnadh,  agus 
's  e  bhuail  'na  cheann,  gu  'm  biodh  e  cho  math  dhàsan  a  bhi 
air  taobh  a  muigh  an  doruis  mu  'n  dìiinteadh  e.  A  nis  na 
'm  biodh  am  balach  'na  èideadh  fèin,  bhiodh  e  coltach  gu 
leòir  gu  'n  aithnichteadh  e;  ach  thug  Dùghall  an  aire  nach 
biodh  a'  chuis  mar  sud.  Fhuair  e  poca,  's  chaidh  toU  a 
chur  troimh  'n  mhàs  aige,  troimh  'n  deachaidh  ceann  a' 
bhalaich,  agus  a  làmhan  a  mach  troimh  na  h-oisinnean, 
agus  sgoltadh  math  air  a  bheul-taobh  's  air  a  chùlthaobh, 
a  bheireadh  cluich  gu  leòir  da  chasan,  gun  fhios  nach 
biodh  feum  aig'  oirre.  'Nuair  a  dh'  eirich  an  t-aomuU  ud 
'na  sheasamh  anns  a'  chhabh,  's  na  foidean  mòna  a' 
tuiteam  air  gach  taobh  dheth,  ghearr  e  cruinn  leum  as  a' 
chliabh  's  bha  e  mach  air  an  dorus  mu'n  d'  fhuair  am 
boirionnach  a  dhùnadh.  "Obh,  obh  I"  ars  ise,  'n  uair  a 
chunnaic  i  'n  tannasg  a  bha'n  sud  a  dol  seachad  oirre, 
"  Obh,  àbh,"  ars  am  balach,  's  e  'na  leumannan,  a'  teich- 
eadh.  "Ciod  e  air  uachdar  na  Criostachd,  a  bh'  agad 
anns  a'  chliabh,  a  DhòmhnuiU  ? "  arsa  phiuthar.  Ach 
shuidh  DòmhnuU  sios  's  gun  smid  aige,  's  bha  e  air  a 
sheanachas  gu  'n  robh  e  tri  lathan  gun  chainnt. 

A  nis  bha  'n  t-iasg  aig  Dùghall  a'  mhogain  ;  ach  cha 
robh  feum  'sam  bith  aig  Dùghall  air  an  iasg,  a  chionn  bha 
biadh  Dhùghaill  air  neach  eile ;  ach  an  dèigh  roinn  deth 
a  thoirt  do  na  balaich,  gabh  e  fèin  's  iad  sud  a  mach  'n 
uair  a  thàinig  an  oidhche,  coltach  ri  feadhainn  a  bhiodh 
a'  falbh  air  chollainn,  o  thigh  gu  tigh. 

Bha  Dùghall  fèin  air  a  sgeadachadh  coltach  ri  bodach 
ceàrd,  agus  rinn  fear  de  na  balaich  an  deagh  chailleach  ; 
agus  bha  teaghlach  math  'gan  leantainn,  a  bhàrr  air  a  sud. 
An  uair  a  ruigeadh  iad  dorus,  bhuaileadh  iad  aige  agus 

theireadh  Dùghall  ann  an  guth  trom  tiamhaidh,  "Am 
faigh  sinn  fuireach  an  so  an  nochd  ?  "  Na  'n  abradh  an 
neach  a  bha  'san  dorus,  "Tha  mi  cinnteach,  a  cheutairean 
bochda,  gu  'm  feum  sibh  fuireach  an  àiteiginn ;  cha  'n 
urrainn  sibh  a  bhi  air  a'  bhlàr  a  muigh,  fad  na  h-oidhche," 
an  sin  rachadh  a  dhà  no  tri  de  na  bànagan  a  thilgeil  aig 
casan  an  neach  a  bha  bruidhinn,  agus  an  sin  theicheadh 
na  ceàrdainnean.  Ach  air  an  laimh  eile,  'n  uair  a  their- 
eadh  am  bodach  ceàrd,  "  Am  faigh  sinn  fuireach  an  so  a 
nochd  ?  "  agus  gu  'n  abradh  an  neach  a  bha  stigh,  "Cha  'n 
f haigh  sibh  fuireach  an  so  :  cha  'n  eil  dòigh  againne 
oirbh."  An  sin  bha  droch  ghuidhe  aig  a'  chaillich  cheaird  ; 
's  bhiodh  na  ceardainnean  a'  falbh  o  'n  dorus,  's  a  chailleach 
a'  seirm  na  guidhe,  "Na  na  robh  bò,  no  bUochd,  no 
bainne  agad,  no  cabar  os  cionn  do  chòmhnuidh."  Agus 
sin  agaibh  mar  a  roinn  Dùghall  a'  mhogain  an  t-iasg  a 
ghlac  DòmhhuU  doicheallach. 

COINNEACH    DUBH    NAN    TRAT. 

ANIS,  cha  robh  Coinneach  dubh  idir,  ged  a  bha  e 
tratach  gu  leòir.  Aig  an  am  'san  robh  e  ciontach 
anns  a  nì  a  tha  mi  a'  dol  a  dh'  innseadh  dhuibh, 
bha  e  aig  an  aois  sin  aig  an  leig  sinn  dìnn  a  bhi  cluich 
leis  a'  chloinn  bhig,  agus  mu'm  faigh  sinn  a  stigh  ann  an 
cuideachd  làn  ghiUean.  Bha  e  air  fasdadh  anns  an  tigh 
mhor,  am  measg  mòran  eile  de  sheirbheisich  ;  agus  ann 
am  measg  nan  seirbheiseach  sin  uile,  'n  uair  a  bhiodh  e 
feumail  do  h-aon  aca,  buille  thoirt  air  cìi,  's  buiUe  thoirt 
air  cat,  bheireadh  iad  dà  bhuille  air  Coinneach,  aig  a 
cheart  am.  Bhiodh  na  gillean  eile,  a  bh'  anns  an  tigh 
mhòr,  a'  dol  a  mach  air  cheilidh,  anns  na  feasgair ;  agus 
thachair  do  Choinneach  dol  a  stigh  do  thigh  a  bh'  air  a' 
bhaile,  ann  an  dorcha  nan  tràth,  agus  bha  a  dha  no  tri  de 
cho  sheirbheisich  a  stigh  air  thoiseach  air. 

Cha  deach  mòran  furan  a  dheanamh  ri  Coinneach,  ged 
a  dh'  iarradh  air  suidhe  ;  agus  's  math  a  thuig  Coinneach 
nach  robh  an  t-iarrtas  ud  ach  **air  sgath  soinne."  Co 
dhiìi  shuidh  e  greis  a'  feitheamh  's  ag  eisdeachd,  's  gun  e 
'g  ràdh  a  bheag.  Thuig  e  glè  mhath  gu  'n  robh  cuirm  'ga 
cur  an  òrdugh,  agus  thuig  e  cuideachd,  gu  'm  biodh  an 
fheadhainn  a  bha  stigh  ni  bu  toilichte  dheth-san  mur 
a  tigeadh  e  stigh  idir.  Bha  e  soiUeir  gu  leòir  gu'n 
robh  a'  chuirm  a'  dol  a  bhi  rud  beag  thar  cumanta, 
a   chionn    gu  'n    robh   a'    phoit-/^rt    urramach    aig    bean 

an  taighe  aig  taobh  an  teine,  agus  cha  bu  chuirm 
chumanta  a  bheireadh  air  lom  a'  cheart  phoit ;  a  chionn 
bha  bean  an  taighe  fein  ag  ràdh  gur  h-e  airgead 
a  bh'  innte,  ged  a  bha  feadhainn  eile  'g  ràdh  nach  b'  e. 
Ach  co  dhiù,  ma  bha  claidheamh  Ceannard  Chlann  a' 
Leisdeir  gun  sgùradh,  an  uair  a  thugadh  an  laimh 
Dhonnachaidh  Bhàin  e,  cha  robh  a'  phoit  tea  a  bh'  aig  a' 
bhoirionnach  chòir  so  mar  sin.  Chìtheadh  tìi  t'  fhaileas 
innte,  latha  'sam  bith  de  'n  t-seachdain.  Bha  cìi  mòr  a 
bhuineadh  do  'n  uachdran,  a  stigh  anns  an  tigh  so,  a  lean 
na  gillean,  agus  an  uair  a  thàinig  Coinneach  a  stigh,  dh' 
èirich  an  cù  agus  rinn  e  sodan  ri  Coinneach — an  aon 
chreutair  a  bha  stigh  a  rinn  sodan  ris — agus  an  sin  laidh 
an  cù  air  an  ùrlar,  urball  ri  leac-an-teintein,  agus  a  shròn 
ris  an  dorus,  eadar  a  dha  spòig,  's  e  mar  gu  'm  biodh  e  'na 
chadal.  Bha  'n  dorus  fosgailte — cha  robh  dorusan  dìiinte 
fasanta  'san  am — agus  o  nach  robh  Coinneach  a'  dol  a 
dh'  fhuireach  ris  a'  chuirm — cha  bhiodh  ann  ach  cuirm 
an  doichill  dhàsan — bha  e  a'  brath  falbh  a  mach  gun 
ghuth  mòr  no  droch  fhacal  a  ràdh  ri  neach  a  bha  e  fàgail 
'na  dhèigh  ;  ach  bhuail  rud-èiginn  'na  inntinn,  agus  shuidh 
e  mar  a  bha  e.  Cha  robh  an  solus  fuathasach  soilleir, 
ged  a  bha  'n  crìiisgean  laiste ;  agus  cia  ar  bith  mar  a 
chaidh  aig  air — ach  bu  neònach  an  ni  air  nach  rachadh 
aig  Coinneach — thilg  e  dul  de  shreing  a  bh'  aige,  mu 
chluais  na  "^oxt-thea^  agus  an  ceann  eile  mu  urbal  a'  choin. 
A  nis  bha  fios  aig  Coinneach  na  'n  stuigeadh  e  'n  cù, 
gu  'm  biodh  na  bha  'na  bheachd  deante.  Ach  bhràthadh 
sud  e  fein  ;  agus  cha  bu  mhath  le  Coinneach  a  bhi  air  a 
bhràth  anns  an  olc  ni  's  mò  na  daoin'  eile. 

Bha  na  radain  f  uathasach  lionar  mu  'n  tigh  mhòr  aig  an 

am  so,  agus  cha  robh  dhuit  ach  "radan"  a  ràdh  ann  an 
eisdeachd  a'  choin  mhòir  so,  agus  bhiodh  e  air  a  bhonn- 
aibh  a  chlisgeadh,  agus  a'  sealltainn  mu  'n  cuairt  air. 
Thòisich  Coinneach  ri  seanachas  as  ùr,  's  cha  do  chòrd 
so  ris  an  fheadhainn  a  bha  stigh,  a  chionn  b*  fhearr  leò 
Coinneach  a  dh'  fhalbh,  "Cha  chreid  mi,"  arsa  Coinneach, 
"  nach  'eil  tamhaisg,  a'  dol  mu  'n  cuairt  an  tigh-mhòir 
againne  an  drasd." 

"  Cha  chreid  thu  ach  a'  bhurraidhreachd,"  arsa  fear  de 
na  gillean,  's  e  sealltainn  le  frionas  an  rathad  a  bha  Coinn- 
each,  "  Dh'  fhaoidteadh  nach  creid,"  arsa  Coinneach, 
"ach  tha  mi  cho  cinnteach  's  a  tha  'n  anail  annam,  gu 'n 
cuala  mi  cuideiginn  a'  coiseachd  air  an  lotaich  os  mo 
chionn  an  raoir." 

"Tha  e  furasda  gu  leòir  a  thuigsinn  de  bha  'coiseachd 
os  do  chionn  air  an  lotaich,"  ars  an  giUe,  "radain." 

Cha  do  leum  am  f ùdar  do  'n  do  bhean  an  t  srad,  riamh 
ni  bu  luaithe  na  leum  an  cù  mòr,  'n  uair  a  chual'  e 
"  radain."  Ach  cho  luath  's  a  fhuair  e  air  a  chasan,  thug 
a'  phoit-/M  smùid  air  cùl  nan  easgad  aige  ;  agus  le  nualan 
nach  cualas  a  leithid  a'  tighinn  riamh  as  a  cheann,  bha  e 
mach  air  an  dorus,  agus  dìreach  mar  a  ni  a  sheòrsa 
daonnan,  'n  uair  a  gheibh  iad  dad  an  crochadh  riu  nach 
còir  a  bhi  ann,  thug  e  dhachaidh  air. 

Bha  rathad  mòr  math  fo  chasan,  agus  thug  e  sin  a  mach 
cho  luath  's  a  b'  urrainn  e ;  ach  bha  cachaileith  iarainn 
eadar  e  *s  a  cheann  uidhe,  agus  o  nach  robh  neach  leis  a 
dh'  fhosgladh  e,  dh'  fheumadh  e  leum  thairis  air,  a  chionn 
cha  b'  urrainn  e  dol  seachad  aig  a'  bhonn.  Gun  teagamh 
bha  Coinneach  a  mach  ach  gann  cho  luath  rìs  a'  chù,  agus 
a  h-uile  neach  a  bha  stigh  a  mach  as  a  dh^ìgh ;  agus  as 

dèigh  a'  choin  a  bha  iad  a'  cluinntinn  ged  nach  robh  iad 
'ga  fhaicinn. 

Bha  deich  no  dusan  tigh  anns  a'  bhaile — mar  a  theirteadh 
ris — agus  cha  robh  tigh  dhiu  sin  anns  nach  cualas  donn- 
alaich  a'  choin ;  agus  mar  a  shaoil  iadsan,  farum  na 
faghaid ;  agus  am  b'  ioghnadh  e  ged  a  shaoileadh  iad  sin: 
nach  b'  e  sud  leithid  eile  a  ni  a  bh'  aig  ùghdar  Beinn- 
dòrain  anns  an  amharc,  'n  uair  a  chuir  e  sìos  anns  na 
briathran  snasmhor  ud — 's  ann  dà  b'  aithne — 

'Na  beanntainnean  's  na  bealaichean, 
Gu 'm  freagradh  iad  niac-talla  dhuit, 
Le  fuaim  na  gairm  a  callanaich, 
Aig-  farum  a'  choin  ròmaich. 

Gun  teagamh,  an  cìi  bh'  aig  Donnachadh  'san  amharc, 
's  e  cù  a  bha  ruagadh  fèidh ;  ach  an  cù  bh'  aig  muinntir 
a'  bhaile  so,  air  an  oidhche  ud,  's  e  bh'  ann  cù  a  bh'  air 
a  ruagadh  le  poit-Zm.  Ach  feumar  aideachadh  nach  robh 
e  idir  iongantach  ged  a  shaoil  na  daoine  gu  'n  robh  na 
fèidh  am  fagus  dhoibh  ;  a  chionn,  bha  'n  coirce  's  an 
adaig,  agus  bha  na  fèidh  aig  an  am  ud  de  'n  bhliadhna, 
buailteach  do  bhi  tighinn  do  na  h-achaidhean  'san  oidhche. 
Ach  ged  bu  mhòr  a'  chabhag  's  a'  chaiseamachd  a  bh'  ann, 
cha  d'  èirich  driodart  do  neach,  ach  rud  beag  a  thachair 
do  Dhùghall  clachair.  Bha  Dùghall,  mar  a  bha  h-aon 
no  dha  de  choimhearsnaich,  's  a  bhrògan  dheth,  's  e  'na 
shuidhe  taobh  an  teine.  Chuir  e  uime  a  bhrògan  ;  ach 
leis  a'  chabhaig,  cha  do  cheangail  e  na  barail.  Bha  'n 
ceum-rathaid  eadar  tigh  Dhùghaill  's  an  rathad  mòr  gle 
chumhann,  agus  cuid  dheth  a'  dol  troimh  bhoglach.  Chaill 
Dùghall  an  ceum-rathaid  anns  an  dorcha,  agus  chaidh  a 
haon  de  chasan  anns  a'  bhoglach  so,  a  sios  cho  fada  's  a 

leigeadh  a  chom  i.  Cha  do  thill  a  h-aon  as  an  ruaig  a 
thoirt  còmhnadh  do  Dhùghall,  no  shealltainn  cia  mar  a 
dh'  èirich  dhà ;  ach  fhuair  Dùghall  a  chas  a  thoirt  as  an 
toll  ud  ceart  gu  leòir ;  ach  dh'  fhuirich  a  bhròg  shios,  agus 
b'  ann  le  solus  a'  chrùisgein  a  chaidh  a  cladhach  an 
uachdar. 

'Nuair  a  ràinig  an  cìi  a*  chachaileith,  leum  e  thairis  oirre, 
ach  dh'  fhàg  e  a'  phoit-/m  agus  crioman  deth  'n  t  sreing 
an  crochadh  ann  a  sud ;  's  tha  mi  cinnteach  nach  bu 
duilich  leis  dealachadh  rithe.  'N  uair  a  ràinig  Coinneach 
a'  chachaileith,  leum  e  fein  thairis  oirre.  a  chionn  bha  fios 
aige  gu  'n  robh  feadhainn  eile  aig  a  shailtean,  ged  nach 
robh  fios  aige  co  iad.  An  uair  a  ràinig  muinntir  na  fagh- 
aid  a'  chachaileith,  ged  nach  d'  fhuair  iad  an  ruaigte, 
fhuair  iad  an  ruagaire,  's  b'  e  na  h-uibhir  sin  fhèin. 

DE    CHUIREADH    MULAD    ORT    LATHA 
DO    BHAINNSE. 

IS  minig  a  ghluais  an  ceum  glè  aotrom  ris  a'  phort 
mhearsaidh  so,  'n  uair  a  bhiodh  cuideachd  na 
bainnse  a  dol  's  a'  tighinn  eadar  an  t-àite  anns  am 
'biodh  am  pòsadh  agus  an  t-àit  anns  am  biodh  a'  bhanais 
air  a  cluich,  ged  is  minig  a  bha  na  mìltean  de  dh'  astar 
ri  choiseachd  aig  a'  chuideachd.  B'  aotrom  a  shiubhladh 
iad,  agus  chluinnteadh  guth  an  dràsd  's  a  rithisd  os  cionn 
fuam  nan  dos,  a'  seinn, 

Ho  ro  's  coma  leinn  co  dhiù, 
Siubhlaidh  sin  car  anamoch, 
Siubhlaidh  sinn  gu  h-aotrom  thar  an   fhraoich   's  a 

gfharbhlaich, 
Suibhlaidh  sinn  g^u  h-inntinneach  's  na  h-ighneagan  a' 

falbh  leinn. 

Gu  h-aotrom,  uallach,  iolagach,  dh'  fhalbhadh  an 
òigridh  thar  na  monaidhnean,  a'  cumail  ceum  ri  pongan 
na  pioba,  agus  cha  bu  ghnàth  leis  an  aosda  a  bhi  dad  air 
deireadh  air  an  òg  ann  am  fealla-dha  's  am  fearas-chuid- 
eachd.  An  uair  a  bhiodh  iad  sgìth  a'  coiseachd,  leigeadh 
iad  an  anail,  le  rìghle  a  dhannsadh  air  hanaig  rèidh  aig 
taobh  an  rathaid ;  agus  cha  bu  chulaidli  ioghnaidh  le 
neach  air  bith  ged  a  chitheadh  e  bodaich  Hath  sgailceach 
a'  cur  na  smùid  dhiubh  a'  dannsadh  's  am  boineit  'nan 
-dorn. 

Ach  air  latha  àraidh,  am  feadh  's  a  bha  cuideachd 

bainnse  a'  dol  seachad  troimh  na  bailtean,  agus  Aonghas 
bàn  p'iobaire  air  an  ceann,  a'  cluich  gu  farumach — ach 
na  'm  biodh  fhios  agadsa,  Aonghais,  gu  'm  bheil  leigeil 
agus  togail  do  mheur  air  an  fheadan  a'  fàsgadh  cridhe 
Màiri  Dhùghaill,  thuiteadh  an  gaothaiche  as  do  bheul 
agus  am  feadan  as  do  mheòir ;  ach  cha  'n  'eil  fios  agad  air 
dad  de  leithid — bha  Màiri  Dhùghaill  a'  fritheal  d'  a 
piuthar,  's  i  air  leaba  a  bàis ;  agus  an  uair  a  thachradh 
sin — 's  cha  bhiodh  e  fada,  mar  a  chitheadh  gach 
sùil  a  shealladh  anns  an  aodann  ud  a  bha  cheana 
mar  gu  'm  biodh  e  anns  an  anart — bhiodh  Màiri  gun 
phiuthair  gun  bhràthair,  ged  nach  robh  ach  gann  sia 
bhadhna  o  na  bha  ceithrear  bhràilhrean  agus  triùir 
pheathraichean  aice.  Agus  aig  an  am  sin,  bha  dùil 
aig  gach  neach  d'  am  b'  aiihne  iad,  an  uair  a  phòsadh 
ara  fear  a  bha  piob  a'  bhainnse  'ga  seinn  air  an  là  a  dh' 
ainmich  mi,  gur  h-i  Màiri  DhùghaiU  a  bhiodh  e  toirt  air 
bheul-thaobh  a'  mhinistir ;  's  cha  'n  'eil  teagamh  agam 
nach  robh  an  giUe  fèin  aig  an  am  ud  anns  a'  cheart 
bheachd. 

Ach  an  sin  thàinig  a'  chaitheamh,  ann  a  h-aon  de 
theaghlach  Dhùghaill,  agus  thug  i  bhàs ;  agus  mu  'n  gann 
a  bha  e  fo  'n  fhòid,  bha  e  soiUeir  do  gach  neach,  gu  'n 
robh  a  h-aon  eile  dhiù  air  an  rathad  cheudna ;  agus  anns 
an  dòigh  sin,  dh'  fhalbh  aon  an  dèigh  aoin  gus  nach  robh 
a  lathair  ach  an  dithis.  Thionndaidh  a  leannan  air  falbh 
o  Mhàiri.  gun  a  ràdh  c'  ar  son,  agus  dh'  fhaoidteadh 
nach  d'  thugadh  an  saoghal  beum  dha  air  son  sin  a 
dheanamh ;  agus  cha  robh  neach  'san  dùthaich  a  shaoil 
gu  'n  robh  Màiri  DhùghaiU  a'  caoidh  a  leannain. 

Ach  an  la  chuala  Màiri  pìob  na  bainnse,  cha  deach  i 

mach  dh'  ionnsaidh  'n  doruis,  a  shealltainn  air  a'  chuid- 
eachd  a'  dol  seachad :  chaidh  i  sios  gu  taobh  leapa  a 
peathar;  leig  i  i  fein  ann  a  cathair,  agus  chuir  i  ceann  air 
uachdar  an  aodaich  làmh  ri  a  piuthair. 

Mhothaich  a  piuthar  dhith,  agus  'n  uair  a  chaidh  ceòl 
na  pioba  as  an  eisdeachd,  shln  an  te  bha  tìnn  a  làmh 
chaol  snaighte  a  nall  agus  chuir  i  air  ceann  Màiri  i,  agus 
chniodaich  i  a  falt.  Bha  'n  te  aig  an  robh  fios  gle  math 
nach  robh  moran  làithean  aice  anns  an  t-saoghal  so,  a' 
tuigsinn  agus  a'  faireachdainn  ciod  e  cor  a  peathar,  a  bha 
i  smaointinn,  aig  a  cheart  am  ud,  aig  an  robh  mòran  d'  a 
saoghal  air  thoiseach  oirre. 

Cha  robh  smid  seanachais  eadar  an  da  phiuthair  rè 
ùine ;  ach  an  ceann  ghreis,  thuirt  an  tè  bha  tinn  "  A 
Mhàiri."  Cha  do  fhreagair  Màiri.  Thubhairt  i  rithis 
'*  A  Mhàiri,  tha  am  pathadh  orm."  Cha  do  fhreagair  's 
cha  do  ghluais  Màiri.  Thòisich  a  piuthar  air  caoineadh, 
agus  chual  a  mathair  i,  's  thàinig  i  nuas  a  ceann  eile  'n 
taighe,  "An  ann  ad  chadal  a  tha  thu,  Mhàiri,"  ars  a 
mathair,  ''  nach  eil  thu  a'  cluinntinn  do  pheathar  a'  caoin- 
eadh  ? "  'S  ann  'na  cadal  agus  'na  cadal  trom  a  bha 
Màiri  ;  cha  chluinneadh  i  guth  bròin  no  subhachais  gu 
bràth  anns  an  t-saoghal  so  tuillidh.  Bha  Màiri  Dhùghaill 
marbh,  ged  a  shaoil  a  Ccàirdean  agus  a  luchd-eòlais  gu  'n  do 
dhiochuimhnich  i  leannan  a  h-òige,  a  h-aon  leannan,  bha 
e  dearbhta  gu  leòir  gu  'm  faodadh  ise  a  ràdh  mar  a  dh' 
fliaodadh  iomadh  h-aon  eile  a  ràdh,  roimhpe  's  as  a 
deigh,  agus  mar  a  chuir  am  bàrd  anns  na  sreathan  so  : 

"  Gu'm  bheil  do  chìon-falaich 
Air  'm  aire  gach  là, 
'S  mo  spiorad  fo  pliràmh  'ga  g-Jjiùlan." 

AN   UAMHA   MHOR. 

NO    AITEALAN    DE    DH'    EACHDRAIDH    NA    H-ALBA. 

SHEID  gaoth  o  tuath  le  garg  chomiich,  bhòc  an 
Linne-ghlas  'na  caoire  geala  's  'na  siobain.  Na 
h-iasgairean  bochda  a'  ruith  leis,  fo  chrannaibh 
rùisgte,  gu  acarsaid  agus  dìon  na  h-uamha  mhòir  is  minig 
a  thug  fasgath  dhoibh  'n  uair  a  bheireadh  gailbheas  nan 
siontan  orra,  's  iad  fada  o  'n  dachaidhean  fèin. 

Le  teine  mor  de  chobhartach  a'  chladaich,  no  de  chrion- 
ach  nam  preas,  ghabhadh  an  uamha  mhòr  deanamh  'na 
fardach  sheasgair.  Cha  robh  boinne  snithe  innte,  ged  a 
b'  fhad'  o  'n  a  thubhadh  mu  dheireadh  i ;  ach  cha  b'  ann 
le  làmhan  dhaoine. 

'S  ioma  oidhche  thug  i  dion  agus  fasgath  do  dh' 
fhichead  fear  mòr,  calma,  a  chaidleadh  gu  socrach  fo  sheòl 
bàta,  's  leabannan  de  'n  fhraoch,  no  deth  'n  roinnich 
thioram  fodhpa. 

Air  an  oidhche  mu  'm  bheil  mi  dol  a  dh'  iomradh  an 
dràsd,  bha  ochdnar  no  naoinear  fhear  'san  uamha  mhòir  ; 
sgiobadh  thrì  bàtaichean,  da  'm  b'  èiginn  teicheadh  an 
latha  roimhe  sud,  agus  pàirt  de  'n  acfhuinn  iasgaich 
fhàgail  'na  laidhe  air  grùnnd  a'  chuain.  'N  uair  a  ghabh 
iad  an  suipeir,  's  a  lasadh  a'  phiob  thombaca,  thòisich  an 
seanachas.  "'S  i  so  an  dàrna  hoidhche  dhuinn  'san 
uamha,  air  an  t-siubhal  so,  fheara,"  arsa  Lachunn  bàn. 
"  Bidh  sinn  an  treas  oidhche  innte  cuideachd,"  arsa  fear 

eile.  "  Cuimhnichidh  tu  gur  i  th'  ann  a'  ghaoth  tuath,  's 
bheir  i  trì  laithean  mu  'm  brist  i  'cridhe."  "  S  nach  taing- 
eil  a  dh'  fhaodas  sinn  a  bhi,"  arsa  Calum  cràbhach,  "gur 
h-ann  'san  uaimh  a  tha  sinn,  seach  na  'm  bitheamaid  ann 
an  grùnnd  a'  chuain.  Ach  ged  nach  rachadh  againn  air 
na  lìn  a  thogail  an  diugh,  's  math  a  dh'  fhaodamaid  a 
bhi  thall  ann  am  fasgath  an  Aoinidh,  agus  na  cleibh- 
ghiomach  a  thogail."  "  O,"  arsa  Murchadh  òg,  "  nach 
mairg  a  rachadh  a  chur  a  bheatha  ann  an  cunnart  air  son 
spòg  mhic  na — Sìn  a  nall  dhomh  bioran  teine  a  lasas  mo 
phìob.  Thoir  dhuinn  iorram,  Ailean."  "  Cuimhnich  air 
a'  bhàs,  Ailean,"  arsa  Calum. 

"Coma  leat  am  bàs,  Ailean,"arsa  Murchadh.  "Seach- 
ainn  an  t-olc  fad  's  a  sheachnas  e  thu.  Thoir  dhuinn 
iorram  an  rìgh  a  chaochail  an  Cearara."  "  A  Mhurch- 
aidh,"  arsa  Calum,  "bu  chòir  dhuit,  a  bhi  'g  iarraidh 
nithean  is  feuniala  dhuit  na  'n  rìgh  a  chaochail  an 
Cearara."  "  Cha  'n  'eil  mise  ag  iarraidh  an  rìgh  a  chaoch- 
ail  an  Cearara,  no  rìgh  a  chaochail  an  àit'  eile,"  arsa 
Murchadh.  "'S  e  tha  dhìth  orm,  iorram  an  rìgh  a 
chaochail  an  Cearara." 

"So  so,  Ailean,"  arsa  fear  eile,  "thoir  dhuinn  rud- 
eiginn ;  tha  sinn  sgìth  seamsain." 

A  nis,  mar  tha  fios  aig  a'  mhor  chuid  againn,  'n  uair 
'bhios  neach  a'  dol  a  thoirt  seachad  iorram,  no  òran,  ann 
an  cuideachd  'sam  bith,  èiridh  an  neach  sin  'na  sheasamh  ; 
ach  cha  robh  an  cleachdadh  ud  aig  Ailean  idir.  'S  ann 
a  rachadh  Ailean  'na  shìneadh.  Agus  's  e  sin  a'  cheart 
rud  a  rinn  e  air  an  oidhche  mu  'm  bheil  mi  dol  a  dh' 
iomradh  an  dràsd.  Dh'  eirich  e  bharr  a'  phhiic  air  an 
robh  e  'na  shuidhe ;  leig  e  e  fèin  'na  shìneadh  air  leaba 

fhraoich,  agus  an  dèigh  boitean  feòir  a  chur  fo  cheann,  's 
e  fein  a  dheanamh  cho  cofhurtachail  's  a  b'  urrainn  e, 
thòisich  e  air  an  iorram  : — 

AN     lORRAM. 

Eisdibh  aithris  mo  sgeòil,  a  chlann, 

Ma  's  taitneach  leibh  eachdraidh  na  bh'  ann  ; 

Bha  mise  'n  Talla  nan  cruth  saileathan, 

'S  chunna  mi  'n  Crìin  a'  dol  mu  thri  maileathan. 

"  Aithris  gu  luath,"  ars  an  cùirtear, 

Cha  trioma  bròn  na  iomagain  ; 
Cha  'n  fhois  gu  crich  an  sgeòil, 
Co  dhiìi  's  bròn  no  gàirdeachas." 

Leugh  am  manach  an  sgeul ; 

Chuala  mi  gul  àrd,  tùrsa  trom  ;  meacanaich  bhan. 

"  Ciod  i  'n  sgeul  ùr?"  sgeul  nach  toir  sùnnd ; 
Chuir  i  luchd-ciùil  'nan  tàmh. 
Tha  'n  rìgh  'na  shuain  an  Cearara  nan  stuadh, 
'S  cha  charaich  's  cha  ghluais  gu  bràth. 

Dh'  fhosgail  an  t-Easbuig,  le  laimh,  aig  sgaradh  a' 
bhrait  òirdheirc.  Nochdadh  an  Liath-fàil,  's  shuidh 
leanabh  oirre.  Dh'  ùngadh  e.  An  crùn  air  ceann 
dìUeachdain,  an  t-slat  rìoghail  an  laimh  maotharain; 
toirm  àrd,  iolach  sluaigh  'us  cruaidh  bhasbhualadh.  Thilg 
na  maithean  am  falluinnean  fo  chasan  ;  lìib  na  fìaithean 
an  glùn  ;  sheid  dosraidh  nara  pong  ealanta ;  's  chrùnadh 
an  leanabh  'na  righ. 

Thàinig  seanachaidh  nan  rann  le  eachdraidh  nan 
righrean  'na  bheul,  's  e  cromadh  aig  aithris  gach  ainm ; 

ghuidh  e  seasmachd,  calmachd  is  gaol  sìth.  Thug  e 
earail ;  thug  e  beannachd,  's  dh'  earb  e  an  rìgh  òg  ri  Rigb 
nan  Neamh. 

BLAR    NA    LEARG. 

Dh'  fhàs  ar  fiuran  gu  fallain, 

Mar  chrann  nam  faillean  'sa  choill ; 

Do  'n  cheartas  e  daonnan  'na  charaid  ; 

Na  nàmhaid  danar'  do  *n  fhoiU ; 

Gu  h-arm-chleasach,  diongmhalta,  treubhach, 

Mòr-chùiseach,  spèiseil,  gun  sprochd, 

Uamhas  luchd  reubainn  is  ròice ; 

'S  e  chitheadh  a  chòir  aig  a'  bhochd. 

Ach  thàinig  an  sgeula  ud  ugainn, 
Gu  'n  robh  sinn  an  cunnart  o  'n  chuan ; 
'S  chruinnich  an  t-òg  righ  a  chuideachd,^ 
Le  fadadh  air  muUach  nan  cruach ; 
Bha  teachdairean  lùthar  a'  marcachd, 
'S  a'  sèideadh  na  sgail  nach  robh  bìnn  ; 
'S  thug  iad  dhuinn  sgeul  mu  ar  nàmhaid, 
'Nuair  dhlùthaich  a  chàbhlach  rinn. 

Mu  'n  d'  èirich  a'  ghrian  anns  a'  mhaduinn, 

Gu  moch  ann  an  glasadh  an  lò, 

Thàinig  fir  Lochlunn  gu  cladach, 

A  luingeas  nam  bratach  's  nan  sròl. 

Rinn  Albainn  an  geur-lann  a  tharraing, 

Le  sgreadadh  a  tarra  na  truaiU ; 

'S  thug  na  sàr-laoich  gun  tioma  ud  coinneamh 

Gu'n  criosan  an  tonnaibh  a'  chuain. 

Leum  Lochlunn  a  luingeas  na  mara  ; 

Bhrùchd  Albainn  a  glacaibh  nan  stùc. 

'S  air  morbhan  na  tràigh  thug  iad  greadan, 

Na  laoich  leis  nach  deas  an  ceum-cùil. 

Bha  'n  seann  rìgh,  le  gheur-shùil  a'  dearcadh, 

A'  feitheamh  's  a'  faicinn  gach  nì. 

Dh'  at  àrdan  'us  aimheal  a  choinlein, 

Cha  ruigeadh  a  shaighdean  gu  tìr. 

Bha  'n  t-òg  rìgh  air  steud  nan  cas  cruidheach, 

'S  a  chlaidheamh  a'  boiUsgeadh  'na  dhòm, 

Toirt  misnich  is  cuimhneachan  daonnan 

Air  euchdan  nan  laoch  nach  robh  beò. 

■"  Thugaibh  dhoibh  fiachan  an  saothaireach. 

'S  e  'm  miann  sinn  bhi  'n  daorsa  fo  'n  càin, 

'S  gu  fàg  iad  ar  cladaichean,  chi  sibh, 

<jUS  nach  tig  gus  nach  tìU  iad  gu  bràth." 

Am  feadh  'sa  bha  mhire-chath  'gargadh, 
'S  an  sàile  's  e  deargadh  mu  'n  cuairt, 
Thilg  Geid-bheinn*  a  liath  bhadan  curraic, 
'Us  nochd  i  a  mullach  le  gruaim  ; 
Thaisbean  an  iarmailt  a  corruich  ; 
Theich  an  ianlaidh  gu  sgoran  nan  creag ; 
Bha  ioma-ghaoth  nan  sìontan  a'  srannadh 
'S  a  seògadh  nan  crannaibh  le  fead  ; 
Thog  bàrr-ghucag  fairge  gu  sìbean, 
'Us  cuartag  gach  cìrein  ri  gàir; 
Na  sùghaichean  lùnn-charach,  sìnteach 
A'  gleannadh  gu  Cìnn  Inbhir-àir  ;t 
Bha  dùbharadh  a'  dùnadh  's  a'  teannadh, 
'Us  chùirnicheadh  Arainn  fo  chleòc ; 
Bha  buaireas  nan  luath  oiteag  greannach 
A'  sguabadh  mu  Eilean-Bòid  ;  J 
*  Goatfell,  ìn  Arran.        t  Hcads  of  Ayr.        t  Isle  ot  Butc. 

Bha  beanntainnean  ChòmhaiU  ag  ìnnseadh 
Gur  cònnspaid,  's  nach  sith,  bh'  anns  na  neòil ; 
'S  an  doinionn  'bha  sèideadh  mu  'n  gruagaibh 
A'  stialladh  's  a'  ruagadh  a'  cheò. 
Bha  geugan  nan  doire  air  udal, 
A'  froiseadh  an  duilHch  'ha  smùid ; 
'Bha  snlmhean  'nan  rìombalaibh  buidhe, 
'S  'gan  cabhadh  'nan  dudanaibh  dlùth  ; 
Dhùnadh  'us  dh'  fhosgladh  na  speuran 
'Nan  uinneagan  reubte  'cur  scraing  ; 
Lannan  fir  Alba  'nan  seusdar, 
'Us  Lochlunn  a'  gèilleadh  gun  taing. 

'S  fhad  thug  an  sgeul  ud  nuadh 

Mu  'n  chagailt,  'sa  gheamhradh  fhuar ; 

'S  tric  a  chaidh  gach  euchd  innt'  àireamh 

Anns  an  t-Samhradh  air  an  àiridh, 

'N  òigridh  ann  an  cìiirt  an  leannan 

'G  iomain  a'  chrodh-laoigh  's  'gan  tional ; 

An  seanair  leis  am  b'  ait  an  rannd, 

Dh'  ìnnseadh  e  gach  ni  mar  bh'  ann. 

Le  earbs'  an  ceartas  làmh  an  rìgh, 

Chuir  an  sluagh  an  làmh  gu  gniomh. 

Thuit  dorchadas  trom  air  an  tìr,  'us  mor  dhoilgheas ; 
An  duibhre  ni  bu  duirche,  air  dhi  teachd  an  lorg  greadh- 

nachais ; 
Chualas  air  tùs,  an  rlgh  a  bhi  'sealg  an  Gleann-iuch 
Le  mhaithibh  's  le  mhòr-fhir,  le  ghillean  's  le  chonaibh. 
Mar  ioma-ghaoth  obann  o  àird  nan  speur  bhuail  sgiorradh 

sinn  : 

Shleamhnaich  an  t-each  thar  an  stall, 

'S  marbh  aig  a  bhonn  laidh  com  na  seirc. 

a'  mhaighdean  lochlunnach. 

Dh*  èigheadh  maighdean  òg  'na  bann-righ, 

'S  ise  thall  air  chùl  nan  stuadh  ; 

'S  chaidh  an  luingeis  'chur  'nan  uidheam 

Thoirt  na  h-ulaidh  thar  a'  chuain. 

Bu  gnìomhach,  tograch,  eòlach  iad, 

A  sheòladh  nan  sruth  bras  ; 

'S  ar  dùil  ri  fleagh  'us  greadhnachas, 

'Nuair  thig  ar  suinn  air  ais. 

Dhlùthaich  ri  fearann  long  chrann  nan  seòl  geala, 

'S  bu  bhòidheach  an  sealladh  air  cuan ; 

A'  marcachd  nan  garbh  thonn  fo  iùil  an  fhir  ainmeil, 

Le  sgiobadh  làn-armaichte  cruaidh  ; 

A  h-anart  grinn  sgaoilte  ri  slatan  ri  gaoith, 

'S  i  'sgoltadh  an  t-saor-shruth  'na  deann  ; 

A  toiseach  geur  daraich  a'  stroiceadh  's  a'  gearradh 

Na  fairge  ghorm-mheallaich  le  srannd ; 

I  freagairt  gu  aobhach  a  stiìiireadair  daonnan  ; 

A  lughad  's  g  'an  aomadh  e  làmh, 

Bu  ghuanach  a  h-asdar,  's  bha  'gluasad  'sa  chasair 

Cho  guamach  ri  lach  air  an  t-snàmh  ; 

Mar  chuithe  de  'n  òg  shneachd  bha  'rotal  a'  bòcadh, 

'S  ag  ath-thiUeadh  còmhla  le  burrbh ; 

A  brataichean  dealrach  am  barraibh  a  meana-chrann, 

'S  am  faileas  am  bolgaibh  nan  currachd  ; 

'N  sin  thilgeadh  an  ceann  i  'n  uair  smèid  an  comanndair, 

'S  bha  'n  rocaiche  chlaiseach  'na  brèid. 

'S  b'  e  dùil  na  bha  'g  amharc  'sa  feitheamh  aig  cladach 

Gu  'n  d'  thàinig  an  ainnir  gun  bheud. 

Thug  na  h-ulagan  scread,  a  chainb  's  i  ri  fead ; 

Phaisg  na  siùil  o  bharraibh  gu  bonn  ; 

'S  thug  fìor  fheara  gu  tìr  ainnir 

Air  lì  Eala  nan  tonn. 

Och,  mar  shobhrag  'sa  mhàrt  a  thug  plathadh  gu  fàs, 

'Us  èirigh  ro-thràth  o  'n  ùir, 

B'  i  'bhrònag,  gun  tuar,  gun  slàinte  'na  gruaidh, 

Bann-oighre  dhhgheach  a'  chrùin. 

Bha  saighdean  a'  bhàis  ag  iathadh  m'a  càil, 

Ged  bha  i  cho  àrd  am  mùirn. 

'S  gun  lighich  fo  'n  ghrèin  a  lèiseadh  a  creuchd, 

Ged  b'  ionmhas  dha  fèin  an  tùrn. 

Rughadh  'na  gruaidh,  's  i  sìoladh  gu  luath, 

Gu  taghal  a  cuairt  cho  tràth ; 

'S  chaidh  frosgan  a  sùl  a  dhùnadh  gu  dlùth 

'San  t-suain  as  nach  dùisg  gu  bràth. 

"So  so,  Ailean,"  arsa  fear-eiginn,  "stad  dheth ;  tha  'n  t-am 
againn  dol  a  chadal,  's  gu  'm  biodhmaid  a  mach  mu  'm 
blais  an  Nian  an  t-uisge,  'maireach."  "Cha  bhi,  no  mu'n 
siar  a'  ghrian  feasgar,"  arsa  fear  eile,  "  nach  cluinn  thu  'n 
fhead  a  th'  aig  beul  na  h-uamha?" 

Ach  chaidh  an  gealbhan  a  leigeil  bàs ;  chaidh  an 
crìiisgean  a  shèideadh  as ;  's  bha  sàmhchair  's  dorchadas 
'san  uaimh,  ged  a  bha  na  sìontan  aig  àirde  am  buaireis 
agus  am  feirg,  an  taobh  a  muigh.  Rinn  Calum  Cràbhach 
ùrnuigh  mhòr,  fhada,  rèidh  ;  ach,  a  reir  coltais,  cha  do 
dhrìiigh  i  fuasach  trom  air  Murchadh  òg ;  's  ann  a  thuirt 
e    ris    an    fhear  a   bha   làmh-ris,    ann   an  cagar    "Cha 

mhor,  nach  do  mhol  e  an  t-Uile-chumhachdach  cho 
math  's  a  mholas  e  Lachann  griasaiche  an  uair  a 
bhios  e  'g  iarraidh  paidhir  bhròg  air  air  dàil." 

An  sin,  ann  an  guth  ìosal,  socrach,  ciùin ;  thuirt  Ailean 
ruadh — 

URNUIGH    AN    lASGAIR. 

0'  Rìgh  nan  dùl,  os  cionn  nan  speur, 

Do  'n  lèir  mo  chor  an  nochd, 

Le  biadh  'us  fasgath,  's  colunn  shlàn, 

Nach  dàn  domh  ràdh  gu  'm  bheil  mi  bochd. 

O,  ciod  e  m'  oidhirp  gun  do  neart, 

No  oidhirp  neach  'san  fheòil, 

Gu  d'  mhòrachd  iomlan  mhòr,  a  thriath, 

'Chur  sios  am  briathran  beòil  ? 

Do  phailteas  chi  an  t-sùil  do  'n  lèir, 

An  cinneas  dèis  'us  feòir ; 

An  gràn  gu  aran  chum  ar  feum, 

'S  gheibh  ainmhidh  'n  t-slèibh  a  leòir ; 

Tha  'n  dealan-dè  an  dlùths  nam  blàth 

Do  'n  d'  thug  do  ghràdh  an  deò  ; 

'S  cha  cheil  do  fhreasdal  sgiamhachd  air, 

Ged  's  faoin  a  mhiann  's  a  bheò  ; 

Le  uamhas,  'n  uair  a  sgàineas  neòil, 

*S  an  lasair  bheò  'na  dith, 

Chsgidh  brùidean  balbh  air  fonn, 

'S  gach  cridhe  'n  com  air  chrith. 

Aig  oir  na  tràigh,  gu  'n  cluinn  mi  ann, 

"  O  c'  àit  'bheil  ceann  air  cuan." 

'S  tha  cheist  toirt  smuaintean  diomhair  dhomh 

Air  siorruidheachd  bith-bhuan. 

Bu  bhuannachd  dhomh,  'gad  chur  an  cèill, 
Mo  thìom  gu  lèir  a  chosd 
Ach  dh'  innseadh  fuaim  nam  tonn  an  sgeul, 
Ged  robh  gach  beul  'na  thosd. 

Agus  an  sin,  bha  gach  beul  'na  thosd,  'san  uamha 
mhòir.  Chaidil  na  fir  ged  a  bha  rùbail  usaideach  nan  tonn 
mu  mhulla-chlachan  a'  chladaich,  agus  fuaim  obagan 
frionnasach  na  gaoithe  tuath  ri  iorghuiU  fheargach  'us 
cruaidh-ghleachd,  fad  na  h-oidhche. 

IS    lOMADH    CAR    A    THIG    AIR    AN 
T-SAOGHAL. 

BHA  Niall  Mac  Ailein  agus  Murchadh  breac,  'nan 
coimhearsnaich  d'  a  cheile.  Thachair  dhoibh 
air  latha  àiridh  a  bhi  cladhach  j:laise,  a  bha  gu 
uisge  a'  bhruthaich  a  chumail  o  'n  talamh  bhàrra,  'n  uair  a 
thuirt  Niall,  "  O,  nach  iomadh  car  a  tha  tighinn  air  an 
tsaoghal  ?  " 

"  'S  iomadh  car  tha  tighinn  air  an  t-saoghal  gun  teagamh, 
a  Nèill,"  arsa  Murchadh  ;  "  ach  ciod  tha  toirt  sin  gu 
sònraichte  ann  ad  inntinn  air  an  uair  so?" 

•' Innsidh  mi  sin  dhuit,"  arsa  Niall ;  "thachair  Uilleam 
Cibeir  orm  'sa  mhaduinn,  agus  bha  e  'g  innseadh  dhomh 
gu'n  do  leugh  e  fein  anns  a'  phaipeir  e;  's  e  sin  gu'n 
robh  an  dà  chuid,  fir  agus  mnathan,  a'  faighinn  a  suas  ri 
deich  ginidhean  aig  a'  Mhòd,  an  Inbhirnis,  air  son  òran 
a  sheinn." 

"  Bha  Uilleam  Clbeir  ag  ìnnseadh  na  fìrinn  duit,"  arsa 
Murchadh  ;  "  ach  ged  a  bha,  cha  'n  'eil  mi  'm  beachd  gu  'n 
do  chuir  an  saoghal  car  'sam  bith  dheth,  ach  an  car  a  's 
àbhaist  da,  ged  a  thachair  a  h-uile  rud  a  bh*  ann  a  sin." 

"Cha'n'eil  mise  'ga  chreidsinn,"  arsa  Niall,  "  Deich 
ginidhean  air  son  òrain  !  's  ann  a  tha  sibh  faoin,  thu  fein 
agus  Uilleam  Cibeir,  's  gach  neach  eile  a  bhios  a'  creidsinn 
a  h-uile  rud  a  chì  iad  anns  na  paipeirean  ;  deich  ginidhean 
air  son  òrain  !  agus  thug  mise  mo  thri  gamhna  gu  Faidhir 

na  Bealltuinn,  is  c.ha  d'  fhuair  mi  ach  deich  puinnd 
Shasunnaich  air  an  trì ;  a  nis,  ma  gheibh  thu  deich 
ginidhean  air  òran  an  uair  nach  fhaigh  thu  ach  deich 
puinnd  Shasunnach  air  trì  gamhna,  tha  sin  dearbhadh  gu 
leòir  gu  'm  bheil  an  saoghal,  no,  co-dhiù,  na  daoine  tha  air 
'uachdar,  air  dol  thar  am  beachd.  Ach  mar  a  thuirt  mi 
ri  Uilleam,  an  uair  a  dh'  innis  e  dhomh  an  sgeul,  cha  'n 
'eil  mòran  earbsa  agam  fèin  as  na  bhios  daoine  a'  leughadh 
anns  na  paipeirean  naigheachd." 

"  Bha  mi  mu  Shamhuinn,  an  uiridh,  gu  truagh  leis  an 
lòinidh,  is  chaidh  a  ràdh  rium  gu  'n  robh  fear  ann  an 
Sasunn  a  bha  reic  stuth  a  chuireadh  air  falbh  an  lòinidh 
ged  a  bhiodh  e  ann  an  smear  mo  chnàmh;  co  dhiìi,  's  e  sin 
a  bha  'm  paipeir-naigheachd  ag  ràdh,  a  bharrachd  air  a 
bhi  'g  ìnnseadh  ainm  agus  àite-còmhnuidh  an  duine  aig  an 
robh  an  stuth  prìseil  ud  'ga  reic.  Cha  robh  mi  uile  gu 
lèir  cinnteach  as  a'  ghnothach  ;  ach  o  nach  cosdadh  e 
dhomh  suim  ni  bu  mhò  na  dha  no  trì  thasdain,  smaointich 
mi  gu  'n  tugainn  deuchainn  dha.  Fhuair  mi  'n  litir 
a  chur  air  dòigh,  's  an  t-airgiod  innte,  's  chuir  mi  fhèin 
ann  an  laimh  a'  phosd  i.  Thug  mi  còrr  's  seachduin 
mu  'n  d'  fhuair  mi  fìos-freagairt  ;  's  ann  a  thòisich 
amharus  air  bualadh  ann  am  inntinn  gur  h-ann  a 
chaidh  an  car  a  thoirt  asam.  Ach  co  dhiu,  air  latha 
de  na  làithean,  thainig  an  stuth  ;  botul  bòidheach, 
air  a  cheangal  a  suas,  agus  air  a  cheireadh  gu 
snasmhor.  An  uair  a  chunna  mi  e,  's  ann  a  bha  nàire 
orm  diom  fein,  a  chionn  mi  'bhi  'g  altrum  teagamh  'sam 
bith  mu  onair  an  duine  chòir  a  chuir  thugam  e.  Bha  de 
phaipeirean  mu  'n  cuairt  air,  air  an  robh  de  leughadh,  na 
chumadh  leugh  riut  fad  oidhche  gheamhraidh,  ag  ìnnseadh 

mar  bu  chòir  an  stuth  a  bhi  air  ùisneachadh,  agus  teistean- 
ais  o  dhaoine  mòra  ainmeil  do  'n  d'  rinn  an  stuth  mòran 
feum  ;  bu  daoine  urramach  iad  sud,  Esq.  agus  Sir  ri  ainm 
gach  fir ;  mnathan  uaisle  agus  Lady  ri  ainm  gach  tè  dhiu. 
Tha  mi  'g  ràdh  riut  gu  'n  cuirinn  crùn  an  geall  ri  neach 
'sam  bith,  aig  a  cheart  uair  ud,  gu  'n  dannsainn  na  Tulaich- 
ean  air  oidhche  na  bhadhn'-ùire,  a  bha  mu  thimchioU 
mios  uainn  aig  an  àm  ud.  Ach  O,  mo  chreach,  mo 
dhòchas,  mo  chall,  's  mo  chostas  !  bha  'n  stuth  bochd  cho 
neo-chiontach  ri  boiseag  de  'n  uisge  fhuar ;  b'  fheàrra 
dhòmhsa  aon  fhailceadh  anns  an  t-saile,  nach  'eil  dusan 
slat  o  'n  dorus  agam,  na  làn  baraille-teàrra  de  'n  stuth  gun 
fheum,  gun  bhrìgh.  Co-dhiù,  lean  mi  air  ùisneachadh 
greis  an  dt^igh  dhomh  dùil  a  thoirt  nach  robh  e  dol  a 
dheanamh  math  'sam  bith  dhomh,  gu  aon  latha,  agus 
thàinig  a'  chaileag  bheag  aig  Dòmhnull  mo  bràthair  a  nall 
do  'n  tigh  againn,  agus  dh'  fharraid  i  dhiom,  an  tugainn- 
dhith  am  botul  an  uair  a  bhiodh  an  stuth  ullamh. 
'Gheibh  thu  sin,'  arsa  mise,  'agus  nì  sinn  air  an  stuth 
mar  a  ni  sinn  air  a'  mhòine  ;  cuiridh  sinn  air  an  teine  e.' 
Agus  air  eagal  gu'm  faigheadh  cat  no  cearc  e,  chuir 
mi  na  bh'  ann  ann  an  cùl  an  teine,  's  thug  mi  'm  botul  do 
'n  chaileig,  's  thuirt  mi  rithe  e  g'  a  nigheadh  gu  math  's 
gu  ro-mhath,  mu  'n  cuireadh  i  stuth  'sam  bith  ann.  Bha 
i  anabarrach  mòr  as  a'  bhotul,  's  thòisich  i  air  leughadh 
cuid  de  na  bha  sgribhte  air  a  thaobh  ;  ach  an  uair  a 
chuala  mi  fèin  i  a'  leughadh  a  mach  gu  foirmeil,  ^  Neil 
Af-Donald^  Esq.,  Bailtantuim,'  tha  mi  'g  ràdh  riut  nach 
mòr  nach  do  leum  mi  thar  an  fhuirm  air  an  robh  mi  'm 
shuidhe.  '  Ciod  e  tha  thu  *g  ràdh,'  arsa  mise  ris  a'  chail- 
eig.     'Sud  agAÌbh  an  Address  a  tha  air,  Uncle'  ars'  ise. 

*  Leugh  a  rithist  e,'  arsa  mise.  ^  Neil  M'Donald,  Esq., 
Baileantuim^  —  tha  'n  còrr  dheth  air  a  shracadh,'  ars' 
a'  chaileag.  'B'  fheàrr  leam,'  arsa  mise,  'gu 'n  do 
shracadh  air  fad  e,  mu  'n  d'  thàinig  e  an  astar  so.  O  ! 
nach  iomadh  fear  a  rinn  gàire  mòr  uime  o  'n  a  dh'  fhàg 
■e  'n  t-Oban ;  tha  na  Esqrs.  air  dol  an  saoiread ;  sud  agad 
mar  a  bha  marsanta  nan  creach  ud  a'  faotainn  a  chuid 
Esqs.,  e  'deanamh  Esq.  de  na  h-uile  fear  a  thogradh  e ; 
na  'n  cuireadh  bean  Chaluim  ruaidh  air  son  botul  dheth, 
's  e  ^  Lady  M'Dugald,  Cnoc-a^-Chait'  leis  am  biodh  e 
air  a  stiùireadh  g'  a  h-ionnsaidh  ;  tha  fios  nach  leigeadh  i 
leis  tighinn  an  ainm  Chaluim  fèin,  a  chionn  cha  leig  i 
'ainm  ann  an  leabhar  a'  mhàil." 

"Ach,  a  Neill,"  arsa  Murchadh,  "cha'n  'eil  thusa  a' 
tuigsinn  a'  ghnothaich  sin  gu  ceart;  dh'  fhaodadh  an 
stuth  feum  a  dheanamh  do  mhòran  de  dhaoine  ged  nach 
d'  rinn  e  feum  'sam  bith  dhuitse ;  agus  a  bhàrr  air  a  sin 
uile,  ged  a  bhiodh  an  stuth  gun  mhath  'sam  bith,  mar 
tha  thusa  ag  ràdh  a  tha  e,  cha  'n  ann  aig  na  paipeirean 
naigheachd  a  bha  a'  choire  sin.  Na  'm  biodh  agadsa 
gamhainn  ri  creic,  dh'  fhaodadh  tu  sin  a  chur  anns  a' 
phaipeir,  na  'n  togradh  tu  pàigheadh  air  a  shon  ;  tha  mi 
làn  chinnteach  ma  bha  gaoid  'sam  bith  'sa  ghamhainn, 
nach  ainmicheadh  tu  smid  dheth  sin  'sa  phaipeir.  A  ais, 
na  'n  tigeadh  neach  a  cheannach  a'  ghamhna  a  rèir  mar  a 
chunnaic  e  'sa  phaipeir,  agus  gu  'n  robh,  mar  a  thuirt 
mi  cheana,  gaoid  anns  a'  ghamhainn,  cò-aige  bhiodh  a' 
choire,  agad  fèin  no  aig  a'  phaipeir,  ma  fhuair  an  neach  a 
cheannaich  an  gamhain  droch  bhargain?" 

"  Cha  'n  'eil  mi  suas  ris  an  sgoileireachd  sin  idir,"  arsa 
Niall.     "  Cha  bhi  mi  a'  creic  mo  ghamhna  anns  an  dòigh 

sin,  agus  cha  robh  gamhainn  riamh  agam  anns  an  robh 
gaoid,  's  cha  leig  thu  leas  a  bhi  feuchainn  ri  beul-bòidh- 
each  a  chur  orm  anns  an  rathad  sin  mu  na  paipeirean- 
naigheachd,  a  chionn,  cha  leig  thu  leas.  An  uair  a 
leughas  iad  dhomh  as  an  dàma  paipeir,  bidh  am  fear  ud 
a'  sparradh  oirnn  gu  'm  bu  chòir  sud  a  bhi  mar  so,  agus 
so  a  bhi  mar  sud ;  ma  leughas  iad  an  sin,  stiall  a  paipeir 
eile,  thèid  am  fear  ud  calg-dhìreach  an  aghaidh  an  rud  a 
thuirt  a'  cheud  fhear." 

"  Tha  sin  mar  sin  gun  teagamh,"  arsa  Murchadh,  "  ach 
tha  'n  dà  chuid  a'  treòrachadh  gus  ani  barrachd  eòlais 
agus  am  barrachd  math." 

"  Cha  'n  'eil  mi  idir  cinnteach  as  a  sin,"  arsa  Niall, 
"cha'n  ann  air  an  àirde  gus  am  bheil  a'  ghaoth  'sèideadh, 
air  an  ainmichear  a'  ghaoth  sin,  ach  air  an  àird  as  am 
bheil  i  'tighinn." 

"Ach,  a  NèiU,"  arsa  Murchadh,  "feumaidh  tusa 
chuimhneachadh  gu  'm  bheil  an  rìoghachd  so  air  a 
riaghladh  le  dà  bhuidhinn  mhòr  lìonar,  agus  tha  'm 
paipeir  naigheachd  daonnan  a'  gabhail  taobh  ris  an  dàrna 
buidhinn  no  ris  a'  bhuidhinn  eile.  A  nis,  tha  mi'g 
aideachadh,  an  uair  a  chi  thu  'm  paipeir  a'  cur  sios  air 
beachdan  na  buidhne  sin  do  nach  buin  e  fèin,  agus  a' 
cur  suas  anns  a  h-uile  dòigh  a  's  urrainn  e,  beachdan  na 
buidhne  sin  da'm  buin  e,  tha  mi,  mar  a  thuirt  mi,  ag 
aideachadh  nach  leig  thu  leas  a  h-uile  rud  a  their  e  a 
ghabhail  mar  smior  na  firinn." 

"Tha  thu  tighinn  thuige  nis,"  arsa  Niall,  "an  uair  a 
bhios  na  paipeirean  'gam  moladh  fèin,  no  a'  càineadh  an 
coimhearsnach,  cha  'n  'eil  mi  ri  feairt  a  thoirt  orra ;  cuin 

nis  a  's  urrainn  mi  'n  creidsinn  ;  an  ann  an  uair  a  bhois 

iad  'nan  tosd  ?  Ach  o  'n  a  tha  na  buidhnean  sin  mu  'n 
robh  thu  'bruidhinn,  mar  a  tha  Dubhaird  's  DunoUa,  mu 
choinneamh  a'  chèile,  agus  a  rèir  coltais,  ann  an  aghaidh 
a'  chèile  cuideachd,  cò  'm  buidheann  diubh  aig  am  bheil 
an  riaghladh  ri  dheanamh  ?  " 

"  Uair  an  dàrna  buidheann,  'us  uair  am  buidheann  eile," 
arsa  Murchadh. 

"An  rloghachd  bochd,"  arsa  Niall,  "cha'n  ioghnadh  i 
bhi  mar  tha  i,  'n  uair  nach  'eil  i  air  a  riaghladh  ach  le 
buille  ma  seach,  mar  a  bha  bàta  nan  each.  Ach  cha  b'  e 
riaghladh  na  rioghachd  no  gnothaichean  de  'n  t  seòrsa  sin 
a  bh'  air  m'  inntinn  an  uair  a  thòisich  mi  air  an 
t-seanachas  so,  ach  òrain ;  a  nis  cuimhnich — tha  so 
eadaruinn  fhèin — bha  mise  mi-fhèin  a'  cur  rannan  ri 
chèile,  ged  nach  do  leig  mi  facal  a  chluinntinn  deth 
fathasd,  's  cha'n  ann  ris  a  h-uile  neach  a  theirinn  sin 
fhèin,  ged  a  tha  mi  'ga  ìnnseadh  dhuitse." 

"  Cha  'n  ann  an  da-rireadh  a  tha  thu  ?  "  arsa  Murchadh. 

"  Ann  am  fìor  dha-rìreadh  a  tha  mi,  cuideachd,"  arsa 
Niall,  "  agus  tha  'n  t-òran  math." 

"  Feuch  nach  bi  thu  coltach  ri  Ailean  Mac  Bharais," 
arsa  Murchadh,  "  tha  iad  a  fàgail  air  gu  'n  d'  thubhairt  e 
uair-eiginn — '  Molaidh  mi  mi-fhein  o  'n  nach  mol  neach 
eile  mi." 

"  Cha  'n  eagal  dhomh,"  arsa  Niall,  "  tha  'n  t-òran  math, 
moladh  no  na  moladh  càch  e ;  's  na  'm  biodh  am 
Maighistir-sgoil  aig  an  tigh,  aig  an  àm,  tha  mi  creidsinn 
gu  'n  do  chuir  mi  'n  t-òran  thun  a'  Mhòid." 

"Sin  thu,"  arsa  Murchadh,  "tha  thu  'g  at,  mar  a  bha 
'chailleach ;  ciod  an  cuspair  a  ghabh  thu,  agus  ciod  e  'm 
fonn  air  an  do  chuir  thu  e  ?  " 

"S  e  'n  cuspair,  Fear  an  Lagain,"  arsa  Niall,  "agus  's  e 
'm  fonn 

"  'Sud  niar  chaidh  an  c.\l  an  dolaidh 
Air  na  bodaich  Ghallda  ; 
Laidh  a'  mhin  air  màs  a'  choire, 
'S  bèan  an  taighe  dannsadh." 

"Tha  'n  cuspair  's  ani  fonn  niar  nach  olc,"  arsa 
Murchadh,  "ach  feuch  nach  leig  thu  *n  t-òran  an  dolaidh, 
mar  a  leig  bean-an-taighe  *n  càl ;  leig  a  chluinntinn 
dhomh." 

"  Xi  mi  sin,"  arsa  Niall,  "co-dhiu,  rann  no  dhà  dheth  ; 
ach  tha  'n  t-òran  fada,  's  cha'n  'eil  mi  dol  a  bhi  'ga  sheinn 
uile  ach  corr  uair.  Tha  seachd  rannan  deug  ann,  agus 
bha  mi  smuaintinn  gu  'm  bu  chòir  dhomh  tri  rannan  eile 
'chur  ris  's  gu  'm  bitheadh  an  àireamh  slàn  agam.  'S  e  'n 
t-aobhar  a  bh'  agam  air  son  a  chur  air  an  fhonn  so,  gur 
h-e,  mar  tha  fios  agad,  an  t-aon  fhonn  agus  an  t-aon  òran 
a  sheinneas  mi  fein." 

"  Tha  fios  agam,"  arsa  Murchadh,  **  gur  h-e  *'Sud  mar 
chaidh  an  càl  an  dolaidh '  an  t-aon  òran  a  sheinneas  tu, 
agus  tha  fios  agam  cuideachd,  nach  seinn  thu  uair  'sam 
bith  e  ach  aig  a'  bhliadhn'-uir  ;  tha  mi  làn  chinnteach 
gu  'n  d'  thug  thu  uair  gu  leth  ag  èirìgh  air,  an  uair  mu 
dheireadh  a  chuala  mi  thu  'g  a  ghabhail ;  ach  cha  'n  e  sin 
an  gnothach  idir  ;  thoir  dhomh  stròic  de  'n  fhear  ùr." 

"  So  agad  e,  ma  ta,"  arsa  Niall : — 

"  N'i  mi  rannan  ai^  an  iiair  so 
'Chur  a  sios  do'n  fhior  dhuin'-uasal, 
Fear  an  Lagain  a  dh'  fhàs  suairce  ; 
Togaibh  suas  am  fonn  leam. 

'Nuair  a  dhìreas  tu  ri  mòintich, 
'S  fhada  'chluinnear  fuaim  do  volley  ; 
Bidh  damh  nan  cabar  air  a  leònadh 
'S  thig  a  chroic  's  an  ceann  deth. 

'S  beag  an  t-ioghnadh  thu  bhi  pròiseil : 

B'  iad  do  shinnsearachd  fìor  Chlann  DòmhnuiU  ; 

B'  fhearr  leam  gu  'm  bu  leat  mar  stòras 

Na  tha  dh'  òr  aig  Clann  Dyke." 

"Dean  air  do  shocair,  rud  beag,  a  NèiU,"  arsa  Murch- 
adh.  "  Bu  mhath  leam  an  t-oran  a  thuigsinn  mar  a  tha 
thu  dol  air  t'  aghaidh  leis.  C'  àite  'n  d'  f  huair  thu  Clann 
Dyke  ?  " 

"Nach  d'  fhuair  mi  Clanìi  Dyke''  arsa  Niall,  "ann  am 
beul  a  h-uile  neach,  aig  an  àm  so  nach  iad  Clann  Dyke 
na  daoine  sin  a  tha  thall  thairis,  agus  aig  am  bheil  an  t-òr 
'na  thunnachan?" 

"  'S  ann  agad  fèin  tha  'n  gnothach  ris,"  arsa  Murchadh. 
"  Cha'  n  e  a  mhàin  gu  'n  d'  rinn  thu  òran  ùr  ach  rinn  thu 
fine  ùr,  ach  nach  h-e  tha  thu  a'  ciallachadh,  ^  Klondike" 
cha  'n  e  ^ Clann-Dyke,^  a  nis;  cha'n  e  ainm  fine  no  neach  a 
th'  anns  anfhacalsm,  ach  ainm  àite.  Chi  thu  fèin  leis  a  sin 
nach  deach  thu  fuasach  fada  air  t'  aghaidh  leis  an  òran  an 
uair  a  rinn  thu  mearachd." 

"Agus  nach  suarach  am  mearachd,  a  rinn  mi,"  arsa 
Niall,  "agus  nach  ann  a'  mhearachd  a  bhios  a  h-uile 
neach  a  bhios  a'  toirt  feairt  air  na  chluinneas  iad  as  na 
paipeirean-naigheachd. " 

"Tha  e  fathasd  ri  dhearbhadh  agad,  gur  e  mearachd 
suarach  a  bhi  'g  ainmeachadh  fine  nach  'eil  idir 
ann,"  arsa  Murchadh,  "agus'ga  chur  sios  ann  an  òran, 
agus,  ma  tha  e  ann  ad  bheachd  duais  a  chosnadh  air  son 

t'  òrain  aig  a'  Mhòd,  's  e  mo  bheachd  gu  'm  feum  thu 
cuspair  a's  farsuinne  na  *  Fear  an  Lagain'  a  ghabhail." 

*'  Cuspair  a's  farsuinne  na  Fear  an  I^gain  !"  arsa  Niall. 
"C'  àite  'm  faighinn  cuspair  a  b'  fheàrr  na  Fear  an 
Lagain,  duin'-uasal  cho  gasda  's  a  th'  anns  an  dùthaich, 
agus  a  tha  daonnan  aig  ceann  a  dhleasnais,  's  e  gu 
firinneach  truacanta  ris  gach  neach ;  ach  dè  'n  sgil  a  ta 
agadsa  air  cuspair,  no  air  bàrdachd  ?  " 

"  Ged  nach  'eil  mi,"  arsa  Murchadh,  "  a'  tagar  còir  no 
■ceannach  air  a  bhi  ann  am  bhreitheamh  air  cuspair  no  air 
bàrdachd,  gheibh  mi  gu  leòir  a  chuireas  an  aonta  rium,  ma 
their  mi  gu  'm  bheil  t'  òransa  coltach  ri  mòran  de  'sheòrsa, 
air  feadh  na  dùthcha,  nach  'eil  ann  ach  '  seirm  na  cuthaig 
a  beul  na  cathaig.'  Cha  'n  abrainn  dad  ceàrr  air  Fear  an 
I^again  gu  pearsanta — cha  b'  e  mo  chomain  e  sin  a  radh 
— ach  air  a  shon  sin,  cha  'n  'eil  mi  'faicinn  c'arson  a  dh' 
fheumas  na  bàird  a  bhi  dol  as  an  leintean  a  mholadh  gach 
fear  Lagain  no  fear  Cnoic  'san  dùthaich,  a  chionn  iad  a 
bhi  a'  deanamh  an  dleasnais ;  na  'm  biodh  iad  coltach  ris 
a'  mhòr  chuid  de  dh'  fhir  an  t-saoghail,  dh'fheumadh  iad 
an  dleasnas  a  dheanamh.  Tha  Fear  an  Lagain,  agus  fear 
no  dhà  de  'sheòrsa,  beagan  ni  's  feàrr  na  b'  àbhaist  dhoibh 
a  bhith  ;  ach  tha  mi  cinnteach  gu  'n  cuala  tu  'n  sean-fhacal 
a  tha  'g  ràdh,  'Cha  do  theich  an  cat  fèin  riamh  gun 
-aobhar' ;  leig  dhomh  an  còrr  de  'n  òran  a  chluinntinn." 

"Cha  leig,"  arsa  Niall,  "aon  smid  dheth,  ged  a  bhiodh 
lu  bodhar  gus  an  cluinn  thu  e.  'S  ann  agamsa  a  bhiodh 
an  droch  obair,  dol  a  leigeil  m'  òrain  a  chluinntinn  dhuitse 
agus  thu  faodainn  a  h-uile  coire  dha  is  urrainn  thu." 

"Cha  d'fhuair  mi  coire  do  na  h-uile  rud  a  dh'fhaodainn 
coire  fhaodainn  da  ;  fhuair  mi  coire  do   Chlann  Dyke  , 

co-dhiu  chuir  mi  stacl  beag  ort  'dh'fheuch  an  tuiginn  cc> 
iad,  a  chionn  cha  chuala  mi  iomradh  riamh  roimhe  orra  ; 
thuirt  thu  cuideachd  gu'n  robh  Fear  an  Lagain  de  dh'  fhior 
Chlann  DòmhnuiU,  ged  tha  fìos  agad  gle  mhath  nach 
Dòmhnullach  a  th'  anns  an  duine  idir.  Ach  a  dh'  aon. 
fhacal,  so  agad  mo  bharail-sa ;  ma  thig  an  t-òran  sin  agad 
ann  am  follais  do  luchd-dùthcha,  dh'fhaoidteadh  nach  toir 
iad  an  ceann  dhiot,  ach  bi  clnnteach  gu'n  toir  iad  an 
craiceann  dhiot." 

"  Dè  'n  sgil  a  th'  agads'  air  bàrdachd?"  arsa  Niall.  "Cha 
d'  thuirt  mise  anns  an  òran  gu'm  bu  Dòmhnallach  Fear  a.n 
Lagain ;  ach  gu'n  robh  a  shìnnsearachd  de  'n  fhine  sin, 
agus  theid  agam  air  a  h-uile  facal  a  thubhairt  mi  a  làn 
dhearbhadh,  mar  is  math  a  tha  fios  agad." 

"'S  math  tha  fios  agam,"  arsa  Murchadh,  "gu'n  tèid 
agad  air  a  dhearbhadh,  agus  gu'n  tèid  agad  air  tuillidh  is 
sin  a  dhearbhadh  ma  thogras  tu  ;  theid  agad  air  a  dhear- 
bhadh  gu'm  b'e  h-aon  eile  de  'shìnnsearachd  bodach  a' 
bhraxy  a  bh'  anns  a'  Ghoirtean-Mhor,  agus  a  chuir  an 
Tuath  as  an  Lagan-bhàn,  agus  is  math  tha  fios  agad  gu'n- 
robh  am  bodach  ud  na  bu  chàirdiche  do  dh'fhear  an 
Lagain  na  'bha  h-aon  de  na  Dòmhnullaich.  Ach  co-dhiù, 
mur  a  leig  thu  'n  còrr  de  'n  òran  a  chluinntinn  dhomh, 
glèidh  e  :  cuir  ann  an  sailleadh  e  ma  thogras  tu  ;  cha  'n  'eil 
mise  ann  an  eisiomail  tòrain  :  tha  òran  agam  dhomh  fhein." 

"Agadsa?" 

"  Agamsa  ! " 

"C'àitean  d' fhuair  thu  e?" 

"Rinn  mi  e." 

"  Thusa  ?  " 

"  Mise  !  dìreach  mi-fhèin." 


sc;kui.aichk  xan  caoi-  117 

'Cha  d'  rinn  riamli,  tlia  h'  urrainn  thu." 
"Ciamar  nach  b'  urrainn  mi,  cho  mhathriut  fein?" 
"  A  chionn  nach  robh  e  dùthchasach  dhuit,  's  nach  robh 
còir  agad  air  :  cuimhnich  thusa,  a  Mhurchaidh,  gu'n  robh 
a'  bhàrdachd  anns  na  daoin'  againne ;  rinn  Fionnladh, 
brathair  mo  sheanar-sa,  òran  do'n  làir  bhàin  a  bh'  aige 
fein,  an  uair  a  bhrisd  i  a  cas." 

"  Chuala  mi  'n  t-òran,  agus  chunnaic  mi  'n  làir  bhàn  ; 
tha  'n  t-òran  's  an  làir  bhàn  coltach  ri  cheile,  tha  iad  marbh 
o  chionn  fada,  agus  b'e  bàs  nàdurra  a  fhuair  iad  cuideachd ; 
b'e  sin  bàs  le  cion  beatha." 

"Fàgaidh  sinn  sin,  mar  sin  fcin,"  arsa  Xiall,  'arh  'dè  'n 
cuspair  a  ghabh  thu  fein  air  son  t'  òrain  ?  Agus  de  'm 
fonn  air  an  do  chuir  thu  e  ?" 

"  Ma  ta,"  arsa  Murchadh,  "  's  e  'n  cuspair  a  ghabh  mise, 
bean  Chaluim  ruaidh,  air  an  robh  thu  bruidhinn  o  cheann 
tacain,  agus  ag  ràdh  nach  leigeadh  i  ainm  Chaluim  ann  an 
leabhar  a'  mhàil.  Agus  's  e  'm  fonn  a  chuir  mi  air,  port 
a  bhios  gle  thric  aig  Cailean  fidhleir,  agus,  faodaidh  mi 
radh,  an  t-aon  phort  a  thèid  aige  air  a  chluich,  an  uair  a 
bhios  gloine  no  dhà  tuille  's  a'  chòir  aige;  's  e  sin  "l)a- 
ri-hidl  da-ri  hadl,  dari-hudl-humf." 

" Tha  thusa,"  arsa  Niall,  '  ri  fala-dhà,  neo  tha  thu  air 

dol  thar  do  bheachd  ;  cò  is  urrainn  òran,  anns  am  bi  brìgh, 

air  am  bi  loinn  no  eireachdas,  a  dheanamh  air  a'  chuspair 

sin  ?  agus  cò  is  urrainn  òran  a  sheinn  air  an  fhonn  sin  ?  " 

"'S  urrainn  mise,"  arsa  Murchadh  ;  "So  agad  e  : — 

Cha'n  i  'chailleach  i,  bean  Chaluim, 
Tha  i  math  ^ii  feum  ; 
Cha  'n  i  'chailleach  i,  bean  Chaiuim, 
Tha  i  math  jfu  greus  ; 

'S  i  'na  còcaire  cho  math 
'S  a  thogf  am  brod  a  poit, 
Deaiiamh  mharag,  fuineadh  arain, 
'S  ra-mhath  dheanadh  brot." 

"So,  so,"  arsa  Niall,  "tog  dheth  ;  c' uim'  gu 'm  bi  tu 
aig  an  t-saothair,  'dol  a  mholadh  boirionnaich  's  am  bith 
ged  a  thèid  aice  air  a  h-uile  rud  a  dh'  ainmich  thu  a 
dheanamh  ?  " 

"  Bha  thu  fein  ag  ràdh,"  arsa  Murchadh,  "  gu  'n  robh 
thu  a'  moladh  fear  an  Lagain  a  chionn  e  bhi  deanamh  a 
dhleasnais,  agus  c'  arson  nach  faod  mise  bean  Chaluim  a 
mholadh,  an  uair  a  tha  ise  math  air  a  dleasnas  a  dheanamh?" 

"Ma  tha,"  arsa  Niall,  "toil  agad  dol  a  mholadh  mnatha, 
air  son  i  bhi  dìchiollach  dleasnach,  tha  gu  leòir  'san  dùth- 
aich  dhiu  a  thoiUeas  am  moladh,  gun  thu  thòiseachadh 
air  moladh  na  h-aon  te  anns  a'  bhaile  so  nach  toiU  idir  e, 
bean  Chaluim  ruaidh,  boirionnach  ladarna,  baobh,  gun 
nàire,  gun  tuigse  gun  mhodh  gun  eisiomail ;  ged  is  nàr 
leam  ri  ìnnseadh  e,  —  cha  bhi  mi  'ga  ìnnseadh  idir, 
's  e  bu  chòir  dhomh  ràdh  —  gur  h  i  ogha  piuthar  mo 
sheana-mhathar,  's  ma  theid  an  dùthchas  an  aodann  nan 
creag,  dhearbh  bean  Chaluim  dhòmhsa  nach  teid  an 
dùthchas,  codhiìi  daonnan,  an  aodann  nam  ban." 

"Cha  'n  'eil  sin  ag  atharrachadh  na  cùis  idir,"  arsa 
Murchadh  ;  "  mhol  mise  am  boirionnach  a  chionn  i  bhi 
'na  deadh  bhean-taighe,  agus  an  fheadhainn  tha  dol  gu 
càineadh,  faigheadh  iadsan  cuspair  dhoibh  fèin.  Tha  fios 
gu'n  d'thug  thu  fainear,  an  uair  a  theid  neach  a  mholadh 
neach  eile,  nach  ainmich  e  coire  'sam  bith  a  bhios  air  an 
neach  a  tha  e  'moladh." 

"  Tha  measarrachd  ri  bhi  air  a  cleachdadh  anns  a  h-uile 

rud,"  arsa  Niall :  "  agus  dh'  f haodadh  tusa  cuspair  a  bu 
fhreagarraiche  fhaodainn,  na'n  te  (an  uair  nach  'eil  i  trod 
ris  na  coimhearsnaich),  a  bhios  a'  trod  no  tabaid  ri  a  fear 
pòsda  fèin  ;  agus  tha  e  air  'fhàgail  oirre  gu  'n  d'  thyg  i 
faob  air  a'  mhalaidh  aige,  latha  o  cheann  ath  ghoirid,  's  iad 
a  mach  ag  obair  air  an  talamh-bhuntàta  comhla,  rud  a  tha 
'na  thàmailt  dhi-fèin  agus  do  'n  bhaile,  's  do'n  sgìreachd, 
ged  a  theirinn  e." 

"Chuala  mi  a'  trod  i,  uair  no  dhà,"  arsa  Murchadh, 
"  agus  is  math  a  theid  aice  air  e  sin  a  dheanamh ;  agus 
nach  'eil  an  sean-fhacal  ag  ràdh,  '  Ma  bhuaileas  tu  neach, 
buail  gu  math  e' ;  agus  ma  thug  i  faob  air  a'  mhalaidh  aig 
Calum,  's  math  a  thoilleas  am  boiceannach  lachdunn  sin." 

"  O,  ciod  a  rinn  Calum  truagh  ortsa  ?  "  arsa  Niall. 

"Ormsa?"arsa  Murchadh  "Cha  d' rinn  an  sniadaire 
bradach  dad  ormsa,  's  tha  feum  aige-san  nach  d'  rinn. 
Ach  's  e  a  dh'  innis  do'n  uachdaran  gu  'n  robh  am  balach 
aig  Uilleam  bàn,  a'  glacadh  nam  maigheach  ann  an  torran 
a'  ghàraidh,  le  rioba  a  rinn  e  fèin  a  earball  an  eich  ghlais. 
Ach  co-dhiù,  dh'  ainmich  mi  anns  an  òran  gu  *m  bheil 
bean  Chaluim  math  air  trod  ;  tha  na  sreathan  mu  dheireadh 
anns  an  treasa  rann  deug  agam,  ag  ràdh, 

'*  Bhuail  i  Calum  air  a  mhalaidh 
Le  buntata  Rfrod  ; 

Tha  i  ro  mhath  'n  cladach  feamainn, 
'S  tha  i  math  air  trod." 

"A  Mhurchaidh,"  arsa  Niall,  "iarr  thusa  sìth,  mur  a 
bheil  toil  agad  buaile-mort  a  dheanamh  anns.  a'  bhaile. 
Agus  a  thaobh  mac  Uilleim  bhàin,  nach  bu  mhath  an 
gnothach  gu  'n  deach  casg  a  chur  air  a'  bhalach,  mu  'n  d* 
fhuair  e  na  b'  fhaide  air  aghaidh  anns  a'  mhèirle,  agus 

tionndadh  gu  bhi  'na  thàmailte  dha  fhèin,  da  chuideachd 
agus  da  dhùthaich." 

"  Dean  air  do  shocair,  rud  beag,"  arsa  Murchadh,  "Cha'n 
'eil  fhios  agam  an  e  mèirle  th'  anns  an  ni  idir.  Bha  duine 
inòr  urramach,  sgrìobhadair  ainmeil  ann  an  Sasunn  ;  agus 
nia  dh'  fhaoidte  gu  'm  bheil  e  fhathasd  ann  air  son  na 
bheil  a  dh'  fhios  agam-sa  mu  'n  atharrachadh  ;  ach  tha  'n 
duine  ainmeil  ud  ag  ràdh,  nach  h  e  meirle  a  tha  'na  leithid 
sud  idir ;  gu  'm  faod  e  bhith,  nach  'eil  e  laghail,  ach  nach 
e  meirle  a  th'  ann." 

"  Coma  leam,  sgrìobhadairean  ainmeil  Shasuinn,"  arsa 
Niall ;  "  dh'  oilltich  mi  ronipa  riamh  o'n  a  chuala'  mi  am 
ministear  òg  a  bh'  againn  'san  t-samhradh  so  chaidh,  a' 
toirt  dhuinn  òraid  air  cuspair  iongantach  ;  'se  sin,  '  An 
robh  duine  ann  roimh  Adhamh  ? '  Agus  's  e  'm  ministear 
fèin  a  rinn  am  moladh  air  an  duine  mhòr  urramach  ud  a 
bh'  ann  an  Sasunn,  agus  a  dh'  innis  do  'n  t-saoghal  gu  'n 
lobh  daoine  ann  roimh  Adhamh.  Chaidh  mi  fèin  a 
bhruidhinn  ris  a'  mhinistear  an  uair  a  sgaoil  a'  choinneamh, 
agus  dh'  fheòraich  mi  dheth,  am  hiodh  e  cho  math  agus 
ìnnseadh  dhomh,  c'  ainm  a  bheir  seanair  Adhamh,  ach 
's  ann  a  thug  e  sùil  mhì-cheutach  orm,agus  cha  do  fhreagair 
e  mo  cheisd  idir.  Tha  mi  anns  an  làn  bheachd,  niur  a  bhi  an 
t-eagal  gu  'n  cailleadh  e  a  chòta  ris,  gu  'n  abradh  (Fad'  o 
fhiadh)  ud,  ged  a  bha  cuideiginn  a'  feuchainn  ri  ministear 
a  dheanamh  deth,  gu  'n  abradh  e  ruinn  gu  'n  d'  thàinig 
sinn  o  na  creutairean  grànnda  ud  ris  an  abair  iad  na 
Monkeys." 

"  Agus  dh'  fhaoidteadh  gur  h-ann  uapa  'thàinig  sinn 
cuideachd,"  arsa  Murchadh. 

"  Dh'  f  haoidteadh,"  arsa  Niall ;  "  an  ann   mar  so  tha 

thusa  ?  a  dhuine,  'dhuine  I  ach  nach  fhada  o'n  a  chuala 
sinn  an  ràdh,  '  Cuir  teagamh  'san  latha,  's  creididh  tu  'n 
oidhche.'  O  athair  na  diHnn,  ciod  e  th'air  tighinn  ort,  ma 
tha  do  chread  's  do  phaideir  agad,  abair  gu  luath  iad — o 
na  vìoiikeys  !  am  fortan  a  bhi  fàbhrach  dhuinn,  's  ann  tha 
so  gnothach  uamhasach.  Ach  thigeadh  sibhse  o  na 
monkeys,  o  na  còrracha-gridheach,  o  na  muileacha-màg,  no 
o  na  crosgagan-tràghad  ma  thogras  sibh,  ach  thàinig  mise, 
buidheachas  do  Ni-niath,  o  fhior  Chlann  DòmhnuiU.  Tha 
Iseabal  a'  smèideadh  orm  ;  bidh  mo  dhinneir  deas.  Dh' 
fliaoidteadh  gu  'n  toir  mi  dhuit  an  còrr  de  'n  òran,  'n  uair 
a  thilleas  mi." 

CION    AN    TOMBACA. 

ANNS  na  làithean  a  dh'aom,  'n  uair  nach  faicteadh 
bàta  na  smìiid  a'  dol  troimh  'n  chaol  ach  uair  'sa 
mhìos,  's  minig  ann  an  doirbhead  na  faoilich  a 
rachadh  am  mìos  sin  fèin  a  shìneadh  cho  fad  ri  dà  mhìos. 
Ach  cha  chuireadh  sud  luchd-àiteachaidh  nan  eileanan  an 
iar,  aig  an  àm  ud,  cho  mòr  mu'n  cuaiit  's  a  chuireadh  e 
muinntir  nan  eileanan  ceudna  air  an  latha  'n  diugh.  Ach 
leis  na  sgeòil  a  thàinig  ugainn  o  na  làithean  ud,  tuigidh 
sinn  gu'n  robh  an  fheadhainn  a  bha  ris  an  tombaca,  'us 
bha  iad  lìonar,  air  an  cur  mu'n  cuairt  mòr  gu  leòir.  'S  ann 
aig  aon  de  na  h-amannan  ud,  'n  uair  a  bha  daoine  ann  an 
èiginn  chruaidh  le  cion  an  tombaca,  a  thuirt  Pàruig  Ruadh 
na  briathran  ud  a  bha  air  chuimhne  iomadh  bhadhna  an 
dèigh  do  Phàruig  fein  'dol  do  thìr  na  di-chuimhn'.  Tha- 
chair  gu'n  d'  thàinig  Pàruig  air  thuras  do  bhaile  a  bha 
dòrlach  mhìltean  as  an  àite  anns  an  robh  e  fein  a  chòmh- 
nuidh,  agus  a  cheud  fhear  a  choinnich  e  'n  uair  a  ràinig 
e  'm  baile  ud,  's  e  thuirt  am  fear  ud  ris — "Am  bheil 
tombac' agad,  a  Phàruig?"  "Tha  crioman  agam,"  arsa 
Pàruig,  's  thug  e  greim  do  'n  fhear  ud,  agus  do  fhear  an 
dèigh  fir  anns  an  dòigh  cheudna  gus  an  robh  na  bha  de 
thombaca  aig  Pàruig  air  ruith  a  mach.  Ach  an  uair  a 
thachair  an  còigeamh  fear  air  agus  a  thuirt  esan,  '■  Am 
bheil  tombaca  agad,  a  Phàruig?"     "  Ma  tha,  cha'n  fhada 

'bhitheas,"  arsa  Pàruig,  's  e  deanamh  dà  leth  air  a' 
chrioman  niu  dheireadh  a  bh'aige  ged  nach  b'  fhaid'  e 
na'n  lùdag. 

Thàinig  na  facaiU,  "Ma  tha,  cha'n  fhada  'bhitheas,  mar 
a  bha  tombaca  Phàra  ruaidh,"  gu  bhi  'na  ràdh  a  bh'  air  a 
chleachdadh  gu  math  tric  far  am  freagradh  e,  rnu  ni  'sam 
bith  ris  nach  biodh  dùil  gu  maireadh  e  fada,  agus  gus  an 
latha  'n  diugh,  cluinnear  na  briathran  ceudna  o  sheann 
daoine  air  feadh  na  dùthcha  fathasd.  Ach  co-dhiù,  air 
uair  eile,  an  uair  a  bha  fir  a'  bhaile  cheudna  ann  an 
cruaidh-chàs  le  cion  an  tombaca,  fhuair  Alasdair  òg  sanas 
gu'n  robh  tombaca  ann  an  Cirìobunn.  A  nis  ged  a  b'e 
Alasdair  bg  an  t-ainm  leis  an  robh  Alasdair  air  'aithneach- 
adh  feadh  na  dùthcha,  dh'fhàg  Alasdair,  aig  an  àm  ud, 
'òige  fada  às  a  dheigh,  a  chionn  bha  cuid  d'a  mhic  ris  nach 
abairteadh  gillean  òga.  Ach  an  uair  a  chuala  Alasdair 
gu'n  robh  tombaca  ann  an  Grìobunn,  ged  a  bha  'n  t-àit' 
ud  cho  mhath  ri  ochd  mile  bhuaithe,  thug  e  aghaidh  air 
Gleann-Siollasdair,  cho  luath  's  a  dhorchaich  an  oidhche. 
B'e  'n  t-aobhar  a  bh'  aig  Alasdair  air  son  an  oidhche 
'ghabhail  a  dhol  air  a  thuras,  gu'n  robh  e  cìnnteach,  na'n 
rachadh  e  'san  latha  ann,  gu'n  èireadh  d'a  chuid  tombaca 
dìreach  mar  a  dh'eirich  do  thombaca  Phàra  ruaidh.  B' 
iargalta  coslas  uinneagan  gruamach  na  h-iarmailt  'n  uair  a 
thug  Alasdair  aghaidh  air  a'  ghleann,  's  ged  a  bha  na 
frasan  cruaidh  de  na  clacha  meallain  'gan  seideadh  o'n 
lar-thuath  'na  aodann,  cha  d'  iarr  Alasdair  fasgadh  taighe 
fad  an  rathaid.  Ach  an  uair  a  bha  e  a'  teannadh  ris  an 
àite  anns  an  robh  fiughair  aige  a  ghnothach  fhaodainn, 
thòisich  iomagain  air  eirigh  'na  inntinn,  agus  eagal  gun 
fhios  na(  h  faodadh  a  shaothair  a  bhi  'nasgaidh  an  d^igh  a 

h-uile  rud  a  bh'ann.  Chuala  e  fuaim  coiseachd  neach  a' 
tighinn  'na  chòdhail,  agus  thachair  gille  òg  air  le  'chroniaig 
'na  làimh  's  a  bhreacan  gjas  mu  'ghuaillean. 

"  Cò  nì  choiseachd  anamoch  "  ?  ars'  an  giUe. 

"  Thu  fhein  agus  mise,'  ars'  Alasdair. 

Cha  robh  an  oidhche  dorcha,  gèd  nach  robh  gealach 
ann,  agus  dh'  aithnich  na  fir  a  chèile,  oir  b'  fhear  eòlais  an 
dàrna  fear  do'n  fhear  eile.  "  An  sibh  fein  a  th'  ann  an 
so,  Alasdair,  ?  "  ars'  an  gille. 

"  'S  nii  th'  ann  a  so,  a  Dhonnachaidh,"  ars'  Alasdair, 
"ach  nach  b'e  '  hò,  hò,  fad'  o  chrodh  e,'  sinn  a  bhi  le 
■chèile  mu'n  àm  so  dh'  oidhche  fo  chreagan  Ghrìobuinn?" 

"Tha  sin  fìor,"  ars'  an  gille,  "tha  mi  'n  dòchas  nach 
'eil  dad  ceàrr  air  neach  d'  ur  cuideachd  aig  an  tigh." 

"  Cha'n'eil,"  ars'  Alasdair,  "  's  ged  a  bhitheadh,  ciod  e 
bheireadh  do  Ghrìobunn  mi ;  ach  c'àite  'n  do  thog  thu 
fèin  ort,  mur  e  mìomhail  dhòmhsa  a'  cheisd  f heòraich  ?  " 

"  Mise,"ars'an  giUe,  "tha  mi,  ma  ta,  's  e  sin,  cha'n'eil  mi 
dol  fada." 

"  Dlreach  sin,"  ars'  Alasdair,  "  direacli  sin,  tha  mi 
tuigsinn  ;  O,  nach  iomadh  rud  a  bheir  an  gaol,  agus  cion 
an  tombaca  air  daoine  a  dheanamh." 

Rinn  an  giUe  gàire,  agus  ars'  esan,  "An  ann  an  da- 
rìreadh  a  tha  sibh,  an  d'thàinig  sìbh  an  t-asdar  so  air  thòir 
tombaca  ? '' 

"  A  h-uile  ceum  dheth,"  ars'  Alasdair. 

"  Ma  ta,"  ars'  an  giUe,  "Cha  ruig  sibh  a  leas  ceum  eile 
a  thoirt  air  an  turas  sin  an  nochd,  a  chionn  tha  dàrna  leth 
na  bh'aig  a'  mharsanta  agams'  ann  am  phòca,  agus  cha 
robh  a  sin  ach  na  bha  e  glèidheadh  air  a  shon  fèin  :  cha 
do  chreic  e  ùnnsa  dheth  o  fheasgar  an  raoir." 

•  (.«,  uts  Ahisdair,  "niochall,  niochreach,  mo  shaothair, 
an  e  sin  a  tha  thu  'g  rùdh  rium?" 

"Sud  agaibh  mar  a  tha,"  ars'  an  gille;  "ach  suidhidh 
sinn  aig  cìil  na  cloiche  mòire  so,  dh'  fheuch  an  cum  i  rud 
beag  de  dh'fhasgadh  oirnn,  gus  an  las  sin  a'  phìob  :  tha 
fras  eile  tighinn." 

"Tha  fras  eile  'tighinn,  gun  teagamh,"  ars' Alasdair, 
"  's  cha  'n  'eil  i  fad'  air  falbh  ;  tha  a  fuaradh  air  Ulbha 
mar  a  thà." 

Shuidh  na  fir  aig  taobh  Clach-an-lànain,  thug  an  gille 
air  lom  a  chuach-theine  's  an  spor,  rinn  e  dà  leth  air  na 
bh'aige  de  thombaca,  agus  roinn  e  ri  Alasdair  e,  's  cha  b' 
fhada  gus  an  robh  na  pìoban  laiste,  agus  na  fir  'nan  suidhe 
gu  sòlasach  aig  taobh  Clach-an-lànain,  ged  a  bha  na  clacha- 
meallain  a'  toirt  fead  mu'n  cuairt  orra. 

"  A  'bheil  fios  agad,"  ars'  Alasdair  òg,  "  gu'm  bheil  sinn 
'nar  suidhe  aig  taobh  Clach-an-lànain,  no  Clach-na-càraid, 
mar  a  their  cuid  rithe?" 

"  Tha  fiosagam,"  ars'  an  gille,  "gu  bheil  sinn  'nar  suidhe 
aig  taobh  na  cloiche  mòire  so,  ach  's  iomadh  clach  'bu 
lugha  na  i  o'n  d'  fhuair  mi  barrachd  fasgaidh." 

"Tha  eachdraidh  mhuladach  aig  a'  chloich  so,"  ars' 
Alasdair. 

" Thalla,  'ihalla  1  '  ars' an  gille,  " ma  tha,  tha  sinne  fada 
gu  leòir  an  so." 

"Tha  càraid  òg  tìodhlaichte  foidhpe,"  ars'  Alasdair.. 

"  Tha  tighinn  fodham  èirigh  ! "  ars'  an  gille. 

"  Cha  ruig  thu  fein  a  leas,"  ars'  Alasdair,  "  tha  iomadh 
linn  o  'n  a  thuit  am  brùchd  às  a'  bhearradh  ud  shuas  a 
leig  a  nuas  Clach  an-lànain,  agus  an  t-sòrnach  so  gu  lèir, 
leis  a'  bhruthach.     Innsidh  mi  dhuit  mar  tha  'n  sgeul  a' 

dol.  Bha  banais  anns  a'  bhaile  so  agus  bha  e,  a  reir 
coslais,  'na  chleachdadh  aig  an  àm  ud,  mar  a  tha  e  aig  an 
latha  'n  diugh,  a  bhi  'goid,  mar  a  their  iad,  na  càraid  òig 
às  an  ruidhle  an  uair  a  bhiodh  toil  aig  na  maighdeannan  's 
aig  na  fleasgaichean  a'  chàraid  òg  a  chur  a  laidhe.  Agus 
chaidh  sud  a  dheanamh,  air  an  uair  ud,  leis  a  h-uile 
feala-dhà  agus  fearas-chuideachd  a's  àbhaist  a  bhi  mu'n 
cuairt  air  a  leithid.  Bha  'n  tigh  anns  an  deach  an  cur, 
air  an  làraich  air  a'  bheil  sinne  'nar  suidhe ;  cha  robh 
creutair  beò  fo  sparraibh  an  taighe,  aon  uair  's  gu'n  d' 
fhalbh  na  maighdeannan  's  na  fleasgaichean,  ach  a'  chàraid 
òg  iad  fèin.  Bha  'chuid  'bu  mhodha  de  mhuinntir  a' 
bhaile,  aig  ceòl  'us  òl  'us  aighear,  ann  an  tigh  na  bainnse, 
'n  uair  a  chuala  iad  an  fhuaim  uamhasach  a  thug  air  gach 
neach  leum  a  mach  às  an  tigh ;  's  math  a  thuig  iad  ciod 
a  thachair,  oir  cha  b'e  sud  a'  cheud  uair  a  chual'  iad  a 
leithid — thuit  brùchd  às  an  stalla  os  an  ceann.  An  uair  a 
shoiUeirich  an  latha,  chunnaic  an  sluagh  an  call.  Cha  b' 
€  na  chaidh  de  thalamh  a  mhilleadh  fo  sgàrnaich  chlach 
'us  chreag,  an  call  'bu  mhò ;  bha  a'  chàraid  òg,  agus  an 
tigh  anns  an  robh  iad,  adhlaichte  fo  'n  chloich  so,  'us  tha 
iad  an  so  fhathasd ;  sin  agad  eachdraidh  Clach-na-càraid." 

*'  Chuala  mi  'n  sgeul  roimhe,"  ars'  an  giUe,  "  ach  cha 
robh  fios  agam  gu'm  b'i  so  Clach-na-càraid,  ged  is  minig  a 
chaidh  mi  seachad  oirre." 

"  Aithnichidh  tu  tuiUe  i,"  ars'  Alasdair. 

"  Aithnichidh,"  ars'  an  giU,  "ach  dh'  fhaoidteadh  nach 
fheàirrd  mi  sin  dad,  ma  dh'  èireas  dhomh  a  bhi  dol 
seachad  oirre  air  a'  mheadhon  oidhche,  's  gun  duine  agam 
ach  mi  fhèin." 

"  Cha  'n  'eil  mi  a'  cur  teagamh  'sam  bith,"  ars'  Alasdair, 

"  nach  teid  thu^  seachad  air  a'  cheart  àite  gu  math  tric 
agus  gu  math  anamoch  ;  ach  ciamar  a  chòrdadh  e  riut  t' 
uchd  a  leigeil  ris  an  t-sàile  ud  shìos  agus  dol  thairis  air 
Caolas-na-h-Innse  an  nochd,  air  an  t-snàmh?" 

"Alasdair,"  ars'  an  giUe,  "  tha  sibh  a'  cur  crithean 
f uachd  orm  ;  an  ann  air  a'  chuthach  a  tha  sibh  ?  " 

"  Ma  tà,"  ars'  Alasdair,  "  tha  mi  creidsinn,  na'n  robh 
mo  ghliocas  a  rèir  mo  bhliadhnachan,  nach  d'  fhàg  mi 
taobh  mo  chagailt  fèin  an  nochd  a  thighinn  air  an  turas 
air  an  d'  thàinig  mi,  ach  cha  n'  e  an  cuthach  uile  gu  leir  a 
thug  orm  a'  cheist  ud  a  chur  ort ;  ach  tha  mi  faicinn  solus 
uinneagan  Tigh-na  h-Innse,  agus  thug  e  rud  ann  am 
chuimhne  a  thachair  o  cheann  mòran  bhliadhnachan. 
Tha  mi  cinnteach  gu'n  cuala  tu  iomradh  air  Còirneal  na 
h-Innse,  ged  tha  mi'm  beachd  gu'n  robh  e  marbh  mu'n  d' 
rugadh  tu  ?  Ach  cò-dhiù,  bha  aig  àm  àraidh,  tarbh  aig  a' 
Chòirneal  a  bha  ainmeil  air  feadh  na  dìithcha ;  bha  e  'na 
bheothach  a  bha  anabarrach  briagha  ;  cho  briagha  's  gu  'm 
biodh  gach  àrach  'san  dùthaich,  an  uair  a  bhiodh  iad  a' 
bruidhinn  air  treudan,  rud  a  bhios  iad  cinnteach  a  bhi  ris 
'n  uair  a  thachras  iad,  gu'm  b'i  a'  cheist  a  bhiodh  iad  a' 
cur  air  càch  a  chèile, — '  Am  faca  tu  tarbh  a'  Chòirneil  ? ' 
Anns  an  t-samhradh  bha  a'  chuid  'bu  mhò  de  threud  a' 
Chòirneil,  air  an  oidhche,  ann  am  fang  a  bha  'gan  cumail 
as  a'  ghart,  fad  's  a  bha  muinntir  na  h  Innse  'nan  cadal. 
Bha  am  fang  ud  taobh  a'  chaoil,  agus  ged  a  bha  balla 
diongmhalta  gu  leòir  eadar  an  treud  's  an  gart,  dh' 
fhaodadh  iad  dol  a  mach  air  a'  mhuir  na'n  togradh  iad, 
agus  a  rèir  coslais  chunnaic  an  tarbh  gu'n  robh  achaidhean 
gorma  coirce  agus  eòrna  aig  muinntir  Bhaile-na  h-àirde  air 
taobh  eile  a'  chaoil,  thall  m'a  choinneamh  ;  agus  's  e  thàinig 

'na  cheann,  's  cha  b'e  sinn  an  ceann  beag,  o  nach  fhaigh- 
eadh  e  a  chòir  a  bharra  aig  a  mhaighstir  fèin  gu'n 
snàmhadh  e  'n  caol,  a  dh'  fheuchainn  de  'm  blas  a  bh' 
air  a'  choirce  a  bha  e  faicinn  thall  mu  choinneamh  ;  agus 
tha  e  dearbhte  gu'n  deachaidh  e  air  an  turas  ud  iomadh 
uair,  ach  daonnan  air  an  oidhche,  mu'n  d'  thug  muinntir 
Bhaile-na-h-àu-de  an  aire  gu'n  robh  an  cuid  barra  'ga 
itheadh,  ach  cha  b'  urrainn  an  obair  ud  mairsinn  fada, 
gun  cuid-eigin  a  thoirt  an  aire  dhi.  Mhothaich  na  daoine 
gu'n  robh  an  cuid  barra  air  itheadh  's  air  a  mhilleadh  aig 
creutair  air  chor-eiginn,  agus  o'n  a  bha  'n  spreidh  aca  fèin 
fo  dhìon  air  an  oidhche  bha  e  a'  cur  mòran  ioghnaidh  orra 
ciod  an  creutair  a  b'  urrainn  a  bhi  ris  a'  mhiUeadh.  Bha 
'luirg  ri  fhaicinn,  ach  leis  gur  h-e  talamh  gaineamhach  a 
bh'  ann  'san  àite,  cha  ghabhadh  e  deanamh  a  mach  'de  'n 
luirg  a  bh'ann.  Ach  ghabh  dà  ghille  òg  sparasach  as 
laimh  dol  oidhche  a  chaithris,  a  chum  's  gu'm  faiceadh  iad 
dè  'n  creutair  a  bha  'g  itheadh  a'  bharra  no  cia  às  a  bha  e 
tighinn.  Bha  'n  oidhche  sèimh,  ciùin,  rionnagach,  reulag- 
ach,  a  h-uile  rud  cho  tosdach  rèidh,  ach  corra-shùghadh  a 
bheireadh  an  stoth  air  na  hoghachan.  'N  uair  a  thòisich 
na  giUean  air  fàs  mi-fhoighidneach  's  nach  robh  coslas 
creutair  'sam  bith  air  ghluasad,  chuala  fear  dhiu  rud-eiginn 
a  thug  air  sealltainn  ris  a'  mhuir  'n  uair  a  mhothaich  ani 
fear  eile  do  'n  bheothach  a  bha  tighinn  orra  o'n  chuan,  's 
e  a'  cur  pujhiip  às  a  shròin.  Cha  robh  each-uisge,  tarbh- 
mara,  no  mìol-cuain,  no  creutair  uamhasach  eile  air  an 
cuala  e  riamh  iomradh,  nach  d'  thàinig  'na  chuimhne 
cearta  còmhla,  ach  'n  uair  ghrunnaich  tarbh  a'  Chòirneal — 
's  e  mar  a  thuigeas  tu  an  creutair  a  bh'  ann  an  sud, — 's  an 
uair  a  fhuair  e  a'  ghaineamh  chruaidh  fo  'chasan  's  e  ag 


SGEUI.AICHE    NAN    CAOL.  I  29 

eirigh  à  beul  an  làin,  fa  chomhair  nan  gillean,  thug  e 
sguabadh  no  dhà  de  'earrball  mu  'n  cuairt  air,  's  an  sàile 
a'  sruthadh  dheth  'na  theine-sionnachain,  chuir  na  seòid 
mu'n  cuairt  's  thug  iad  an  aghaidh  air  an  tigh,  a'  ruith  cho 
luath  's  a  bheireadh  an  casan  iad.  Chaidh  fear  a  stigh 
d'a  thigh  fein  le  leithid  de  chabhaig  's  gu'n  do  shaoil 
muinntir  an  tighe  gu'n  robh  rud-eiginn  fuasach  air  tachairt 
ris  ;  dh'  eirich  a  h-aon  diùbh  's  las  e  solus,  ach  an  uair  a 
chunnaic  an  gaisgeach  a  bh'  air  tighinn  a  stigh  an  solus, 
thuit  e  seachad  ann  an  laigse.  Agus  a  rèir  an  sgeul  a  bha 
iad  ag  ìnnseadh  d'an  companaich  an  làth'-r-namhàireach, 
feumaidh  gu'n  robh  an  rud  a  chunnaic  iad  ag  èirigh  às  a' 
mhuir,  uamhasach  gu  leòir.  Thuirt  fear  dhiubh  nach  robh 
esan  a'  dol  a  dh'  ìnnseadh  bhreug  no  bòilich  mu'n 
ghnothach,  ach  gu'n  robh  an  rud  a  chunnaic  esan  cho  mòr 
ris  a'  chruaich  fheòir  'bu  mhò  a  chunnaic  e  riamh. 
Thuirt  am  fear  eile  gu'n  robh  e  cho  mòr  ri  Earrainesgeir  ; 
a  nis  beathaichidh  Earrainesgeir  còig  muilt  fad  an  t- 
Samhraidh.  Ach  coma  co-dhiù,  cha'n  ann  air  a  sud  idir 
a  dh'  aithriseadh  an  sgeul.  Thachair  gu'n  d'  thàinig 
nighean  òg  bhòidheach  'na  banaraich  do'n  Innis  aig  a' 
Chaingis  roimhe  sud,  agus  mar  is  minig  a  thachair,  agus 
a  thachras  fathasd,  tha  mi  cinnteach,  bha  leannan  aig  an 
nighin  òig  a  bh'  ann  an  sud,  agus  ged  a  bha  'n  t-astar 
fada,  muir  'us  monadh,  eadar  an  gille  's  a  leannan,  cha  do 
chum  sud  e  gun  a  bhi  tighinn  air  uairean  g'a  sealltainn, 
ach  daonnan  air  an  oidhche,  a  chionn  mar  tha  'n  sean 
òran  ag  radh  mu'n  fhear  a  bhios  a'  dol  air  shuiridhe — 
"  Bidh  e  '^  iomadan  's  a'  criomachair, 
'S  a'  gluasad  cho  simplidh  ri  mèirleach." 

A'  cheud  oidhche  a  thàinig  an  giUe  a  bh'  ann  a  sud,  do'n 

Innis  a  shealltainn  a  leannain,  shoirbhich  cùisean  gu  math 
leis ;  bha  h-uile  neach  's  a'  bhaile  air  gabhail  mu  thàmh, 
'n  uair  a  ràinig  e  'n  cladach.  Bha  bàta  beag  grinn  air 
acair  anns  a'  gheotha,  's  cha  bu  dùlanas  mòr  's  am  bith 
dha  greim  fhaodainn  air  an  ròpa,  agus  am  bàta  tharraing 
gu  gnob  na  creige  's  a  leum  innte.  Chaidh  e  thar  a' 
chaoil  's  chunnaic  e  'leannan  's  thiU  e  's  dh'  fhàg  e  'm  bàta 
gu  sàbhailte  far  an  d'  fhuair  e  ì,  's  cha  robh  neach  's  an 
dùthaich  dad  na  bu  mhiosa  dheth  an  làth'-r-na-mhàireach, 
ged  nach  robh  fios  aca  gu'n  robh  an  gille  air  an  turus  ud 
an  raoir.  Ach  greis  as  a  dhèigh  sud,  thàinig  an  giUe 
ceudna  air  an  turas  cheudna,  ach  cha  d'  f huair  e  bàta  anns 
an  gabhadh  e  'n  t-aiseig  a  chòir  cho  freagarrach  air  an  t- 
siubhal  so,  's  a  fhuair  e  air  a  cheud  siubhal.  'S  e  tha- 
chair  gu'n  d'  thàinig  e,  air  an  ath-oidhche,  an  dèigh  do'n 
dithis  ghillean  a  dh'  ainmich  mi  cheana  a  bhi  muigh  a' 
faire,  'n  uair  a  chunnaic  iad  an  creutair  uamhasach,  a  dh' 
èirich  as  a'  mhuir ;  ach  ged  a  theich  na  seòid  ud  cha  robh 
muinntir  a'  bhaile  dol  a  leigeil  a'  ghnothaich  seachad  gun 
fheuchainn  eile  a  thoirt  dha ;  ghabh  dithis  no  triùir  eile 
de  ghiUean  a'  bhaile  às  laimh  dol  a  chaithris  a'  bharra. 
Ach  ged  a  bha  iad  a'  dol  a  chaithris  a'  bharra  air  an 
oidhche,  chaidh  iad  a  thoirt  latha  air  cruach-fheòir  do 
dhuine  còir  a  bh'  anns  a'  choimhearsnachd.  'N  uair  a 
thàinig  am  feasgar  ged  a  bha  iad  a'  dannsadh  air  cruach- 
fheòir  fad  an  latha,  o'n  thachair  gu'n  robh  fidhlear  'sa 
chuideachd,  agus  deur  'sa  bhotul,  thòisich  iad  air  dannsadh 
air  an  ìirlar,  'n  uair  a  thainig  an  oidhche,  gus  nach  robh 
guth  no  cuimhne  aig  giUean  Bhaile-na-h-àirde  air  bàrr  no 
air  bòcan.  Ach  'n  uair  a  ràinig  an  gille  a  bha  dol  do'n 
Innis   an   caol,   cha  robh,   mar  a  thuirt  mi  cheana,  na 

cùisean  cho  fàbharach  dha  an  oidhche  ud  's  a  bha  iad  air 
a  cheud  turas  ;  bha  e  aig  isle  mhara,  's  a  h-uile  bàta  a  bh' 
anns  a'  phort  's  iad  tioram  tràighte  ann  am  bràigh  a'  chlad 
aich,  's  cha  b'e  fear  ach  fir  a  dh'  fheumadh  iad  g'  an  cur  a 
mach.  A  nis  bhiodh  e  gle  shearbh  do  'n  ghiUe  dol  a  thiU- 
eadh  dhachaidhandeigh  tighinn  ant-asdarud,gu  sònruichte 
an  uair  a  bha  e  faicinn  solus  uinneagan  an  tighe  anns  an 
robh  a  leannan  ;  ach  mar  a  thuirt  mi  riut  cheana,  's  iomadh 
rud  a  bheir  an  gaol  agus  cion  an  tombaca  air  daoine 
'dheanamh.  Ma  tà  's  e  rinn  an  gille ;  spion  e  de  'n  choirce 
na  rinn  sioman-òrdaig,  ghabh  e  sìos  a  dh'  ionnsaidh  na 
carraige,  chuir  e  dheth  'aodach  agus  cheangail  e  leis  an 
t-sioman  òrdaig  e,  paisgte  gu  cruinn  sgiobalta  aig  cìil  a 
chinn,  leig  e  'uchd  ris  an  t-snàmh  's  'aghaidh  air  an  Innis. 
Cha'n'eil  mi  cur  teagamh  'sam  bith,  na'n  cluinneadh  an 
giUe  an  sgeul  a  bh'  aig  na  giUean  eile  ri  innseadh  mu'il 
chreutair  a  chunnaic  iadsan  air  an  oidhche  roimhe  sud, 
nach  biodh  e  rud  beag  na  bu  leisge  gu  dol  gu  sàile  anns 
an  dòigh  ud,  agus  anns  a'  cheart  àit  ud  na  bha  e,  ach  dè 
cha  chuala  e  smid  d'  a  leithid. 

Ach  cò-dhiù,  cho  fad  's  a  ghabhas  e  deanamh  a  mach, 
bha  tarbh  a'  Chòirneil  a'  fàgail  an  taobh  thall  car  mu'n 
aon  àm  's  a  bha  'n  giUe'  fàgail  an  taobh  a  bhos,  a  chionn 
's  beag  nach  do  thachair  iad  ann  am  meadhon  a'  chaoil. 
An  uair  a  chunnaic  an  giUe  am  beothach  ud  a'  tighinn  'na 
choinneamh,  's  e  smaointich  e  na'n  eireadh  e  mach  gu'm 
biodh  iorghuill  'sam  bith  eadar  e  fein  's  a'  bheisd  ud'  gu'm 
biodh  a  chothrom  fèin  na  b'  fheàrr  na'm  bìodh  a  chas  air 
tir,  agus  leis  a  sin  ghabh  e  gu  tir  air  an  sgeir  a  b'fhaisge  dha. 
Mu'n  gann  a  fhuair  e  air  a  chasan  sheall  e  feuch  dè  'n  car 
a  bha  'n  snàmhadair  eile  a'  dol  a  ghabhail,  agus  chunnaic 

e  gu'n  robh  am  beothach  a'  tighinn  direach  air  fèin  ;  agus 
ged  nach  bu  ghealtair  an  gille,  tha  mi  cìnnteach  nach  robh 
e  gun  bheagan  fiamh  aig  a'  cheart  uair  ud.  'S  ann  uime- 
san  a  dh'  fhaoidteadh  a  ràdh  le  fìrinn — "Gu'n  robh  e  gun 
arm  gun  èideadh."  Dh'  fhàg  e  a  bhata  math  calldainn 
air  cùl  na  ròlaig  fheamunn  air  a'  chladach  mu'n  d'thug  e 
ri  muir,  ach  chuimhnich  e  gu'n  robh  sgian-luthaich  math 
'na  phòca,  's  dh  'iarr  'us  fhuair  e  'ni  pòca  's  an  sgian  ged  a 
bha  'aodach  paisgte  air  cùl  a  chìnn.  Leig  an  tarbh  a  thuig- 
sinn  gu  soilleir  gur  h-e  bha  'na  bheachd  a  bhi  ann  am  bad 
an  fhir  a  bh'air  an  sgeir  ged  nach  cualas  riamh  roimhe,  no 
na  dhèigh  sud,  gu'n  d'thug  e  droch  ionnsaidh  air  duine; 
gun  teagamh  bha  a  leisgeul  ri  ghabhail  ann  an  dòigh  ;  a 
chionn  tha  fios  nach  robh  e  a'  cleachdadh  a  bhi  faicinn  an 
duine,  anns  an  staid  shòlasaich  ud  anns  an  robh  e  anns  a' 
ghàradh  o  shean.  Co-dhiù  bha'n  tarbh  a'  cur  roimhe 
gu  'm  biodh  e  air  tir,  's  bha'n  gille  'cur  roimhe  nach 
bitheadh,  na'm  b'urrainn  esan  gu'n  cumadh  e'n  caisteal 
dha  fèin  ;  's  a  cheud  ionnsaidh  a  thug  e  air  an  tarbh,  b'e 
sin  an  sgian  a  sparradh  'na  shùil,  a  bha  e  faicinn  a' 
deàrrsadh  'na  cheann  ;  ach  cha  deachaidh  sud  leis,  cha 
robh  e  cho  cuimseach  's  a  bu  mhath  leis ;  ach  ged  nach 
deachaidh  an  sgian  ann  an  sùil  a'  bheothaich,  chaidh  i  'n 
sàs  ann  air  a  shon  sin,  agus  gu  math  domhain  cuideachd, 
ann  an  cul  na  cluaise,  's  cha  d'iarr  an  tarbh  am  barrachd 
eòlais  a  chur  air  a'  chreutair  a  bh'  air  an  sgeir,  chuir  e 
mu'n  cuairt  's  thill  e  dhachaidh  ;  's  an  uair  a  tharruing  an 
giUe  a  làmh  air  a  h-ais,  chunnaic  e  gu  robh  a  làmh,  agus 
an  sgian,  còmhdaichte  le  f uil,  's  thuirt  e  ris  fèin,  "  'S  ann 
a  thaobh  an  t-saoghail  so  thu  co-dhiù,  tha  fuil  a'  tighinn 
asad."     'S  an  uair  a  shaoil  e  nach  robh  am  beothach  a' 

dol  a  chur  an  tuilleadh  dragh  air,  ghabh  e  air  aghaidh  air 
a  thuras,  o'n  do  thiU  e  air  ais  mu'n  d'  thàinig  an  latha,  a' 
snàmh  a'  chaoil,  a  nall  mar  a  rinn  e  dol  a  nùnn.  Ach  an 
lath'-r-na-mhàireach  bha  cìiirtean  's  comhairlean  fuasach 
'san  Innis  ;  bha  tarbh  a'  Chòimeil  's  a  chluas  a'  slaodadh 
ris,  agus  o'n  a  bha  e  soiUeir  ri  fhaicinn  nach  gabhadh  i 
leigheas,  's  e  'rinn  iad  an  crioman  craicinn  ris  an  robh 
i  'n  crochadh  a  ghearradh,  agus  bha  'n  tarbh  air  an  leth- 
chluais  fad  a  chòrr  de  shaoghal.  'S  ged  is  iomadh  ni 
agus  neach  air  an  robh  muinntir  na  h-Innse  'cur  na  coire, 
a'  chluas  a  thoirt  de  tharbh  a'  Chòirneil,  cha  do  smaointich 
iad  riamh  air  a'  cheart  neach  a  rinn  e.  Tha'n  sean  fhacal 
ag  ràdh. — "  Cha  diùrais  eadar  dithis  no  idir  eadar  triùir." 
Cied  a  bha  'n  diùrais  ud  eadar  dithis,  bha  h-aon  diubh 
balbh.  Cha  robh  fios  aig  an  nighin  òig  i  fèin  gu'n 
d'thàinig  a  leannan  air  an  oidhch'  ud  ach  anns  an  dòigh 
àbhaisteach,  's  e  sin  ann  am  bàta,  air  chùl  dà  ràimh. 

Ach  tha  mise  fàs  fuar,  a  Dhonnachaidh,  's  na'm  biodh 
*  B'  fheàrr-leam  '  beò,  bha  mi  an  dràsd  taobh  thall  Allt-a- 
mhùchaidh." 

"  Ach  's  fhada,"  arsa  Donnachaidh,  "  o'n  a  bha  '  B' 
fheàrr-leam'  beò  ma  bha  e  riamh  mar  sin,  rud  anns  am 
bheil  teagamh  agam,  ach  tiugainnibh,  Alasdair,  's  chi  mi 
seachad  air  an  t-Sìthean  sibh." 

AM    FEAR    A    CHROCH    E    FEIN. 

QED  a  bha  DòmhnuU  a'  chlèibh,  'na  dhuine  còir  neo- 
lochdach,  agus  'na  dheadh  choimhearsnach,  cha 
robh  e  fèin  agus  Mairearad,a  bhean,  a'  còrdadh  cho 
math  's  bu  chòir  do  chàraid  phòsda  a  bhi.  Bha  eadar- 
dhealachadh  mor  eadar  nàdur  Dhòmhnuill  agus  nàdur  a 
mhnatha.  Bha  DòmhnuU  gu  sèimh,  ciallach,  socrach,  a' 
gabhail  an  t-saoghail  mar  a  thigeadh  e,  gun  a  bhi  fuasach 
mòr  air  a  chur  mu  'n  cuairt  mu  'n  là  màireach.  Bha 
Mairearad  gu  buaireasach,  luasganach,  uasaideach,  làn 
iomagain,  daonnan  a'  cur  iomachair;  cha  b'  urrainn  i 
toil-ìnntinn  a  ghabhail  am  maitheas  an  latha  diugh  air 
eagal  gu  'm  biodh  an  la  màireach  dona.  Bha  iad  a' 
gleidheadh  balach  buachaiUe  fad  an  t-samhraidh  agus  an 
fhogharaidh  ;  ach  dh'  fheumadh  DòmhnuU  fein  a  bhi  ris 
a'  bhuachaiUeachd  's  a  gheamhradh,  a  chionn,  mar  a  thuirt 
Mairearad  fèin — "Cha  robh  dad  eile  aige  ri  dheanamh." 
Air  a'  bhliadhna  shònraichte,  anns  an  do  thachair  na 
bheil  mi  nis  a'  dol  a  dh'  ìnnseadh  dhuibh,  an  uair  a 
thòisich  an  latha  air  fàs  fada,  bu  mhath  leis  a'  bhuachaille 
aig  DòmhnuU  a  bhi  dol  a  mach  air  chèihdh  do  thaighean 
nan  coimhearsnach  ;  ach  cha  'n  fhaodadh  e  sud  a  dhean- 
amh  uair  'sam  bith  gun  chead  Mairearaid.  An  uair  a 
thainig  Oidhche-Shamhna,  ged  bu  mhath  leis  a'  bhuach- 
aille  faodainn  a  mach  còmhla  ri  balaich  eile,  cha  robh  de 
mhisnich  aige  na  dh'  iarradh  an  cead,  a  chionn  cha  deach 

dìinadh  air  beul  Mairearaid  ach  a  trod,  o'n  a  thainig  an 
oidhche.  Gun  teagamh  's  e  DòmhnuU  a  bha  faodainn  a' 
chuid  bu  mhiosa  de  throd  Mairearaid ;  ach  bha  'm  buach- 
aille  e  fein  a'  faodainn  cora  sgobag  gheur,  an  drasd  's  a 
rithis,  agus  bha  h-uile  rud  a  bh'ann  a'  nochdadh  gu  soiUeir 
nach  robh  fuarag,  no  greadhnachas  'sam  bith  a'  dol  a  bhi 
'n  tìgh  Dhòmhnuill  air  an  oidhch'  ud,  ged  b'i  Oidhche- 
Shamhna  fein  a  bh'  ann  ;  agus  ma  chuala  Mairearad  riamh 
an  sean-fhacal  a  ta  'g  ràdh,  "  An  neach  nach  dean  Nolaig 
'ga  dheòin,  ni  e  trasg  'ga  dh'  aindeoin,"  ma  chuala,  feum- 
aidh  gu  'n  do  leig  i  air  di-chuimhn'  e ;  co  dhiu,  cha  robh  i 
air  son  Samhainn  a  chumail  'ga  deòin.  An  uair  a  smaoin- 
ich  Dòmhnull  gu  'n  robh  gu  leòir  de  'n  t-seanachas  ud 
aige,  dh'  eirich  e  bhàrr  an  fhuirm  air  an  robh  e  'na  shuidhe, 
agus  gabh  e  sios  a'  chatha,  ag  ràdh  ris  a'  bhuachaille  thar 
a  ghuaille  ;  "  Mar  a  thuirt  an  saighdear  a  bha  'n  Gleann- 
a-Comhann  '  Na  'm  bu  mhi  thu,  'nochd,  a  choin  duibh, 
bhiodh  mo  leaba  'san  fhraoch.'  Na  'm  bu  bhalach 
buachaille  mise  an  nochd,  cha  'n  'eil  cailleach  'san 
duthaich  a  chumadh  a  stigh  mi."  'N  uair  a  chunnaic 
Mairearad  gu  'n  d'  fhalbh  Dòmhnull  a  mach,  tharrainn  i 
rithe  a'  chuibheall,  's  thoisich  i  air  snìomhach ;  's  cha 
robh  smid  a'  tighinn  as  a  beul ;  dh'  fhaoidteadh  gu  'n  do 
ghabh  i  rud  beag  de  dh'  aithreachas  air  son  gu  'n  d'  thuirt  i 
na  h  uibhir,  ach  chaidh  a  ràdh  "gur  a  h-ionann  aithreachas 
criche  's  a  bhi  'cur  an  t-sìl  mu  FheiU-Màrtainn."  Ach  co 
dhiu,  shuidh  am  buachaille  mar  a  bh'  aige  's  gun  facal 
a'  tighinn  as  a  cheann.  Ri  ùine  thòisich  Mairearad  air 
fàs  iomagaineach  mu  Dhòmhnuli ;  chuimhnich  i  gur  h-i 
Oidhche-Shamhna  bh'  ann,  agus  gur  h  iomadh  rud  a  bhiodh 
a'  tachairt  air  an  oidhch'  ud  ;  chuimhnich    i   cuideachd 

na  'm  faigheadh  DòmhnuU  dram,  gu  'n  gabhadh  Dòmh- 
null  dram.  Thuirt  i 'n  sin  ris  a'  bhuachaille  "Bi  falbh 
a  mach  feuch  am  faic  thu  do  Mhaighstir  ('s  e  'do  Mhaigh- 
stir'  a  bh'  aice  air  DòmhnuU  ris  a'  bhuachaille  daonnan, 
an  uair  nach  biodh  DomhnuU  fèin  'san  làthair).  Cha  d' 
fheith  am  buachaille  ris  an  ath  òrdugh  ;  dh'  eirich  e  's 
ghabh  e  mach.  An  uair  a  bha  e  dol  seachad  air  dorus  an 
t-seòmair,  nach  robh  uile  gu  lèir  dùinte,  's  ann  a  shaoil  e 
gu  'm  fac  e  aodach  Dhòmhnuill  air  cathair  faisg  air  an 
dorus,  agus  an  uair  fhuair  e  air  taobh  a  muigh  an  taighe, 
sheall  e  a  stigh  troimh  uinneig  an  t-seòmàir,  agus  bha 
direach  a  h-uile  rud  mar  a  shaoil  e ;  bha  aodach  Dhomhn- 
uill  air  a'  chathair,  agus  Domhnull  fein  'na  leabaidh. 

Bha  sud  uile  gu  leir  gasda  leis  a'  bhalach  ;  dh'  fhaodadh 
e  'n  sin  dol  an  taobh  a  thogradh  e,  a  dh'  iarraidh  Dhòmh- 
nuiU  o'n  a  bha  fios  aige  c'  àite  an  robh  e.  Cho  luath  's  a 
fhuair  am  balach  a'  èisdeachd  Mairearaid,  thòisich  e  air 
feadaireachd  ;  ach  mu  'n  d'  fhuair  e  trì  cuir  air  a'  phort, 
ghlaodh  cuideiginn  làmh  ris,  "Tog  de  d' fheadaireachd, 
eòin,  's  an  tigh  gun  tubha."  Co  bha  'n  sud  ach  Cailean 
bàn,  's  e  mach  a'  gabhail  sràid;  bhà  gàradh  math  càil  aig 
Cailean,  's  cha  'n  'eil  teagamh  nach  robh  beagan  iomagain 
air,  gu  'm  faodadh  an  Ccàl  a  bhi  air  dhroch  dhìol  mu  'n 
tigeadh  a'  mhaduinn  ;  ach  's  e  thuirt  e  ris  a'  bhalach, 
"Seadli  a  nis,  de  'n  t-olc  is  feàrr  no  is  miosa,  a  tha  'd 
bheachd  a  chur  an  gnìomh  mu  'n  tig  an  latha  màireach  ?  " 
"'S  e  na  bheil  de  mhath,  no  de  chron,  air  m'  aire-sa;" 
ars  am  balach,  "  fuireach  a  mach  fad  na  h-oidhche  ag 
iarraidh  DhòmhnuiU,  ged  is  math  tha  fios  agam  c*  àite 
'bheil  e." 

Dh'  innis  e  'n  sin  do  Chailean  mar  a  dh'  fhàg  e  gnoth- 

aichean  a  stigh.  Dh'  eisd  Cailean  tacan  ris  na  bha  'm 
balach  ag  radh,  agus  an  sin  thuirt  e,  "O,  nach  iomadh 
latha  's  bhadhna  o  'n  a  rinn  mise  'n  cleas  mu  dheireadh, 
air  Oidhche  Shamhna,  agus  nach  bu  shuarach  an  cron  ged 
a  dheanainn  aon  chleas  eile  fathast.  Saoil  an  rachadh 
agad  air  dol  a  stigh  gun  fhios  do  Mhairearad,  agus  aodach 
Dhòmhnuill  a  ghoid?"  "Thèid,"  ars' am  balach,  "ma 
tha  Mairearad  aig  a'  chuibhill  fhathast,  's  tha  mi  creidsinn 
gu  'm  bheil,  cumaidh  srannd  na  cuibhle  fuaim  mo  chas  a 
cluasan  Mairearaid  ;  ach  co  dhiu,  air  son  am  barrachd 
faicill,  cuiridh  mi  dhiom  mo  blirògan." 

An  sin  dhealaich  na  fìr,  am  balach  a'  dol  a  stigh  a 
ghoid  aodach  a  mhaighstir,  agus  Cailean  a'  dol  gu  ihigh 
fein ;  bha  cìimhnanta  eatorra  gu  'n  coinnicheadh  iad  a 
chèile,  ann  an  sabhal  Dhòmhnuili,  ann  an  ùine  ghoirid. 

Bha  teaghlach  mòr  aig  Cailean,  's  bha  'n  fheadhainn 
bu  shine  dhiubh  air  falbh  air  a'  Ghalldachd.  Chuir  a  h-aon 
dhiubh  sud  dhachaidh  dh'  ionnsuidh  a  bhràithrean  beaga  a 
bh'  aig  an  tigh,  aodann  fuadain,  rud  nach  facas  'sa 
bhaile  ud  riamh  roimhe.  Gun  teagamh,  bhiodh  an  òigiidh 
a'  feuchainn  ri  aodann  fuadain  a  dheananih  air  tùirneap, 
ach  cha  robh  an  sud  ach  rud  gun  loinn  ann  an  coimeas 
ris  na  h-aodainn  eireacbdail  a  thainig  as  a'  Ghalldachd. 
Thug  am  fear  a  chuir  dhachaidh  iad,  òrdugh,  nach  robh 
na  h-aodainn  ri  bhi  air  an  toirt  am  folais  gus  an  tigeadh 
Oidhche-Shamhna ;  agus  thug  Cailean  an  aire  gu  'n  robh 
sud  air  a  dheanamh.  Chuir  e  fein  seachad  iad,  gu  sàbh- 
ailte  fo  ghlais,  gus  an  tigeadh  an  oidhch'  ud.  Co  dhiu, 
cha  robh  e  fada  a'  faodainn  a  h-aon  bu  deirge  gruaidhean, 
a  bha  'nam  measg,  comhla  ri  dòrlach  de  'n  t-snàth  lìon, 
agus  an  t-snàthad  mhòr,  's  a  mach  a  ghabh  e  's  thug  e 


138  SGEULAICHE    NAN    CAOL. 

sabhal  Dhòmhnuill  air,  far  an  robh  am  buachaille  a'  feith- 
eamh  air,  leis  a  h-uile  bad  de  dh'  aodach  DhòmhnuiU  gu 
ruig  a'  bhoineid  agus  a  bhrògan  :  agus  ged  nach  robh  de 
sholus  aca  ach  na  bha  'ghealach  a'  cur  a  stigh  air  braoisg 
bhig  a  bh'  air  dorus  an  t-sabhail,  lìon  iad  aodach  Dhòmh- 
nuill  de  'n  fhodar,  a'  deanamh  bodach-ròcais  cho  math  's 
a  sheas  riamh  air  achadh.  Chaidh  an  t-aodann  fuadain 
fhuaghal  air  cnap  cruaidh  de  dh'  fheur  caoin.  Bha  a' 
bhoineid  agus  coilichin  mor  a'  còmhlachadh  a  chèile  aig 
cùl  a  chinn  ;  agus  an  uair  a  fhuair  iad  deas  e,  thuirt 
Cailean  nach  robh  Dòmhnull  fein  cho  eireachdail  'na 
phearsa  ris.  "  Cha  robh,"  ars' esan,  "  an  latha  b' fheàrr 
a  bha  e  riamh."  Chuir  iad  an  sin  ròpa  mu  amhaich  agus 
chroch  iad  ris  an  spàrr  e.  "  A  nis,"  arsa  Cailean  ris  a' 
bhalach,  "  bi  falbh  a  suas  do  'n  tigh,  agus  abair  ri  Mair- 
earad,  nach  fac  thu  mìr  de  DhòmhnuU,  ach  gu  'm  bheil 
dorus  an  t-sabhail  fosgailte  agus  gu  'm  bheil  thu  'm 
beachd  gur  h-e  tha  'n  crochadh  ris  an  spàrr."  Dh'  fhalbh 
am  balach  agus  rinn  e  mar  a  dh'  iarradh  air,  agus  an  uair 
a  chuala  Mairearad  an  sgeul  ud,  chaidh  i  mach  air  an 
dorus  coltach  ri  neach  a  bhiodh  ag  imeachd  troimh  a 
chadal  ;  ach  cho  luath  's  a  fhuair  i  mach  thòisich  i  air 
glaodhaich,  agus  thug  i  moran  de  mhuinntir  a'  bhaile 
mu  'n  cuairt  oirre.  'Nuair  a  fhuair  iad  solus,  's  a  sheall 
iad  ris  an  spàrr,  chunnaic  iad  sealladh  a  chuir  uamhas  orra. 

"  Thainig  e  ris  fein,"  ars  an  dàrna  h  aon,  ann  an  cagar,  iu  0 
ris  an  aon  eile. 

"  Nach  e  aodann  tha  dearg?"  arsa  Calum  muillear. 

"  Tha  e  ann  a  sin,"  arsa  Cailean  bàn,  "ach  tha  aodann 
a  h-uile  neach  a  thèid  a  chrochadh,  dearg." 

Tha  e  duilich  a  dheanamh  a  mach  cia  mar  bha  fìos  aig 

Cailean  de  bu  choltas  do  'n  fheadhainn  a  theid  a  chroch- 
adh,  a  chionn  tha  mi  cìnnteach  nach  faca  Cailean  nearh 
a  chaidh  a  chrochadh  riamh.  Ach  co  dhiù,  's  e  Cailean 
an  aon  neach  a  bh'  anns  an  t-sabhal  anns  an  robh  de 
mhisnich  na  dhìrich  ris  an  spàrr  agus  a  laimhsich  an  rud  a 
bha  'n  crochadh  rithe  :  agus  an  deigh  sud  a  dheanamh 
thuirt  e  gu  'n  robh  an  rud  a  bha  e  a'  laimhseachadh 
cho  marbh  ri  sgadan  a  bhiodh  oidhche  ann  an  salann. 
Ach  ged  bu  duine  tratach  Cailean  bàn,  cha  bu  duine 
cruadh-chridheach  e,  agus  bha  tuireadh  brònach  Mairearaid 
a'  cur  mulaid  air  agus  rinn  e  suas  inntinn  air  son  casg  a 
chur  air  an  ùb-àb  a  bh'anns  an  t-sabhal,  cho  luath  's  a 
bhiodh  sin  freagrach  ;  's  b'e  sin  an  ìib-àb  gun  a  leithid. 
Theich  Donnachadh  mor  dhachaidh,  's  bha  iad  'ga  chluinn- 
tinn  air  taobh  a  muigh  an  taighe  ag  ùrnuigh  gun  stad  ;  ach 
's  e  bu  bhrìgh  do  'n  urnuigh  aig  Donnachadh,  a  bhi 
faodainn  coire  do  'n  Chruithear  air  son  an  t-saoghail 
chaochlaidich  aingidh  air  na  chuir  e  clann  nan  daoine  a 
chòmhnaidh.  Bha  Coinneach  na_sùisde,  's  gun  dùnadh 
a'  dol  air  a  bheul  ach  a'  càineadh  na  deoch  làidir,  's  ag 
ràdh  gu'm  feumadh  gu  'n  robh  an  deoch  air  Dòmhnull 
mu  'n  d'  rinn  e  leithid  sud  de  ghnìomh  uamhasach. 
Faodar  a  thoirt  fainear  nacli  d'  òl  Coinneach  deur  de 
dheoch  làidir  o  fhaighir  na  Bealltuinn.  Bha  e  aig  an 
fhaighir,  agus  reic  e  'n  seann  each  a  bha  deich  bliadhn' 
aige,  agus  cheannaich  e  each  ìir.  A  h-uile  fear  a  mholadh 
an  t-each  ùr,  bheireadh  Coinneach  dram  dha.  agus  ghabh- 
adh  e  fein  dram  cuideachd.  Gun  teagamh,  bha  'n  t-each 
math  :  ach  ged  a  bha,  cha  robh  e  cho  math  gu  Coinneach 
a  thoirt  sàbhailte  dhachaidh  's  a  bha  'n  seann  each  ;  agus 
thachair  an  uair  a  dh'  eirich  duine  còir,  cìobair  a  bh'  anns 

a'  chomhearsnachd  anla-'r-na-mhaireach,  agus  a  thog  e 
ris  a'  mhonadh,  gu  'n  d'  fhuair  e  each  agus  duine  air  chall. 
An  uair  a  thainig  Coinneach  gu  thuigse  fein,  's  a  chunnaic 
e  'n  rathad  a  thainig  e,  's  ann  a  ghabh  e  ioghnadh  agus 
oillt,  a  chionn  bu  ghnothach  mìorailteach  nach  deachaidh 
e  fèin  's  an  t-each  as  an  amhaich  ;  agus  gun  an  tuille 
moille,  chuir  Coinneach  e  fèin  fo  bhòidean  nach  òladh  e 
deur  tuiUe  de  'n  stuth  mhallaichte ;  agus  's  ann  air  an 
stuth  sin  a  bha  e  cur  na  coire  gu  'n  d'  thainig  Dòmhnull 
ris  fein. 

Fad  's  a  bha  sud  uile  a'  dol  air  aghaidh  'san  t-sabhal, 
bha  Cailean  bàn  air  a  rathad  gu  tigh  DhòmhnuiU,  far  an 
robh,  mar  is  math  a  bha  fios  aig  Cailean,  Dòmhnull  gu 
socrach  'na  leabaidh.  An  uair  a  rainig  Cailean  dorus  an 
t-seòmair,  chuala  e  gu  'n  robh  srannd  aig  DòmhnuU. 
Sheas  Cailean  anns  an  dorus  agus  ghlaodh  e  air  DòmhnuU 
air  ainm,  's  bha  Dòmhnull  'na  shuidhe  anns  an  leapaidh 
air  a'  cheud  ghlaodh,  's  e  glaodhaich — "  Co  tha  sud,  de 
tha  ceàrr?"  "Tha  'n  sabhal  agad  ri  theine,"arsa  Cailean, 
's  e  tionndadh  air  a  shàil,  's  a'  gabhail  a  mach  an  dorus. 
Ach  mhothaich  e  gu  'n  do  ghearr  Dòmhnull  cruinn-leum 
air  an  ìirlar,  's  e  'glaodhaich — "  M'  aodach."  A  nis  bha 
Cailean  a'  meas,  o  'n  a  bha  aodach  DhomhnuiU  anns  an 
t-sabhal,  gu  'm  biodh  ùine  gu  leòir  aige-san  air  an  t-sabhal 
a  thoirt  a  mach  mu'm  faigheadh  Dòmhnull  badan  eile  a 
chuireadh  e  uime.  Ach  cha  robh  sud  mar  a  shaoil  Cailean 
a  bhiodh  e.  Sheall  e  thar  a  ghualainn,  an  uair  a  blia  e 
mu  fhichead  slat  o'n  dorus,  's  bha  DòmhnuU  a'  tighinn  às 
a  dheigh,  'na  leumannan,  's  e  gun  bhròg  gun  bhoineid, 
gun  ^tiall  ach  a  leine.  Agus  anns  an  doigh  sin,  sheas  e 
ann  an  dorus  an  t-sabhail,  's  e  a'  glaodhaich — "Gu  dè  so? 


SGELLAICHE    NAN    CAOL.  I4I 

gu  de  so?"  Bhiodh  a  chuideachd  a  bh'  anns  an  t-sabhal 
a  mach  air  an  dorus,  na  'n  gabhadh  sin  deanamh,  ach  cia 
mar  a  dheanamh  iad  sud,  agus  tamhasg  DhòmhnuiU  'na 
sheasamh  ann.  Dh'  atharraich  Paruig  Mòr  iri  daithean 
ann  am  priobadh,  agus  o  nach  faigheadh  e  a  mach  air  an 
dorus,  a  mach  a  bhiodh  e  co  dhiìi,  agus  thug  e  ionnsaidh 
air  dol  troimh  thqran  a  bh'air  cìil  an  t-sabhail :  ach  ged  a 
rachadh  balach  beag  troimh  'n  toran,  cha  rachadh  Paruig 
troimhe  ;  agus  's  e  thachair  gu  'n  do  stad  e  ann  mar  a  ni 
an  sgadan  anns  an  lion,  gun  dol,  gun  tighinn,  's  e  'ga 
bheannachadh  fèin,  agus  a'  mallachadh  a  h-uile  uilc,  's  a 
gairm  air  gach  ni  a  b'  fheàrr  na  chèile  gu  còmhnadh  a 
thoirt  dha  'na  ^irc  :  agus  gun  teagamh,  thainig  fuasgladh 
uige ;  chaidh  a  shlaodadh  an  comhair  a  chas  a  mach  as 
an  toran.  Ach  ghabh  e  moran  de  mhineachadh  agus  de 
leudachadh  mu  'n  d'  thugadh  air  a  h-uile  neach  a 
bh'anns  a'  bhaile  ud  a  chreidsinn  gu  'n  robh  Dòmhnull 
fathasd  ann  an  tìr  nam  beò.  Mhaothaich  cridhe  Mair- 
earaid  cho  mòr  's  gu  'n  do  chuir  i  air  falbh  gille  "  air  tòir 
pige  uisge-bheatha,  agus  bha  Oidhche-Shamhna  chridheil 
air  a  cumail  ann  an  tigh  Dhomhnuill  air  an  oidhch*  ud. 
Dhichuimhnich  Coinneach  na  sìiisde  na  bòidean  a  chuir 
e  air  fein  aig  a'  Bhealltuinn  agus  dh'  òl  e  deur  beag  nach 
deanadh  coire  dha,  achionn,  mar  a  thuirt  e  fein,  "Thainig 
sin  troimh  mhòran  toiseach  na  h-oidhche,  agus  's  còir 
dhuinn  a  bhi  taingeil  cridheil  'na  deireadh."  Mu  dha 
uair  'sa  mhaduinn  bha  Coinneach  a'  dannsadh  ri  port-a- 
beul  a  bha  e  fein  a'  seinn.  B'e  'm  port  a  bh'  aige — 
"  Cò  rib  an  ckì  a^ainnc  ? 

C6  rob  an  càl  af^ainne  ? 

C6  rìb  an  càl  ag^ainne  ? 
Cò  rib  's  a  rob  an  raoir  e  ?  " 

Agus  an  uair  a  dhanns  e  gus  an  robh  e  sgith,  thuirt  e, 
'san  anail  'san  uchcl  aige,  "  O,  a  chuideachd,  nach  bochd 
nach  robh  pìobaire  againn,  agus  sinn  a  chluicheadh  e  I  " 
Ach  cho  dhiu,  cha  chualas  Mairearad  a'  trod  ri  Dòmh- 
null  rianih  tuiUidh  às  dèigh  na  h-oidhche-Shamhna 
ainmeil  ud. 

MAIRI    BHAN    AGUS    NA    CEARCAN. 

CHA  robh  cearcan  anns  an  dùthaich,  cho  niath  ris  na 
cearcan  aig  Màiri ;  agus  ma  tha  teagamh  aig  neach 
'sam  bith  ann  an  dad  a  thubhairt  mi,  feòraicheadh 
e  do  Mhairi  fhein,  agus  cuiridh  mi'n  geall  cudainn  gu  'n 
cuir  Màiri  a  h  aonta  ris  a  h-uile  facal  dheth.  Ach  dh' 
ionnsaich  na  cearcan  aig  Mairi  droch  chleachduinn,  agus 
direach  mar  a  dh'  èirich  do  chreutairean  eile  is  aithne 
dhuinn  agus  a  bhios  ag  imeachd  air  dà  chois  coltach  ris 
na  cearcan,an  uair  dh'ionnsaicheas  iad  droch  chleachduinn, 
tha  e  fuasach  duilich  leo  dealachadh  ris  an  droch  cleach- 
duinn.  A  nis,  b'  e  'n  droch  chleachduinn  anns  na  thuit  na 
cearcan  aig  Mairi  a  bhi  a'  bristeadh  agus  ag  òl  nan 
uibhean.  'S  i  Màiri  a  dh'fhaodadh  a  radh  ann  an  da- 
rireadh,  gur  ceannach  air  an  ubh  an  gog,  agus  gun 
teagamh,  bu  shuarach  an  ceòl  do  Mhàiri  gogail  na  circe, 
an  uair  a  bha  a'  chearc  an  deigh  an  t-ubh  òl.  Thuirt 
Mairì  fein  gur  h-i  chearc  ruadh  a  thòisich  an  toiseach  air. 
'S  an  sin  an  coileach,  agus  an  taobh  a  stigh  de  sheachdain 
cha  robh  cearc  aig  Màiri  nach  robh  a  suas  ris  a'  ghnothach, 
gus  mu  dheireadh,  an  d'  thainig  a'  chùis  gu  aona-cheann, 
agus  cha  robh  Màiri  a'  faodainn  ubh  idir. 

Thachair  dhith  dol  sgrìob  o'n  tigh  air  latha  àraidh,  agus 
an  uair  a  bha  i  nùnn  gu  tìgh  Ailean  Mhic  UiUeam, 
chunnaic  i  gu  'n  robh  Ailean  fèin  a'  ruamhar  anns  a' 
ghàradh  air  cùl  an  taighe,  agus  b'  e  sud  a'  cheud  sealladh 

a  fhuair  i  de  dh'  Ailean  o  na  thìU  e  o  iasgach  na  h-Aird- 
a-near.  Ach  's  e  a  bhuail  ann  an  inntinn  Mairi,  an  uair  a 
chunnaic  i  Ailean,  gur  h-iomadh  rud  a  chi  an  neach  a 
shiiibhlas  an  saoghal,  agus  gu  'm  faodadh  e  bhi  gu  'n 
rachadh  aig  Ailean  air  dòigh  air  choireiginn  a  thoirt  dhith 
a  chumadh  na  cearcan  o  bhi  'g  òl  nan  uibhean.  An  uair 
a  chunnaic  Ailean  Màiri  a'  tighinn  stob  e  an  c^ibe  anns 
an  talamh  agus  gabh  e  suas  gu  bràigh  a'  ghàraidh  a  bha 
ri  taobh  an  rathaid  mhòir,  agus  rinn  e  fein  agus  Màiri 
crathadh  làmh  gu  cridheil.  An  uair  a  thug  iad  tacan  a' 
seanachas,  dh'  innis  Mairi  an  rud  a  bha  gu  sònraichte  aig 
an  am  ud  a  cur  dragh  oirre,  agus  dh'  fheoraich  i  de  dh' 
Ailean  am  b'  aithne  dha  dòigh  no  seòl  air  an  rachadh  aice 
air  na  cearcan  a  thionndadh  o  'n  droch  chleachduinn  a  dh' 
ionnsaich  iad  gun  fhios  ciamar. 

"  Ma  ta,"  ars  Ailean,  "  chuala  mise,  uair  is  uair,  agus  o 
iomadh  a  h-aon,  gu  'n  gabhadh  na  cearcan  cumail  o  'n 
obair  sin  le  gucag  uibhe  lionadh  le  mustard,  agus  fhàgail 
far  am  faigheadh  iad  e."  "  Mur  biodh  e  cho  fada 
'san  latha,"  arsa  Mairi,  "  dh'  fhalbh  mi  do  'n  bhùth, 
agus  gheibhinn  am  mustard."  "  Cha'n  'eil  fhios  agam," 
ars  Ailean,  "nach  'eil  de  mhustard  a  stigh  aig  Mòir 
na  ni  an  gnothach  dhuibh."  Ghlaodh  e  air  a  mhnaoi 
's  thàinig  i  mach.  Dh'innis  e  dhith  mar  a  bha,  's 
thuirt  a  bhean  gu  'n  robh  i  'm  beachd  gu  'n  robh 
aice  de  mhustard  na  dheanadh  an  gnothach,  's  dh'  iarr 
i  air  Màiri  dol  a  stigh.  Chaidh  iad  a  stigh  'nan  triùir,  's 
rinn  Màiri  tacan  math  ceilidh.  Dh'  innis  Ailean  dhith 
mac  a  chuireadh  i  an  innleachd  air  dòigh,  a  bha  gus  na 
cearcan  a  chur  o  bhi  'g  òl  nan  uibhean. 

An  uair  a  fhuair  Mairi  dhachaidh  air  an  fheasgar  ud. 

ihòisich  i  air  an  obair  gun  tuiHidh  inaille;  rinn  i  am  mustard 
"na  thaois  agus  lìon  i  dhà  na  tri  de  ghucagan  nan  uibhean 
leis  an  taois,  's  chuir  i  ann  an  eagaihh  ^  cheile  iad  cho 
snasmhor  's  nach  aithnicheadh  neach  nach  robh  na  h- 
uibhean  slàn. 

An  uair  a  dh'  fhalbh  na  cearcan  niu  thàmh,  dhùin  Màiri 
a  h-ìiile  fròg  a  bh'air  an  tigh  aca  (b'e  sud  a  dh'  iarr  Ailean 
oirre  a  dheanamh)  agus  na  cearcan  a  chumail  a  stigh 
an  la-ar-na-mhaireach  ni  b'  fhaide  na  b'  àbhaist  dhi. 
Ach  ged  nach  robh  na  cearcan  a'  faicinn  leus  soluis  an 
uair  a  thainig  a'  mhaduinn,  's  math  a  bha  iad  a'  tuigsinn 
gu  'n  robh  e  fada  thar  an  am  aca  fhaodainn  a  mach,  's  thug 
an  coileach  an  tùchadh  air  fein  a'  glaodhaich.     ^AtjAii.^itt^ 

Cho  luath  's  a  dh'  fhosgail  Màiri  an  dorus  aca,  leum 
iad  a  mach  'nan  ruith  a  nunn  dh'  ionnsaidh  an  t-soithich 
anns  am  b'  abhaist  dhoibh  am  biadh  fhaodainn  ;  ach  cha 
d'  fhuair  iad  srad  air  a'  mhàs.  Thoisich  iad  air  gàrcail,  's 
air  gearan  cruaidh  ;  cha  'n  'eil  teagamh  nach  robh  iad  a' 
deasbaireachd  na  ceist — C'ar  son  nach  do  chuir  Mairi  biadh 
'san  t-soitheach  an  diugh  mar  a  b'  abhaist  ?  Co  dhiù,  bha 
Mairi  fein  ag  ràdh,  gur  e  sud  an  seanachas  a  bh'  aca. 
Ach  thug  an  coileach  an  aire  do  na  h-uibhean  a  bh'air  an 
làr  crioman  beag  o'n  t-soitheach,  's  a  nùnn  a  bha  e,  's  e 
gairm  nan  cearc  as  a  dheigh,  iad  sud  *ga  leanachd  gu 
teann.  Cho  luath  's  a  rainig  e  'n  t-ubh  thug  e  làn  a  ghuib 
às  agus  shluig  e  sud  mu'n  d'  fheuch  e  idir  a  bhlas,  na 
cearcan  a'  deanamh  an  ni  ceudna.  Ann  an  uine  ghoirid, 
cha  robh  a  bheag  de  na  h-uibhean  a  lathair,  agus  's  ann  a 
thòisich  Mairi  ri  smaoineachadh  nach  robh  moran  feum 
anns  an  dùigh  a  thug  Ailean  dhìth  air  na  cearcan  a 
chur  o  dheothal.    Ach   mhothaich  Afairi  gu'n  robh  an 

ì 


146  SGEULAICHE   NAN    CAOL. 

coileach  a'  fas  fuasach  neònach  'na  choltas ;  bha  anihach 
sinte  mach  bhuaithe  margu  'm  biodh  e  dol  aghlaodhaich  ; 
ach  's  ann  a  bha  a  sgiathan  air  tuiteam  's  a'  slaodadh  ris  's 
cha  robh  smid  a  sìos  no  nìos  aige,  's  e  'ga  thacadh  ;  ach, 
mar  a  thuirt  Màiri  fein — "  Cha  d'  thàinig  ach  seòrsa  de 
.  rqmhan  minàdarra  a  nuas  o  bhun  an  sgòrnain  aige." 
Thòisich  e  'n  sin  air  dol  an  comhair  a  chùil,  agus  thuit  e 
air  a  dhruim  direach  air  an  làr,  's  bha  a  chasan  a'  ckiich 
os  a  chionn  cho  luath  ri  casan  figheadair  air  beairt. 

"  O,  chreutair,"  arsa  Mairi,  "  tha  thusa  'n  geall  na  's 
fhiach  thu,  cha  b'  fheàrr  mis  an  uair  a  thug  mi  feart  air 
Ailean  dubh,  tha  mi  'n  diugh  gun  chearc  gun  choileach." 

Chrom  i  sìos  a  thogail  a'  choilich  a  shaoil  i  a  bh'anns 
na  h-osbagan  deireannach,  ach  an  uair  a  bhean  i  dha,  's 
ann  a  leum  an  t-ian  trojdhean  o'n  talamh  ;  thug  e  sgriach 
oillteil  às  agus  bha  e  air  a  bhonnaibh  a  rithist,  agus  mu'n 
gann  a  sheall  Mairi  mu'n  cuairt  oirre,  bha  leth-dusan  de 
na  cearcan  a'  dol  troimh  'n  cheart  chluich  a  chaidh  an 
coileach  troimhe.  Ghlaodh  Mairi  mort.  Thainig  a  bana- 
choimhearsnach  a  mach  'na  ruith.  An  uair  a  chunnaic 
am  boirionnach  mar  a  bha,  's  ann  a  sheas  i  mar  gu'm 
biodh  i  bodhar  dall.  Cha  ghabhadh  Mairi  de  dh'  ùine  na 
dh'  innseadh  d'a  bana-choimhearsnaich  ;  cha  robh  dùnadh 
a'  dol  air  a  beul  ach  a'  càineadh  Ailein.  Ach  thoisich  na 
cearcan  air  tighinn  thuige  uidh  air  n-uidh  ;  thug  an  coil 
each  an  sruthan  air,  agus  bha  e  'g  òl  an  uisge,  te  'n  deigh 
tè  de  na  cearcan  'ga  leanachd,  's  a'  deanamh  an  ni  ceudna. 
vTheir  Màiri  fein  gus  an  latha  'n  diugh,  gur  h-i  chearc 
ruadh  bu  mhò  a  bha  cur  de  dhuilichinn  oirre,  ged  is  i  fein 
a  thòisich  air  an  droch  obair  ud  an  toiseach ;  's  daor  a 
chrean  i  air.     Bha  i  dol  mu'n  cuairt  mar  gu'm  biodh  an 

stùrdan  'na  ceann  :  a  h-amhach  sìnte  cho  fad  's  a  ghabh- 
adh  i  shieadh  ;  a  beul  fosgailte  agus  na  deòir  a  bha  sruth- 
adh  o  sùilean  a'  tuiteairi  'iiani  boinneachan  troni  bharr  a 
guib. 

An  uair  a  shaoil  Mairi  gu  'n  robh^jja  cearcan  à  cunnart, 
bha  i  air  son  falbh  a  dh'  aon  obair  far  an  robh  Ailean  ; 
agus  o  nach  b'  urrainn  i  'n  còrr  a  dheanamh  air,  bheireadh 
i  droch  theanga  dha.  '* Ach  a  ^fhàiri,"  ars  a  bana-choimh- 
earsnach,  '*  cha'n'eil  mise  a'  tuigsinn  ni  de  na  tha  mi 
fiiicinn  no  a'  cluinntinn.  Ciod  a  rinn  Ailean  ort  ?  No 
•ciod  a  rinn  thu  fein  air  na  cearcan?"  Dh'innis  Màiri 
<hyn  bhoirionnach  eile,  facal  air  an  fhacal,  mar  a  thachair 
•o  thoiseach  gu  deireadh  a'  ghnothaich.  "Biodh  foighidinn 
agadsa,  Mhàiri,"  arsa  am  boirionnach,  tha  'n  sean-fliacal 
ng  radh,  'Gu  'm  faigh  foighidinn  furtachd.'  Ghabh  Màiri 
comhairle  a  bana-choimhearsnaich,  agus  cha  deachaidh  i 
'11  rathad  a  bha  Ailean  air  an  latha  ud  no  iomadh  latha  as 
a  dheigh  ;  agus  a  cheud  uair  a  thachair  i  air,  's  ann  a  thug 
i  taing  mhòr  dha  air  son  na  dòigh  a  thug  e  dhith  gus  na 
cearcan  a  leigheas  o'n  droch  chleachdainn  a  dh'  ionnsairh 
iad.  "  Cha  do  chuir  iad,"  ars  ise,"  gob  air  ubh,  o  sud,  's 
cha  chreid  mi  gu  'n  cuir  cho  fad  's  a  bhios  cinn  air  na 
h-amhaichean  aca." 

CAILEAN    BEAG, 

MAC     DHUGHAILL     'lC     lAIN. 

'  ^**  e  duine  innleachdach  a  bh'ann  ari  Cailean,  ach  cha 

^N  b'e  duine  a  bh'ann  idir  aig  an  am  niu  'm  bheil  mi 
nis  a'  dol  a  labhairt,  ach  balach.  Ciod  e  'sam 
bith  an  toil-ìnntinn  a  bha  e  faodainn  ann  a  bhi  cur  chon 
agus  choileach  a  thabaid,  tha  e  duilich  a  thuigsinn,  ach 
cha  robh  ìnnleachd  a  bha  'na  cheann— agus  bha  iad  lionar 
— nach  feuchadh  e  gus  an  obair  bhorb  ud  a  thoirt  mu'n 
cuairt. 

'S  miniga  b'fheudar  do  dh'  Eilidh  ruadh,  tea  mhuinntir 
a'  bhaile  anns  an  robh  Cailean  a  chòmhnuidh,  dol  air 
chasaid  air  Cailean,  agus  's  minig  a  fhuair  Cailean — mar  a 
theireadh  efein — alaimhseachair  tàileamhcasaideanEilidh. 

Eha  coileach  briagha  aig  Eilidh — Coileach  Gallda,. 
torcunn  (dorking),  mar  a  theireadh  i  fein,  agus  's  minig 
a  chaidh  aig  Cailean  air  a'  choileach  aig  Eilidh  a  chur  a 
thabaid  ris  a'  choileach  aig  Mòr  an  t-Srath ;  agus  chuireadh 
sud  Mòr  an  t-Srath  agus  Eilidh  a  throd,  agus  chòrdadh 
cath  nan  coileach  ri  Cailean  gu  gasda. 

Ach  ged  a  b'e  'n  coileach  aig  Eilidh  eun  bu  truinie  na 
'n  t-eun  eile,  's  e  am  bitheantas  a  bha  faodainn  na  cuid 
bu  mhiosa  dheth  ;  agus  thug  sud  air  Eilidh  a  h-uile  rud  a 
b'  urrainn  i  a  dheanamh  gus  na  h-eòin  a  chumail  o  cheile: 
agus  bha  sud  a'  fàs  ni  b'fhasa  a  dheanamh  o  na]  bha  an 
t-eun  fein  a'  fas  coma  de  'n  obair  anns  an  robh  daonnan 

tuille  call  na  buamiachd.  Ach  air  latha  araidh,  fhuair 
Cailean  an  cothroni,  agus  bha  e  a'  deanamh  a  dhìchill  gus 
na  coilich  a  chur  a  thabaid,  ach  cha  rachadh  na  coihch  a 
thalKiid  air  a  shon.  Co  dhiu,  fhuair  e  greim  air  na 
< oilich,  agus  cheangail  e  air  earrball  le  ròpa  iad.  Bha 
tios  aige  gu  'n  cuireadh  sud  na  cait  ann  an  sgòrnaibh  a 
chèile  ;  's  o  'n  a  chuireadh  e  na  cait  ann,  c'arson  nach 
cuireadh  e  na  coiHch. 

Ach  bha  Cailean  air  a  mhealladh  le  bheachd  fein  an 
uair  ud ;  cha  rachadh  na  coilich  a  thabaid  idir  anns  aii 
dòigh  ud  ;  's  ann  a  bha  an  darna  fear  a'  tarruing  an  fhir 
cile  greis  ma  seach,  Mhothaich  Eilidh  do  na  coilich, 
agus  a  nùnn  a  bha  i  'na  ruith,  's  i  ann  am  beachd  gur 
h-ann  a'  tabaid  a  bha  iad  ;  ach  an  uair  a  chunnaic  i  mar  a 
bha,  's  ann  a  dh'èirich  spiorad  uaibhreach  àrdanach  innte 
an  aghaidh  an  neach  a  rion  an  gniomh  mollaichte  ud,  mar 
a  thuirt  i  fein.  Dh'  flieuch  i  ri  breith  air  na  h-eòin  gus 
an  lcìgeil  ma  reir,  ach  dh'  fhaodadh  Eilidh  a  ràdh  mu  na 
coilich  mar  a  thuirt  Donnachadh  Ban  mu  'n  eilid — 

"  'N'  uair  a  shaoil  iiii  i  bhi  buailte, 
Sud  an  uair  a  b'  àirde  leuin  i." 

An  uair  a  shaoil  Eilidh  gu  'n  d'  fhuair  i  greim  air  na 
coilich,  sud  an  uair  a  b'  àirde  leum  na  coilich.  Ach  leis 
i>a  leumannan  a  bh'ann  thainig  an  t-earrbal  às  a'  choileach 
aig  Mòr  an  tSrath,  agus  dh'  fhaodadh  coileach  h^ilidh,  a 
bhi  mòr  às  fein  an  latha  bh'  ann  a  sud  :  chaidh  e  dhadi- 
aidh  agus  dà  earrball  aige. 

Cha'n  'eil  teagamh  nach  robh  amharas  aig  Kilidh  gur 
h-e  Cailean  a  rinn  an  droch  ghniomh  ud  ;  ach  cha  bu  toil 
leatha  dol  a  chasaid  air  o  nach  robh  i  cìnnteach.  Cha  b' 
fhada  gus  an  d'fhuair  i  dearbhadh — no  co  dhiu,  na  bha 

'na  dhearbhadh  gu  leòir  le  Eilidh.  Thachair  boirionnach 
oirre  a  thuirt  rithe  gu  'm  faca  ise  Cailean  agus  coileach 
anns  gach  achlais  aige.  Bu  leòir  sud.  A  niach  a  ghabh 
EiUdh  gu  tigh  Dhughaill  'Ic  lain,  a  dhol  a  chasaid,  turas 
air  am  minig  an  deachaidh  i  roimhe  sud. 

Mar  a  thachras  do  gach  neach  aig  nach  bi  coimhseas 
glan,  cha  robh  Cailean  fuasach  socrach  ged  a  bha  e  stigh 
'na  shuidhe  ;  bha  e  a'  sealtainn  troimh  'n  uinneig  an  dnàsd 
's  a  rithisd  gus  am  faca  e  Eilidh  a'  tighinn,  agus  an  sin 
smaoinich  e  gu  'm  b'e  'n  gliocas  dhàsan  a  chasan  a  thoirt 
leis  ris  a'  bhruthach,  agus  bha  e  a'  gabhail  a  niach  air  a 
shocair  fhein,  gu  fìiiHdh,  air  eagal  gu'  n  tugadh  neach  'sam 
bith  an  aire  dha.  An  uair  a  ràinig  e  faisg  air  an  dorus, 
chunnaic  e  gu'n  robh  a'  mhuc  nihòr,  's  a  ceann  ann  an 
soire,  às  an  robh  i  ag  itheadh  biadh  a  chaidh  a  thoirt 
dhith.  An  sin  bhuail  rudeiginn  eile  ann  an  inntinn 
Chailein.  Thìll  e  air  ais  agus  fhuair  e  an  ladar  ;  bha  poit 
làn  uisge  air  ghoil  an  crochadh  ris  an  t-slabhraidh,  agus 
thog  e  steall  as  a'  phoit  leis  an  ladar,  agus  gabh  e  sìos  a 
chatha,  gun  neach  a  thoirt  an  aire  do'n  rud  a  rinn  e.  An 
uair  a  chuala  e  fuaim  coiseachd  Eilidh,  agus  a  chunnaic  e 
a  faileas  a'  dìibhradh  anns  an  dorus,  thilg  e  an  t-uisge 
goileach  a  bh'  aige  anns  an  ladar  air  druim  na  muice. 
Cho  clis  ris  an  fhùdar  ris  an  rachadh  sradag  theine,  bha 
'mhuc  a  mach  air  an  dorus  a  chruinn-leum,  a'  dol  mu 
chasan  Eilidh  agus  'ga  togail  leatha  air  a  druim,  agus  ma 
sheinn  muc  riamh  ceòl,  sheinn  muc  Dhùghall  Ic  lain  ceòl- 
mòr  an  latha  bh'  ann  a  sud.  Ach  ma  sgriach  a'  mhuc, 
neo-ar-thaing  mur  do  sgriach  Eilidh.  Cha  robh  duine 
beag  no  mòr  a  bha  stigh  nach  do  leum  'a  mach  cho  luath 
's  a  b'  urrainn  iad.     Cha  robh  Eilidh  'na  bana-mharcaiche 

nihath  agus  cha  deach  aice  air  fuireach  'na  dìolaidfuathasach 
fada,  agus  an  uair  a  thàinig  a'  chuideachd  a  niach,  fliuair 
iad  'na  sineadh  air  an  làr  i,  agus  fad  's  a  bha  càch  a'  cuid- 
eachadh  Eilidh  gu  èirigh,  bha  Cailean  a'  toirt  a'  mhonaidh 
air,  far  an  d'  fhuirich  e  fad  an  latha,  gus  na  chuir  an 
oidhche  agus  eagal  nam  bòcan  dhachaidh  e. 

'  ^^  e  so  an  t-ainm  leis  an  robh  na  daoine  sin  ri^  an 
^^  abrar  anns  a'  Bheurla  "  Sappers  and  Miners  "  air 
an  aithneachadh  anns  na  h-eileanan  an  iar ;  agus 
tha  mi  cinnteach  gur  e  b'  aobhar  do  'n  t-sluagh  an  t-ainm 
ud  a  thoirt  orra,  gu  'n  robh  iad  ann  an  aodach  saighdeir, 
agus  gu  'm  biodh  iad  a'  togail  chàrn  air  mullach  nam  beann 
's  nan  cnoc. 

Thachair  dhomh,  air  oidhche  anns  na  Faoiltich,  gu  'n 
d'  fhàg  mi  'm  baile  mòr  car  coltach  ris  mar  a  thuirt 
Dùghall  MacPhàil,  "  Shuidh  mi  'n  dlolaid  an  eich  iaruinn 
a  dhol  [siar  air  bhàinidh."  Co  dhiìi,  ged  a  shuidh  mise  'n 
dìolaid  an  eich  iaruinn,  cha  b'  ann  an  iar  ach  an  ear  a 
bha  mi  dol ;  ach  bha  mi  air  mo  shlighe  gu  coinneamh 
Ghàidhealach,  dìreach  mar  a  bha  Dùghall  air  an  fheasgar 
ud  a  dh'  fhhg  e  againn  air  chuimhne  ann  an  òran. 

Bha  e  aithnichte  gu  leòir  fad  an  latha  gu  'm  b'e  'm 
Faoilteach  a  bh'  againn  ann  an  da  rireadh ;  ach  'n  uair  a 
dhluthaich  e  ris  an  flieasgar,  chas  e  greann  'us  corruich 
air,  agus  bha  na  "  dithean  trom  sneachda  dall  ghleachd 
anns  na  speuran,"  agus  na  cleideagan  a'  tuiteam  air  an 
t-sràid,  agus  rudan  eile  is  truime  na  na  clèideagan,  n;i 
.sghatannan  thar  mullach  nan  taighean. 

Bha  e  dorcha  mu  'n  d'  fhuair  mi  suidhe  ann  an  carbad 
an  eich  iaruinn  ;  agus  'n  uair  a  chaidh  e  gu  asdar,  le  fuaim 
a  chuibhlean  fodham,  agus  an  doinionn  os  mo  chionn,  cha 


SGEULAICHK    NAN    CAOL.  153 

robh  ceòl  cile  a  ghabhadh  cluinntinn  domh,  ged  a  bhiodh 
e  ann.  ('huala  mi  neach  ag  ràdh,  aon  uair — 's  cha  b'e 
(iàidheal  a  bh'  ann  ach  Gall — gu  'ni  bu  toil  leis  fein  a  bhi 
stigh  agus  ag  amharc  a  niach  air  an  doinionn  'n  uair  a 
bhiodh  i  ann  am  braise  a  feirge  agus  ann  an  àirde  a  cluich. 
Ach  ged  a  bha  mise  dèigheil  gu  leòir  air  sealltainn  a  mach, 
bha  fios  agam,  na  'm  fosgailinn  an  uinneag,  gu'n  tigeadh 
tuillidh  de  'n  t-sneachd  a  stigh  do  'n  charbad  na  bu  mhath 
leam  ;  agus  leis  a  sin  shuidh  mi  mar  a  bha  mi  ag  eisdeachd 
ris  na  bha  muigh,  ach  gun  mi  faicinn  dad  dheth.  Stad  an 
t-each  iaruinn  aig  aite,  taobh  an  rathaid,  agus  dh'  fliàg  a 
h-uile  neach  a  bh'  anns  a'  charbad  e  ach  mi  fein ;  agus  an 
deigh  dha  dol  a  rithist  gu  asdar,  cha  b'  fliada  gus  am  faca 
mi  boillsgeadh  mor  ri  uinneagan  a'  charbad  ;  agus  leis  gu 
'n  robh  fasgadh  air  an  taobh  ud  deth  dh'  fhosgail  mi  'n 
uinneag  's  sheall  mi  mach  ;  agus  an  sin  fhuair  mi  da  rireadh 
.sealladh.  lìha  obair  iaruinn,  aig  an  robh  còr  'us  leth-dusan 
fuirneis,  a'  spùtadh  lasraichcan  dearga  teine  anns  na  speur- 
an,  gach  hmhuinn  chruinn  chorrach  dhiubh  sud  a'  sgeith 
d  ghrùnnd  am  mionaich  's  troimh  mhullaich  an  cinn,  still 
striamalach  theinntidh,  cho  bras  ri  steallaire  nan  allt  thar 
bhearradh  nan  creag.  lad  a'  dol  direach  anns  an  adhar, 
'nam  baidealan  soillse,  ceudan  troidh  air  àirde,  agus  an 
spriodan  a'  dol  ^irde  eile  sin  os  an  cionn,  's  a'  cur  soluis 
dhealrach  air  mile  de  dh'  a.sdar  mu  'n  cuairt  air  gach  taobh 
dhiubh  ;  am  feadh  's  a  bha  doinionn  chruaidh  nan  speur,  le 
neart  nan  oitcag  sgobagach  ioma-ghaoth  a'  cur  sèisd  ris  na 
lasraichean,  's  a'  dannsadh  mu  'n  ciabhagan.  Gach  cleideag 
gheal  shneachd  'na  reula  soitlse  a'  cruinneachadh  'nani  mill, 
's  miltean  dhiubh  annsgach  meall,  gu  stiallach,  .siomanach, 
sniomhanach,  lùbanach  a  nùnn  's  a  nall,     Ach,  O,  co  aige 

tha  chainnt  a  dh'  innseadh  uile  e,  am  peann  a  sgriobhadh 
e,  no  a'  bhadag  a  thairneadh  a  dhealbh  air  clàr  1  Feadh 
's  a  bha  mise  ag  amharc  air,  agus  a'  smaointinn  gu  'm  b" 
fhiach  e  'n  t-saothair  dhomh  tighinn  a  shealltainn  air  an 
t-sealladh  ud  'n  uair  thigeadh  oidhche  fhreagrach,  ged  nach 
biodh  turas  agam  do  'n  àite  ach  sin  fèin,  thug  an  t-each 
iaruinn  car  mu  thom  as,  'us  chuir  e  stùc  eadar  mise  's  mo 
shealladh  ciatach.  Rainig  mi  mo  cheann  uidhe  gu  sàbh- 
ailte,  fiadhaich  's  mar  a  bha  'n  oidhche,  's  fhuair  mi  mach 
ant-àite  far  an  robh  na  Gàidheil  cruinn,  ged  nach  robh  mi 
'san  àite  riamh  roimhe  sud  ;  agus  bha  'n  sneachd  os  cionn 
nan  aobran  agam.  Cha  'n  eil  dad  ri  innseadh  mu  'n 
choinneamh  do  neach  a  chunnaic  coinneamh  no  dhà  de'n 
t-seòrsa ;  bha  i  gu  càirdeil,  ceòlar,  òranach,  ùbraideach, 
coltach  ri  càch.  Dh'  fhuirich  mi  ann  cho  fad  's  a  dh' 
fhaotainn  ;  ach  leis  gu  'n  robh  agam  ri  bhi  air  m'  ais  'sa 
bhaile  mhòr  air  an  oidhche  ud,  b'  fheudar  dhomh  sud 
fliàgail  gu  math  tràth ;  agus  chaidh  triìiir  no  ceathrar  de 
na  giUean  a  bha  'san  talla  ga  m'  fhaicinn  sàbhailte  a  rithist 
ann  an  carbad  an  eich  iaruinn. 

An  uair  a  dh'  fhàg  sinn  an  t-àite,  bha  aon  neach  eile 
anns  a'  charbad  còmhla  rium,  seann  duine  a  bha  gle  Hath  : 
ach  bha  e  beothail  sùnndach  gu  leòir.  "'Bha  thu  "  arsa 
esan,  "aig  a'  chruinneachadh  Ghàidhleach."  ''  Bha  "  arsa 
mise.  "  Chunnaic  mi  stigh  thu  "  ars  esan  ;  "  's  ann  as  a 
leithid  so  de  dh'  àite  'tha  thu  mach,  tha  mi  tuigsinn  air  do 
Ghàidhhg."  "  'S  ann "  arsa  mise.  "  Ma  ta,"  ars  esan, 
"'s  eòlach  mise  air  a  h-uile  ceum  de  'n  dùthaicli  sin,  agus 
air  gach  dùthaich  'us  eilean  air  Ghidhealtachd  na  h-Alba  ; 
's  mise  fear  de  na  daoine  sin  ris  an  abradh  tusa,  uaireiginn 
dc  d'  shaoghal  *  Saighdearan  nan  Càrn,'agus  bha  mise  niu 

thimchioU  togail  iomadh  càrn  air  mullach  nam  beann 
:tju  'n  cuairt  air  a'  ghleann  'san  d'  rugadh  tu." 

An  dèigh  dhuinn  tacan  a  thoirt  air  seanachas  mu  iomadh 
àite  bu  mhath  a  b'  aithne  dhomh,  thòisich  e  air  innseadh 
dhomh  mu  'n  cuairt  air  iomadh  àite  nach  b'  aithne  dhomh 
idir,  ged  nach  robh  iad  fada  bhuam  rè  iomadh  bliadhna 
dc  m'  shaoghal. 

"  Ged  a  rugadh  mise  "  ars  csiui  "  anns  a'  bhaile  mhòr, 
bha  Ghàidhlig  agam  rìamh,  o  'n  is  cuimhne  leam ;  agus 
ged  is  tric  a  bha  mo  chompanaich,  luchd-togail  nan  càrn, 
gle  fhadalach  ann  an  gleanntan  uaigneach,  agus  ann  an 
eileanan  iomallach  na  h-àird  an  iar,  bha  mise  daonnan  aig 
an  tigh  anns  na  h-àiteannan  sin  :  's  bhiodh  fadal  orm  gus 
an  tigeadh  am  feasgar  's  gu  'm  faighinn  falbh  air  chèiHdh. 

Thug  mi  fad  Samhraidh,  agus  a'  chuid  a  b'  f  heàrr  dhe 
n  Fhoghar  ann  an  àite  air  cladach  tir-mòir,  greis  mu 
Thuath.  Bha  mi  a'  cleachdadh  a  bhi  dol  air  cheiHdh  do 
thigh  seann  chàraid  chòir  a  bh'  air  a'  bhaile  anns  an  robh 
mi  fein  agus  cuid  de  m'  chompanaich  a'  fuireach.  Bha 
an  seann  duine  agus  a  bhean  a  suas  gu  math  ann  am 
bHadhnachan  ;  cha  robh  iieach  a  fuireach  ieò  ach  iad  fein. 
Ged  a  bha  teaghlach  aca,  bha  iad  sin  air  falbh  anns  an 
àirde  deas. 

Bha  'n  seann  duine  cho  còir  gasda  'na  dhòigh  agus  'na 
ghiùlan  's  gur  a  minig  a  chuir  e  ioghnadh  orm,  an  t-ainm 
leis  an  robh  e  air  aithneachadh  air  feadh  na  dùthcha,  B' 
e  'n  t-ainm  sin,  Calum  Fiadhaich.  'S  minig  a  thainig  e 
fainear  dhomh,  gu  'm  faraidinn  dc  chuideiginn  aig  am 
faodadh  fios  a  bhi,  ciod  e  bu  chiall  d'a  leithid  sud  de  dh' 
ainm  a  bhi  aca  air  an  duine  chòir  ;  agus  'n  uair  a  fhuair 
mi  'n  cothrom  air  neach  a  sliaoil  nìi  aie  aii  rnhh  fins  air 

dol  a  niach  agus  tighinn  a  stigh  Chalum  o  òige,  dh'  fharaid 
mi  dheth,  agus  thug  e  dhomh  eachdraidh  Chalum  o  'n  a 
rugadh  e  gus  an  uair  aig  an  robh  sinn  a'  seanachas  mu 
dhèighinn,  's  sinn  'nar  suidhe  air  cnocan  gorm  ann  an 
sealladh  tigh  Chalum  chòir,  cheanalta." 

"B'  e  Calum,"  arsa  mo  chompanach,  "an  aon  neach  de 
theaghlach  athar  a  thainig  gu  inbhe  duine.  Bha  feadhainn 
eile  ann,  ach  chaochail  iad  nan  lanababh.  Chaochail  athair 
mu  'n  robh  Calum  ach  gle  òg ;  agus  an  sin  cha  robh  aig  a 
mhathair  ach  e  fein.  Co  dhiu,  an  uair  a  thainig  Calum  gu 
fearachas,  an  àite  'bhi  'na  chùl-taic  d'a  mhàthair,  's  ann  a  bha 
e  'na  uallach  oirre,  agus  'na  thrioblaid  dhith,  a  bhàrr  air  a  bhi 
'na  innisg  air  an  dùthaich  anns  an  deach  àrach  :  agus  tha  mi 
ag  innseadh  so  dhuit.  feadh  's  a  tha  mi  anns  an  làn  bheachd 
nach  eil  an  diughanns  an  Sgireachd,  uasal  no  iseal,  neach  eile 
cho  toiUteannach  air  a'  chHu  mhath  a  th'  aige,  ri  Calum  ; 
agus  cha  'n  e  mhàin  's  gu  'm  bheil  e  'n  diugh  mar  sin,  acli 
tha  e  ann  o  chionn  faisg  air  dà  fhichead  bliadhna.  Ach 
feumaidh  mi  aideachadh,  an  uair  a  thug  iad  Calum  fiadh- 
aich  air,  gu'n  robh  an  t  ainm  sin  freagrach  gu  leòir ;  ach 
ged  nach  toiU  e  nis  e,  lean  e  ris,  agus  tha  mi  creidsinn 
gu  'n  lean  gus  an  teid  a'  mheur  a  chur  air  a  shùil  ann  an 
cadal  a'  bhàis.  Chosd  a  mhàthair  na  bh'  aice  ris  an 
t-saoghal  a'  toirt  ceàird  do  Chalum  ;  ach  'n  uair  a  thàinig 
esan  gu  bhi  cosnadh  tuarasdail  mhaith,  bha  e  air  a  lìonadh 
leis  a'  bheachd,  a  tha  gle  thric,  tuiUe  's  a'  chòir  tric,  aig 
àireamh  mhòr  d'  ar  luchd-dùthcha :  's  e  sin,  nach  eil  dòigh 
eile  ann  air  a  bhi  duineil  ach  a  bhi  a'  sgapadh  am  maoin 
ann  an  gòraiche,  agus  a'  bristeadh  nan  sròn  a  tha  air 
aodainn  an  comh-chreutairean.  Anns  an  dòigh  sin,  chuir 
Cahmi  seachad  mòran  bhUadhachan  de  a  shaoghal,  feadh 

's  a  bha  a  mhathair  anii  an  earbsa  ri  truacantas  nan  coimh- 
earsnach.  Ach  cha  do  chaiU  i  riamh  a  misneach,  no  an 
dùil  a  bh'  aice  gu  'n  tigeadh  Calum  dhachaidh  fhathast. 
Agus  an  uair  a  bha  i  air  leabii  a  bàis,  theircadh  i  ri  Mòir 
oig,  a  bana-choimhearsnach  a  bhiodh  tric  a'  frithealadh 
dhith,  'Thig  CaUim  dhachaidh  fhathast,  a  Mhor,  agus 
pàighidh  e  dhuit  do  chaoimhiìeas  d'a  mhàthair ;  dh'  earb 
mise  mo  leanabh  ris  an  Ti  sin  nach  meall :  iadsan  a 
chuireas  an  earbs  ann,  agus  nach  diùlt  iarrtas  na  muinntir 
a  dhiarras  gu  ceart  cha  sgath  E  m'aon  gheug-sa  'sa 
chochal ;  tilHdh  Calum  fhathast,  a  Mhòr ;  chi  thu  sin. 
Ach  dh'  fhaoidteadh  nach  bi  mise  roimhe  'n  uair  a  thig  e.' 

Cha  b'  ann  le  sìiil  ri  pàigheadh  a  bha  Mòr  òg  chòir  a' 
freasdal  air  a  bana-choimhearsnaich  'na  feum  ;  agus  ged  a 
bha  i  ag  eisdeachd  ris  a'  bhoirionnach  eile  gun  dad  a  chur 
'na  h-aghaidh,  feumar  aideachadh  nacli  robh  mòran  creideis 
aice  ann  an  iompachadh  ChaUim.  Co  dhiu,  de  'sam  bith 
barail  a  bh'  aig  Mòir  òig  air  Calum,  cha  do  bhac  e  i  o  bhi 
deananih  na  b'  urrainn  i  air  son  a  mhàthar,  cho  fad  's  a 
l)ha  i  ann  an  tir  nam  beò.  Ach  bha  i  cnàmh  'san  ùir 
iomadh  latha  mu  *n  d'  ràinig  naigheachd  a  bàis  Calum, 
a  mac ;  agus  cha  d'  rinn  an  naigheachd  sin  mùthadh  'sam 
liith  air.  Bha  e  'na  fhogruch  air  uachdar  an  t-saoghail  o 
àite  gu  àite ;  agus  an  uair  a  gheibhteadh  sgeul  mu  thim- 
«  hioll  leis  an  fheadhainn  d'am  b'  aithne  e,  cha  b'  i'  'n  sgeul 
ii  b'  fheàrr. 

Ach  thachair,  air  bliadhna  shònraichte,  gu  'n  robh 
mòran  obair  a'  dol  air  aghairt  mu  thigh  an  uachdrain. 
Chaidh  sgiath  ùr  a  chur  ris  an  tigh-mor,  agus  ceithir 
mile  de  rathad  mor  a  dheanamh.  Blia  aig  an  àm 
ud  duine  còir  ann  an  tigh  o.sda  a'  Chreagain,  agus  bha 

e  a  mach  ag  obair  'na  achadh  fein  air  feasgar  Samh- 
raidh,  agus  chunnaic  e  duine  a'  dlùthchadh  ris  an  tigh. 
Agus  an  dèigh  a  bhi  tacan  ag  amharc  air  a'  choigreach, 
àh'  fhàg  fear  an  tigh-òsda  an  t-achadh  agus  chaidh  e  stigh. 
Ghlaodh  e  ri  mhnaoi,  agus  ris  an  t-searbhanta,  iad  a  sheall- 
tainn  air  an  fliear  a  bha  nuas  an  rathad  mòr.  Rinn  iad 
sud.  'Am  bheil  sibh  'ga  aithneachadh,'  arsa  fear  an 
taighe?'  'Cha'n'eil,'  ars  na  boirionnaich.'  '  Ma  ta,' 
ars  esan,  '  tha  ann  an  sin  agaibh  Calum  fiadhaich ;  agus 
cha  'n  eil  sibh  ri  deur  de  stuth  làidir  a  thoirt  dhà.  Theid 
mise  a  stigh  do  'n  t  seòmar  so,  cluinnidh  mi  dè  bhios  a' 
dol.' 

Thàinig  Calum  air  aghaidh,  's  ghabh  e  stigh  do'n  t-seòmar 
chumanta  ;  's  matli  a  b'  aithne  dha  'n  rathad.  Chaidh  an 
searbhanta  a  sios  far  an  robh  an  coigreach,  's  cha  b'ann 
gun  bheagan  eagail,  is  sheas  i  ann  an  làthair  ari  duine,  's 
gun  smid  a'  tighinn  as  a  ceann.  '  Am  bheil  fear  an  taighe 
stighP'arsa  Calum.  '  Tiia,' ars  an  nighean.  *  Abair  ris,' 
ars  esan,  'gu  'm  bu  mhath  leam  fhaicinn.'  Thill  an  nigh- 
ean  a  mach  as  an  t-seòmar  agus  dh'innis  i  d'a  maighstir 
gu  'n  robh  an  coigreach  ag  iarraidh  fhaicinn, 

Chaidh  fear  an  taighe  stigh  do  'n  t  seòmar  far  an  robh 
Calum  'na  shuidhe.  '  Tha  mi  cinnteach  gu  'm  bheil  sibh 
'gam  aithneachadh',  arsa  Calum.  '  Glè  mhath,'  arsa  fear 
an  taighe.  '  Thàinig  mi,'  arsa  Calum,  'air  asdar  fada,  's 
tha  e  ann  am  bheachd  dol  asdar  math  fathasd  mu  'n  tig 
an  oidhche:  tha  mi  'dol  a  dh'  obair  aig  tigh  mòr  a'  Ghhnne. 
Cha  *n  eil  peighinn  airgid  agam,  ach  ma  bheir  sibh  dhomh 
siola  uisge-bheatha,  pàighidh  mi  sibh  ann  an  ùineghoirid.' 

'Cha  toir  mi  diar  de  dheoch  làidir  dhuit,  a  Chalum,  ach 
thàinig  thu  air  asdar  fada,  agus  tha  mi  creidsinn  gu  'm 


SGEULAICHE   NAN   CAOL.  I^g 

bheil  an  t-acras  ort,  agus  o  nach  bu  toil  leam  gu  'm  fàgadh 
mac  t'  athar  no  do  mhàthar  mo  thigh-sa  air  acras,  bheir 
mi  biadh  dhuit ;  ach  cuimhnich  nach  faic  thu  diar  de  stuth 
làidir  ann  am  thigh-sa,  co  dhiù  a  tha  airgiod  agad  's  nach 
eil.'  Fhuair  Calum  a  thrath-feasgair ,  dh'  f hàg  e  'n  tigh 
òsda  agus  gabh  e  a  rathad  troimh  'n  ghleann. 

Bha  an  t  àite  anns  an  d'  rugadh  e  air  a  rathad  gu  tigh 
niòr  a'  Ghlinne.  Ach,  co  dhiìi,  bha  e  'm  beachd  dol  a 
thaghal  air  a  h-aon  de  na  seana  choimhearsnaich,  's  nach 
robh,  cha  'n  urrainn  mi  a  ràdh  ;  ach  ràinig  e  an  cladh  ann 
an  dorcha  nan  tràth.  Chàidh  a  mhàthair  a  thiodhlacadh 
ann  an  sud  o  'n  a  bha  Calum  'san  dìithaich  roimhe ;  agus 
cha  'n  fhacaig  e  riamh  am  ploc  a  bha  'ga  cùirneachadh. 
Ach  bha  fios  aige  gle  mhath  c'àite  'n  robh  uaigh  athar, 
oir  's  minig  a  chaidh  a  leigeil  fhaicinn  dho,  mu  'n  robh  e 
ach  gle  òg.  Bha  neul  na  hoidhche  ag  iathadh  mu  na 
Ijeanntan,  agus  brùidean  balbh  na  machrach  a'  gabhail  mu 
thàmh.  Bha  sàmhchair  a'  bhàis  mu  ionad  nam  marbh,  's 
gun  neach  beò  ri  fhaicinn,  'n  uair  a  sheas  Calum  a'  seallt- 
ainn  a  stigh  do  'n  chladh  ;  ach  chaidh  e  thar  a'  bhalla  car 
mar  gu'm  b'  ann  gun  fhios  da.  Co  dhiìi,  cha  robh  sùil 
aige  dol  a  stigh  aig  an  àni  ud.  Agus  bha  e  ag  iarraidh  air 
feadh  nan  uaidhean  air  son  uaigh  a  chuideachd  fein. 
'N  uair  a  thàinig  e  gu  uaigh  athar,  dh'  aithnich  e  nach  b'e 
sud  am  ploc  a  bha  'ga  còmhdach  an  uair  mu  dheireadh  a 
chunnaic  e  i ;  's  shuidh  e  air  cloich  aig  taobh  na  h-uaighe 
car  ghreis  ;  ach  thàinig  seòrsa  de  thromadas  air,  agus  leig 
e  e  fèin  'na  shineadh  air  a'  phloc,  agus  chaidil  e.  'San 
uair  a  dhìiisg  e,  bha  na  beanntainnean  buidhe  fo  cheud 
ghaithean  grian  an  la-ar-na-mhàireach.  Bha  e  air  chrith 
leis    an   fhuachd,    agus    fo    mhòr   eagal ;    dh'    eirich    e 

agus  dh'  fhalbh  e  air  a  thuras.  Ann  an  ìiine  gheàrr, 
thainig  e  dh'ionnsaidh  an  taighe  'san  d'  rugadh  e,  agus 
anns  an  d'  fhàg  e  a  mhàthair,  an  uair  mu  dheireadh 
a  bha  e  anns  an  dùthaich.  Ach  cha  robh  an  tigh  'na 
dhachaidh  na's  mò  :  seann  làrach,  gun  sgrath,  gun  chabar 
os  a  cionn  ;  's  chaidh  roinn  de  'n  bhalla  fèin  a  thoirt  air 
falbh  a  chum  feum  air  chor-eiginn  eile.  Co  dhiìi,  chaidh 
Cahmi  a  stigh  air  an  dorus  agus  shuidh  e  air  crioman  a 
bha  'làthair  de  'n  bhalla-tharsainn  a'  sealltainn  air  leac-an- 
teinntein  a  bha,  mar  a  thuirt  an  tòran,  '  Air  fuarachadh, 
còinneach  'us  luachair  mu  'ceann.' 

J)h'  eirich  Cakmi  air  a'  mhaduinn  ud  bhàrr  a'  phluic  a 
bh'air  uaigh  a  mhàthar,  agus  fhalt  fliuch  le  dcalt  na  h- 
oidhche,  agus  shuidh  e  air  a'  bhalla-tharsainn  anns  an 
t-seann  làraich,  agus  aodann  failcte  'na  dheòir  fein,  ged  a 
bha  Calum  agus  na  deòir  'nan  coigrich  do  chàch  a  cheile 
fad  iomadh  bHadhna  roimhe  sud. 

Air  a  rathad,  an  dèigh  dha  'n  làrach  fhàgail,  chunnaic 
e  gu  'n  robh  smùid  a  h-aon  de  na  taighean  anns  a  bhaile  : 
b'e  sin  tigh  Moir  òig,  mar  a  theirtcadh  rithe  'nuair  a  bha  i 
sean,  cho  math  ris  an  uair  a  bha  i  òg.  !>'  i  so  am  boir- 
ionnach  a  bha  cho  caoimhneil  ri  màthair  Chalum,  's  a  bha 
mu  'n  cuairt  oirre  'na  làithean  deireannac:h.  Ach  bha  Mòr 
chòir,  aig  an  am  so,  a'  fàs  glè  shean  agus  fann  i  fein.  Bha 
a  fear  pòsda  marbh  o  chionn  mòran  bhUadhnachan  ;  bha 
na  bh'  aice  de  theaghlach — da  nighinn — pòsda  anns  an 
àirde  deas  ;  's  cha  robh  aig  Mòir  bhochd  acli  i  fein,  's  ann 
annamh  a  thigeadh  a  h-aon  de  na  h-igheanan  dhachaidh. 
Tha  'n  t  àite  so  iomallach  gu  leòir  an  duigh  fhathasd  ; 
ach  bha  e  mòran  ni  bu  duile  tighinn  ann  bhàrr  na  Galld- 
achd  aig  an  am  ud. 

An  uair  a  chaidh  Calum  a  stigh  do  'n  tigh  aig  Mòir,  bha 
'n  teine  air  a  bheothachadh  's  an  t-ùrlar  air  a  sguabadh. 
Cha  d'  aithnich  Mòr  e ;  ach  dh'  iarr  i  air  suidhe.  Dh' 
innis  e  dhith  gu  'n  d'  thàinig  e  air  asdar  fada,  's  gu  'n  robh 
e  dol  a  dh'  obair  aig  Tigh-a'-ghlinne,  agus  na  'm  bu  mhiann 
leatha,  gu  'm  fanadh  e  còmhla  rithe  rè  na  h-ùine  a  bhiodh 
an  obair  a'  dol  air  aghaidh.  Thuirt  i  nach  robh  dòigh  ro 
mhath  aicese  air  neach  coltach  ris-san  a  ghleidheadh  'na 
tigh,  a  chionn  nach  robh  an  tigh  air  a  chumail  cho  math 
's  a  b'  àbhaist  dha.  '  Thug  mise,'  arsa  Calum,  '  iomadh 
bliadhna  a'  fuireach  ann  an  tigh  nach  robh  dad  ni  b'  fheàrr 
na  so.  Nach  'eil  sibh  'gam  aithneachadh  ?  '  '  Cha  'n  'eil,' 
ars  ise.  Dh'  innis  e  'n  sin  dhith  co  e  ;  agus  an  dèigh  a  bhi 
tacan  ag  amharc  air  gun  smid  a  ràdh,  thuirt  i  gu  socrach, 
mar  gu  'm  b'  ann  rithe  fein,  '  Tillidh  Calum  fhathasd.  O  ! 
laochain,  's  minig  a  thuirt  do  mhathair  na  briathran  ud  ; 
ach  tha  mi  'm  beachd — tha  mi  cinnteach,  's  e  bu  chòir 
dhomh  a  ràdh — gu  'n  robh  i  a'  ciallachadh  tuiUidh  agus 
tilleadh  gu  d'  dhùthaich.  Thill  thu  gu  d'  dhùthaich,  a 
Chalum.  .A.n  do  thill  thu  gu  slighe  na  sith  ? '  Cha  d' 
fhuirich  i  ri  freagairt  fhaodainn  d'a  ceisd,  ach  thòisich  i  ri 
biadh  a  chur  air  dòigh  dha. 

Chaidh  seachduin  an  dèigh  seachduin  seachad,  's  bha 
Calum  ag  obair  aig  Tigh-a'-ghlinne,  's  a'  fuireach  leis  an 
t-seana  mhnaoi,  's  bha  e  gle  mhath  dhith.  Bhiodh  e 
daonnan  ri  rudeiginn  mu  'n  cuairt  air  an  tigh  ;  agus  bha  e 
soilleir  do  gach  neach,  na'm  biodh  Calum  fada  fuireach  aig 
Mòir  òig,  nach  biodh  tigh  'sa  bhaile  cho  math  ris  an  tigh 
aig  Mòir.  Ach,  co  dhiù,  cha  robh  mòran  earbsa  aig 
muinntir  a'  bhaile  ann  am  maitheas  Chalum  :  tha  'n  sean- 
fhacal  ag  ràdh,  '  Cuir  thusa  math  air  a  mhanadh,  's  theag- 

K. 

amh  gu  'n  tig  tnath  as/  ach  cha  robh  neach  'san  dùthaich 
a  chuireadh  math  air  manadh  Chalum.  Bha  'n  latha  mòr 
sin,  latha  a'  phaighidh,  am  fagas,  agus  ged  a  bha  'n  tigh- 
òsda  asdar  math  o  'n  bhaile,  cha  robh  teagamh  nach 
gabhadh  Calum  sràid  ann,  cho  math  ri  fear  no  dhà  eile 
de  'n  luchd  obair.  Ach  'n  uair  a  thàinig  latha  phàighidh, 
's  a  thàinig  Calum  dhachaidh,  an  àite  an  tigh-òsda  thoirt 
air,  's  ann  a  thog  e  leis  an  chabh  's  thug  e  'm  blar-mòna 
air  ;  's  eadar  sin  'us  so,  cha  'n  fhaca  neach  eile  blàth  drama 
air  Calum. 

Bha  seanachas  am  measg  nan  coimhearsnach,  aig  an 
am  ud,  gu  'm  faca  Calum  rudeiginn  an  oidhche  a  bha  e 
'sa  chladh ;  ach  cha  robh  an  sud  ach  seanachas  faoin. 
Cha  'n  fhaca  Calum  leis  an  t-sùil  chorparra,  sion  ;  ach 
bhruadair  e  'na  chadal  air  a'  phloc.  Ged  nach  d'  innis  e 
do  neach  eile,  dè  chunnaic  e,  thuirt  e  nach  b'  urrainn  e 
innseadh  ann  am  briathran  beòil. 

Cha  d'  fhàg  e  riamh  tuiUidh,  tigh  Moir  oig ;  ach  rinn  e 
a  dhachaidh  ann,  agus  phòs  e  bliadhnachan  as  a  dheigh 
sud,  nighean  do  Mhòir,  a  chaidh  fhàgail  'na  banntraich. 
Agus  sin  agad  a'  bhean  a  th'  aig  Calum  fiadhaich,  mar  a 
their  iad  ris.  Ach  's  e  Calum  còir,  ceanalta,  ainm  is  freag- 
raiche  air  an  diugh." 

So  a  h-aon  de  na  naigheachan  a  fhuair  mise  o  shaighdear 
nan  càrn,  am  feadh  *s  a  bha  sinn  ann  an  carbad  an  eich 
iaruinn. 

AN    CLARSAIR    LIATH.* 

Air  oidhche  Challainn, 
Deireadh  mlos  marbh  na  g'aillionn 
'Us  dàir  na  coille  o'n  iar, 

SHUIDH  Griogair  Mac  Ghriogair  mhòir  nam  bratach, 
air  ceann   a  thuath   ann   an   Talla-nan-Stuadh,  air 
oidhche  Challainn.     Bha  sìinnd  le  sògh  air  gach 
neach  ach   Griogair  òg, — "a   bha   fo   ghruaim,  's   nach 
cuireadh  a'  chuach  air  fonn." 

"  Ploc  air  an  teine,  a  ghille  chonnaidh,"  arsa  Griogair 
mòr,  bithidh  uair  air  do  latha-sa  'màireach.  Cuiribh  a' 
mhulachag  'sa  bhoicionn  's  gabhabh  a  mach.  Rachadh 
trì  uairean  deiseil  mu'n  cuairt  an  tìiir,  's  faicibh  dè  ghaoth 
dh'  fhàgas  a'  Challainn  againn.  "  Ma  bhios  i  o'n  deas, 
le  beagan  o'n  iar  bidh  fbuailtean  de  dh'  iasg  's  gach 
laimhrig,"  agus  cuimhnichibh  an  t-seann  ràdh — 

"  Gaoth  deas  teas  'us  toradh, 
Gaoth  'n  iar  iasg^  'us  bainne, 
Gaoth  'n  ear  meas  air  chrannaibh, 
Gaoth  tuath  fuachd  'us  feannadh." 

"  Na  caomhnaibh  an  lorg  air  a'  chraicionn 
Ged  ruigteadh  e  droll  an  fhìr  thaice, 
'S  còm  a  bharrachd  de  lionn      [leann] 
Do'n  fhear  a  thilleas  le  òr-rann." 

•First  Prize  "Sgeulachd"  Oban  Mòd,  ^894. 
tBuailtean  de  dh'iasg — swarms  of  fìsH,  called  in  some  places 
"  suil  èisg." 

Bhuail  am  freiceadan-ìirlair  starrag,  's  dh'  fhosgail  am 
freiceadan  fuar-dhorus,  's  a  mach  a  ghabh  na  fir,  a'  mhul- 
achag  'sa  bhoicionn  air  druim  an  fhir  a  bh'  air  thoiseach, 
's  a  h-uile  fear  a  bhuaileadh  a  bhata  oirre  a'  glaodhaich — 
"  A  Challainn  a'  bhuilg,"  agus  anns  an  doìgh  sin  a'  dol  trì 
uairean  mu'n  cuairt  air  an  aitreabh,  a'  tilleadh  air  an  ais  's 
a'  faotainn  a  stigh  fear  ma  seach  mar  a  ghabhadh  e  a  rann. 

Dh'iarr  am  freiceadan  ùrlair  rann  aii  a'  cheud  fhear  a 
bhuail  a'  chòmhla,  agus  fhreagair  am  fear  a  bha  mach — 

"'S  e  mo  rann  Collainn 
A  bhi  an  deadh  Chomunn 
An  ceann  soig'ean  a'  phailtis, 
A  thiughaid  de  'n  Im  air  a'  bhonnach, 
A  thiughaid  de  'n  chàis  air  a'  mhuUach, 
Greim  culiaich  'na  taice." 

Rann  an  deigh  roinn  aig  fear  ma  seach  gus  an  d'  thàinig 
an  rann  mu  dheireadh — rann  ùr  mar  so — 

Chl  mi  thall  air  àireagan, 
Aig  bràigh'  na  lice  ruaidhe, 
Oigh  a'  tighinn  o  màthair 
'S  a  màthair  a  tighinn  uaipe, 
Slnidh  an  latha  às  ùr, 
Fhuair  a'  ghrian  gu  grunnd  a  rèis, 
Fhuair  an  grioglachan  *a  chùrs' 
Mar  bu  nòs  an  dlùth's  nan  reult, 
Cha'n'eil  priob  aig  brionnan  +tuath 
Troimh  na  neòil  tha  shuas  cha  lèir 
'S  tha  'n  crann-arain  tgobhlach  àrd 
'Togail  a  dhà  spàig  'san  speur. 
Tha  'ghaoth  o'n  deas  thig  teas  'us  torradh 
Feur  a  lùb'  fo  dhriùchd  na  moiche 
Spr«5idh  le  'n  àl  air  làr  a'  g-hlinne, 
Basan  bàna  'fàsgadh  shinean 
*The  constellation  Pleiades.     +The  North  Pole,     tThe  Plough. 

Muidhe  làn  gu  ruìg  am  •fùileach 
Tulgan  chrom-chas  air  an  ùrlar 
Braoìlich  brollu^aim  toirm  a'  ghradain, 
Bolg^an  làn  min  bhàn  na  bràtha, 
Slacan  cnotaig  'protadh  eòrna, 
An  g'arbhan  a  ni  'n  eanraich  sòghar, 
Braich  am  bogadh  togail  cruachadh, 
'S  de'n  leann  làidir  làn  nan  cuachan, 
Dearcagan  an  iathair  nan  Grioglach 
An  aitf  'sam  miann  'us  smiar  na  drise, 
Mogail  làn  air  barra  chaldainn, 
lasg  a'  plub  an  sruth  nan  alltan  ; 
Leig  a  stigh  mi  as  an-fhuachd 
Saoil  'n  do  choisinn  mi  mo  dhuais  ? '  " 

Thòisich   an    fheala-dha  's  an    fheala-chluich  's  an  eala- 

bheadraich. 

*'  'N  uair  rachadh  clàrsach  theud  'na  tosd 
Bhiodh  craicionn  buic  a'  biathadh  dhos." 

'S  rinn  am  brachadair  bodhar  leum  bheothail  ri  gleadhar 
na  gleadhraich."  Bhuail  am  freiceadan  fuar  starrag  's  rinn 
am  freiceadan-ùrlair  fharraid  cò  bha  'g  iarraidh  trasd 
starsnaich  Ghriogair  mhic  Ghriogair  nam  bratach  cho 
tràth  'sa  bhHadhna.  "  Tha  ann,"  ars  am  freiceadan  fuar, 
*•  seann  chlàrsair  bochd,  gun  bhogha  gun  chlaidheamh  ach 
a  chlàrsach  fo  fhaluinn  'ga  cumail  o  thaise  na  h-oidhche." 
'•  Cluinneam  do  ghuth,  a  chlàrsair,"  ars  am  freiceadan  ùr- 
lair.     Fhreagair  an  Clàrsair — 

"  'S  mise  'n  Clàrsair  liath 
O  chùl  Tom-nam  Fiann  ; 
'S  cha'n  aithneachar  mo  mhiann 
A  biadh  Tùir." 

*Fìiileach — a  skin  used  as  a  lid  for  a  chum  ;  like  the  end  of  a 

drum. 
tAit— Juniperberries. 


l66  SGEULAICHE    NAN    CAOL. 

"Thig  a  stigh,  a  Chlàrsair,"  arsa  Griogair  mor,  "'s  e  do 
bheatha,  agus  so  dhuit  a'  cheud  chòrn  thar  ceud  bhòrd  na 
bliadhna,  'us  so  dhuit  cnaitnh  molach  slinnean  na  bò 
caisinn,  màthair  nan  trì  tarbh ;  's  nuair  a  chriomas  tu  e, 
cum  eadar  thu  's  brionag  a'  chabair  dharaich  a  tha  air  an 
teallaich  e,  's  thoir  dhuinn  sealladh  air  na  tha  ri  teachd." 
'Nuair  a  chriom  an  Clàrsair  an  slinnean  gu  math,  chum 
e  'n  cnaimh  eadar  e  's  lasag  a'  chonnaidh  a  bh'  air  an 
teallaich  's  thuirt  e — 

*  Chi  mi  òigh  is  i  'na  suidhe 

Am  *fruchag  ann  am  muUach  Tùir, 

An  gainntir  cruaich  an  tigh  a  h-athar, 

'S  dorsan  glaiste  air  a  cìil. 

Chi  mi  eich  air  al  nan  dìolaid, 

'S  fearaibh  deas  gu  strith  'sa  chùis, 

'S  fosglaibh  na  croinn  do'n  eòlach 

'Nuair  a  sheòlar  e  'san  tìirn. 
"  Tubaist  na  Fèinne,  a  chlàrsair  bhàin,  's  miosa  dh'  fhàg 
na   fhuair,"  arsa   Griogair  mor.     "  Cò   dha  'bhuineas   d' 
fhiosachd?"    "Thig  na  nochdas  an  slinnean  do'n  fhàrdach 
do'm  buin  e,"  ars  an  clàrsair. 

"  Mu'n  èirich  grian  air  bliadhn  ùr 
Liubhraidh  Aba  bann  'san  Tùr" — 

ach  seinnidh  mi  dàn  le  m'  chlàrsaich  bhinn,  mu'n  innis  mi 
'n  còrr  às  an  tslinnean — 

H6  rò  h-aoiU  àrainn  o  ho, 

Hò  rò  h-aoiU  arainn  i  ù, 

Marbhaisg  ort,  a  shaoghail, 

'S  grad  a  chlaon  thu  fo  m'  shùil." 

*Fruchag — a  nook  or  corner  ;  niche. 

'S  geàrr  o  làithean  mo  leanabais,  'nuair  a  dh'  earbadh  iad 

mi 
Ri  cailinn  na  buaile  ruith  mu'n  cuairt  air  a'  phill, 
Na  laoigh  bheaga  ri  ruiteas  's  mi  'gan  tional  gu  crò, 
'S  anns  gach  àite  'm  biodh  mise  bhiodh  Griogair  'g  am 
chòir. 

Chaidh  mo  mhàthair  fo'n  talamh  mu'n  d'tàinig  dhomh  tùr, 

Am  pasgadh  'san  annart  gu'n  sealladh  do  m'  shùil, 

Bha  mo  mhuime  gle  chaoimhneil,  m'athair  aoibheil  thar 

cheud, 
Gus  na  dhiìilt  mi  gu'm  pòsainn  am  fear  mor  a  Srath-chèiL 

O  Ghriogair  Mhic  Griogair,  mhic  Ghriogair  nan  sròl, 
'S  truagh  nach  facas  le  m'  athair  a'  mhaise  tha  d'  chòir, 
Ged  is  aoibheil  an  t-sìiil  anns  a'  ghnùis  nach  cas  greann, 
Cha  'n  fhaca  nàmhaid  do  chùltaobh  'n  àm  rùsgadh  nan  lann. 

'S  truagh  nach  robh  mi  le  Griogair  ann  an  innis  nan  craobh, 
Fo  sgàil  nan  geug  bhlàthor  fo  bhàrr  nan  dos  caoin, 
Far  an  tugainn  an  diùrais  h-uile  rùn  ann  am  thaobh 
Ni  nach  innsinn  le  m'  nàire  fhad  *s  a  dh'  fhàgadh  mi  saor. 

Cha  'n  'eil  mionntainn  leam  cùbhraidh  ged  robh  'n  driùchd 

ann  an  dèis, 
Cha  'n  'eil  measan  leam  cùbhraidh  ged  a  lìibadh  iad  geug, 
Cha  'n  'eil  neoinean  a'  bhruthaich  leam  an  diugh  mar  bha 

'ndè, 
S  cha  'n  'eil  ceillear  nan  ian  leam  ach  mar  sgriach  a  droch 

theud, 

Dh'eirich  Griogair  og  thar  na  *leòig  gharbh  a  nunn  far  an 
*Leog  or  Leòig — a  loung;e. 

robh  an  Clàrsair  agus  thuirt  e,  's  e  cur  cagar  'na  chluais, — 
"  C'àit'  an  d'fhuair  thu  an  dàn?"  "Troimh  uinneag  mhuU- 
aich  Dhun-sgòr,  air  feasgar  ceò-foghar,"  ars  an  clàrsair. 
"Ma  theid  mise  thoirt  ainnir  g'a  deòin  a  Dùn-sgòr,  am  faigh 
mi  còmhnadh  o'n  chlàrsair  hath?"  arsa  Griogair.  "Le  m' 
uile  thoil,"  ars  an  clarsair,  "  's  ma  tha  og  fhrosg  nan  dual 
ri  tighinn  a  Dùn-Sgor,  's  ann  an  nochd,  fhad  's  a  tha 
Mungadal  mòr  aig  fleadh  le  clabad-a-goill."  Thuirt 
Griogair : — 

"  Ghabh  mi  fear  'us  ghabh  mi  ciad, 
Mu  'm  bi  'bhliadhna  uair  a  dh'  aois." 

'Air  d'  athais,"  ars  an  Clarsair,  biodh  agad  triìiir  mharc- 
aichean  'us  seachdnar  choisichean,  rach  gu  Beul-àth 
Chòmhraidh  's  dean  falach  tuim  an  sin  gus  an  tig  na  's 
annsa  leat ;  cuir  each  'us  gille  gu  Tom-a-mhinnein  's 
thugadh  e  leis  an  t-Aba  Crom  do  Dhùn-Shùirn."  "  Cha 
toil  leam  na  briathran  gun  *suigeann  leis  an  d'  ainmich 
thu  'n  duine  le  Dia,"  arsa  Griogair,  "nach  'eil  fhios  agad  gu 
bheil  tuilHdh  's  croinn  a'  cumail  ainnir  na  h  aoibh  fo  ghlais. 
Tha  gisean  'us  croisean  aig  caiUeach  a'  Bhuilg  crotach  gun 
fhonn  na  lùdaige  cruim  'sa  chuinnein  dhùinte."  "  Cha  'n 
'eil  sin  gun  fhios  do  'n  Chlarsair  Liath,"  ars  an  Clarsair, 
"  ach  tha  bìirn  do  bhaistidh  ann  an  tasgaidh  aig  Fionnaghal 
bhàn  do  bhanaltrum,  fosgail  an  Dùn  's  biodhmaid  a  mach." 
Bhuail  am  freiceadan  ùrlair  starrag  's  dh'  fhosgail  am 
freiceadan  fuar  dorus — 

"  'S  a  mach  a  ghabh  an  Clàrsair  liath, 
'S  a  h-uile  fear  a  dh'  iarr  Griogair. 

Thuirt  Griogair  gu'n  robh  aon  charaid  aige  ann  an  Dùn- 
*Gun  suigeann — lacking'  reverence  ;  irreverent. 

Sgòra,  Ruadh-mhogan  a'chonnaidh.  "  'S  ann  agad  fhein," 
ars"an  Clarsair,  "a  tha  caraid  na  gruaim  ri  oidhche  fhuair 
mu  'n  teallaich. 

"  'S  minig  a  ghlèidh  gruaim  g^ealladh 

'Nuair  a  charadh  le  aoibh  " — 

arsa  Griogair,  "  bi  thusa  ad'  earail  air  caiUeach  a'  bhuilg 
's  na  lùdaige  cruim,  agus  air  a  mac, 

"Gille  dubh  nan  car 

A  bheireadh  an  smior 

A  lurga  na  h-eilid  'na  deann 

Thar  sheachd  beann  'us  sheachd  sruth." 

agus  ma  bhios  còmhnadh  'gad  dhith  o  Ruadh-mhogan-a'- 
chonnaidh,cuir  an  cagar  so'na  chluais" — Buail,  blàth,  beum, 
*Diolaid  aona-chris. 

Chuir  an  Clarsair  adharc  ri  bheul  's  shèid  e  sgal. 

"  B'e  sud  adharc  an  tairbh  fhiadhaich 
Nach  robh  riamh  an  crò." 

Thàinig  each  slìom  glas  gun  srian  gun  diolaid ;  leum  an 

Clàrsair  air  a  dhruim — 

"  Shiubhladh  e  mar  fhiadh  'na  f hiamh, 
Leumadh  e  gach  sruth  air  shabh, 
Cha  deach  glomhaid  trasd  'na  bhial 
'S  cha  d'  thugadh  dlògh  dha  riamh  air  al." 

'Nuair  thàinig  an  Clàrsair  an  sealladh  Dhùn-sgòr  chunn- 

aic  e 

"  Gu'n  robh  deàrrsadh  na  coinnle 
Troimh  uinneig  maighdean  an  Dùin." 

Bha  'n  ainnir'  a  seinn  a  h-aon  duan  daonnan — 

'Oiolaid  aona-chrìos — a  lady's  saddle. 

Hò  rò  h-aoiU  àrainn  o  ho, 
Ho  rò  h-aoiU  àrainn  i  ù, 
Marbhaisg  ort,  a  shaoghail, 

'S  grad  a  chlaon  thu  fo  m'  shìiil. 

'S  tric  a  chaithris  mi  'n  oidhche  gus  am  boillsgeadh  an  là, 
'S  'nuair  a  ghlasadh  an  iarmailt  thig  an  ialltag  mu  thàmh, 
Tha  'n  Honn-dubh  air  mo  bhuaireadh,  tha  mo  ghruagsa  air 

cnàmh, 
'S  cha  'n  'eil  togail  am  smuaintean  gus  am  buail  mi  bhàrr. 

Chi  mi  Griogair  a'  direadh  gu  ghnn  nan  sruth  caoin, 
Chi  mi  Griogair  a'  teàrnadh  le  Màm  na  cotha-caoil, 
Tha  gillean  troimhe  dùmhail  a'  giùlan  nan  ian, 
'S  ged  tha  'm  fiadh  air  an  lainntir,  dè  cha  lamhsaich  mi 
'bhian. 

Chuir  an  Clàrsair  an  adharc  ri  bheul  'us  sheinn  e  sèis  an 
dàin  a  bha  'n  ainnir  a'  seinn  's  a  sin  bha'n  ainnir  'na  tosd, 
agus  sheinn  an  Clàrsair — 

"  Thugadh  Mor  a  Dun-tàllain,  thugadh  Ann'  a  Dùn-t-slèibh, 
Thugadh  Unaa  Dun-Chaillinntroimhmharcachddàcheud, 
Thugadh  Sìne  a  Dun-Mhonadh  a  dh'aindeoin  colg  an  fhir 

ruaidhj 
Thugadh  Lùireis  a  Ornsa  a  th'ann  an  onfhadh  a'  chuain." 

'Nuair  sheinneas  mise  "  Cumha  Ghuaire "  's  an  Talla, 
iarr  de'n  luachair  làn  an  eallaich  a  chuir  cùirneachadh  air 
t-ùrlar  ann  an  tùs  na  bliadhna — 

"  Bi  fèin  gu  sgiobalt  ann  ad  èideadh, 
'S  deas  gu  leum  'sa  chual." 

Dh'  iarr  an  Clàrsair  aoidheachd  aig  dorus  Dhùn  Sgòr ; 

bhuail  am  freiceadan  fuar  starrag  's  dh'  fhosgail  am  freac- 
adan  ùrlair  dorus  's  dh'  fharraid  e  cò  'bha  'g  iarraidh  trasd 
starsnach  Mhungadail  mhòir,  cho  tràth  'sa  bhliadhna. 
"  'S  mise,"  ars  an  Clarsair — 

'•  An  Clarsair  liath  o  chùl  Tom  nam  Fiann 

'S  cha  'n  ionndrainnear  mo  mhiann  a  biadh  tìiir." 

"Thiga  stigh,  a  Chlàrsair  Hath,"  arsa  fear-aithlis-na-fiall- 
aidheachd,  "ged  tha  sinne  an  nochd  gun  Triath,  's  e  do 
bheatha  gu  biadh  agusdeoch."  Ghabh  an  Clarsair  a  suas 
ann  am  measg  na  cuideachd  ;  bha  giUe  dubh  nan  car  'ga 
gharradh  aig  taobh  na  teallaich.  Thog  an  Clàrsair  connadh 
bhàrr  an  ùrlair  's  thilg  e  air  an  teine  e  ag  ràdh  ri  giUe  dubh 
nan  car — 

"  Bior  air  gille  dubh, 

Cha  mhise  no  thus'  theid  do'n  fhraoch." 

"Tarruingam  bleidire  ort  's  bithidh  e  oidhche  agad,"  arsa 
Ruadh-mhogain-a'-chonnaidh.  "  Na'  m  b'e  do  dhroU  a 
bhiodh  'ga  tharuinn  cha  chuireadh  tu  na  h-uibhir  air 
teine" — 's  thug  e  putadh  do'n  Chlàrsair  a  chuir  an 
comhair  a  chìiil  e.  Thug  an  Clarsair  putadh  air  ais, — 
putadh  an  deigh  putaidh — gus  an  robh  na  fir  am  badaibh 
a  chèile  air  an  ùrlar. 

"  Cothrom  na  Feinne  do  'n  choigreach,"  arsa  fear 
aithHs-na-fiallaidheachd,  ach  'n  uair  a  thuit  na  fir  's  e 
Ruadh-mhogan  a  bha  'n  uachdar.  Fhuair  an  Clàrsair  a 
bheul  ri  cluais  Ruadh-mhogain  's  thuirt  e  ris — Buail,  blàth, 
beum,  dìolaid  aonachris — so  dhuit  iathadh  na  glaice  de 
chloimhuisge  a  bìirn  baistidh.  'S  bi  deas  le  gad  ruidhinn 
cruaidh  nach  bristeadh  cual  chabar." 

Thug  an  Clàrsair  air  lom  a  chlàrsach  is  sheinn  e  Cumha 
Ghuaire — 

O,  cha  tìll,  cha  tìll  Guaire, 
O,  cha  tiU,  cha  tìll  Guaire, 
Chaoidh  cha  tlll,  cha  tlll  Guaire 
Ged  bha  'bhuaidh  leis  na  suinn. 

Thàinig  sgeul  do  na  bailtean 
A  fhuair  Mac  Eit  an  glèid  chlaiste 
Gu  'n  robh  an  Righ  tha  shìol  Ailpein 
Dol  a  dh'  fharpuis  nan  lann. 

Ann  an  cruaidh-ghreim  na  h-àraich, 
Thu  ri  triùir,  's  thuit  a  dhà  dhiu, 
Bhiodh  an  treasa  le  càch  leat, 
Mur  biodh  fàiUnn  'san  lann. 

Ann  an  toiseach  na  tuasaid 
Fhad'  s  bha  càch  a'  nàmh  ruagadh, 
Bha  do  chom-s'  air  a  luaidreadh, 
Saltairt  sluaigh  ad  dhuail  dhonn. 

Thill  mo  bhràthair  gu  buadhach, 
'S  cruth  ùr  'na  chrios-guaiUe, 
Spuirean  òir  air  Triath  Chluanaidh, 
'S  tha  mo  luaidh-sa  fo  'n  fhonn. 

Tha  snidh'  air  mo  ghruaidhean, 
Cha  tèid  cìr  ann  am  chuailean, 
C'  uim  gu  'n  cuirinn  a  suas  e, 

Cha  tig  Guaire  troimh  *n  Ghleann? 

Ghlaodh   CaiUeach  a'   bhuilg   o  'n   lobhta   mhuUaich 


I 

Ruadh-mhogan-a-chonnaidh,  a  chur  sguaban  luachair  air 

ùrlar  seòmar  na  h-ainnir.     Rinn  Ruadh-mhogan  sud,  ach 

cha  b'  fhada  gus  an  do  thill  e  's  cha  bu  bhinn  a  chainnt 

ri  caiUeach  a'  bhuilg.     'N  uair  a  chuala  an  clàrsair  a  thigh- 

inn  thug  e  brotadh  d'a  òrdaig  do  ghiUe  dubh  nan  car, 

anns  na  h-aisnean.     Leum  am  fear  ud  air  mullach  còmhla- 

tharsuing  na  *saile ;  chuir  e  òrdag  a  dhà  choise  'na  dhà 

chluais  's  chaidh  e  mu'n  cuairt  cho  luath  ri  giUe-mirein  air 

bearraid  a  thulchainn.     Bha  Ruadh-mhogan  a  cur  dheth, 

"a   chaillich   a'  bhuilg  gun   bheannachd  's   nan   seachd 

mollachd,  a  fhròg-shuileach,  chrotach  cham-chasach,  phli- 

athach,  a  bha  riamh  gun  eireachdas,  c'arson  nach  d'  innis 

thu  dhomh  gur  e  luachair  chaoin  a  bha  dhith  air  an  ainnir, 

ach  leigeil  leam  dìreadh  le  cual  de  luachair  bhog,  mhogach, 

ghorm,  's  gur  iomadh  eallach  throm  a  bh'  air  mo  dhroU  o 

mhoch-thràth."     Dh'  fhosgail  am  freiceadan  ìirlair  dorus, 

's  mach  a  ghabh  Ruadh-mhogan  's  an  t-eallach  air  a'  mhuin, 

's  gun  stad  a'  dol  air  a  bheul.     •'  Nach  math  a  gheibhear 

gille  dubh  nan  car  aig  Mungadal  mòr  Dhùn  sgòr?"  arsa 

fear-aithlisna-fiallaidheachd,  "am  faca  tu  fein,  a  chlarsair, 

na  bheireadh  bàrr  air  a  sin?"     "Chunnaic  mise"  ars  an 

Clarsair,  "an  giUe  caol  glasaig  Triath  Abhadail  a  cur  òrdag 

a  choise  ';li  ann  an  toll  teth-theallaich  na  saile  's  a  dol 

mu'n  cuairt  anns  an  dòigh  sin,  mar  cheathramh  an  daimh 

air  fuidheig  ri  grìosaich."     Chuirgille  dubh  nan  car  'òrdag 

ann  an  toU  teth-theallaich  na  saile,*  thòisich  e  air  dol  mu'n 

cuairt,  ach  'n  uair  a  dh'  fheuch  e  ri  tighinn  a  nuas  cha 

b'  urrainn  e, — bha  e  aig  a'  Chlàrsair  fo  gheasan.     Ghlaodh 

am  freiceadan  muUaich  gu  'n  robh  Cailleach  a'  bhuilg  air 

'Sail  or  saile — a  joist. 

mhisg,  gu  'n  robh  i  'n  sàs  air  earball  a  fraighe  ann  an 
dorus  seomar  na  h-ainnir  's  nach  robh  diog  aic'  ach 
gleadhar.  Chaidh  iad  a  suas  's  leig  iad  às  a'  Chailleach 
's  'n  uair  a  dh'  fhosgail  iad  an  dorus  cha  robh  ainnir  ri 
f haotainn.  Shlaod  iad  a'  -chailleach  a  sìos  do'n  Talla  gu 
fear-aithhs-na-fialaidheachd,  's  'nuair  a  chunnaic  i  a  mac 
an  crochadh  air  ordag  a  chois  ghabh  i  nìinn  far  an  robh 
e  's  a  lamhan  an  togail,  's  nuair  a  bha  i  dlreach  fodha  leig 
an  Clàrsair  giUe  nan  càr  a  sàs  's  a  nuas  a  bha  e  mu 
mhuUach  cinn  na  caiUich,  's  rinn  an  dithis  glag  air  an 
ùrlar,  ach  cha  'n  fhaigheadh  iad  smid  as  a'  ChaiUich,  ach 
chunnaic  iad  gu  'n  robh  a  beul  làn,  's  nuair  a  sheall  iad 
bha  a  craos  air  a  dhinneadh  le  clòimh-uisge.  Shlaod  aon 
diubh  sud  a  mach,  's  ghlaodh  fear-aithUs-na-fialaidheachd 
"  C' àite 'bheil  an  ainnir."  "Ann  an  eallach  luachrach 
aig  Ruadh-mhogan-a'-chonnaidh,"  ars'a'  chailleach.  "Nach 
tu  fhein  a  dh'iarr  an  luachair,  a  chailleach  na  ceilg "  ars 
esan, 

"  'Nur  eideadh,  fhearaibh, 

Tha  mo  cheann  cheana 
Air  ealaig  na  tuaidhe." 

Am  fear  a  dh'  fhanadh  ri  'bhogha  cha  'n  fhanadh  ri 
'chlaidheamh,  gu  bhi  'mach  a  dhìreadh  stac  's  a  dh'  iarraidh 
ghlac — 

'S  anns  a  h-uile  ùp  àp 

Thriall  an  Clarsair  liath  le  càchj 

"  S  bha  flaith  aig  fleadh  an  Dùn-shùirn,  iorguiU  's  diùmb 
an  Dùn-sgòr." 

Ann  am  briste  na  fàire  ghlaodh  an  Gocaman  air  Dun- 
Shìiirn  gu  'n  robh  e  'faicinn  each  glas  a'  tighinn  ach  ann 

an  prioba  na  sìil  chaidh  an  t-each  as  an  t-sealladh  's  cha 
robh  ri  fhaicinn  ach  an  duine 

"'S  a  sin  labhair  mac  an  Triath, 

Leig  a  stigh  an  Clàisair  Liath," 
'S  tha  an  Clarsair  Liath  'stigh  fhathasd  mur  a  d'  thàinig  e 
'mach. 

"ALBANNAICH    BHOCHD!"* 

Ochionn  còrr  agus  trì  fichead  bliadhna,  ann  an  cuid 
de  dh'  eileanan  na  h-àird  an  iar  Albainn  thuit 
sneachd  fuasach  trom.  Cha  robh  neach  beò  aig 
an  àm  a  chunnaic  riamh  a  leithid,  agus  bha  'bhliadhna  fad 
air  chuimhne,  mar  "  Bhliadhna  an  t-sneachda  mhòir." 
Mhù^adh  daoine,  tighean  agus  moran  chaorach  foidhe. 
Thainig  reodhadh  cruaidh  as  a  dhèigh,  a  mhair  sia  seachd- 
ainean  ;  agus  fad  na  h-ìiine  sin,  's  gann  gu  'n  d'  rinn  neach 
a  b'  urrainn  sluasaid  a  thogail  ann  am  moran  de  na 
bailtean,  nach  robh  a  mach  a'  cladhach  nan  caorach  as  na 
cuitheachan  ;  agus  bha  iad  air  an  treòrachadh  g'an  ionns- 
aidh  lè  toll  beag  a  bha  anail  nan  creutairean  bochda  a' 
deanamh  troimh  'n  t-sneachd  os  an  cionn.  Agus  ged  a 
bha  daoine  air  chall,  cha  robh  dòigh  no  seòl  air  am 
faotainn,  ged  a  b'  ioma  iarraidh  a  chaidh  a  dheanamh 
orra.  Ann  an  aon  àite,  bha  dà  bhoirionnach  air  chall,  's 
fhuair  iad  na  cuirp  aca  crioman  beag  o  chèile  'n  uair  a 
dh'  fhalbh  an  sneachd. 

Bha  duine  còir  ann  an  Gleann-alltain,  ris  an  abradh  iad 
Dùghall  Peanseanair ;  bha  Dìighall  ann  an  cogadh  na 
Spàinnt,  agus  ged  nach  d'  thainig  e  as  gun  leòn,  thainig  e 
as  le  bheatha ;  thainig  e  dhachaidh  do  'n  "  Ghleann  'san 
robh  e  òg"  far  an  d'  fhuair  e  bean  agus  crioman  fearainn ; 
thog  e  teaghlach  mòr  measail,  mic  agus  nigheanan.  Air 
*Second  Prize  Glasgow  Mòd,  1895. 

an  oidhche  shònraichte  ud  ann  an  deireadh  na  Faoileach-  ^ 
earraich,  'n  uair  a  shil  an  sneachd — 's  b'e  sin  an  sneachd  a 
bha  fad  air  chuimhne — fhuair  Dùghall  Peanseanair  a  chuid 
treud  gu  sàbhailt  air  na  buathail ;  's  bha  e  fein  agus  a 
theaghlach  gu  seasgair  mu  'n  cuairt  air  teine  mòr  mòna. 
Bha  'n  teaghlach  air  fad  a  stigh,  a  chionn  *s  e  neach  as  a 
riaghailt  a  thogradh  a  mach  air  chèilidh  ri  leithid  sud  de 
dh'  oidhche.  Bha  sopag  chòmhlaich  aig  bonn  an  doruis  a 
chumail  a  mach  a'  chathaidh.  Bha  fear  an  tighe'na  shuidhe 
air  furm  beag  ann  am  meadhon  cuach  shìomain  a  bha  e 
snìomh  gu  dìchioUach.  Rinn  e  stad  tacan  agus  dh'  èisd  e. 
"Cha  chreid  mi,"  ars  esan  "nach  cuala  mi  buiUean  fann  aig 
an  dorus"  Dh'fhalbh  a  nighean  agus  dh'  fhosgail  ì  e ;  chun- 
naic  i  coslas  duine  'na  sheasamh  a  muigh.  Tha  mi  'g  ràdh 
"coslas  duine,"a  chionn  nachrobh  e  furasda  a  dheanamh 
a  mach  dè  bu  choslas  dha,  's  e  cùirnichte  le  sneachd. 
Co  dhiu,  thuirt  i  "Thigibh  a  stigh."  Thainig  an  duine  a 
stigh  's  dhìiin  an  nighean  an  dorus  gle  luath  as  a  dhèigh ; 
ach  mu'n  d'  thainig  an  coigreach  ni  b'  fhaide  na  'chatha, 
thuirt  e  ann  an  guth  fann  bochd,  's  ann  an  Gàidhlig 
Eireannaich,  "Amfaigh  mi  fuireach  an  so  an  nochd?" 
"  Cha  'n  fhaigh  Eireannach  fasgadh  tighe  anns  a'  bhaile 
so,'  ars  an  nighean.  "  Mo  nàire,  mo  nàire,"  arsa  Dùghall, 
's  e  'g  èirigh  as  a'  chuaich  shiomain  anns  an  robh  e  'na 
shuidhe.  "  Mo  nàir'  ort  fein  'nuair  a  dh'  abradh  tu 
leithìd  sin  de  chainnt  ri  neach  'sam  bith."  Crathaibh 
dhibh  an  sneachd,"  ars  esan  ris  a'  choigreach,"agus  thigibh 
a  nuas  dh'  ionnsaidh  a'  bhlàis ;  's  na  cuireadh  briathran  na  . 
caileig  miapadh  'sam  bith  oirbh  ;  cha  robh  iad  air  an  ciall- 
achadh  air  ur  son.  Tha  muinntir  a'  bhaile  so  air  bhoile 
ann  an  aghaidh  choigreach  gu  lèir,  o  fhoghradh  so  chaidh, 

L 


178  SGEULAICHE   NAN    CAOL. 

a  chionn  bha  biasdan  a  chaidh  troimh  'n  duthaich  aig  an 
àm  ud,  a  rinn  gnlomh  fuasach  suarach.  Thug  boirionnach 
bochd  a  tha  shuas  astar  goirid  bhuainn  cuid  na  h-oidhche 
dhoibh,  agus  's  e  rinn  iad  èirigh  roimh  latha  agus  a  h-uile 
dad  a  ghabhadh  togail  a  ghoid.  Ach  tha  eagal  orm  gu'm 
faod  gu'n  tèid  toirt  air  an  neochiontach  fulang  ann  an 
àite  a'  chiontaich."  Theann  an  duine  bochd  gu  diblidh 
suas,  agus  shuidh  e  air  furm  taobh  an  teine.  'S  b'e  sin  an 
deòiridh  truagh,  gun  choslas  biadh  no  aodach,  's  bu 
chruaidh  an  cridhe  a  dh'  fheumadh  a  bhi  aig  aruneach 
nach  tugadh  cuid  na  h-oidhche  dha.  Cha  robh  de'n 
aodach  air  na  chumadh  oiteag  fhuar  an  fhaoilich  o  chom 
bochd  fann  ;  agus  na  rudan  a  bh'  air  a  chasan  ann  an 
àite  bhròg,  's  nach  cumadh  iad  a  mach  nan  clachan  beaga, 
gun  ghuth  air  an  t-sneachd,  èuslaint  agus  cruadal  a'  noch- 
dadh  ann  's  gach  preasadh  'na  aodann,  athadh,  cha  mhor 
nach  faoidteadh  a  ràdli^geilt,  anns  a  h-uile  facal  a  thigeadh 
as  a  bheul. 

"Tha  thu  air  fuachd  co  dhiù,"arsa  Dùghall ;  "agus,  ma 
dh'  fhaoidteadh,  air  acras."  "Fhuair  mi  biadh  anns  an 
Lagan-bhàn,"  ars  an  coigreach.  "Anns  an  Lagan-bhàn," 
arsa  Dùghall ;  "tha  sin  coig  mìle-deug  as  a  so — co  dhiu,  's  e 
sin  a  tha  iad  ag  ràdh ;  ach  cha  chreid  mi  na  'm  bitheadh  e 
air  a  thomhas,  nach  ann  is  fhaisg'  air  an  fhichead  e." 

Ged  a  bha  an  nighean  doicheallach  gu  leòir  ris  an 
Eireannach,  aig  an  dorus,  cha  robh  i  fada  cur  air  dòigh 
biadh  dha,  'n  uair  a  chuala  i  gur  h-ann  'san  Lagan-bhàn 
a  fhuair  e  'm  biadh  mu  dheireadh.  'Nuair  a  bha  'n  duine 
rèidh  d'a  bhiadh,  thuirt  Dùghall  "  Co  as  a  thainig  thu  ?  " 
Thainig  mi'n  dràsd  as  an  taobh-thuath ;  ach  's  ann  do  dh' 
Eirinn  a  bhuineas  mi,"  ars  an  coigreach. 

"Tha  mi'mbeachd  gu'm  bheil  thu  greis  mhath  an 
Albainn,  a  rèir  do  Ghàidhlig,"  arsa  Dughall. 

•'Tha  mi  còrragus  da  bhliadhn'ann,"  ars  an  t-Eireannach, 
"  tha  mo  naidheachd  fada,  agus  tha  i  muladach  gu  leòir ; 
dh'  fheuch  an  saoghal  so  glè  chruaidh  rium ;  ach  shaoil 
mi  uair  no  dhà  o*n  thàinig  am  feasgar  gu'n  cuireadh  an 
oidhche  nochd  crìoch  air  a  h-uile  rud  dhiu-sin ;  agu's 
dheanadh  i  sin  mur  bhiodh  ^u  'n  d'eirich  dhomh  gu'm  faca 
mi  solus  na  h-uinneige  agaibhse.  Tha  mi  gun  athair  gun 
mhàthair,  agus,  air  son  na  bheil  fhios  agam,  gun  phiuthar, 
gun  bhràthair,  gun  charaid,  gun  fhear-daimh  air  uachdar 
an  t-saoghail ;  ged  is  mi  an  t-aon  a  b'  òige  de  choigear  de 
theaghlach,  triùir  mhac  agus  dà  nighinn." 

Bha  Dùghall  a'  gabhail  beachd  shònraichte  air  an  duine, 
ag  amharc  air  gu  dian,  agus  thuirt  e,  "Cha  'n  eil  an 
oidhche  ach  òg  fhathasd  ;  dh'  fhaodadh  tu  do  naigheachd 
innseadh  dhuinn." 

'•  Cha  'n  f haca'  mi  m'athair  no  mo  bhràthair  bu  shine 
riamh,"  ars  an  coigreach.  "  Chaochail  m'  athair  mu  'n  d' 
thainig  cuimhne  dhomh,  agus  dh'  fhalbh  mo  bhrathair 
do  'n  arm  'n  uair  a  bha  mi  'nam  leanabh,  tha  fios  agam 
gu'n  robh  an  rèisimeid  anns  an  robh  e,  aig  Waterloo. 
Cha  chuala'  mi  'n  còrr  mu  dhèighinn.  Am  brathair  eile  a 
bh'  agam  " — agus  an  so  thainig  reachd  'na  mhuineal — 
"  Chaochail  e  "arsa  Dùghall. 

"  Chaidh  " — ^ars  an  duine  bochd,  "  chaidh  a  chrochadh." 

Sheall  a  h-uile  neach  a  bha  stigh  air  a  chèile,  's  'n  uair 
a  chunnaic  Dùghall  gu  'n  do  ghabh  an  duine  miapadh  as 
an  dòigh  'sna  ghabh  muinntir  an  taighe  rìs  an  fhacal  mu 
dheireadh  a  thuirt  e,  's  e  thuirt  e  rìs,  "  S  iomadh  duine 
neo-chiontach,  a  chaidh  a  chrochadh." 

"  Ma  ta,"  ars  an  coigreach,  "  tha  dùil  agus  dòchas 
agam  gu  'm  b'  ann  diùbh  sin  esan.  Thachair  an 
gnothach  mì-fhortanach  ud  'n  uair  a  bha  mise  seachd- 
bliadhn'-deug  a  dh'aois,  agus  bhiodh  e  fein  mu  thri 
bliadhna-fìchead  aig  an  àm.  Dh'  fhalbh  e  feìn 
agus  gille  òg  eile  a  mach  a  shealg,  air  maduinn 
shònraichte ;  chaidh  iad  asdar  mòr  o'n  bhaile  agus 
fada  thar  crìochan  an  uachdrain  againn  fein ;  thachair 
buidheann  de  dh'  fhir  eile  orra,  agus  's  e  thuirt  iad  riutha 
gu'n  robh  na  maoir  a'  tighinn  do  bhaile  bha  faisg  orra,  a 
chur  a  mach  sia  no  seachd  de  theaghlaichean  as  na  taighean 
aca,  agus  gu'n  robh  iadsan  a'  dol  a  chur  'nan  aghaidh  cho 
math  's  a  b'  urrainn  iad.  Bha  gunnachan  aig  a'  chuid  bu 
mhodha  dhiìibh,  's  thug  iad  air  mo  bhrathair  agus  air  a 
chompanach  gu  'n  d'  fhalbh  iad  còmhla  riutha.  Nuair  a 
ràinig  iad  an  t-àite,  bha  na  maoir  a'  cur  a  mach  nan 
daoine,  mnathan  agus  clann  air  a'  bhlàr  a  muigh,  's  cuid 
de  na  taighean  gun  sgrath  gun  chabar. 

Thòisich  an  iorghuiU  eadar  na  daoine  's  na  maoir ; 
chaidh  urchraichean  a  losgadh  air  gach  taobh  ;  chaidh  fear 
de  na  maoir  a  mharbhadh,  agus  cuid  dhiù  a  leòn  ;  's  thuit 
companach  mo  bhràthar  marbh  ri  thaobh.  Ach  fhuair  na 
maoir  tuillidh  còmhnaidh,  's  b'  eudar  do  na  daoine  teich- 
eadh.  Thilg  mo  bhràthair  bhuaidhe  'n  gunna,  ach  fhuaradh 
i,  agus  bha  'n  urchair  air  a  losgadh  aisde. 

Ach  thuirt  e  fein  riamh  gus  na  dh'  fhàg  e'n  saoghal  so, 
nach  do  loisg  e  urchair  anns  a'  bhaile  ud  idir,  gu  'n  do 
loisg  e'n  urchair  mu  dheireadh  air  geàrr,  mu  'n  a  thachair  / 
na  daoine  idir  orra.  Ach  cha  robh  a'  gheàrr  aige  ;  's  cha 
ghabhadh  i  faodainn  mu'n  àite  anns  an  d'  thubhairt  esan 
gu'n  do  loisg  e'n  urchair ;  's  bha  h-uile  rud  a  bh'ann  'na 

aghaidh-san.  Bha  am  maor  a  chaidh  a  mharbhadh  ann 
am  meas  mòr  aig  an  t-sluagh,  ged  nach  eil  na  maoir  ann 
an  cumantas  mar  sin.  Bha  ar  coimhearsnach  fèin,  athair 
a  ghiir  òig  a  chaidh  a  mharbhadh,  companach  mo  bhràthar, 
fuasach  fada  an  aghaidh  mo  bhràthar.  Theireadh  e 
daonnan  nach  deachaidh  a  mhac-san  riamh  do  leithid  de 
dh'  àite  mur  a  biodh  e  air  èigneachadh  gu  dol  ann  le 
neach  bu  shine  na  e  fèin.  Gun  teagamh,  bha  mo 
bhràthair  dà  no  tri  bhliadhnachan  ni  bu  shine  na  chomp- 
anach.  Ach  cha  d'fhàg  ar  coimhearsnach  olc  a  rinn  mo 
bhràthair  riamh,  agus  tha  eagal  orm,  uilc  nach  d'  rinn  e 
idir,  nach  d'  àireamh  e  suas  as  ùr,  rudan  a  bha  glè 
shuarach  annta  fein,  ach  ghabh  iad  droch  dhath  aig  a' 
chùirt.  Ach  chum  mo  bhràthair  a  mach  riamh  gu  'n  robh 
e  neo-chiontach.  Fhuaradh  cnàmhan  geàrr  ann  an  tom 
faisg  air  an  àite  far  an  d'  thubhairt  e  gu  'n  do  loisg  e'n 
urchair,  sia  mìosan  an  dèigh  dhasan  a  bhi  anns  an  t-Sìorrr 
uidheachd  bhuan.  Agus  dh'innis  an  Sagairt  do  m'  mhathair 
gu  'n  robh  a  mac  neochiontach,  rud  a  bha  'na  mhòr  thoil- 
inntinn  dhith,  a  chionn  bha  'n  smuain  gu'm  faodadh  e 
bhi  'na  mhortair  a'  cur  barrachd  dragh  oirre  na  bha  'bhàs. 
Bha  mo  dhà  phiuthar  pòsda  roimhe  sud,  agus  dh'  fhalbh 
iad  fein  's  an  teaghlaichean  do  Chanada.  Bha  iad  fuasach 
deònach  gu'm  falbhadh  mise  leo,  's  bha  mi  fein  glè  thoil- 
each  sin  a  dheanamh.  Ach  cha'n  fhàgadh  mo  mhàthair 
an  dùthaich.  Bha  mo  bhràthair  a  bh'  anns  an  arm  fad 
air  falbh ;  ach  theireadh  mo  mhàthair  daonnan  'nuair  a 
bhiomaid  'ga  comhairleachadh  gu  falbh  do  Chanada,  their- 
eadh  i,  '  Cha  tèid  cha  t«?id,  thig  lain  fhathast,  ma  dh' 
fhaoidteadh  's  e  leòinte ;  's  dè  ni  e  mur  a  bi  a  mhàthair 
roimhe  ann  an  Eirinn.'     Ach  ma  rainig  lain  Eirinn,  cha 

robh  a  mhàthair  roimhe.  Agus  o  nach  falbhadh  mo 
mhàthair  cha  'n  fhàgainn  leatha  fein  i.  Dh'  fhuirich  mi 
'san  dùthaich  riamh  gus  na  chaochail  i.  Thainig  mi  'n  sin 
do  Ghrianaig ;  bha  mi  cluinntinn  gu  robh  tuarasdal  math 
aig  luchd  oibre  ann ;  agus  bha  mi  'm  beachd  gu  'n 
cuirinn  ma  seach  ann  an  ùine  bhig  na  bheireadh  do 
Chanada  mi.  Ach  ged  a  bha  'n  tuarasdal  math,  cha  robh 
an  obair  daonnan  ri  fhaotainn.  Thug  mi  bliadhnachan 
ann  gun  mhòran  a  chur  ma  seach  ;  bhrist  air  mo  shlàinte, 
's  chosd  mi  na  bh'  agam  ;  's  an  uair  a  fhuair  mi  beagan  ni 
b'  fhearr,  cha  robh  an  obair  ri  fhaotainn.  Thachair  fear 
dùthcha  dhomh  orm,  latha  air  a'  cheidhe  ;  thàinig  sinn  ann 
an  seanachas  air  chèile,  is  's  e  thuirt  e  rium,  na'm  falbhainn 
leis  do  'n  Ghaidhealtachd,  far  an  robh  e  dol  a  reic  creatha, 
's  o  'na  bha  Ghàidhlig  agam,  na  'n  giùlaininn  cliabh  air 
mo  dhruim,  gu  'n  tugadh  e  dhomh  mo  bhiadh  agus  beagan 
tuarasdal.  Ach  cha  robh  e  idir  cho  math  ri  ghealladh. 
Cha  d'  fhuair  mi  peighinn  de  thuarasdal  riamh  bhuaidhe ; 
agus  air  son  mo  bhiadh  bha  mi  'ga  fhaotainn  mar  a  bha  e 
fhèin,  o  mhuinntir  na  dùthcha. 

Cha  robh  mi  faotainn  mo  shlàinte  gtì  ro  mhath  o  chionn 
leth-bhliadhne ;  agus  o  nach  b'  urrainn  mi  na  h-eallaich  a 
ghiùlan  a  bu  mhath  leis  a  chur  air  mo  dhruim,  dh'  fhàg 
e  'n  sud  mi  gu  dol  an  taobh  a  thograinn.  'S  tha  mi 
deanamh  mo  rathaid  gu  deas  mar  is  fearr  is  urrainn  dhomh." 

'Nuair  a  dh'  ainmich  an  coigreach  ainm  a  bhràthar  a 
bh'  anns  an  arm,  stad  Dùghall  de  shnìomh  an  fhraoich, 
agus  thug  e  tacan  a'  sealltainn  air  an  duine  gu  dian ;  's  an 
sin  thòisich  e  rithisd,  ach  cha  d'  thainig  smid  as  a  cheann 
gus  an  robh  an  duine  rèidh  de  naigheachd ;  agus  an  sin 
sheall  e  air,  agus,  ars  esan — 

"An  cuireadh  e  ioghnadhortna'ninnsinn-sadoshloinn- 
eadh  dhuit  ?  " 

"  Cha  'n  fhiosrach  mi  gu'm  faca  mi  riamh  roimhe  sibh," 
ars  an  duine  bochd. 

"Tha  mi  anns  a'  bheachd  cheudna"  arsa  Dùghall. 
"  Ach  nach  e  Mac-a'-Ghobha  is  sloinneadh  dhuit  ?  ' 

"  'S  e  "  ars  an  duine,  "  Seumas  Mac-a'-Ghobha.' 

"  Cha  robh  fios  agam  dè  cheud  ainm  a  bh'  ort,"  arsa 
Dùghall,  "ach  tha  mi  meallta  am  bharail  neo  tha  thusa, 
a  dhuine  bhochd,  an  nochd  fo  sparraibh  taighe  a  thog  lain 
do  bhràthair." 

Sheall  a  h-uile  neach  a  bha  stigh  air  a  chèile,  agus  fios 
aig  a  h  uile  neach  a  bh'  anns  an  dùthaich  gur  h-e  Dùghall 
Peanseanair  fèin,  le  còmhnadh  cuid  de  na  coimhearsnaich, 
a  thog  an  tigh.  "S  e  tha  mi  ciallachadh  leis  a  sud,"  arsa 
Dùghall,  "  gur  mi  fein  a  thog  an  tigh  ;  ach  mur  bhi  gu'n 
do  thog  lain  Mac-a'-Ghobha  mise  air  oidhche  shònraichte, 
cha  togainn-sa  'n  tigh  so  no  tigh  eile  gu  bràth," 

"  Am  bheil  sibh  ag  ràdh  rium,"  ars  an  duine  bochd, 
"gu  'm  bheil  lain,  mo  bhràthair,  beò?" 

"  Ma  ta,"arsa  Dùghall,  "tha  mi  'n  dòchas  gu  'm  bheil ; 
bha  e  beò  slàn  anns  an  t-Samhradh  so  chaidh,  's  e  ann  am 
Bail'-atha-cliath  an  Eirinn.  Tha  seana  chompanachagamsa, 
aig  am  bheil  bùth  air  a'  Bhrumalà  ann  an  Glaschu,  's  tha  e 
glè  eòlach  air  do  bhràthair,  chionn  bidh  malairt  eatorra ; 
cha  'n  'eil  uair  a  chluinneas  mi  bhuaidhe  nach  faigh  mi 
naigheachd  do  bhràthar. 

"Thachair  lain  Mac-a-Ghobha  agus  mise  air  a  chèile  ann 
an  dòigh  neònach.  Ach  'n  uair  a  chuimhnicheas  mi,  cha 
robh  e  neònach  idir ;  's  ann  a  tha  e  neònach  gu'n  do 
thachair  Seumas,  a  bhràthair,  agus  mi  fein  air  a  chèile. 

Ged  a  dhianainn-sa  do  leaba  so  nochd,  a  mhic-a'-Ghobha, 
's  fhada  fo'n  chomaine  sin  mi,  do  neach  anns  am  bheil 
boinne  de  dh'  fhuil  lain  Mhic-a'  Ghobha,  no  'thainig  as 
an  aon  dùthaich  ris.  Rinn  e  fèin  mo  leaba-sa  oidhche 
àraidh  ;  ach  tha  mi  creidsinn  gu'm  bi  thu  smaointinn  gur 
i  leaba  neònach  a  bh'  ann,  bha  i  air  a  dianamh  eadar  dà 
chlosach  èich." 

"  Tha  mi  car  a'  tuigsinn,"  arsa  Mac-a'-Ghobha,  gu'n  robh 
sibhse  'san  arm,  sibh  fèin.  Ach  tha  'n  t-ainm  Mac-a' 
Ghobha  fuasach  cumanta  ann  an  Eirinn,  's  dh'  fhaoidteadh 
nach  h-e  mo  bhràthair-sa  a  thachair  oirbh  idir." 

"  Cha  'n  eil  dh  'fhaoidteadh  mu  'n  chùis,"  arsa  Dùghall. 
"  Cha  mhor  nach  d'  thubhairt  mi  cho  luath  's  a  chunnaic 
mi  t'  aodann,  'an  tìi  th'  ann  lain '  gus  na  chuimhnich  mi 
gu  'm  bheil  e  a  dhà  mheud  riut-sa  agus  mu  fliichead 
bliadhna  na's  sine  na  thu." 

"Tha  e  dìreach  uime  sin,"  arsa  Mac-a'-Ghobha,  chuala 
mi  mo  mhathair  ag  ràdh,  uair  is  uair,  gu  'n  robh  miann 
dearcaig  air  ceann  na  malaidh  cU  aige." 

"  Tha  sin  ann,"  arsa  Dùghall,  "  ach  tha  miann  eile  ann 
an  diugh,  nach  fhaca  do  mhathair,  's  tha  mi  duiUch  a 
radh  nach  eil  e  cho  bòidheach  ri  miann  na  dearcaig.  S'e 
h-ann  làrach  peilear  an  Fhrangaich  air  a'  ghruaidh  chlì 
aige,  's  leanaidh  e  ris  co  fada  's  a  leanas  an  dearcag  fein 
ged  a  rugadh  leis  i.  Bha  thu  'g  ràdh,  gu  'n  robh  thu  ann 
am  beachd  gu  'n  robh  do  bhrathair  aig  Waterloo ;  bha  e 
ann  an  sin,  agus  bha  mise  ann  cuideachd.  Tha  mi  cinnt- 
each  gu  'n  cuala  tu  mòran  mu  Waterloo.  'S  iomadh  rud  a 
chuala'  mi  a  thachair  aig  Waterloo,  ach  ma  thachair  iad 
cha  'n  fhaca  mis  iad. 

Ach  co  dhiu,  ann  an  dol  fodha  na  grèine,  air  an  latha 

ainmeil  ud — agus  gu  dearbh  's  ann  fodha  dh'  fhaodadh  i 
bhi  fad  an  latha  air  son  na  chunna  sinne  dhith — ach  'n 
uair  a  dhlùthaich  an  t-am  aice  gu  dol  fodha,  chuala  sinn 
an  ceòl  bu  bhinne  a  chuala  sinn  riamh.  Tha  fios  agam 
gur  h-e  ceòl  bu  bhinne  a  chual  mise ;  b'  e  sin  bùireanaich 
ghunnachan  moranam  Pruiscanach  a  leigathuigsinndhuinn 
gu  'n  robh  iad  na  bu  tinne  oirnn  na  shaoil  sinn.  Agus  cas 
as  a  dhèigh  sud,  thug  an  Diùc  an  t  òrdugh  do'n  d'  thug 
sinn  dùil;  b'e  sin,  mar  a  thuirt  an  Corpolar  MacFhionghain, 
dol  agus  na  Frangaich  a  thoirt  gu  casgairt  làmh. 

"  Dh'  fheuch  Ralph  gach  dòigh  a  chleachdadh  leis, 

'S  an  dian-te  sròil  a  thaisbeanadh  ; 
'S  a  dh'aindheoin  seòltachd  dh'fhairtlich  oirnn 

An  toirt  gu  casgairt  làmh." 

"  Agus  ged  a  bhiodh  an  t-òrdugh  ud  gu  'r  leigeil  ma  reir 
gu  'r  suipeir,  agus  gu  'r  leabaidh — 's  faic  thusa,  'rìgh !  's 
gu  'm  b*  fheumach  air  an  dà  chuid  sinn — ach  ged  a  bhiodh 
an  t-òrdugh  gu  'r  leigeil  ma  reir,  mar  a  thubhairt  mi,  cha 
b'  urrainn  gu  'm  biodh  e  air  gabhail  ris  le  'leithid  de 
ghàirdeachas.  Mar  gu'n  tilgteadh  an  iall  thar  amhach  nan 
gadhar  '.san  fhaghaid  ri  sliabh,  mar  thonn  an  deigh  tuinne 
air  an  tanalach ;  mar  dhaoine  air  mhisg,  no  air  bhoil,  bha 
'a  chuideachd  anns  an  robh  mi  fein  a'  cur  na  rèis  ris  na 
h-eich  ghlasa,  a  chaidh  seachad  oirnn,  le  siuthadh  naoisg, 
's  e  dol  mu  thàmh,  an  spuir  'gan  sparradh,  agus  gaoir  na 
mire-chath,  '  Albainn  gu  bràth '  a'  bàthadh  as  ar  cluasan 
nuallanaich  chanan  an  Fhrangaich,  a  bha  mu  'n  àm  ud  a' 
fannachadh.  Ach  cha  deachaidh  mise  fada,  'n  uair  a  thuit 
mi  ;  's  feumaidh  mi  aideachadh  nach  robh  fiughair  agam 

gu  'n  èirinn  gu  bràth.  Bha  mi  faireachdainn  m'  fhuil 
bhlàth  'na  caochan  a'  ruith  sìos  mo  thaobh,  as  an  lot  a  bha 
fo  chnaimh  na  guaiUe  agam,  's  cha  b'  e  sud  bu  mhò  a  thug 
de  phian  dhomh,  ach  mar  a  bha  mi  air  mo  shaltairt  fo 
chasan  dhaoine  agus  each.  Bha  mi  ri  ciùchran  bròin 
rium  fhein  ann  an  Gàidhlig,  'n  uair  a  dh'  fhairich  mi  làmh 
neach  'ga  cur  fo  chùl  mo  chinn,  agus  làmh  eile  fo  bhac 
'm  easgaid ;  's  chaidh  mo  thogail  cho  sgiobalta,  's  a  thog- 
ainn-sa  am  balachan  sin.  Agus  cha  robh  mi  aotrom  an 
latha  bh'ann  an  sud.  Dh'  fhosgail  mi  mo  shùilean  agus 
chunnaic  mi  gu  'n  robh  mi  air  mo  ghiùlan  le  giUe  mòr  òg 
dreachail,  ann  an  èideadh  uaine,  aon  de  na  Rèisimeidean 
Eireannach.  'N  uair  a  thuig  e  gu  'n  robh  mo  mhoth- 
achadh  agam,  thuirt  e  ann  an  deadh  Ghàidhlig,  'Albannaich 
bhochd.'  Leig  e  sin  air  làr  mi  eadar  dà  each  mharbh ; 
thug  e  mach  an  sgian,  agus  ghearr  e  mo  chòta  mu  choinn- 
eamh  an  leòin  ;  thug  e  stiall  aodaich  a  bh'  air  oifigeach  Fran- 
gach  a  bha  marbh  ri  ar  taobh,  leis  an  do  cheangail  e  mo  lot, 
Fhuair  e  'n  dà  chuid  fion  agus  uisge  ann  am  pòcannan 
nan  diolaidean  a  bh'  air  na  brùidean  bochda  a  bha 
marbh  air  gach  taobh  dhiom.  Chuir  e  am  fion  ri  m' 
bhilean  's  dh'  òl  mi  deur  dheth  ;  chuir  e  'n  sin  am 
botul  ri  'bheul,  leis  na  facail  so.  "  Tha  so  gu  slàinte 
Bhlucher."  Leig  e  'n  sin  am  botul  sios  làmh  rium,  's 
thuirt  e  gu  'n  robh  dòchas  aige  nach  b'  fTiada  gus 
an  tigeadh  feadhainn  da  'm  b'  fhearra  b'  aithne  seallt- 
ainn  as  mo  dheigh  ;  's  dh'  fhalbh  e. 

Ged  a  bha  buidheann  an  dràsd  's  a  rithisd  a'  dol  seachad 
orm,  cha  robh  iad  cho  lìonar,  's  a  bha  iad  'n  uair  a  thuit 
mi ;  agus  bha  closaichean  nan  each  'ga  m  dhìon  o  bhi  air 
mo  shaltairt  fo  'n  casan.     Ged  a  bha  aig  an  àm  ud,  na 

gunnachan  mòra,  ach  beag  air  stad,  bha  clach-bholg  nan 
gunnachan  caola,  cho  cruaidh,  mur  a  robh  na  bu  chruaidhe 
na  bha  e  riamh.  Ged  a  bha  na  Gearmailtich  car  màirneal- 
ach  'san  tighinn,  'n  uair  a  thainig  iad  cha  do  chaomhain 
iad  luaidhe. 

Ach  ged  a  dh'  fhaotainn  a  ràdh  gu  'n  robh,  aig  an  am 
ud,  an  cath  seachad,  aig  mo  chompanaich,  cha  robh  e 
agamsa,  agus  aig  iomadh  fear  a  bhàrr  orm,  ach  a'  tois- 
eachadh.  Ged  a  bhiodh  gach  cànain  'san  Roinn-Eòrpa 
air  mo  theangaidh  bu  dìomhain  domh  dol  a  dh'  fheuchainn 
ri  uamhas  na  h-oidhche  ud  a  chur  ann  am  briathran  beòil. 
'N  uair  a  threig  fuaim  a'  chath  an  t-achadh  air  am  bu 
chruaidh  fad  an  latha  e,  's  a  laidh  sgàil  thiamhaidh  na 
h-oidhche  air  gach  ni  mu  'n  cuairt,  dh'  èirich  osnaich 
mhuladach  a'  bhròin,  obagan  deireannach  a'  bhàis,  o 
iomadh  creutair  a  bh'  air  dhroch  càradh,  seideil  throm 
nam  brùidean  balbh,  a  bha  'fulang  cràidh  cho  math  ruinn 
fhein,  ged  nach  robh  am  faireachdainnean  a'  tighinn  ann 
am  briathran  bhuapa.  Agus  a  dhùblachadh  nan  uamhas 
thòisich  an  sin  na  daoine— no  na  diabhuil  ann  an  riochd 
dhaoine — air  an  obair  sin  a  tha  'na  tàmailte  do'n  chinn- 
eadh-daonna :  's  e  sin  a  bhi  spùinneadh  na  bha  marbh 
agus  leòinte  air  an  achadh  an  deigh  a'  chath.  Agus  truaiU- 
idh  's  mar  a  dh'  fheumadh  inntinn  neach  a  bhi  mu  'n 
rachadh  e  a  ghoid  o  'n  leointe  bhochd  no  o'n  chorp  a  bha 
marbh  air  an  làr,  saoil  an  stadadh  clann  an  athar  aig  a 
sud,  's  iad  fein  nach  stadadh.  Rachadh  an  stàiUnn  ghorm 
a  sparradh  gu  talamh  ann  's  gach  creutair  truagh,  'san  robh 
de  bheatha  no  de  neart  na  dh'  fheuchadh  ri  dad  de  na  bh' 
aige  a  chumail  bhuapa.  Thug  mi  tacan  fo  eagal  gu  'n  robh 
iad  a'  tighinn  far  an  robh  mi,  's  cha  b'e  an  t-eagal  gu  'n 

caiUinn  dad  de  na  bh'  agam  :  cha  robh  e  trom  ri  ghiùlan. 
Co  dhiù,  thàinig  faragradh  air  chor-èiginn  orra,  agus 
dh'  atharraich  iad  an  cùrsa  gu  clis,  's  cha  d'  thainig  iad 
gu  'm  chòir. 

Ann  am  marbh  na  h-oidhche  bha  tosd  na  h-uaighe  mu  'n 
cuairt  orm,  agus  mar  gu  'm  b'  ann,  a  thoirt  orm  fèin  a 
chreidsinn,  nach  robh  mi  cheana  fo  'n  fhòd,  thug  mi  làmh 
air  an  uisge  a  bha  ri  m'  thaobh,  agus  bha  mi  toirt  deur  as. 
Chunnaic  mi  duine,  is  e  tighinn  air  a  mhàgan  a  nuas  far 
an  robh  mì ;  agus  's  e  shaoil  mi  gu  'm  b'  e  h-aon  de  chlann 
mhic-mhallachd,  air  an  d'thug  mi  iomradh  cheana,  bh'  ann. 
'N  uair  a  thainig  e  na  b'  faisge  orm,  chunna  mi  gu  'n  robh 
e  ann  an  èideadh  Frangaich,  's  cha  d'  fhàg  sud  mo  bharail 
dad  ni  b'  fhearr  uime.  Bha  e  ag  ialadh  na  bu  dlùithe 
orm,  agus  an  sin  mar  gu  'm  biodh  e  air  toirt  thairis,  leig  e 
cheann  air  an  làr,  agus  thainig  osna  throm  o  chhabh,  is 
thuig  mi  gu  'n  robh  e  a'  gairm  air  ainm  a  Chruitheir. 
Their  na  Frangaich,  'Dia'  mar  a  their  sinn  anns  a' 
Ghàidhlig.  Thog  e  rithisd  a  cheann,  agus  thuirt  e  ann  an 
tri  facail  de  Bheurla,  's  tha  mi  'm  beachd  gur  he  sud  na 
bh'  aige  de  'n  chainnt  sin,  thuirt  e,"  '  O,  Shasunnaich,  uisge.' 
Thog  mi  'n  sin  am  botul  leis  an  laimh  a  bha  ma  rèir  agam  ; 
shìn  mi  'mi  rathad  e,  chionn  cha  b'  urrainn  mi  èirigh. 
Mhàgrain  e  far  an  robh  mi,  agus  cho  luath  's  a  fhuair  e  'm 
botul  'na  laimh  chuir  e  ri  bhilibh  e,  's  cha  d'  fhàg  e  deur 
air  a  mhàs.  Bha  e  ri  gu  leòir  de  sheanchas,  a'  togail  's  a' 
cromadh  a  chinn,a'  toirt  taingdhomh,tha  mi  smaointinn,ged 
nach  robh  mise  tuigsinn  smid  de  na  bha  e  'g  ràdh.  Thug  mi 
'n  sin  air  lom  am  botul  'san  robh  am  fion ;  bha  mi  air  son 
deur  a  thoirt  dhà  dheth,  ach  air  eagal,  gu  'n  deanadh  e  air 
an  fhion,  mar  a  rinn  e  air  an  uisge,  thug  mi  fhèin  làn  mo 


SGEULAICHE  NAN   CAOL.  189 

bheòil  an  toiseach  as,  mu  'n  d'  thug  mi  dhà  e ;  ach  cha 
deachaidh  e  chòir  cho  domhain  anns  an  fhìon  's  a  chaidh 
e  anns  an  uisge  ;  thug  e  deur  as,  ach  dh'  fhàg  e  deur  math 
ann,  agus  shin  e  ugam  am  botul  air  ais.  'S  minig  a  bhios 
mi  smaointinn  rium  fein  'n  uair  a  chuimhnicheas  mi  air  an 
dòigh  'san  robh  am  Frangach  agus  mi  fein  a'  cur  seachad 
na  h-oidhche  còmhla ;  na  'n  do  thachair  sinn  ni  bu  tràithe 
'san  latha,  is  sinn  "nar  airm  's  'nar  èideadh,  gu  'm  biodh 
atharrachadh  cluich  againn.  Ach  ann  an  glasadh  an  latha, 
thainig  cuideachd  eile  oirnn  ri  'n  d'  rinn  mo  chridhe  gàird- 
eachas;  b'  iad  sud  a  mhuinntir  ud  a  bha  sealltainn  as 
dèigh  na  bha  leòinte  air  an  achadh  fhuilteach  ud.  Thug 
iad  leò  mise,  's  thug  iad  leò  'm  Frangach  cuideachd ;  's 
bha  mi  toilichte,  ged  is  iomadh  fiùran  àluinn  a 
tha  nochd  a'  cnàmh  ann  an  ùir  choimhich,  a  dh' 
fhaodadh  a  bhi  beò  slàn  ann  an  tìr  a  dhùthcha,  mar 
tha  mise,  na'n  do  nochd  na  Frangaich  an  truacantas 
ceudna  do  na  daoin'  againne,  'n  uair  a  thachair  gu  'n  fhuair 
iad  an  cothrom.  Co  dhiù,  bha  crìoch  air  an  latha  ainmeil 
ud,  agus  bha  crioch  air  rud  a  b'  uamhasaiche  leamsa  na'n 
latha :  b'e  sin  an  oidhche  as  a  dhèigh.  'S  minig,  uaidhe 
sud,  a  ghuidh  mi  air  Rìgh  nan-dùl  gu  'n  tugadh  e  'na 
thròcair  dhomh,  nach  bidhinn  leth-uair  de  thiom  gu  bràth 
tuillidh,  air  àraich  nan  leon  agus  nam  marbh,  ged  a  b'e 
mo  chrannchur  gu'm  feumainn  dol  ann  an  teas  nan  tri- 
fichead  cath.  Ach  a  chum  sgeul  fhada  a  ghiorrachadh,  wc 
cha  deachaidh  lain  Mac-a'ghobha,  fada  an  deigh  mise 
fhàgail,  'n  uair  a  leònadh  e  fèin  an  toiseach,  air  aghruaidh, 
agus  a  rithisd  anns  an  taobh.  'S  cha  robh  a  chor  air  an 
oidhche  ud,  dad  ni  b'  fhearr,  mur  a  robh  e  ni  bu  mhiosa, 
na  mo  chor  fein.     Ach  co  dhiù,  thuit  e  niìich  gu  'n  do 


igo  SGEULAICHE    NAN    CAOL. 

dh'aithnich  sinn  a  chèile,  anns  an  àite'sanrobh  sinn  air  ar 
n-eiridinn,  's  anns  an  d'  thug  sinn  ioma  latha  as  a  dhèigh 
sin." 

An  uair  a  ghabh  Dìighall  Peanseanair,  agus  a  theagh- 
lach,  mu  thàmh  air  an  oidhch'  ud,  thug  Dìighall  fada  'na 
dhìisgadh,  a'  smaointinn  air  ioma  ni,  agus  gu  sònraichte 
air  cho  miorbhuileach  's  a  thig  an  roth  sin  mu  'n  cuairt,  ris 
an  abair  sinn  tuiteamas. 

Cha  robh  ach  bòrd  glè  thana,  mar  bhalla  tarrsainn, 
eadar  Dùghall  agus  an  t-Eireannach,  agus  mu  'n  do  dhùin 
am  fear  ud  a  shìiil  ann  an  suain,  ged  nach  robh  a  bhriath- 
ran  ach  ìseal,  thionndaidh  e  chridhe  ann  an  taingealach, 
ri  Athair  nan  gràs,  a  stiùir  agus  a  thug  sabhàilt'  e  gu  ionad 
blàis  agus  fasgaidh. 

"  Cha  bhriathran  a  dh'  fhàg  cleachdadh  rèidh, 
■  Mar  theirear  ann  an  eisdeachd  slòigh, 
Ach  taingealachd  an  tròcair  Dhè, 
Gach  facal,  srad  o  èiHbh  beò." 

Ged  nach  robh  ann  ach  am  bleidire  bochd,  bha  tuiUidh 
taingealach  'na  ùrnuigh  na  bh'  ìnnte  de  dh'  iarrtas,  ged  a 
bha  e  'guidhe  beannachadh  Righ  nan  Neamh  a  bhi 
chòmhnaidh  air  an  tigh  's  air  an  teaghlach  o  'n  d'  fhuair 
e  leithid  de  bhlàs  agus  de  chaoimhneas. 

Anns  a'  mhaduinn  an  la-ar-na-mhàireach,  ged  a  b'  àrd 
na  cuitheachan  sneachd,  bha  Mac-a'-ghobha  air  son  gabhail 
air  aghaidh  air  a  thuras  gu  deas ;  ach  's  beag  fios  a  bh'  aig 
an  duine  bhochd  cho  eu-comasach  's  a  bha  e  dha  sud  a 
dheanamh. 

'•  Cha  tèid,  cha  tèid,"  arsa  Dùghall.  "  Cha  'n  e  so  dath 
a  bhios  air  an  dùthaich  'n  uair  a  dh'  fhàgas  tusa  Gleann- 

alltain.  Cha  ruig  thu  leas  a  bhi  diomhaineach,  tha  coirce 
'san  t-sabhall  ri  bhualadh,  treud  ri  'm  biathadh,  's  'n  uair 
a  dh'  fhalbhas  an  sneachd,  tha  talamh  ri  leasachadh,  's  ri 
ruamhar. 

Tha  mi  fuasach  fada  'nar  comaine,"  arsa  Mac- 
a-ghobha,  "agus  ma  tha  lion  agaibh  ri  ghiollachd,  tha  rai 
glè  mhath  air  an  oibre  sin,  's  bi  mi  fuasach  toilichte  tacan 
a  thoirt  air." 

Fad  iomadh  bliadhna  as  a  dheigh  sud,  cha  robh  anart 
ri  fhaicinn,  air  feadh  na  dùthcha,  cho  smasmhor  ri  anart 
Ghlìnn-alltain,  's  bha  e  daonnan  air  a  ràdh  gur  h-e  'n 
t-Eireannach  a  dh'  ionnsaich  dhoibh  mar  a  ghiollaichdeadh 
iad  e. 

Thug  Mac-a'-ghobha  iomadh  latha  sona  ann  an  Gleann 
alltain ;  rachadh  aoidh  'us  furan  a  dheanamh  ris  anns  a 
h-uile  tigh  'sa  bhaile,  anns  an  rachadh  e  air  chèiHdh, 
chunnaic  e  uidhir  dhe  bhòcain  's  de  shìthichean  ri  neach 
a  bh'  ann  'sa  bhaile.  No  mar  a  theireadh  e  fein  :  '  Ban 
Sìth,'  agus  a'  chuid  nach  faca  e  fèin  dhiu,  chunnaic  a 
sheanair  iad  ann  an  Eirinn  o  chionn  fada. 

Bha  'm  pòr  'san  talamh,  's  a  mhòine  buainte,  's  a' 
chuthag  'na  seusdar  mu  'n  d'  fhàg  Mac-a'-ghobha  Gleann- 
alltain.  Agus  an  latha  dh'  fhalbh  e,  's  e  air  a  sgeadachadh  gu 
math  o  mhullach  gu  bhonn,  le  boineid  ghorm,  's  le  dheise 
chlò,  tharrainn  a  choslas  o  iomadh  neach  a  chunnaic  a' 
dol  seachad  e,  seann-fhacal  a  bha  cumanta  'san  àite,  'n  uair 
a  chitheadh  iad  neach  ann  an  deise  ùr,  "  Mo  chùl 
ris  an  luideig,  's  e  'n  duine  an  t-aodach." 

Greis  as  a  dhèigh  sud,  fhuair  Dùghall  Peanseanair  litir 
o  sheana  chompanach  a  bh'ann  am  Bail-'atha-cliath  an 
Eirinn,  agus  bha  i  a'  criochnachadh  car  mar  a  leanas : — 


192  SGEULAICHE    NAN    CAOL. 

"  Bidh  cuimhn'  agad,  gu  'm  b'  àbhàist  do  na  Sasunnaich 
a  bhi  fàgail  oirnn  gu  'n  robh  sin  gisreagach,  ach  's  minig 
a  rinn  an  Sasunnach  briag  mhòr  le  beagan  de  'n  fhìrinn. 
Ach  cha  'n  eil  fios  agam  nach  bi  thu  fèin  ag  ràdh  gu  'm 
bheil  mise  gisreagach,  'n  uair  a  dh'  innseas  mi  dhuit  gu'm 
robh  mi  latha  o  chionn  athghoirid,  agus  o  'na  dhìiisg  mi  'sa 
mhaduinn  gus  an  d'  thainig  am  feasgar,  gu'n  robh  smaoin- 
tinnean  mu  dhachaidh  m'  òige  a'  tighinn  ann  am  inntinn 
gun  tàmh.  'Nuair  a  bha  mi  tighinn  dhachaidh  troimh  'n 
t-sràid  feasgar,  bha  mo  phàrantan  's  mo  bhràithrean  agus 
mo  pheathraichean,  daonnan  a'  tighinn  ann  am  inntinn, 
'nuair  a  thàinig  caileag  bheag,  nighean  domh,  'na  ruith 
ann  am  chòmhail.  Cha  do  ghabh  mi  ioghnadh  as  a  sud, 
a  chionn  gur  h-àbhaist  dhith  a  dheanamh  ;  ach  cho  luath 
's  a  fhuair  i  ann  an  asdar  seanachais  dhomh,  thuirt  i, 
*  Athair,  tha  Albannach  a  stigh  a'  feitheamh  oirbh,'  Cia 
mar  tha  fios  agad  "  arsa  mise,  "  gur  h-e  Albannach  a  th' 
ann  ?  "     '  Tha,'  ars  ise,  '  tha  boineid  air.' 

"  'S  math  tha  cuimhn'  agam,  an  uair  a  dhealaich  sinn, 
gur  h-iad  na  facail  mu  dheireadh  a  thuirt  thu  rium — 'Cha 
phàigh  mi  gu  bràth  dhuit,  do  chaoimhneas  dhomh.'  Ach, 
mo  dheagh  chàraid,  's  math  a  phàigh  thu  dhòmhsa  do 
leaba  a  rinn  mi  dhuit  air  oidhche  shònraichte  eadar  dà 
chlosach  eich." 

TAMHAISG* 

CIOD  iad?  no  co  as  tha  Tamhaisg?  Tha  na  ceisdean 
so  na  's  fhasa  am  farraid  na  tha  e  am  freagairt. 
Ach  co  dhiu,  tha  na  Tamhaisg  daonnan  maille 
rinn.  Cha  'n  'eil  sluagh  fo  'n  ghrein,  air  am  bheil  iomradh 
no  eòlas  'sam  bith  againn,  nach  'eil  a'  creidsinn  agus  a' 
gèilleachdainn  ann  an  tomhas  mòr  do  'n  neo-fhaicsinn- 
each  ;  agus  ged  a  dh'  f heumar  aideachadh  gur  a  h-iomadh 
nì  a  chuir  eagal  air  iomadh  neach,  agus  a  shaoil  iad  a  bhi 
mi-nàdurra,  a  ghabhas  mìneachadh  agus  tuigsinn,  agus  'n 
uair  a  thuigear  iad,  chìtear  gu'm  bheil  iad  nàdurra  gu  leòir. 
Bidh  na  Goill  a'  tilgeadh  air  na  Gàidheil  gu  'm  bheil 
iadsan  tuiUidh  's  a  chòir  gisreagach  ;  ach  tha  na  Goill  iad 
fein  a  chearta  cho  gisreagach  ris  na  Gàidheil,  mur  a  bheil 
na  's  miosa.  C6  dhiu,  cha  chuala  mise  riamh  o  Ghàidheal, 
Hb  naigheachd  cho  fìadhaich  rì  naigheachd  a  chuala  mi  uair 
is  uair,  o  h-aon  no  dhà  de  mhuinntir  siorramachd  Dhun-fris. 
Tha  naigheachd  acasan  a  tha  'g  ràdh,  an  uair  a  shiubhail 
an  duine  fuilteach  sin,  Grierson  an  Lag  air  an  cuala  gach 
neach  do  'n  aithne  Eachdraidh  nan  Cùmhnantach  iomradh 
— an  uair  a  dh'  fhàg  an  anail  an  duine  sin,  dh'  fheumadh  e 
a  bhi  air  a  thiodhlacadh  coltach  ri  daoin'  eile ;  ach  'n  uair 
a  chuir  iad  a'  chiste-mhairbh  anns  an  robh  a  chorp,  air  a 

*Air  a  leughadh  fa  chomhair  Comunn  Gàidhlig  Ghlascho  agus 
Cèilidb  nan  Gaidheal. 

M 

charbad  a  bha  gus  a  thoirt  do'n  chladh,  cho  luath  's  a 
cheangail  iad  an  t-each  anns  a'  charbad,  thuit  a'  bhrùid 
fuar  marbh.  Dh  'fheuch  iad  each  'us  each  eile,  gus  am 
fac  iad  nach  robh  sud  a'  dol  a  dheanamh  math  'sam  bith ; 
a  chionn  bha  gach  each  a'  tuiteam  marbh  cho  luath  's  a 
rachadh  e  'n  greim  anns  a'  charbad. 

Ach  thachair  gu  'n  robh  duine  tapaidh  anns  a'  bhaile 
aig  an  àm,  aig  an  robh  dà  òigeach ;  agus  thuirt  an  duine 
so  gu'n  tugadh  esan  an  corp  do'n  chladh,  ged  a  robh  e 
cho  làn  de  na  deamhain  's  a  tha  'mhucag*  de'n  fhras. 
Chuir  e  na  h-òigich  an  greim  anns  a'  charbad,  's  dh' 
fhalbh  an  tòrradh,  ach  thainig  eun  mor  dubh  ni  bu 
mhotha  na  fitheach,  agus  shuidh  e  air  a'  chiste-mhairbh 
agus  cha  d'  fhàg  e  sud  gus  an  d'  rainig  iad  cachladh  a' 
chlaidh;  agus  an  sin  chaidh  an  t-eun  as  an  t-sealladh 
agus  thuit  an  dà  oigeach  fuar  marbh  air  an  làr.  Ach 
co  dhiu,  chaidh  aig  na  daoine  air  a'  chorp  a  chur  fo  'n 
talamh ;  agus  ged  a  tha  ccudan  bliadhna  o  'n  a  thachair 
sud,  bha  iomadh  neach  beò  anns  an  sgireachd  ud,  o 
chionn  deich  bliadhna  fichead,  a  chunnaic  spriodagan  teine 
a'  tighinn  a  mach  a  uaigh  Fir  an  Lag. . 

Ach  fhuair  mi  naigheachd  eile  o  mhuinntir  siorramachd 
lonbhar-àir  a  tha  gle  choltach  ri  cuid  de  na  naigheachdan 
a  bha  sinn  eòlach  air  a  bhi  cluinntinn  aig  seann  Ghàidheil, 
agus  a  tha  nochdadh  gu  soilleir  cho  làidir  's  a  tha  sluagh 
na  h-AIba  anns  a'  bheachd : — 

"  Ged  a  dh'  iathar  laimh  mar  laimh, 
Cha  tèid  an  t-aingidh  as  o  chiont." 

agus  gu'n  leanar  aingeachd  nan  athraichean  air  a'  chloinn. 
•Mucagan  is  sgeachagan — hips  and  haws. 

Thachair  aig  an  am  ud,  ann  an  eachdraidh  ar  dùthcha,  an 
uair  a  bha  na  Cùmhnantaich,  mar  a  theirteadh  riutha,  air 
an  ruagadh  feadh  mhonaidhean  'us  choilltean  na  dùthcha, 
thachair  gu  'n  robh  fear  dhiubh  air  latha  sònraichte  a' 
gabhail  a  rathaid  seachad  air  tigh  tuathanaich,  agus  bha  e 
air  fior  dhroch  càradh,     Cha  do  bhlais  e  biadh  fad  dà 
latha,  agus  aig  an  am  'san  robh  e  tighinn  faisg  air  tigh  an 
tuathanaich,  bha  e  fo  amharas  gu  'n  robh  na  trupairean  as 
a  dheigh.     Ach  chaidh  e  stigh  do  thigh  an  tuathanaich 
agus  dh'iarr  e  biadh.     Cha  tugadh  an  tuathanach  sud  dha. 
Dh'  iarr  e  deoch  bhainne.     Cha  tugteadh  sud  dha  ni  bu 
mhò.     Dh'iarr  e  deoch  an  uisge  ;  's  chaidh  sud  a  dhiùltadh 
dha  cuideachd,     Ghabh  an  Cumhnantach  bochd  a  mach 
gu  fann  acrach  mar  a  bha  e,  's  dh'  fhalbh  e  air  a  thuras 
'na  leum.     Bha  e  air  a  ràdh  gu'm  b'e  'n  t-eagal,  's  nach 
b'e  an  .spiochd  a  b'  aobhar  gu  'n  do  dhiùlt  an  tuathan- 
ach   df  'n  allabanach   bhochd   an   rud   a  dh'  iarr  e;  a 
chionr^  bha  e  a  reir  an  lagha  aig  an  am  cho  dona  do 
neach  cupa  de  dh'  uisge  fuar  a  thoirt  do  h-aon  de  na 
Cumhnantaich  's  a  bhiodh  e  dha  a  bhi  'na  Chumhnantach 
e  fein.    Ach  biodh  sin  mar  a  thogras  e,  o  'n  latha  ud  air  na 
dhiult  e  iarrtas  an  allabanaich  thruaigh,  gus  an  latha  air 
an  d'  fhàg  e  'n  saoghal,  dh'  fhairtlich  air  an  tuathanach  a 
phathadh  fein  a  chasg ;  agus  a  bharrachd  air  a  sin,  lean 
am  pathadh  nach  gabhadh  casg  'na  shHochd  'na  dheigh  ; 
's  tha  iad  aithnichte  do  shluagh  na  dùthcha  gus  an  latha  'n 
diugh.     Bha   mi   eòlach  air   neach   fad   mòran  bhliadh- 
nachan,  agus  chuala  mi  e  'g  ìnnseadh,  uair  is  uair,  gu  'n 
robh  e  fein  ag  obair  air  spealadh  feòir  aon  bhUadhna 
còmhla  ri  h-aon  de  na  daoine  so — sliochd  an  tuathanaich 
— agus  gu  'n  robh  am  pathadh  nach  gabhadh  casg  air  an 

neach  ud  ann  an  tomhas  trom.  Bha  soigheach  uisge  aige 
air  gach  ceann  de  'n  stadh.  Cha  b'  urrainn  e  an  dà  stadh 
a  thoirt  a  mach  gun  deoch  a  ghabhail. 

Ach  am  measg  nan  tamhasg  uile — 's  tha  atharrachadh 
am  measg  nan  tamhasg  mar  a  tha  ann  am  measg  chreu- 
tairean  feòlmhor — 's  e  spiorad  an  duine  bheò  tamhasg  is 
miosa ;  a  chionn,  ged  a  chi  thu  spiorad  a'  mhairbh,  cha  'n 
'eil  ann  ach  sgàil  nach  dian  coire  'sam  bith  ort ;  ach 
air  an  laimh  eile,  na'n  tachradh  spiorad  a'  bheò  ort,  dh' 
fhaodadh  e  do  dhroch  ghiollachd  a  thoirt  dhuit.  Chuala 
mi  iomadh  uair  mnathan  a'  bacadh  agus  a'  trod  ri  cloinn 
a  chionn  a'  chlann  a  bhi  a'  guidhe  iad  fein  a  bhi  ann  an 
àiteiginn  eile  seach  an  t-àite  anns  an  robh  iad.  'S  e  sin, 
na'n  abradh  balach  ann  an  èisdeachd  a  mhàthar — gu 
sònraichte  anns  an  oidhche — "  B'  fheàrr  leam  gu  'n  robh 
mi  anns  an  àit'  ud  no  anns  an  àit  ud  eile,"  theireadh  a 
mhathair — "  Bi  sàmhach,  a  shlaoidire,  c'ar  son  a  bhios  tu 
'g  ràdh  leithid  sin ;  dh'  fhaoidteadh  gu  'm  faic  iad  do 
thamhasg  anns  an  àite  sin  anns  am  bheil  thu  guidhe  a 
bhi."  Ach  ma  's  fior  na  sgèil,  chaidh  daoine  fhaicinn  ann 
an  àiteannan  anns  nach  robh  iad  'gan  guidhe  fein  a  bhi 
idir.  Cha  b'urrainn  iad  sud  a  dheanamh  a  chionn  cha  b' 
aithne  dhoibh  aig  an  am  na  h-àiteannan  anns  am  facas 
an  tamhaisg. 

Chaidh  duine  mòr  briagha  bhàrr  tir-mòir,  do  h-aon  de 
na  h-eileanan  an  lar ;  agus  gabh  e  fearann  ann  an  sin  ; 
chunnaic  gille  agus  nighean  òg  an  duine  sin  a'  dol  mu  'n 
cuairt  an  àite,  bliadhnachan  mu  'n  do  chuir  e  riamh  a 
chas  air  an  eilean.  Cha  b'  ann  aig  an  aon  am,  no  anns 
an  aon  àite  a  chunnaic  an  nighean  agus  an  giUe  an  duine  ; 
ach  thogadh  a  h-aon  'sam  bith  de  'n  dithis  a  làmh  ann  an 

cùirt  an  t-siorram,  agus  bheireadh  iad  am  mionnan  gu  'm 
faca  iad  e ;  agus  cha  bu  duine  e  a  ghabhteadh  ann  an  àite 
duine  eile,  a  chionn  's  ann  annamh  a  bha  leithid.  Bha  e 
'na  choltas,  sònraichte  briagha ;  na'n  tachradh  e  air  an 
t-sràid  ort,  cha  b'urrainn  thu  gun  sealltainn  as  a  dheigh  'n 
uair  a  rachadh  e  seachad.  Bha  an  nighean  'na  banaraich 
aig  a  h-aon  de  dhaoine  mòra  an  eilein  aig  an  àm  ;  agus 
bha  i  tighinn  a  mach  a  tigh  a'  bhainne  air  feasgair  Samh- 
raidh  ann  an  dol  fodha  na  grèine,  's  chunnaic  i  'n  duine 
so  a'  spaidsearachd  air  beulaibh  an  taighe,  agus  chaidh  e 
stigh  air  an  dorus  mhòr.  Cha  do  chuir  sud  eagal  no 
ioghnadh  'sam  bith  oirre,  a  chionn  dh'  fhaodadh  coigreach 
a  bhi  air  tighinn  dh'ionnsaidh  an  taighe  's  a  bhi  air  aoidh- 
eachd  aig  a  maighstir,  's  gun  fios  a  bhi  aice-sa  air,  ach  'n 
uair  a  chaidh  i  stigh  's  a  dh'  fheòirich  i  de  a  co-sheirbh- 
eisich,  dè  'n  duine  mòr  briagha  a  bha  stigh,  chaidh 
innseadh  dhi  nach  robh  coigreach  idir  a  stigh  no  neach 
ach  muinntir  an  taighe. 

'S  ann  anns  an  fheasgar  a  chunnaic  an  giU'  e  cuideachd 
aig  fang  nan  caorach.  Bha  'n  gille  tighinn  dhachaidh  as 
a'  mhonadh  ;  agus  'n  uair  bha  e  dlùthchadh  ris  an  fhang, 
choinnich  e  duine  nach  d'  aithnich  e,  'na  sheasamh  air 
taobh  a  mach  balla  an  fhaing  ;  agus  direach  'n  uair  a  bha 
e  gu  bhi  aige,  ann  am  prioba  na  sùl  chaidh  an  duine  as 
an  t-sealladh.  'S  e  'n  dòigh  anns  an  robh  e  'na  sheasamh  : 
bha  a  dha  laimh  air  mullach  a'  bhalla,  agus  e  mar  gu'm 
bitheadh  e  sealltainn  a  stigh  anns  an  fhang  mar  gu  'm 
biodh  e  a'  gabhail  beachd  air  treud  a  bhiodh  anns  an 

fhang ;  ach  cha  robh  creutair  beò  'san  fhang  aig  an  àm. 

Cha  do  gabh  an  giUe  eagal  'sam  bith  roimh  'n  duine,  mòr 

's  mar  a  bha  e,  fad  's  a  dh'  fhuirich  e  'na  shealladh ;  ach 


igS  SGEULAICHE    NAN    CAOL. 

an  uair  a  dh'  fhàg  e  'shealladh  cho  luath  agus  cho  mìorbh- 
uileach,  ghabh  an  giUe  'n  t-eagal  an  sin ;  's  thug  e  chasan 
as  cho  luath  's  a  bha  'na  chomas.  Ach  thuirt  e  fein,  agus 
an  nighean  cuideachd,  cho  luath  's  a  chunnaic  iad  an 
duine  anns  a'  chollainn,  gu  'm  b'e  sud  an  duine,  agus  bha 
an  nighean  deich  no  dusan  bliadhna  'na  banaraich  aige, 
agus  's  iomadh  uair  anns  an  ùine  sin  a  chunnaic  i  e  a' 
spaidsireachd  air  beul  an  tigh  mhòir  anns  a'  cheart  dòigh 
anns  am  faca  i  e  mu  'n  robh  e  riamh  'san  dùthaich. 

Ann  an  àite  eile,  chaidh  boirionnach  a  mach  as  a  tigh 
fein  agus  chunnaic  i  boirionnach  eile  a  dh'  aithnich  i  a' 
dol  a  stigh  do  thigh  a  h-aon  de  na  coimhearsnaich.  Bha 
am  boirionnach  a  chaidh  a  stigh  do  'n  tigh,  a'  fuireach 
mìltean  o'n  bhaile  ud,  agus  leis  gu'n  robh  an  t-anamoch 
ann  smaointich  an  tè  a  chunnaic  a'  dol  a  stigh  i,  nach 
fàgadh  i  'm  baile  air  an  oidhch'  ud.  Ach  chuir  e  beagan 
neònachais  oirre  gur  h-e  sud  tigh  anns  am  fanadh  i,  a 
chionn  bha  dlùth  charaid  aice  anns  a'  bhaile,  agus  a  thigh 
gun  a  bhi  fada  as.  Ach  co  dhiu,  a  dh  'fheuch  an  robh 
sgeul  ùr  aig  a'  bhan-choigrich,  chaidh  am  boirionnach  a 
chunnaic  a'  dol  a  stigh  i,  a  stigh  as  a  deigh,  ach  an  tè  a 
shaoil  i  a  bhi  stigh,  cha  robh  i  a  stigh  roimhpe  agus  bha 
e  dearbhte  gu  leòir  nach  robh  i  anns  a'  bhaile  ud  air  a' 
bhliadhn'  ud.  Ach,  co  dhiu,  b'e  sud  an  tigh  anns  na  chuir 
i  seachad  a'  chuid  mu  dheireadh  de  a  saoghal.  Thug  i 
cho  math  ri  deich  no  dusan  bliadhn'  ann,  agus  's  ann  ann 
a  shiubhail  i,  ged  bu  bheag  dCiil  a  bh'  aice  fein  no  aig 
neach  eile  air  an  f  heasgar  air  am  facas  a  tamhasg  a'  dol  a 
stigh  ann,  gu  'm  biodh  i  gu  bràth  a'  comhnuidh  ann. 

A  nis,  cha  robh  dad  sònraichte  ann  am  beatha  a'  bhoir- 
ionnaich  ud,   no  ann  am  beatha  an  duine  mhòir  a  dh' 

ainmich  mi  cheana,  a  shaoileadh  neach  a  bhi  'na  aobhar 
air  gu  'm  faicteadh  an  tamhasg-san  seach  tamhasg  neach 
eile  anns  an  sgìreachd.  Cha  robh  iad  dad  ni  b'  f  heàrr  no 
ni  bu  mhiosa  na  'n  coimhearsnaich ;  agus  an  fheadhainn 
a  chunnaic  na  tamhaisg  aca,  cha  chuala  mi  gu  'm  fac  iad 
ni  riamh  roimhe  no  'na  dheigh  a  chuir  aona  chuid  ioghnadh 
no  eagal  orra. 

Bha  dcà  ghille  òg,  no  cò  dhiù,  gille  òg  agus  seann 
fhleasgach,  còmhla  air  mhuinntireas  aig  tuathanach. 
Bha  iad  a'  cadal  còmhla  air  lobhta  an  stàbuill.  Thainig 
e  ann  an  ceann  an  t-seann  fhleasgaich,  air  oidhche  shòn- 
raichte  gu  'm  falbhadh  e  dh'  iarraidh  mnatha.  Feumaidh 
gu'n  d'thainig  an  ni  'na  inntinn  car  a  chlisgeadh ;  a  chionn 
thuirt  cuid  dhiù-san  d'am  b'  aithne  gu  math  e,  gu'n  d' 
thainig  i  air  mar  a  thig  a'  ghlais-sheile*  air  neach  d'  am 
bi  an  galar  sin  buailteach.  Cha  robh  am  boirionnach  a 
bha  e  dol  a  dh'  iarraidh  fad  as ;  ach  o  na  bha  e  'm  beachd 
gu  'm  biodh  an  rèiteach  ann  air  an  oidhche  ud  fein,  bha 
an  ni  sin  a  dh'  fheumas  a  bhi  mu  'n  cuairt  air  gnothach 
cudtromach  de  'n  t-seòrsa  ud,  fada  bhuaithe :  's  e  sin  an 
t-uisge-beatha.  Cha  robh  deur  ri  fhaotainn  ni  b'  fhaisge 
air  na  ceithir  mile  a  dh'  asdar.  "Am.  falbh  thusa,  a 
Dhòmhnuill,"  ars  an  seann-fhleasgach  ri  chompanach, 
"  agu.s  am  faigh  thu  'n  t-uisge  beatha  ?  "  Cha  bu  ruith 
ach  leum  sud  le  DòmhnuU,  's  a  mach  a  ghabh  e ;  agus 
ged  a  bha  'n  tasdar  fada,  cha  robh  Dòmhnull  fada  'ga  chur 
seachad  :  agus  ged  a  choisich  e  eadar  falbh  'us  tighinn 
cho  math  ri  ochd  mìle,  cha  b'  fhada  gus  an  do  nochd  e 
e  fein  air  ais,  air  lobhta  'n  stabuill ;  ach  cho  luath  's  a 

•The  water  brash. 

chunnaic  a  chompanach  e,  's  ann  a  ghabh  e  eagal.  Bha 
Dòmhnull  mar  gu  'm  biodh  e  dol  anns  an  anart ;  's  thilg 
e  e  fein  air  uachdar  na  leapa,  's  cha  robh  smid  a  sios  no  a 
nios  ann  car  ghreis ;  ach,  co  dhiu,  cho  luath  's  a  f  huair  e 
comas  a  theanga,  so  an  naigheachd  a  bh'  aige  ri  ìnnseadh 
do  'n  fhear  eile : — "  An  uair  a  bha  mi  a'  dìreadh  ris  a' 
bhruthach  a  nuas  os  cionn  an  uiUt,  dh'  fhairich  mi  mi  fein 
air  mo  ghlacadh  mu  'n  teis-meadhoin,  mar  gu  'm  bithinn 
air  mo  ghlacadh  le  neach  a  bhiodh  a'  dol  a  chur  car-a- 
gleachd  leam ;  an  sin  chaidh  mo  thogail  o'n  làr  agus  mo 
dhruim  a  thilgeadh  ris  an  talamh  mu'n  gann  a  bha  fios 
agam  dè  bha  mi  deanamh.  Bha  mi  air  mo  bhonnaibh 
ann  am  priobadh;  ach  mu'n  gann  a  bha,  chaidh  an  tomhas 
ceudna  a  dheanamh  a  rithist  orm,  agus  sin  trì  uairean  an 
dèigh  a  cheile ;  ach  an  treas  uair  cho  luath  's  a  f  huair 
mi  air  mo  bhonnaibh,  theich  mi  cho  luath  's  a  b' 
urrainn  mi.  Cha'n  f  haca  's  cha  chuala  mi  sìon  saogh- 
alta."  An  uair  a  thainig  Dòmhnull  gus  na  briathran 
mu  dheireadh  de  a  naigheachd,  chuir  a  chompanach 
a  làmh  air  gualainn  DhòmhnuiU,  agus  ars'  esan — "An 
do  bhrisd  thu  na  botuil,  a  Dhòmhnuill  ? "  Ach  cha 
do  bhrist  DòmhnuU  na  botuil ;  bha  iadsan  gu  làn, 
slàn,  fallain ;  agus  chaidh  an  còrdadh  a  dheanamh  an 
oidhch'  ud  fèin,  agus  a'  bhanais  ann  an  ùine  iomchaidh 
as  a  dheigh  sin ;  's  cha  robh  dad  ann  am  beatha  na  càraid, 
ach  mar  a  bha  ann  an  cumanta  ann  am  beatha  a  leithid 
eile  air  feadh  na  dùthcha.  Ach  mar  a  thachair  do'n 
fheadhainn  a  chunnaic  tamhasg  a'  bhoirionnaich,  agus  an 
duine  mhòir  air  an  d'  thug  mi  iomradh  cheana,  cha  'n 
fhaca  's  cha  d'  f  hairich  DòmhnuU  ni  riamh  roimhe  sud 
no  'na  dhèigh  a  chuir  eagal  no  ioghnadh  air,  agus  nach 

gabhadh  tuigsinn  leis.  Faodaidh  cuid  a  bhi  smaointinn 
o  na  bha  DòmhnuU  'san  tigh-òsd,  gu'n  d'  òl  e  tuille  's  a 
chòir  agus  gu'n  robh  an  spiorad  a  bha  'n  taobh  a  stigh 
dheth  a'  toirt  air  a  chreidsinn  gu'n  robh  spiorad  eile  air 
an  taobh  a  mach  dheth ;  ach  cha  b'  ann  mar  sin  idir  a 
bha  chùis,  cha  d'  òl  DòmhnuU  diar  air  an  oidhch'  ud  gus 
an  d'thug  a  chompanach  dhà  e  an  deigh  dha  tilleadh. 
Ach  bha  cuid  ag  ràdh  aig  an  am,  gur  h-e  thachair  air 
Dòmhnull  spiorad  an  duine  bheò,  agus  bheireadh  iad  am 
barail — car  faiciUeach,  gun  teagamh — cò  'n  duine  beò  d' 
am  buineadh  an  spiorad  a  bh'ann  ;  agus  gur  h-e  'n  t-aobhar 
a  bh'  aige  airson  a  leithid  sud  de  ghioUachd  a  thoirt  do 
Dhòmhnull  gu'n  robh  sùil  aige  fein  anns  a'  bhoirionnach. 
Ach  faodar  a'  cheisd  f  harraid :  c'ar  son  a  chuir  an  duine 
so  a  spiorad  a  mach  a  ghiollachd  DhòmhnuiU,  aig  nach 
robh  dèigh  no  sùil  anns  a'  bhoirionnach,  c  'ar  son  nach 
deach  e  agus  nach  d'  thug  e  ghiollachd  do'n  fhear  a  bh'air 
lobhta  'n  stàbuiU. 

A  nis,  air  eagal  's  gu  'm  faod  a  h  aon  agaibh  a  bhi  mach 
anamoch,  agus  gu  'n  tachair  spiorad  an  duine  bheò  oirbh, 
innsidh  mi  dhuibh  mar  is  còir  dhuibh  sibh  fein  a  ghnàth- 
chadh  aig  a  leithid  sin  de  dh'  àm  cunnartach.  Ma  bhios 
an  caraid  dileas  sin  do  'n  duine,  'nar  cuideachd,  an  cù, 
feumaidh  sibh  an  aire  a  thoirt  nach  gairm  sibh  e  air  ainm, 
a  chionn  ma  gheibh  an  spiorad  ainm  a'  choin,  gheibh  e  'n 
cù  air  a  thaobh  fein  agus  'nar  n-amhach-sa,  's  cha  bhi  ar 
tiarnadh  ach  caol,  ma  geibh  sibh  idir  beò  as  an  greim. 
Ach  a  chum  's  nach  faigh  an  spiorad  ùghdarras  thairis  air 
a'  chù,  bheir  sibh  fuil  a  cluas  chlì  a'  choin,  agus  tha  e  air 
a  ràdh  le  cinnt  ma  ni  sibh  so  air  a'  chù,  gu  'n  rachadh  e 
ann  am  bad  Mhic-mallachd  fein,  gun  ghuth  air  spiorad 

duine.  Ach  na'n  èireadh  e  mach  gur  ann  a  bha  'nur 
cuideachd  galla,  's  nach  b'e  cù,  feumaidh  sibh  buntainn 
rithise  air  atharrachadh  dòigh.  Cha  'n  fhaod  sibh  a  gairm 
air  a  h-ainm,  ni  's  mò  na  dh'  fhaodas  sibh  an  cù  a  ghairm  ; 
ach  an  àite  fuil  a  thoirt  aisde-se,  's  ann  a  chuireas  sibh 
coingheall  oirre  :  's  e  sin,  cuiridh  sibh  dhibh  gartan  na 
coise  cli  agus  ceanglaidh  sibh  mu  amhaich  na  galla  e. 
Cha  'n  'eil  fhios  agam  na  'n  eireadh  dhuibh  tuiteam  'na 
leithid  so  de  chunnart,  nach  faigheadh  sibh  a  mach  'nuair 
a  bhiodh  e  tuiUidh  's  anamoch,  nach  robh  gartain  idir 
oirbh.  Nimheil  dannara  's  mar  a  thèid  an  cù  an  sàs  'n 
uair  a  theid  fuil  a  thoirt  as,  cha  'n  'eil  e  ach  faoin  ann  an 
coimeas  ris  a'  ghalla,  'n  uair  a  gheibh  i  gartan  na  coise  clì 
mu  h-amhaich  'na  choingheall.  Chuala  mi  fear  ag  ràdh 
aon  uair — ach  's  iomadh  facal  mòr  a  thuirt  a'  cheart  fhear 
riamh — gu  'm  fac  e  fein,  "  le  dhà  shuil,"  i  dol  an  sàs  anns 
an  dòigh  so ;  agus  a'  mhuing  air  cùl  a  h-amhach  'na 
sheasamh,  's  a  h-uile  ròine  deth  cho  garbh  ri  friqdhain  an 
tuirc.  Cha  'n  'eil  fhios  agam,  an  e  'n  aon  ni  a  tha  'm 
facal  "  coingheall "  a'  ciallachadh,  'n  uair  a  tha  e  air  uis- 
neachadh  anns  an  t-seadh  so,  ris  an  f hacal  "  coingheall," 
comhstath.  Cha  tachradh  seann  daoine  oirbh,  mu  chlad- 
aichean  tuath  Earraghaidheil,  a  chionn  deich  bliadhna 
fichead,  a  theireadh,  "  tha  coilear  mu  amhaich  a'  choin,"  's 
e  theireadh  iad  "tha  'coingheall'  mu  amhaich  a'  choin." 
B'  aithne  dhomh  duine  còir  aon  uair  de  m'  shaoghal,  agus 
cha  do  chuir  e  coilear  riamh  air.  Thuirt  a  bhean  ris  aon 
latha  's  e  falbh  a  dh  'ionnsaidh  na  fèille — "  A  DhùghaiU, 
c  'ar  son  nach  cuir  thusa  coilear  mu  d'  mhuineal,  coltach 
ri  daoine  eile,  's  tu  dol  thun  na  fèiUe  ? "  "  Coilear  no 
coingheall,"  arsa  Dughall,  *'  cha  deach,  's  cha  tèid  mu  m' 

mhuineal-sa.  Cha  bhi  coingheall  ach  air  coin  nan  daoin' 
uaisle." 
A  nis,  ann  am  measg  nan  nithean  sin  a  bhitear  a'  faicinn 
's  a'  cluinntinn,  agus  nach  gabh  tuigsinn  do  'n  feadhainn  a 
chi  iad,  agus  nach  gabh  creidsinn  do  'n  fheadhainn  nach 
faic  iad,  's  iad  sin  solus,  no  sanas-mairbh — 's  e  sin  ri  ràdh 
gu  'm  faicear  no  gu  'n  cluinnear  air  uairean  ni  eiginn  a 
tha  na  shanas  roimh  bhàs  neach.  Bha  triùir  no  ceathrar 
fhear,  oidhch'  air  tràigh  's  iad  a'  sgriobadh  le  lìon  coise. 
Bha  11  oidhche  fiathail,  gun  a  bhi  fuasach  dorcha ;  agus 
chual  iad  bàta  ag  iomram  agus  a'  tighinn  an  rathad  a  bha 
iad.  Bha  buillean  nan  ràmh  ri'n  cluinntinn  gu  soilleir, 
agus  chaidh  am  bàta,  co  dhiù  mar  a  shaoil  iadsan,  gu  tir 
aig  carraig  nach  robh  fad  uapa,  's  bha  iad  a'  cluinn- 
tinn  coiseachd  dhaoine  air  a'  charraig,  agus  fuaim,  mar 
gu  'm  biodh  maidean  'gan  tilgeadh  as  a'  bhàta  air  tìr  air 
a'  charraig ;  ach  ged  a  bha  iad  ag  cluinntinn  a  h-uile  dad 
dheth  sin,  cha  robh  iad  a'  faicinn  dad,  rud  a  bha  cur 
ioghnadh  gu  leòir  orra,  a  chionn  cha  robh  an  oidhche  cho 
dorcha,  no  a'  charraig  cho  fada  bhuapa  's  nach  bu  chòir 
dhoibh  gu  'm  faiceadh  iad  cruth  agus  gluasad  nan  daoine. 
Co  dhiù,  dh'  fhàg  iad  an  lìon  air  an  tràigh,  agus  choisich 
iad  uile  a  nùnn  dh'ionnsaidh  na  carraige ;  's  an  uair  a 
rainig  iad  sud,  cha  robh  duine  no  bàta  no  maide  air  a' 
charraig.  Ach  seachdain  no  dha  as  a  dhèigh  sud,  shiubh- 
ail  a  h-aon  de  sheann  mhuinntirich  na  sgireachd,  a  bha 
chòmhnuidh  iomadh  bliadhna  ann  an  sgìreachd  eile,  agus 
o'n  a  b'e  a  mhiann  fein  gu'n  luidheadh  a  chorp  còmhla  ri 
cnàmhan  a  shinnsearachd,  thug  iad  a  chorp  ann  am  bàta 
air  astar  fada,  agus  's  ann  air  a'  charraig  air  an  cuala  na 
daoine   an   fhuaim  a   chuir   an   t-ioghnadh   orra,   air  an 

oidhche  a  dh'  ainmich  mi,  a  thugadh  an  corp  air  tir  ; 
agus  bha  h-uile  h-aon  de  'n  fheadhainn  a  bh'  air  an 
tràigh  leis  an  lion-sgriobaidh,  air  a'  charraig  am  measg 
muinntir  eile,  agus  fuaim  nan  ràmh  'n  uair  a  bha  'm  bàta 
a'  tighinn  gu  cladach  a'  toirt  ann  an  cuimhne  gach  aon 
aca,  an  fhuaim  a  chual  iad  an  oidhche  bha  iad  air  an 
traigh. 

Bha  uair  eile,  coignear  no  siathnar  fhear  anns  a'  cheàrd- 
aich,  air  chèilidh  còmhla  ris  a'  ghobhainn  ;  dh'  fhuirich 
iad  a'  seanachas  gus  an  robh  e  anamoch  'san  oidhche, 
agus  anuair  a  dh'  fhosgail  a  h  aon  dhiu  dorus  na  ceàrdaich, 
's  e  air  son  falbh  dhachaidh,  thionndaidh  e  thar  a'  ghuaille 
ris  an  fheadhainn  a  dh'  fhàg  e  'na  dhèigh,  agus  thuirt  e 
gu  robh  solus  a  nuas  an  rathad.  Thainig  a  h-uile  h-aon  a 
bha  'sa  cheàrdaich  a  mach  agus  thoisich  iad  air  sealltainn 
an  rathad  a  bha  'n  solus,  agus  a'  cur  na  ceisd  ri  cach  a 
cheile — "  Saoil  co  bhios  a  nuas  an  rathad  mu  n'  àm  so  dh' 
oidhche?"  "  Dh'  fhaoidteadh  gur  e  th'  ann  tamhasg,"'  arsa 
fear  eile.  "Cha  'n  e  mo  thamhasg-sa  th'  ann,  co  dhiu," 
ars  an  gobhainn.  Ach  feadh  's  a  bha  na  fir  ri  feala  dhà 
anns  an  dòigh  so,  bha  'n  solus  a'  casadh  orra ;  agus  direach 
an  uair  a  bha  e  cho  faisg  orra  's  gu  'm  bu  chòir  dhoibh  gu 
'm  faiceadh  iad  an  neach  a  bha  'ga  ghiùlan,  ann  am 
priobadh  na  sl,  chaidh  e  as  an  t-sealladh,  's  ged  a  dh' 
iarr  iad  shios  'us  shuas,  cha  robh  neach  ri  fhaicinn,  agus 
mu  na  dhealaich  na  fir  air  an  oidhch'  ud,  cha  robh  iad 
idir  cho  abhachdach  'nan  cainnt  's  a  bha  iad  'n  uair  a 
chunnaic  iad  an  solus  an  toiseach.  Dh'  ainmich  mi  cheana, 
gu  'n  d'  thuirt  an  gobhainn  ann  am  fealadhà  nach  b'e  a 
thamhasg-san  a  bh'  ann,  co  dhiu.  Cha  robh  anns  a' 
ghobhainn  ach  gille  òg  ann  an  treun  a  neart,  agus  a  bharr- 

achd  air  a  sud,  dh'  fhaoidteadh  gu  'n  do  bhuail  e  'na  inntinn 
na'm  b'e  's  gu  'n  tigeadh  am  bàs  air,  nach  b'e  sud  rathad 
a  rachadh  a  chorp  a  ghiùlan  ;  ach  biodh  sin  mar  a  thogras 
e,  chaidh  fios  air  a'  ghobhainn  latha  no  dhà  às  a  dhèigh 
sud,  'ga  iarraidh  do  thigh,  no,  co  dhiu,  do  shabhuU  tuath- 
anaich  a  bha  mìle  no  dha  bhuaidh,  a  dheanamh  rud-eiginn 
mu  'n  cuairt  air  each.  Bhuail  an  t-each  breab  air,  agus 
bha  e  marbh  ann  an  leth-uair  a  dh'  uine ;  agus  chaidh  a 
chorp  a  ghiùlan  dhachaich  air  a'  cheart  rathad  air  am  faca 
e  fèin  agus  càch  an  solus. 

Dh'  fhaodainn  leanachd  air,  anns  an  dòigh  so,  mòran  ni 
b'  fhaide,  ach  cha  cheadaich  ùine  dhomh  sin  a  dheanamh  ; 
ach  o'n  a  dh'  ainmich  mi  ni  no  dhà  a  dh'  fhairich  agus  a 
chuala  cuid  nach  gabhadh  tuigsinn,  faodaidh  mi  ni  no  dhà 
ainmeachadh  a  chunnaic  cuid,  agus  a  chuir  fiamh  orra, 
ged  a  bha  an  ni  e  fein  nàdurra  gu  leòir. 

Leum  boirionnach  a  mach  as  a  tigh  fein,  air  maduinn 
shònraichte,  agus  ghlaodh  i  ri  a  fear,  's  e  gu  àrd  air  muU- 
ach  mulain  anns  an  iolainn,  "Thig  a  stigh  'Eòghain,  gu 
luath,  luath ;  thilg  a'  phoit  a  bh'  air  an  t-slabhraidh  am 
brod,  's  tha  'n  Donas  a'  dannsadh  ann  an  toll  na  luatha." 
"  A'  bheil  gu  dearbh,"  arsa  Eòghan  "  dè  'n  dath  a  th'  air." 
"  Tha  dath  na  luatha,"  ars  a'  bhean.  "'S  e  sin  fein  an  dath 
is  còir  a  bhi  air,"  arsa  Eòghan,  "ach  leig  thusa  leis  gus 
am  bi  e  sgith  dannsadh,  agus  bi  e  ni  's  fhasa  dhòmhsa 
dol  'na  bhad."  Ann  am  beagan  uine  thàinig  Eoghan 
bhàrr  a'  mhulain,  agus  chaidh  e  stigh ;  thog  e  leis  an  rud 
a  bh'  ann  an  toll  na  luatha  agus  nigh  e  anns  an  uisge  e, 
agus  chunnaic  e  gur  h-ann  a  bh'  aige  cnapach  math  de 
bhreac ;  agus  dh'  ith  Eoghan  gu  'bhraiceas  e ;  ach  cha 
bheanadh  a  bhean  dha ;  thuirt  i  gu  'n  do  chuir  e  leithid 

de  dh'  eagal  oirre  's  nach  b'  urrainn  i  'n  t-iasg  a  chur  a 
chòir  a  beòil.  Tha  e  furasda  gu  leòir  a  thuigsinn  cia 
mar  a  thachair  so.  Chaidh  am  boirionnach  do'n 
allt  leis  a'  chuinneig  agus  chaidh  an  t-iasg  anns  a' 
chuinneig  gu'n  fhios  dith,  agus  gun  fhios  dà  fèin 
cuideachd  tha  mi  cinnteach ;  an  àm  a  bhi  lìonadh  na 
poite  as  a'  chuinneig,  chaidh  am  breac  anns  a'  phoit ; 
chaidh  a'  phoit  a  chur  air  an  teine,  agus  shuidh  a'  bhean 
aig  taobh  an*teine  a'  figheadh  stocaidh.  Ach  'n  uair  a 
thòisich  an  t-uisge  air  fàs  tuiUidh  's  teth  air  son  a'  bhric, 
gheàrr  e  cruinn-leum  a  mach  as  a'  phoit,  a'  tilgeadh  a' 
bhrod  roimhe,  agus  chuir  e  car  no  dhà  dheth  fein  ann  an 
toU  na  luatha  mu  'n  d'  fhuair  a'  bhean  a'  cheud  sealladh 
dheth. 

Thachair  so  anns  a'  Ghàidhealdachd ;  ach  los  a  leigeil 
fhaicinn  gu  'n  gabh  na  GoiU  eagal  a  chur  orra  le  ni  glè 
fhaoin,  cho  math  ris  na  Gàidheil,  innsidh  nii  dhuibh 
naigheachd  mu  rud  a  thachair  air  cladach  na  "Sohvay," 
ann  an  ceann  a  deas  na  h-Alba. 

Tha  uamha  mhòr  anns  an  àite  sin,  agus  bha  uirsgeulan 
fuasach  air  innseadh  mu  timchioU  leis  na  seann  daoine  a 
bhuineadh,  agus  a  rugadh  's  a  thogadh  mu  'n  àite.  Co 
dhiu,  air  latha  Sàbaid  o  chionn  àireamh  bhliadhnachan — 
cha  'n  'eil  cho  fada  bhuaidhe  's  nach  faodadh  cuimhne  bhi 
aig  neach  a  bhiodh  fichead  bUadhna  ni  b'  oige  na  tha 
mise  air,  gle  mhath.  Chaidh  dòrlach  de  ghiUean  òga, 
astar  latha  Sàbaid  a  dh'  fhaicinn  na  h-uamha.  Bha  giUe 
òg  a'  buachaiUeachd  chaorach  faisg  air  beul  na  h-uamha, 
agus  dh'  innis  esan  dhoibh  nach  robh  e  chum  feum  "sam 
bith  dhoibh  dol  do  'n  uamh  gun  choinneal ;  agus  fhuair  e 
fein  coinneal  dhoibh.      Bha  cù  aig  fear  dhiu  'na  chuid- 

eachd,  's  chaidh  an  cù  a  stigh  do  'n  uamha  còmhla  riutha. 
Ghabh  iad  a  stigh  gu  sùnndach,  ri  seanachas  'us  feala-dha 
gus  na  thoisich  an  uamha  ri  fàs  dorcha ;  's  a  sin  las  iad  a' 
choinneal ;  ach  'n  uair  a  chaidh  iad  ni  b'  f haide  air 
aghaidh,  bha  mactalla  a'  deananih  fuaim  a  bha  car 
neònach  leis  na  giUean,  's  cha  robh  iad  ri  bheag  's  am 
bith  de  sheanachas.  Ann  am  priobadh  na  sùl  thug  an 
uamha  spreidheadh  aisde,  le  nuallanaich  uamhasach  nach 
cuala  a  h-aon  aca  riamh  a  leithid.  Chaidh  am  fear  aig  an 
robh  a'  choinneal  air  chrith  's  thuit  a'  choinneal  às  a  laimh 
's  chaidh  i  às.  "  Am  fear  a  dh'  f  hanadh  ri  bhogha,  cha  'n 
fhanadh  ri  'chlaidheamh,"  a'  toirt  a  chasan  as  ;  ach  ged  a 
bha  cuid  dhiu  am  beachd  gu  'n  deanadh  iad  a  mach  beul 
na  h-uamha  gun  solus,  's  ann  a  bha  fear  an  dràsd  's  a 
rithisd  a'  toirt  smuid  dha  fèin  an  sud  's  an  so  ri  ballachan 
na  h-uamha,  far  an  laidheadh  e  's  e  glaodhaich  air 
còmhnadh  o'n  fheadhainn  a  bha  cho  dona  as  ris  fèin. 
B'  i  sud  uamha  na  h-ochanaich  agus  na  h-oiUt,  fad  faisg 
air  leth  uair  an  uaireadair,  gus  na  thachair  do  dh'  f  hear 
dhiu  le  tuiteamas,  gu  'n  d'  amais  e  beul  na  h-uamha ;  agus 
as  a  sin  ghlaodh  e  air  an  fhear  a  bha  buachailleachd  nan 
caorach.  Thàinig  am  buachaille  'na  ruith  gu  beul  na 
h-uamha,  's  a  chù  fein  aig  a  shàil ;  agus  mu  'n  gann  a 
fhuair  am  fear  eile  ùine  bruidhinn  ris,  thàinig  sionnach  a 
mach  as  an  uamha,  mu  'n  casan,  's  'na  bhad  ghabh  cù  a' 
bhuachaille.  Ach  cha  robh  sud  a'  toirt  "  Cothrom  na 
Fcinne  "  do  'n  t-sionnach  bhochd  ;  bha  e  'n  deigh  cù  eile 
a  leth-mharbhadh,  mar  a  bha,  agus  cha  robh  e  fèin  gun 
leòn  no  dhà  ged  a  bha  bhuaidh  aige  tharais  air  a'  chù  ; 
ach  c6  dhiù,  eadar  cù  agus  bata  a'  bhuachaille  cha  robh 
an  sionnach  fada  ann  an  tìr  nam  beò.     A  nis  's  e  donnal- 

aich  an  t-sionnaich  's  a'  choin,  agus  mactalla  na  h-uamha, 
a  chuir  an  t-eagal  air  na  fir  ud  ;  agus  na  'm  biodh  am 
buachaiUe  mionaid  na  b'  fhaide  gun  tighinn,  agus  gun  d' 
fhuair  an  sionnach  as,  gun  duine  'ga  fhaicinn,  bhiodh 
naigheachd  aig  na  fir  ri  innseadh  a  bheireadh  orra  fein 
agus  air  daoin'  eile  a  chreidsinn  nach  d'  fhalbh  Hnn  nam 
bòcan  fhathasd. 

"Am  bi  bòcainagaibh  ann  an  Glascho,  Uilleam?"  arsa 
seann  duine  anns  a'  Ghàidhealtachd,  ri  giUe  òg  a  bha  'n 
dèigh  dol  dhachaidh  as  a'  bhaile  mhòr.  "  Cha  bhi,"  ars' 
UiUeam,  "  bòcain  againn  ann  an  Glascho,  a  chionn  cha  'n 
'eil  a  bhi  beò  ac'  ann,  eadar  policemen  'us  mèirUch.  Ach 
ged  a  b'e  sud  beachd  Uilleam,  chunnaic  a  h-aon  no  dhà 
ann  an  Glascho  rudan  a  chuir  ioghnadh  gu  leòir  orra. 

Bha  o  chionn  uine  nach  'eil  fada,  fear  obair,  a  bha  mach 
air  an  oidhche,  a'  tighinn  dhachaidh  gu  thigh  fèin,  mu  shia 
uairean  'sa  mhaduinn.  An  uair  a  ràinig  e  ceann  na 
staidhre  air  an  robh  e  a'  còmhnuidh,  chunnaic  e  eun  mòr 
dubh,  cho  mor  ri  sgarbh,  a'  tighinn  a  mach  a  tigh  coimh- 
earsnaich,  ged  a  bha  'n  dorus  dùinte.  Gabh  an  t-eun  a 
sios  leis  an  staidhir,  ach  sheas  an  duine  ann  an  làrach  nam 
bonn,  's  gun  fhios  aige  dè  bu  chiall  do  'n  ghnothach. 
Ach  ann  an  ùine  bhig,  's  gun  f  hios  aige  fein  c'ar  son,  ghabh 
e  sìos  an  staidhir  as  dèigh  an  eòin ;  ach  ged  a  sheall  's 
ged  a  dh'  iarr  e  sìos  's  a  suas  an  t-sràid,  cha  'n  fhac  e 
sealladh  eile  de  'n  eun.  ThiU  e  'n  sin  air  ais  agus  chaidh 
e  stigh  da  thigh  fein  ;  agus  an  dèigh  dha  greim  bidh  a 
ghabhail,  chaidh  e  laidhe,  gun  smid  a  ràdh  ri  neach  mu  'n 
ni  a  chunnaic  e.  Ach  an  uair  a  bha  e  'n  dèigh  uair  no 
dha  de  chadal  fhaodainn,  chaidh  a  dhùsgadh  leis  an  ùb  àb 
a  bha  dol  air  aghaidh  air  braighe  na  staidhre.     Thuig  e 

gu  'n  robh  a  dhorus  fein  fosgailte,  agus  dh'  èisd  e  tacan  a 
dh'  f  heuch  an  tuigeadh  e  dè  bha  dol ;  agus  an  sin  thainig 
a  bhean  a  stigh,  agus  dh'  innis  i  dha  gu  'n  robh  an  coimh- 
earsnach  marbh,  agus  gu  'n  d'  thàinig  e  ri  bheatha  fein. 
"  Cha  b'  iongantach,"  ars'  esan  ri  a  mhnaoi,  ged  a  thachair 
an  sgarbh  ormsa  air  an  staidhir  'sa  mhaduinn  an  diugh." 
Bha  o  chionn  dòrlach  bhliadhnachan,  boirionnach  a' 
còmhnuidh  ann  an   sraid  nach  'eil    fada    bh'uainn,    aig 
a'    cheart   ani    so,    rachadh    an    neach     is    moille  'nar 
measg  as   a  so   do'n    àite  ann  an  cairteal  na  h  uarach, 
's    faodaidh     am     boirionnach    a    bhi    chòmhnaidh    'n 
sud   fhathasd.      Bha   balachan  aig  a'    bhoirionnach  so 
a    shiubhail  'na    leanabh,   agus    bha    balachan    eile    aig 
feadhainn  a  bha  fuireach  air  an  staidhir  os  a  cionn,  agus 
fad  's  a  bha  'n  leanabh  aig  a'  bhoirionnach  so  beò,  bhiodh 
e  fein  agus  am  balachan  a  bha  gu   h-àrd  an   staidhir, 
daonnan  còmhla,  agus  an  uair  a  shiubhail  an  darna  h-aon, 
cha  b'urrainn  an  leanabh  eile  thuigsinn  gu  ro-mhath  de 
thachair,  agus  thigeadh  e  stigh  do  thigh  a'  bhoirionnaich 
so,  agus  shealladh  e  niu  'n  cuairt  air,  's  shuidheadh  e  air 
furm  beag  taobh  an  teine,  's  e  sealltainn  ris  an  leabaidh 
anns  am  fac  e  'n  sealladh  mu  dheireadh  de  'n  leanabh  eile, 
agus  an  sin,  dh'  fhalbhadh  e  dhachaidh  gun  smid  a  ràdh  ri 
neach.     'S  e  Tòmas  a  b'  ainm  do'n  leanabh  so ;  agus  'n 
uair  a  dh'  fhàs  Tòmas  mòr,  's  a  thainig  e  gu  inbhe  duine, 
cha  robh  ann  ach  duine  gun  fheum.     Bha  e  fuasach 
gòrach  agus  bhiodh  e  tric  air  mhisg,  agus  air  uairean  cha 
leigeadh  a  chuideachd  a  stigh  idir  e  air  an  oidhche,  agus 
's  minig  a  bhiodh  e  gun  àite  anns  an  d'  thugadh  e  a 
cheann,  agus  gun  ghreim  a  chuireadh  e  'na  bheul.     Ach 
bha  aon  àite  aig  Tomas,  anns  am  faigheadh  e  cuid  na 

h-oidhche,  aon  dorus  nach  do  dhiùlt  riamh  fosgladh  dha, 
agus  b'e  sin,  tigh  a'  bhoirionnaich  a  dh'  ainmich  mi  cheana, 
mathair  an  leanaibh  a  chaochail.  Thug  màthair  Thòmais 
an  aghaidh  air  a  bana-choimhearsnaich  a  chionn  i  bhi 
leigeil  le  Tòmas  fuireach  a  stigh  aice  air  an  oidhche, 
"  Deanadh  sibhse,"  arsa  am  boirionnach,  "  mar  a  chi  sibh 
iomchaidh,  ri  ur  mac  fèin,  ach  cha  dùin  mise  mo  dhorus 
gu  bràth  air  companach  mo  leanaibh." 

Ach  air  latha  de  na  làithean,  sheòl  Tòmas  a  mach  à 
Cluaidh  's  thug  e  Australia  air ;  agus  a'  cheud  Htir  a 
thainig  bhuaidhe,  thuirt  e  gu  'n  robh  e  fada  stigh  anns  an 
dùthaich,  gun  neach  faisg  air  ach  caoraich  'us  cangerùs, 
fada  o  dhaoine,  agus  o  bhuairidhean  a'  Ghallowgate.  Air 
latha  àraidh,  gu  math  tràth  anns  a'  mhadainn,  dh'  fhosgail 
am  boirionnach  so  a  dh'  ainmich  mi  cheana,  a  dorus  fèin, 
ann  am  baile  Ghlascho,  agus  fhuair  i  Tòmas  'na  sheasamh 
aig  an  dorus,  Shìn  am  boirionnach  a  làmh  le  furan  do 
Thòmas ;  ach  an  àite  breith  air  laimh  oirre,  's  ann  a  ghabh 
e  seachad  oirre,  a  suas  an  staidhir,  gun  smid  a  ràdh  ris  a' 
bhoirionnach.  Sheas  ise  's  i  fo  ioghnadh,  agus  fo  fheirg, 
far  an  robh  i,  ann  an  dùil  gu  'n  cluinneadh  i  Tòmas  a' 
bualadh  aig  dorus  a  phàrantan  nach  robh  ach  aona  staidhir 
os  a  cionn.  Ach  an  dèigh  dhith  seasamh  ag  èisdeachd 
car  ghreis  's  nach  robh  buiUe  aig  an  dorus  no  ceuni  air  an 
staidhir,  dhìrich  i  suas  gu  fàilidh ;  ach  'n  uair  a  ràinig  i  an 
dorus  gu  h-àrd,  cha  robh  neach  an  sud ;  ghabh  i  suas  gu 
mullach  na  h-aitribh  uile  gu  leir,  's  cha  robh  creutair  beò 
ri  fhaicinn,  's  bha  i  cinnteach  nach  d'  fhosgail  dorus  air 
a  h-aon  de  na  staidhrichean  o'n  a  thainig  i  mach  as  a  tigh 
fein.  Cha  deachaidh  i  a  dh'  fharraid  de  chuideachd 
Thòmais  ni  mu  'n  cuairt  .i'r,  ach  thuig  i  air  an  seanachas, 

uair  a  thachair  iad  oirre  feadh  an  latha,  nach  d'  thàinig 
Tòmas  dhachaidh  ;  agus  's  e  'n  comhdhùnadh  gus  an  d' 
thàinig  am  boirionnach,  'na  h-inntinn  fèin,  nach  robh 
Tòmas  ann  an  tìr  nam  beò.  Ach  cha  b'  ann  mar  sud 
idir  a  bha  a'  chùis ;  bha  Tòmas  beò  slàn  ann  am  measg 
nan  caorach  's  nan  cangerùs,  iomadh  bliadhna  as  a 
dheigh  sud  ;  's  faodaidh  gu  'm  bheil  e  fathast  ann.  Cha 
robh  sìon  sònraichte  mu  'n  cuairt  air,  co  fad  's  a  b' 
fhiosrach  neach,  a  bhiodh  'na  aobhar  air  gu  'm  faicteadh 
a  thamhasg  ann  an  Glascho  's  e  fein  ann  an  Australia. 
Ach  an  uair  a  thainig  litir  o  Thòmas  's  a  chual  am  boir- 
ionnach  gu  'n  robh  e  gu  math,  dh'  innis  i  an  rud  a  chunnaic 
i,  agus  thòisich  neach  no  dha  air  breathnachadh  air  a' 
chùis ;  ach  cha  b'  urrainn  iad  dad  a  dheanamh  dheth,  ach 
gu  'n  robh  e  coltach  gu  leòir  gu'n  robh  Tòmas  a'  sgriobhadh 
na  litreach  ann  an  Australia  aig  a'  cheart  uair  anns  am  faca 
am  boirionnach  a  thamhasg  ann  an  Glascho. 

COMHRADH    SOLUIMTE. 
Eadar   Domhnull  's  a'   Bhean.* 

THUIRT  Dòmhnull  ri   mhnaoi,   's  e  'na  shuidhe  a 
gabhail  a  bhraiceis,  agus  cabhag  air. 
Dòmhnull — Tha'm  brochan  so  tuillidh  's  teth  agus 
tuillidh  's  tana. 

A  Bhean — 'S  ann  a'  fàs  fuar  agus  a'  fàs  tiugh  a  bhitheas 
e,  ma  tha  foighidinn  agadsa. 

D. — Dìreach  sin,  Iseabal,  direach  sin,  car  mar  a  thuirt 
mo  bhana-charaid  mu  'n  Mhinistir  òg  a  thug  dhuinn  an 
t-searmoin  ghoirid,  o  chionn  Sàbaid  no  dhà,  "  Cha  do 
shàraich  an  gille  laghach  e  fèin  no  sinne,  's  cha  robh  dad 
ceàrr  ann  an  dad  a  thubhairt  e." 

A.B. — Cha  robh  dad  ceàrr  ann  an  dad  a  thuirt  mise 
na's  mò ;  biodh  foighidinn  agadsa,  's  cha  'n  fhada  gus  am 
bi  'm  brochan  mar  is  còir  dha  bhi.  Ach  dè  leigeas  mi 
leas  a  bhi  bruidhinn ;  cha'n  'eil  foighidinn  agadsa,  's  cha 
robh  's  tha  mi  cinnteach  nach  bi. 

D. — Thafoighdinn  math  gu  leòir'na  h-àitefèin,  Iseabal, 
ach  an  fheadhainn  aig  nach  'eil  ach  uair  de  thìom  a  ghabh- 
ail  an  tràth,  agus  a  dh'  fheumas  an  clag  a  fhreagairt  cho 
luath  's  a  bhuaileas  e,  faodar  an  leisgeul  a  ghabhail  ged 
nach  'eil  foighidinn  lob  aca. 

A.B. — Fòghnaidh  foighidinn  riaghailteach  leamsa, 
DhòmhnuiU.  Cha'n  'eil  mi  sealltainn  air  son  foighidinn 
lob  anns  na  h-uile  neach. 

*Fhuair  an  còmhradh  so  ati  dara  dua'ts  aig-  Mòd  1900. 

D. — An  robh  thu  'g  ràdh  gu  'n  robh  thu  dol  a  nùnn  am 
baile  'n  diugh  ? 

A.B. — Bhà,  thubhairt  mi  sin,  agus  tha  mi  dol  ann  ma 
bhios  comas  nan  cas  agam  gus  a  sin  a  dheanamh. 

D. — Ceannaich  dhòmhsa  'n  Cuagaire,  agus  beir  ugam 
e ;  gheibh  thu  thall  aig  an  drochaid  e. 

A-B. — An  Cuagaire,  DhòmhnuiU? 

D. — An  Cuagaire,  Iseabal. 

A.B. — Ach  ciod  e'n  rud  a  tha  'sa  Chuagaire,  ma  tha  e 
freagarach  dhòmhsa  a  leithid  de  cheisd  fharraid? 

D — Tha  e  freagarach  gu  leòir  dhuit  a'  cheisd  fharraid, 
ged  is  nàrach  dhuit  a  bhi  am  feum  a  farraid ;  's  e  th'anns 
a'  Chuagaire,  leabhar  ùr  Gaidhlig. 

A.B. — Leabhar  Gàidhhg ;  ma  tà,  's  mise  nach  ceannaich 
agus  nach  toir  ugadsa  leabhar  Gàidhlig ;  tha  gu  leòir  de 
leabhraichean  'san  tigh  so  air  son  na  bheil  iad  a'  deanamh 
de  dh'  fheum  dhuitse  no  dhòmhsa. 

D. — Seadh,  seadh,  ma  tà,  mur  a  toir  thu  ugamsa  an 
Cuagaire  'n  diugh,  thig  mi  fhein  rathad  na  drochaid  Di- 
sathuirne  air  mo  rathad  dhachaidh  o'm  obair. 

A.B. — An  tig  thu  fhèin  bharr  na  drochaid  Di-sathuirne, 
's  do  phàigheadh  seachduin  ad  phòca  ?  An  uair  mo  dheir- 
eadh  a  rinn  thu  sin,  thachair  mòran  chàirdean  ort.  Co 
dhiù,  's  e  sin  an  leisgeul  a  bh'  agad  dhòmhsa,  'n  uair  a 
thàinig  thu  dhachaidh. 

D. — Cha  b'e  leisgeul  a  bh'ann  idir,  Iseabal,  ach  smear 
na  firinn ;  agus  ma  dh'  fheumas  mi  tighinn  bharr  na 
drochaid  Di-sathuime  so  tighinn,  a  cheannach  a'  Chuagaire, 
cha  rachainn  an  urras  nach  tachair  iad  a  rithist  orm. 

A.B. — Ach,  a  Dhòmhnuill,  nach  do  cheannaich  mise 
dhuit  an  "Home  preacher "  a  chosd  puinnd  Shasunnach 

dhomh ;  nach  do  chosd  a  "  bhindeadh  "  f  hein  seachd  'us 
sia  sgiUinn ;  's  tha  e  'na  laidhe  air  bòrd  an  tseòmair,  's 
cha  toir  thù  sùil  air. 

D. — Ma  tà,  Iseabal,  's  beag  a  leigeadh  tù  leas  dol  a 
cheannach  dhòmhsa  "Home  preacher"  fad  's  a  tha  thu 
fhein  beò  's  do  shlaint'  agad ;  cha  'n  'eil  feum  air  an 
t-saoghal  agam  air  "Home  preacher"  eile.  Agus  tha  mi 
mu'n  "  Home  preacher,"  mar  tha  do  charaid  Eoghan  bàn 
mu'n  phaipear  naigheachd  'n  uair  a  bhios  e  'ga  leughadh ; 
tachraidh  moran  fhacal  air  nach  tuig  e,  agus  corra  h-aon 
air  nach  urrainn  e  fuaim  idir  a  thoirt ;  ach  's  e  ni  e  'n  uair 
a  thachras  iad  sud  air,  their  e,  "  Chi  mi  rithis  thu,"  agus 
gabhaidh  e  seachad  air  an  fhacal. 

A.B. — Tha  thu  fèin  's  Eoghan  bàn  coltach  ri  cheile, 
Dhòmhnuill ;  cha  'n  'eil  "  InteUigence  "  aig  a  h-aon  agaibh. 

D. — Ciod  e  'n  rud  ris  an  abair  thu  "  Intelligence," 
Iseabal? 

A.B. — Daoine  tuigseach  ionnsaichte,  a  DhòmhnuiU ; 
sin  agad  an  rud  ris  an  abair  mise  "  InteUigence." 

D. — Nach  aithne  dhuit  "  InteUigence  "  ach  sin. 

A.B. — Cha'n  aithne,  chionn  cha  'n  'eil  e  ann. 

D. — Tha  mise  'g  ràdh  riut-sa  gu'm  bheil. 

A.B. — Tha  mise  'g  radh  riut-sa  nach  eil. 

D. — Dean  air  do  shocair ;  nach  'eil  cuimhne  agad  air  a' 
mheirleach  a  spìon  an  sporan  a  laimh  na  caileig,  a  mach 
air  an  t-sràid  sin  thaU,  o  chionn  dà  no  tri  de  laithean,  agus 
ged  a  bha  dà  "  phoHceman "  agus  co  math  ri  leth-cheud 
neach  eile  as  a  dhèigh  fhuair  e  as  orra  air  fad.  A  nis 
thuirt  mo  mhaighstir  riumsa  'sa  mhaduinn  an  diugh,  's  am 
paipear  aige  'na  laimh,  gu'n  d'  fhuair  iad  "  InteUigence  " 
mu'n  mhèirleach. 


SGEULAICHE    NAN    CAOL. 


A.B. — U  1  Tha  sin  ceart  gu  leòir,  ach  's  ann  tha  'n  sin 
seòrsa  eile  de  dh'  "  Intelligence." 

D. — Agus  nach  e  sin  a  bha  mi  fhein  ag  radh  fad  na 
h-ùine  ?  Gu'n  robh  seòrsa  no  dha  de  dh'  "  Intelligence  " 
a nn,  gìd    a  bha  thusa  'g  radh  nach  robh. 

A.B. — Ach  cha  'n  'eil  thusa  a'  tuigsinn  a'  ghnothaich 
idir,  a  Dhòmhnuill. 

D. — 'S  paidhirdhuinn  sin,Iseabal,  marthuirt  an  sionnach. 

A.B. — Ach  cha  'n  e  sin  an  nì  mu'n  robh  sinn  a'  bruidh- 
inn  idir,  a  Dhòmhnuill,  ma  tha  leabhar  Gàidhlig  a  dhith 
ort,  tha  'm  Biobull  Gàidhlig  agad ;  agus  nach  foghainn  sin. 

D. — Cha  'n  fhoghainn  idir,  Iseabal,  cha  suidh  am 
maraiche  glic  daonnan  a'  leughadh  na  cairt-iùil ;  cha 
fhreagradh  sin  idir  dhà;  bidh  a  shùil  ris  na  neòil  a  tha 
dol  seachad  os  a  chionn,  ris  an  fhearann  a  tha  fada 
bhuaidhe,  ri  uinneagan  na  speur  air  an  fhàir,  agus  ri 
itealaich  na  h-eunlaidh,  ri  gluasad  an  t-sruth  agus  nan 
tonn  mu  'n  cuairt  air. 

A.B. — 'S  fhada  mu  *m  faic  thu  leabhar  Gàidhlig  air  a' 
bhord  aig  "  Mr.  Pringell,"  an  duine  aig  mo  "  chousin,"  a 
Dhomhnuill,  ged  a  tha  e  'na  "  Ghaffer  "  anns  a'  gharadh 
iarainn,  agus  Gàidhlig  gu  leòir  aige. 

D. — Cha  'n  'eil  fhios  am  fhèin,  Iseabal,  a  bheil  còir 
aig  •'  Pringell "  air  Gàidhlig  a  bhi  aige. 

A.B. — Tha  i  aige,  co  dhiu,  agus  a  bharrachd  air  a  sin, 
'n  uair  a  bha  mise  aig  '*  Mrs.  Tandem,"  ged  bu  bheairteach 
i,  cha  robh  leabhar  Gàidhlig  a  stigh  aice  ;  ged  a  bha  gu 
leòir  de  Ghàidhlig  aice,  cha  bhruidhneadh   i  facal  dhith. 

D. — Cha  bu  chall  'sam  bith  sin  do'n  Ghàidhlig,  faodaidh 
tu  stad  de  d'  sheamasan. 

A.B. — Nach  iomadh  rud  is  fcumala  do'n  tigh  na  leabhar 

Gàidhlig  a  dh'  f  heumas  sinn  tighinn  as  eugmhais  ;  nach 
f  hada  mi  a'  feuchainn  ri  "  Chevalier  "*  agus  "  Sideboard  " 
fhaotainn,  chum  's  gu'm  bithinn  coltach  ri  boirionnaich 
"  respectable  "  eile. 

D. — Cha  tugadh  tu  'n  "  ChevaHer,"  f  a  stigh  an  so. 

A.B. — Bheir  thusa  dhomh  na  cheannaicheas  e  's  cha 
bhi  e  fada  tighinn  a  stigh. 

D. — A  stigh  do  Chluaidh  ? 

A.B. — A  stigh  do  Chluaidh  ?  dè  's  ciall  do  'n  bhur- 
raireachd  sin  ? 

D. — Abair  burraireachd  ris,  ma  thogras  tu  ;  ach  cha  'n 
aithne  dhòmhsa  ach  an  aon  "  ChevaUer,"  's  ged  a  thig  i 
stigh  do  Chluaidh  cha  tig  i  stigh  a  so. 

A.B. — Nach  'eil  am  "Pilgrim's  Process"  a  stigh  o  chionn 
bhliadhnachan,  's  nach  cum  e  do  leòir  leughaidh  riut. 
D, — Am  "  Pilgrim's  Progress  "  a  tha  thu  ciallachadh. 

A.B. — 'S  nach  e  sin  a  thubhairt  mi. 

D. — Cha  'n  e  idir,  's  ann  a  thuirt  thu  'm  "  Pilgrim's 
Process." 

A.B. — 'S  nach  e  'n  t-aon  ni  th'  ann. 

D. — Dh'  fhaoidteadh  gur  h-e ;  ach  cha  'n  e  sin  mo 
bharail  sa,  's  e  am  "Pilgrim's  Progress"  "Turus  a'  Chrios- 
duidh "  's  o  na  chaidh  thu  g'a  fhaotainn  ìdir,  c'ar  son 
nach  d'  fhuair  thu  ann  an  Gàidhlig  e  ?  Ach  tha  na  Crìosd- 
uidhean  daonnan  air  thuras ;  's  fhada  o  na  thainig  Calum 
Cille  còir  fein  air  thuras  a  Eirinn  do  eilean  I ;  agus  o  na 
bha  Calum  'na  dhuine  glic,  cho  math  ri  bhi  'na  chrìosduidh, 
dh'  fhuirich  e  ann  an  sin,  gun  bhò  gun  bhean.  Ach  cha 
dean  so  feum  dhòmhsa ;  seall  an  uair  a  tha  e.  Thoir 
ugamsa  an  diugh  an  Cuagaire ;  no  mur  a  toir. 

*Chiffonier.  ts.s.  "Chevalier." 


DAIN    AGUS    ORAIN. 


BLAR    ALLT    A'    BHONNAICH. 

AN     ROIMH-RADH. 

ATHIR  nan  gleann  's  nan  stìican  cas, 
Nan  srath,  nan  sliabh  's  nan  caochan  bras, 
'S  e  taitneas  m'  inntinn  tamuU  tàmh 
Air  euchdan  na  bheil  uainn  a'  snàmh 
Le  sruth  na  tim,  a  shiubhlas  luath, 
'S  an  tric  am  bàthar  gràdh  'us  fuath. 
O  !  cuimhnich  air  na  suinn  a  b'  fhiu, 
'S  a  dhòirt  am  fuil  a  dhion  do  chliìi 
'N  uair  thàinig  nàmh  's  a  bhagair  daors' — 
B'  e  brìgh  an  gairm-chath  *'  Bàs  no  saors'  ? 
Aig  Allt-a'-bhonnaich  bheir  sinn  buaidh, 
No  caidlidh  sinn  gu  bràth  'nar  n-uaigh." 


AN    CRUIXNEACHADH. 

O  Charragh  Uallais  air  an  stìic  so, 
Chì  ini  sios  Sruth-hath  nan  lùban, 
Allt-a*-bhonnaich  's  cnoc  nan  giUean  : 
Chuala  's  leugh  mi  moran  uime. 

Thog  gach  ainm  a  thaoibh  an  sgàile 

'Bha  eadar  mise  's  linn  nan  sàr-laoch, 

Mar  thogas  ceò  'n  uair  dh'  eireas  grian, 

'S  a  nochdas  coire,  doire  's  sHabh, 

'S  gach  meangan  failchte  'n  dealt  na  h-oidhch' 

A*  tilgeil  deàrrsadh  's  dealradh  soills'. 

Ann  am  priobadh,  dhearc  fo  m'  shìiil 

Feachd  fo  'n  airm  'nan  sreathan  dlùth, 

'S  an  lochran  àigh  a  las  am  fonn 

'Cur  neamhnaid  ann  an  taobh  gach  lann  ; 

'S  'n  uair  dh'  aomadh  e  an  laimh  gach  trèin, 

E  'plathadh  caoir  mar  dhealan  speur. 

Gach  cruth  'nan  sròil  ri  crannaibh  caola, 

An  uair  a  shìneadh  iad  'sa  ghaoithe, 

Bha  mi  teann  an  glaic  mhic-mheanmna  ; 

Shaoil  mi  gu  'm  bu  chòir  dhomh  'n  aithneachdainn, 

Feòrag,  Fiadh,  'us  lan  'us  Beithir, 

Ceann  'us  cròic  's  na  Ròin  o  'n  eilean, 

Caisteal,  Crùn  'us  Cù  'us  lolair', 

Saighdean  paisgte,  Cat,  'us  Cridhe, 

Leoghann,  Clogad,  Craobh  'us  Mathghann, 

Torc,  'us  Tarbh,  Lamh-dhearg  'us  Bradan. 

Seall,  ceann-ruisgte,  gach  laoch  aig  fois, 

'S  am  manach  liath  's  gun  bhròg  air  cois ; 

Deich-mile-fichead  air  an  glùinean  : 

Cha  'n  ann  mar  chleachdainn  ach  le  dùrachd. 

AN     CATH. 

Fada  bhuam  a'  teachd  o  dheas, 

Mar  shruth  a'  tighinn  troimh  chaiseal  bras, 

Mar  choill  's  an  sgitheach  trom  fo  bhlàth, 

Tha  sròilean  geala  feachd  an  nàmh ; 

'Us  lùireach  mhàlaidh  mhlltean  treun 

A'  geiltreadh  brionnagach  ri  grein. 

Dh'  fheuch  am  marc-shluagh  'neart  le  corruich 

Ri  daingneach  nàdur  nan  creag  corrach, 

Air  laimh  eile  sìos  'sna  tollaibh, 

'S  ann  an  sluic  nan  speic  gu  'm  bronnaibh, 

Ach  lùb  am  bogha  's  chluinnteadh  'n  fhuaim 

Bh'  aig  slatan  direach  nan  ceann  cruaidh, 

Mar  sheideil  nathrach  anns  an  tom 

'S  i  dol  air  ghleus  gu  leum  thar  fonn 

Nan  dithean  dlùth,  mar  ghliob  an  raoin 

A  frasadh  leòn  'us  bàis  gach  taobh. 

'N  uair  thug  an  t-sìiil  nach  dùineadh  dearmad 

Gu  dìon  a  laoch  o  'n  chlàdan  mharbhteach. 

Dhiùc  a  doire  dlùth  nan  tom 

An  eachraidh  eangarra  air  lom  ; 

Clis  neo-mhàirnealach  an  taruinn, 

Nùnn  'nan  still  's  Mac  Cithich  'gan  sparradh ; 

Car  os  cionn  an  lann  a'  boillsgeadh 

Sgrios  le  aog  air  laoich  nan  saighdean. 

Nuallan  bagraidh  aig  an  Dràgon. 

Dhùisg  an  Leoghann  as  a  làraich  ; 

Sheall  e  air  na  bha  mu  'choinnimh ; 

Shin  e  uilt  an  caol  a  dhroma; 

Dh'  fhosgail  's  dhìiin  e  iongnan  còmhla ; 

Thog  e  stiall  de  'n  riasg  le  spògan  ; 

Chas  e  greann  'us  dh'  èirich  earbuU ; 

Sheas  a  mhuing  a  suas  'na  dealgan ; 

Dh'at  a  ghoile  's  nochd  e  ghonag  ; 

Las  a  shùil  'na  ghnùis  le  norunn — 

'S  beag  ri  iarraidh  trian  de  fhuighleach — 

Bheuc  'us  tha  e  thall  'na  chruinn-leum. 

Os  cionn  gach  glaoidh  tha  gaoir  a  sgathaich, 

'S  e  'g  aomadh  gu  gach  taobh  dheth  'tamhadh ; 

An  dèigh  gach  beum  tha  cheann  'ga  chrathadh 

'S  fionntach  dearg  o  chraos  a'  cathadh. 

Buinn  fir  Alb'  ri  'm  fonn  an  taic, 

'Us  rinn  am  pìc  ri  cìbhlean  each ; 

'S  tric  a  thill  a  bhrùid  'na  dheannaibh, 

Fuil  'ga  dhith  's  a  dhiollaid  falamh. 

Ach  o  gach  gnop  o  'n  tiUear  nàmh 

'S  ann  tighinn  air  ais  le  neart  a's  feàrr, 

Miltean  laoch  a  choisinn  buaidh 

An  iomadh  cath  taobh  .thall  a'  chuain. 

Mar  reul  'san  oidhch  a'  boiUsg'  le  aiteal 

Tha  Dùghlasach  nan  iomadh  baiteal, 

Gachuair  tha  'lann  tighinn  thar  a  ghuaille 

Bàs  'sa  h-uile  h-àite  'm  buail  e. 

Thug  gach  gàirdean  sàthadh  guineach, 

'S  dioghaltas  iomadh  tàir  's  gach  buille. 

An  neach  bh'  air  làr  a'  call  an  deò 

Ag  èibh  ri  cach  "  Na  geilUbh  beò." 

Ach  ghairm  an  Rìgh  na  suinn  a  thagh  e 

Gus  a'  bhàrr  a  chur  a  thaghal. 

'Nan  èideadh  dathach  gorm  'us  ruadh 

Ghluais  na  fineachan  o  thuath  ; 

Mar  choin-sheilg  de  'n  tilgteadh  'n  iall 

Leum  Eileanaich  na  h-àirde-n-iar, 

Fo  Aonghas  òg,  'thug  trian  de  'n  là, 

'Us  pian  an  diomhanais  'ga  chràdh. 

Thog  e  'làmh  'us  shìn  e  'lann, 

'Ga  chur  tri  chuir  mu  'n  cuairt  d'  a  cheann, 

Neo-òraideach  am  briathran  gann, 

B'  i  'ghairm  gu  cath,  "  A  nis  mo  chlann." 

Thog  feachd  an  ìslich  iolach  ìir 

'N  uair  mhothaich  iad  an  taic  ri  'n  cùl. 

Is  luath  air  fonn  's  cha  mhall  gu  astar 
An  calpa  cruinn  mu  'n  danns  am  breacan  ; 
'S  mar  spreaghadh  dealain  as  na  neòil 
Tha  ainm  a'  churaidh  a'  seirm  o'm  beòil ; 
Toirm  gach  gairm-chath  'measg  a  chèil' 
Mar  thàirneanach  a  àird  nan  speur. 
'Us  foghar  lannan  shiol  nam  Fiann 
A'  toirt  mac-tair  a  bàrr  nan  sliabh. 
Dh'  ath-bheothaicheadh  as  ùr  am  feachd 
Mar  dhoineann  'dublachadh  'na  neart ; 
Mar  ioma-ghaoth  obann  gaillinn  chruaidh 
'S  i  'meisdeireadh  gu  oghan  cuain  ; 
Slabhraidh  daorsa  'us  droch  reachd, 
A  sgealb  's  a  sgàineadh  dùl'  ma  seach , 
'Us  Saorsa  'seinn  o  bheinn  gu  tràigh 
Le  iolach  uasal,  uaibhreach  àrd. 

AN     RUAIG. 

Chreanaich  cridhe  'n  naimh  roimh  'n  fhuaim, 
'S  gach  buille  bhàis  a  fhras  mu  'n  cuairt ; 
Bhris  iad  air  gach  taobh  'us  gheill, 
A'  fàgail  ionmhais  's  airm  'nan  deigh  ; 
*$  a'  cur  nan  spuir  as  ùr  ri  'n  siubhal, 


222  SGEULAICHE    NAN    CAOL. 

Bhrùchd  am  pràbar  leis  a'  bhruthach. 

Bhu  mhear  gu  tuath  's  bu  luath  gu  deas, 

A'  cur  na  rèis  mar  sprèidh  air  theas  ; 

Mar  ghreidh  thar  sUabh,  's  an  fhaghaid  bhrais, 

Gun  earbs  a  nì  ach  luaths  an  cas ; 

Mar  chearcan  tomain  thar  an  stùc, 

'Us  fuaim  na  lamhach  taobh  an  cùil ; 

Mar  mhaighich  's  gadhar  teann  'ga  ruaig, 

'S  i  maolachadh  gu  druim,  a  cluas  ; 

Mar  ghreasas  sionnach  sgith  'na  leum, 

'Us  deileann  madaidh  as  a  dhèigh ; 

Mar  sgàirneach  bearraich  leis  a'  ghleann, 

A  dh'  fhuasgail  aiteamh  as  an  stall ; 

Mar  thuil  nam  meall  troimh  isleach  chluain, 

'S  na  h-uiUt  le  ràn  'cur  thar  am  bruach. 

Tha  sgeul  ri  inns'  aig  crìoch  gach  cogaidh ; 

'S  dhùin  an  oidhch'  air  Allt-a'-bhonnaich. 

Nach  uamhasach  bhi  'liodairt  slòigh  ! 

Cuin  'gheibh  sinn  sith  air  caochladh  dòigh  ? 

AN    DOINIONN. 

THA  'm  feasgar  foghair  diombuan  fann, 
Gu  grad  a'  toirt  gu  cheann  an  lò, 
Tha'n  sprèidh  le  giuig  's  an  cìil  ri  sìon, 
Ag  iarraidh  fasgaidh  's  diòn  nan  crò. 
(}ur  mùgach  fuaraidh  snuadh  an  t-slèibh, 
'Us  coltas  stèinnt'  nam  badan  fionn, 
Tha  nàdur  mar  gu'm  b'ann  'ga  dheòin 
A  cur  gach  òrdugh  bun  os  cionn. 

Na  'n  cuidheachan  tha  deatach  speur 
'Cur  gaithean  tinn  na  grèin  gun  soills' 
Fo'n  coirb ;  tha  stròic  de  'n  fhairg  'na  lias, 
Mar  fhalasg  ris  an  riasg  'san  oidhch'. 
Gur  tachdte  dùmhail  cùirt  nan  nial, 
'Nan  stialan  iargalta  ri  streub ; 
'S  le  feirg  tha  airde  deas  'us  tuath, 
A'  bagairt  uamhais  air  a  chèil'. 

Le  spreaghadh  bhrùchd  an  dealan  luath, 

'S  tha'n  tàirneanach  a'  fuaim  'na  lorg, 

'S  le  ruchdail  ioma-charach  tha  bheinn, 

'Comh-fhreagairt  da  gu  oilUeil  borb. 

Spùt  an  fhliuichne,  uisge  's  glìob, 

A'  failceadh  stùc  'nan  still  mu'n  ceann, 

'S  a  struidh  na'n  sgrìodan  sgrìobach,  ruadh 

'S  'gan  cur  nan  sgàirneach  cruaidh  do'n  ghleann 

Na  h-alltain  chaola,  lùbach,  bhras, 
'Nan  deann  troimh  chlaisean  cas  gu  lòin, 
Mar  mhial-choin  air  an  èireadh  calg, 
Le  frionas  garg  's  an  t-seilg  ri'n  sròin. 
Co-chòmhlachadh  nan  ioma  sruth, 
'Na  meallaibh  ruadh  tha'n  tuil  a'  fàs, 
'S  gach  linne  churracagach  a'  sgeith, 
Mar  choire  's  griosach  theth  fo  mhàs, 

Fo  chìsean  mhaoim  an  amhainn  threin, 
A'  pucadh  reubanta  troimh  'n  ghleann, 
'S  os  cionn  nam  pulag  th'air  a  grunnd, 
Tha  toirm  'us  bùireinich  nan  steall. 
Cha  till  an  stac,  cha  bhac  a'  bhruach 
A  siubhal  uaibhreach  buaidh  a  feart, 
'S  a  gaoir  a'  bathadh  anns  a'  chuan, 
'S  e  mòrachd  uamhasach  a  neart. 

Tha  carraigean  maol  nan  ioma  sgailc, 
'Us  cobhrag  gheal  'dol  thart  'nam  mill, 
A'  ghaoth  a'  togail  cìrein  thonn, 
'S  'ga  chathadh  ris  an  fhonn  'na  still. 
Tha  sughaichean  o  chuislean  stuadh, 
'S  na  geothachan  ri  luasgau  stàirn. 
'S  tha  grinneal  sleamhaineach  nam  port 
A'  criaradh  mar  an  coirc  's  a'  ghràin. 

Gur  tiamhaidh  obagan  nan  craobh, 

'S  an  duiUeach  donn  'ga  phlaosgadh  dhiu, 

Am  meanglain  rùisgte  nochdte  lom, 

A  nùnn  's  a  nall  's  an  t-sion  'gan  sgiùrrs', 

An  saothair  chruaidh  gun  fhois  gun  tàmh, 
'S  an  dile  dh'ionns'  an  làir  'gan  lub', 
Am  barraibh  caol  ri  fead  gu  h-àrd, 
'S  am  freumhaichean  a'  ràn  'sa  ghrunnd. 

Mar  marbh-bhrat  thilg  an  oidhch'  a  sgàil, 
'S  i  dumhlachadh  a  ghnàth  gu  dian. 
'Cur  aisteal  air  a  h-uile  fas, 
Bho  oir  an  t-sàil  gu  bàrr  nan  sHabh  ; 
Gur  h-ùldaidh  'n  coltas,  cnoic  'us  glinn 
A'  sioladh  as,  'san  duibhr'  gun  cheò, 
'S  gun  chòmhnaidh  bhos  bheir  sòlas  sìth 
Le  dearbhadh  dion  do  chreutair  beò. 

Cha  dìdean  aitreabh  chlach  'us  aoii, 
Ri  ullart  gaoith  'us  tuil  fo  cròic, 
Cha  dìdean  fasgadh  chreag  nan  àrd, 
Oir  sgealbaidh  iad  mar  phràis  fo'n  òrd  ; 
Cha  dìdean  long  air  uchd  a'  chuain, 
'S  a  thonnan  buaireasach  a'  bùir  ; 
Ach  's  dìdean  earbsa  chlann  nan  daoin' 
'San  Laimh  tha  daonnan  aig  an  stiìiir. 

LITIR   GU   CARAID   0G.» 

AIR     EADAR-THEANGACHADH     O     RHARDACHD 
RAIBEART     BURNS. 


GUR  fada  'm  smuain,  a  charaid  òig, 
Ni  èiginn  'chur  a  d'  ionnsaidh, 
Ged  nach  dean  e  feum  is  mò 
Na  cuimhneachan  beag  rùnach ; 
Ach  ciamar  'nì  mo  chuspair  triall, 
Biodh  dàn  gu  riar  'ga  dhearbhadh ; 
Gu'm  faod  gu'n  tionndaidh  e  fa-dheòigh 
'Na  òran  no  'na  shearmoin. 

An  saoghal  feuchaidh  tu  gun  dàil, 
'S  a  charaid  ghràdhaich,  creid  mi, 
Gu'n  dean  clann  nan  daoin'  do  chràdh 
Aig  ioma  trà  le'n  laigse  : 
Ri  airc  'us  iomagain  cum  do  ghnìiis, 
Ged  bhios  do  chùisean  buadhach ; 
Gu'm  faod  do  bheachdan  dol  am  mùgh, 
'N  dèigh  t'  uile  lìith  thoirt  suas  dhoibh. 

*Bha  'n  t-eadar-theangachadh  so  air  a  mholadh  aig  a'  Mhod 
a  bha  air  a  chumail  'san  Oban  Lathurnach  'sa  bhUadhna  1898. 

Cha'n  abair  mise,  gu'm  bheil  daoin' 

'Nan  slaightrean  baothail  uile, 

'S  nach  bac  dad  iad  o'n  t-slighe  chlaon 

Ach  lagh  'us  aobhar  duine ! 

Ach  och  !  tha  'n  cinne-daonna  nieat, 

'S  cha  chuir  iad  t'  earbs'  am  momhas ; 

Ma's  fèinealachd  a  ghleus  a'  mheigh, 

Gur  ainmig  ceart  a  tomhas. 

An  dream  a  thuit  ri  stòr  a'  strith, 

Na  dìteamaid  'nar  barail, 

Gu'm  faod  an  saothair  tighinn  gu  brigh 

A  thig  'na  thim  an  sealladh  ; 

An  neach  le  cridhe  ionraic  maoth, 

Ged  's  bochd,  's  i  aoidh  a  chleachdadh, 

'S  bheir  do  neach  eile  neart  'us  taobh, 

Ged  tha  gun  mhaoin  ri  sheachnadh. 

Do  naigheachd  thoir  gu  fialaidh,  saor, 
Do  d'  charaid  caomh  's  e'd  chuideachd ; 
Ach  diùrais  bheag  biodh  taisgte  d'  thaobh, 
Nach  cluinn  an  saoghal  guth  dheth  ; 
Is  falaich  dìomhaireachd  do  smuain 
O  thiolpachd  chruaidh  luchd  geur-bhreith  ; 
Ach  seall  gu  mion  troimh  chàch  gach  uair, 
I^  eagnaidheachd  buadh  do-lèirsinn. 

An  lasag  inbhidh  fhior-ghlan  ghaoil, 
Gur  h-altrum  naomh  a  h-àrach  ; 
Ach  cùilteireachd  'us  sùgradh  baoth, 
Na  taobh  ged  gheibh  thu  'sgàileadh. 

Gun  ghuth  air  peacadh  's  ciont  an  ni, 
'S  an  cunnart  'bhi  'ga  fhalach, 
Tha  druaip  'na  lorg  a  chruaidhcheas  cridh', 
'S  a  dh'  fhàgas  ìnntinn  charrach. 

A  chum  gu'n  deanadh  fortan  aoibh, 
Dean  fritheal  's  loinn  air  daonnan  ; 
'Us  cruinnich  maoin  ort  air  gach  làimh 
'Nì  onair  dàimh  ri  fhaodainn  ; 
Cha  'n  ann  g'a  fhalach  ann  am  fròig, 
No  sgòideas  mòr  'bhi  d'  fhreasdal ; 
Ach  meal  an  t-sochair,  's  mòr  a  glòir, 
Nach  'eil  thu  'n  còrr  'san  eismeil. 

'S  e  eagal  ifrinn  slat  'san  làimh 
A  chumail  tràiU  an  òrdugh  ; 
Ach  an  uair  bheir  t'  onair  sàthadh, 
Thoir  gèill  gun  sgàth  gun  fheòraich  : 
Ma  bheanas  i  ged  's  ann  gu  beag, 
Dian  stad,  's  na  teich  roimh  'bagradh  ; 
'Us  gabh  mar  iùil  gach  ni  mar  their, 
Gun  fhiamh  gun  gheilt  dè  thachras. 

Làn  urram  'thoirt  do'n  Chruithear  mhòr, 
Le  cìnnt,  's  e  's  còir  do'n  chreutair; 
Ach  seachainn  cealgaireachd  'us  gleò, 
'S  an  aghaidh  leòinte  fhèineil ; 
Gu  bràth  le  aigne  'tha  mi-naomh, 
An  suairceas  caomh  cha  soirbhich  ; 
'S  bochd  gàire-magaidh  an  fhir  bhaoith 
Mu'n  Dia  do'n  d'  thug  e  oilbheum. 

An  gleadhraich  fhaoin  toil-ìnntinn  's  luain, 
'rheid  creideamh  uainn  a  dhalladh  ; 
'S  ged  bheir  e  briosgadh  bedg  corr  uair, 
Theid  sud  gu  luath  a  sealladh  ; 
Ach  'n  uair  tha  sinn  air  cuan  nan  deur, 
'S  ar  coguis  geur  'gar  sàthadh, 
Co-chomunn  dlùth  ri  Nèamh  nan  speur, 
Sud  acair  threun  nach  fòilnich. 

Soraidh  leat,  fhir  ghràdhaich  òig ! 

Do  chridh'  cha  chòir  bhi  easbhuidh  ! 

Deadh  mhisneach,  crionndachd,  's  firinn  bheò, 

Bhi  'd  sheòladh  anns  gach  dleasnas  ! 

Am  briathran  sìmplidh,  Dia  nan  dùl 

G'  ad  stiùradh  o  gach  tuisleadh  ; 

*S  gu'n  gabh  thu  'n  earail  so  's  gach  cùis 

Na's  fiìi  na'm  fear  'thug  dhuit  i ! 

A'    CHEUD    BHUILLE 

AIG    ALLT  a'-BHONNAICH. 

CHRUINNICH  Albainn  grunnan  còrr 
A  dhion  a  criochan  mar  bu  chòir, 
Fo  bhratach  Bhrus  nan  iomadh  buaidh, 
Fior  cheannard  'us  fear  iùil  ar  sluaigh, 
A  chumadh  reachd  's  a  thuigeadh  càs, 
A  bhrosnaicheadh  's  a  stiùradh  càch, 
A  choinnicheadh  feachd  's  a  'leanadh  ruaig, 
Marcaich  nan  each  lùghar,  luath  ; 
Shaor  a  bhuill'  e  riamh  o  nàmh  ; 
Na  fhuair  a  h-aon,  cha  d'  fheum  a  dhà. 
'Sa  mhaduinn  ud,  'na  dhioUaid  moch, 
Am  measg  nan  sonn  air  feadh  nan  cnoc, 
Leth-armaichte  'na  leum  a  mach, 
'San  uair  ud,  cha  robh  dhùil  ri  cath. 
E  misneachadh  gu  gniomh,  na  sàir, 
'S  ag  iarraidh  beannachd  Righ  nan  àrd; 
So  innseadh  ann  am  briathran  glic 
Brigh  na  buaidh  aig  nàmh  gun  iochd, 
'S  nochdadh  gur  a  mòr  a  b'  fheàrr, 
Uaigh  an  laoich  na  saoghal  tràill. 

Ach  mhothaich  sùil,  air  tùs  a  nàmh  gach  cùis  mar  bha 
— *s  e  shaoil  e 

Cfu'n  robh  'na  ghlaic  na  chuireadh  casg  le  buaidh  a  neart, 

a  dh'  aona-char ; 
A'  dùnadh  teann  mu  'cheann  a  chlogaid  's  e  air  each  cog- 

aidh  fiadhta, 
I.e  lon  'ga  chur.  's  a  mhuing  ri  uchd  's  bu  ghuineach  spuir 

ri  chliathaich, 
Alann  an  taic,'s  e  miann  a  chrìdh  ancom  anrigh  a  shàthadh, 
Cha  b'  ann  le  spionnadh  greim  a  dhùirn,  ach  neart  na 

brìiid  'na  stàdaig ; 
An  dùil  gu'm  bheil  an  righ  gun  *soinn,  's  gun  fhios  mu'n 

olc  tha  'g  iathadh, 
'Us  iad  gun  ùine  dol  g'a  chomhair,  tha  dhaoin'  air  tromadh 

cianail. 

Stad  an  cridhe,  am  fuil  's  i  reòdhta,  dhiùlt   an  sgòrnain 

fuaimeadh  ; 
Cha  togadh  làmh,  cha  labhradh  neach,  cha  robh  cas  a 

ghluaiseadh  ; 
Gun  fhios  de  'n  ath, — cha  phriob  an  t-sùil,  tha  h-uile  glùn 

'us  crith  orra. 
A  suas  tha  'n  tuagh  'n  glaic  an  trèin  's  e  'g  èirigh  anns  na 

stireaban, 
Chaidh  ceann  'us  clogad  an  fhir  mhòir  mar  phlaosg  na 

cnò  'na  spealgan, 
Chaidh  a'  bhuill'  ud  mar  bu  dual  do'n  laimh  nach  buail- 

eadh  cearbach ; 
Thuit  an  cuiridh  thar  a  steud  a  dh'  fhalbh  le  shrèin  mu 

'chluasan  ; 
'S  chuir  iolach  Albainn  crith  air  talamh,  's  thug  mac-talla 

'suas  i. 

'Gun  suim,  g^un  soinn — unconscious,  oblivious. 

Sud  gniomh  an  t-sàir,  nach  mùth  gu  bràth  's  a  dhuisgeas 

càil  gach  duanair ; 
An  gaisgeach  a  thug  Albainn  as  gun  chall  ach  cas  na 

tuaighe. 

Cho  fad'  sa  ruitheas  AUt-a'-bhonnaich 

Le  chrònan  rèidh,  a  nuas  o'n  mhonadh, 

Bidh  t-ainm,  a  laoich,  's  gach  caoraig  chiùin 

'S  gach  cuartag  dheth  a'  seinn  do  chliù. 

Chaidh  gamhlas  'us  mi-thuigsinn  bàs  ; 

Cha  Sasunnaich  an  diugh  ar  nàmh  ; 

Oir  's  tric  uaidh  sud  air  iomadh  raon 

A  ghàir  's  a  ghuil  sinn  taobh  ri  taobh, 

Air  druim  na  doimhne,  'fuaradh  fhras, 

Mar  aon  an  greim  am  bàrr  nan  slat, 

'S  chaidh  uair  'us  uair,  mar  fhuair  sinn  sgeul, 

Do  ghrùnnd  a'  chuain  an  glac  a  chèil', 

Air  machair  chèin,  's  na  rioghachdan  thall, 

An  dearg,  's  an  geal,  'san  gorm  ri  crann, 

Mar  uamhas  do  na  ghluais  'san  olc, 

Mar  fhuasgladh  do  gach  truaghan  bochd 

A  iomadh  trioblaid,  driop'  us  tàir, 

Mar  bhraithrean  dileas  anns  gach  càs, 

'S  a'  togail  aitreabh,  fharsuinn  fhial, 

An  lompaireachd  air  nach  laidh  a'  ghrian. 

SAORSA   LADYSMITH. 

Thdn  t-òran  so  air  a  sgr)ol>hadh  mtir  gWtn  l^e  '«  SeanaiUar  Mac 
^ lllebhàin  fein  a  b^  hghdar  dha. 

GLZt'S  B  maol.     Airfonn  piobaireachd. 

r.d'  lr'.,d'  :  t.l   I   8.,l  :  t.d'    1  r'    :  r'.d'   |t    :  -.    | 

Mo  cheann     air  mo  chluas  -  aig  gle  luain  -  each  an    raoir, 


:d'.l 


:  l.d'    Ir'    :  d'.t   II 


|.d'  Ir' 

Gun  duil        a'm  ri  fuasgladh  cho       lualh     as  ar     teinn  ; 

j.d'  Ir'.d'  :t.,l    I   s.s  :  t.d'    |r'j':r'.d'   It    :-. 

'.S  ann  thuit  mi  an  am  bruadar  bhi  'n  cluaineig    'sa    choill, 

j.d'  Ir'       :d'.l  I   f.,s  :  l.d'    It     :8.,s    I  s    :  -. 

'Us    fuaim    nan  eas    maoimeach  o      aimhnichean     bheann. 

f  .d'  1 1        :  s.s  I   s.,1  :  t.d'    l  r',r'.-:  s.8    1  t  :  — 

Bha    torman       nan  sruthan  fallain  caithream  troimh  na  dob ; 

j       ll.t     :d'.d'  I    f.f  :  f.l      1  d'    :  t.s    II    :  -. 

'S  air  an  oiteig    fhuarghlain  bha    nuallan    nam    piob ; 

j.d'  Ir'       :  r'.r'  js       :  s.d'     |  r'     :  r'.d'  I  t   :  -. 

A'       crùnadh       gach     s<>lais        a        chòisir     bha     ì)inn, 

r.d'  Ir'       :d'.l  I   f.s   :  l.d'    It      :s.,s    I  s  •:  -. 
Air    bharr  nan  crann  dir-each,  aig     iochdar    nan    gleann. 

SEISD. 

r.di  |t        :  s.f  I   s.,1  :  t.d'    1  r'     :  t.s    |  t    :    -.  j 

Dun-Dòmhnuill  a  th'  ann  an  diugh  ;  Dun-Dòmhnuill  nan  steud, 

f.d'  It.l^   :  s.f  I   f.,s  :  l.t     1  d'     :   t.s    |  1    :  -.    j 

Dun-Dòmhnuill  a  th'  ann  an  diugh  ;  Dun-Dòmhnuill,  an  treun, 

\  .d'  Ir'       :r'.r'  |s       :  s.d'    I  r'     :  r'.d'  I  t   :  -.    ) 
i        \  I  i 

Mo      shùil      ris    a'    chàthar,     's  bha  'n  nkmh  air  an  de, 

/.d'  Ir'       :  d'.l  |   f.,s  :  l.d'    It      :s.,s    |  s  :  -.    \ 

Dun-Dòmhnuill  a  th'  ann  an  diugh  ;  Dun-Dòmhnuill  a  th'  ann. 

r       It.s     :  s.f  I   s.,1  :  t.d'    |  r'      :  r'       I  t  :  -   l 
\       I  .1  _         ) 

Farum  bhonnaibh  nan  each  donna  cluinn !  cluinn!  cluinn! 


|l.,t    .:d'.l  I    f.f  :  f.f     Id'     :  d'  |  1  :  -   j. 

lolach  fhreagairt  nam  fear  fearail,  binn,    binn  binn. 

Ir'        :  s.s   1   s.l  :  t.d'    1  r'      :  d'  |  t   :  -.   l 

Dùd-ach      o      iomadh  bealach  'seinn,  seinn,  seinn. 


(.d'  Ir'        :  d'.l  |    f.s  :  l.d'    It       :s.,s     I  s  :  -  l 

ì       \  I  ) 

Dun-Dòmhnuill  a  th'  ann  an  diugh  ;  Dun-Dòmhnuill  a  th'ann. 

Nuair  a  rinn  mi  dùsgadh  a  dùiseal  an  àidh, 
Cha  robh  m'  aignc  sùnndach  's  mo  chùram  mar  bhà  ; 
lomadh  bean  'us  iomadh  leanabh  anacrach  gun  chàil, 
Mo  laoich  air  dhroch  càradh,  's  an  nàmh  oirnn  teann. 

Cho  luath  's  a  bha  'mhaduinn  soilleir,gloineachan*  ri  fàirjt 
Dh'  aithnich  sinn  'n  dealbh  's  an  cumadh  grunnan  luchd 

ar  gràidh. 
Ar  mighean  air  fògradh,  's  bha  sòlas  'na  àit' ; 
Thuig  an  dùil'  bha  dol  bàs  co  na  h-àrmuinn  a  bh*  ann. 

Dun-Dòmhnuill  a  th'ann  an  diugh,  &c. 

Daoin'  air  bhoil  le  aoibhneas  's  a'  roinn  sud  ri  càch  ; 
Deòir  a'  failceadh  ghruaidhean  's  an  cniaidhleachan  àrd. 
loniadh  uireasbhach  air  uilinn,  'b  fhada  fulang  cràidh, 
'S  a  dhùrachd  'bhi  'n  àird,  ged  bha  'ghàire  cho  fann  ; 
Mar  phlath  dealain  sgaoil  am  fathunn,  eadar  lag  'us  chàrn. 
Daoine-dubha  fonnar  a'  danns'  air  a'  bhlàr, 
Casa-ruisgt'  ceann  rùisgt',  'nan  deann-ruith  troimh  'n  t-sràid, 
'S  an  glaodh  bha  o  'm  beòil,  "  s  e  Dun-DòmhnuiU  a  th' 
ann." 

Dun  DònihnuiU  a  th'ann  an  diugh,  &c. 

Tha  slabhraidh  ar  daorsa  a'  caobadh  'na  mìr  ; 
An  namhaid  air  sgaoileadh  gach  taobh  feadh  na  tìr  ; 
Tha  bratach  ar  saorsa  Trasd  aonadh  Jdhath  tr'i, 
Le  crònan — 's  gur  binn  e — 's  i  dìreadh  ri  crann. 
Mar  cheò  gu'n  do  theich  ar  smalan,  's  aighearach  tha  sinn; 
'S  iomadh  bean  an  diugh  'sa  bhaile  's  leanabh  aig  a  c\ch, 
'Na  chluais  gur  a  tric  i  'cagar  barantas  air  dìon  : 
"  Na  biodh  fiamh  ort.  a  bhròin,  's  e  Dun-DòmhnuiU  a 
th'ann." 

Dun-Domhnuill  a  th'ann  an  diugh,  &c. 


•Telescopes. 


tHorizon. 


KUnion  Jack. 

LUINNEAG    AN    lASGAIR. 
Gleus  D.     Seisd.     Moderato. 

\n    :  s    :  1     I  s    :  n    :  d     1  n    :  f    :  n     |  n    :— 

Bha  mi    air     ban  -  ais     am       Bail'  lonbhar  •  Aor 


n    : s    : 1     I  s    :  n    :  d  1 r    : n    : r     | r    :—    :  d 

Bha  mi    air     ban  -  ais     am  Bail'  lonbhar  -  Aor         -       a  ; 

n    :s    :1     is    :m    :d  |n    :f    :pi     |d':r'    :pi' 

Chaidh  mi  gu    ban  -  ais    le  cuideachd  o'n  bhaile,  "S  gu'n 


FlNE. 

Ud'  :  1     :  d'    I  s    :  n    :  d     I  n    :  f    :  n     I  n    :—    :  r.     || 

M  .  1     .,  II 

d'  fhuair  mi  mo  leann-an  am       Bail    lonbhar  -  Aor         -      a. 

Rann. 

/  .nld'  :d'  :  d'    1  d'  :-.r'   :  n'    |  s    :  1    :  s     |  s    :n      :  d     ) 

An  toiseach  an  Earr  -  aich,'s  mo  lion  air    an  fharadh,  'S  mi'm 

Id'  :d'    :  d'    I  d'   :  r'    :  n'    I  I     :  t     :  1     II    :-.s    :  s     \ 
I  I  .        ,   ^ 

chlaoidh  leis  an  fhadal,   gun       eal  -  ain,    gun  saoth  -  air,  Gu  n 
Is    :1     :t     |d':-.t    :1      Is    :n    :s     I  d'   :r'    :  n'     j 

d'thàinig  an     rath  -  ad     fear  -  cuir  -  idh  o  m'     charaid     'Gam 


D.C. 


Hd'   :  1    :  d'    I  s    :n    :d     In    :f    :n     |n    :—    :  r. 
II  i 

iarr-aidh    gu    ban  -  ais     am         Bail'  lonbhar  -  Aor         -      a. 

Thòisich  na  bodaich  ri  clabhas  's  ri  fochaid, 
Ag  àireamh  gach  crois  a  tha  crochadh  ri  faoineis, 
"  S  dùth  dhuit,  a  bhalaich,  'bhi  dubailt'  ad  earalas, 
'S  caileagan  carach  am  Bail'  lonbhar-Aora  1 " 

'Sa  mhaduinn  mu'n  d'  fhag  mi,  b'i  earail  mo  mhàthar, 
"  Bi  stuama,  bi  cairdeil,  'n  ad  nadur,  a  laochain  ; 
Rach  sgiobalta  sgoinneil,  ad  eideadh  's  ad  anart, 
Mu  'm  bì  thu  'nad  mhasladh  dhomh    'm  bail'  lonbhar- 
Aora." 

'Nuair  thog  sinn  ri  bruthach  gu  h-uallagach,  iolagach, 
Oigridh  air  mhire,  troimh  fhireach  is  aonach, 
Bu  shunndach  ar  caithream  thar  mointich  is  ghleannan, 
'S  a'  phiob  a  toirt  langan  air  "  Bail'  lonbhar-Aora." 

'Am   shuilean-sa    b'    aoibhinn  'bha    dreach*  bean-na- 

bainnse, 
Is  croilean  nam  maighdean  ri  aoibh  air  gach  taobh  dhi ; 
Cha  seallainn  ri  barrachd  aig  baintighearna  fearainn 
An  Caisteal  Mhic-Chailein  am  Bail'  lonbhar-Aora. 

'Nuair  thòisich  an  dannsa  ri  fidhiU  na  seann-ruith, 
Cuir   shiùbhlach,   gu    'm    b'fhonnar    a   pong-gearradh 

aotrom, 
Dh'  fhògradh  gach  smalan  le  sòlas  a'  chaidreimh 
Is  boidhchead  nan  ainnir  am  Bail'  lonbhar-Aora. 

'S  ann  'sheas  i  m'  am  choinnimh,  's  a'  chlàiridh  fo  'r 

bonnaibh. 
A'  mhaldag  ghlan,  shomalta,  thogarrach,  aoidheil, 
Rinn  rib  o  suil  dhearcaich  mo  chridh  e-sa  ghlacadh, 
Mar  lion  mu  na  bradain  an  caisil  na  h-Aora. 

Bu  trom  a  dh'  fhàs  m'aigne  'nuair  b'  èiginn  dol  dachaidh, 
Cha  togainn  ri  aighear  o'n  dhealaich  mo  ghaol  rium  ; 
Bu  sgith  mi  de  'n  astar,  is  m'  inntinnn  fo  airsneal, 
'S  mo  chridhe  fo  ghlais  ann  am  Bail'  lonbhar-Aora. 

Gach  taobh  ni  mi  gluasad,  ma  's  Deas  no  ma's  Tuath  e, 
(rur     caochlaideach     luaineach     mo      smuaintean-sa 

daonnan  ; 
Bheir  'neòinean  air  machair,  no  faoileag  na  mara, 
Am  chuimhne  mo  chaileag  'tha  'm  Bail'  lonbhar-Aora. 

Ach  bheir  mi  mo  ghealladh  dhuibh,  òigridh  a'  bhaile, 
Ged  's  ann  an  cagar  nach  canainn  ri  daoine, 
Ma  shnàmhas  an  sgadan  am  bliadhna  mar  's  math  leinn, 
Bheir  mise  dhuibh  banais  am  Bail'  lonbhar-Aora. 

FAILTE    DHUIT,    SLAINTE    DHUIT. 

i)ran  do '//  Triaih,  Gilkasbuig  Caimbeuì,  air  dha  tighinn  do  'n  Oòan 
Laihumach  a  riaghladh  Mòd  a'  Chomuinn  Ghaidhealaich  i8gj. 


Gleus  E  maol.     Seisd.     Gu  beothaiL 

/:s     Is:n:d     |s:n:d|8:I 
\         I  I 


t     I  d' 


*   } 


O       fàil  -  te     dhuit,  slàin-te  dbuit,  àdh  'us    toil  -  inn  -  tinn. 


8    :n 


:n 


n    :f 


r     :  — 


1^'  I 

Gu  dùth  -  aich   do  shìnnsreachd  an    tlr  nam  beann  àrd  ; 

(:n     l8    :1    :s      I  n    :r    :d   If    :8   :l     |  d'    :t      \ 

\         \  I  ) 

Thig  sluagh  's  iad  ri   oth  -  ail   ad  choinneamh  'nani  milt  ■  ean, 

FlNE. 

*:I      |b    :f:n      |r:d:r|n    :d:dld 

(iu     mòd  nam  fear    dil  -  eas  nach  dlob-air     na  bhà. 


Rann. 

^:n 

y. 


1    :8 


r    :d   If    :8   :1 


t 


Mo  dhJuachd  'bhi'n  taic'  ruibh,  g'ar  cluinntinn  's  g'ar  faicinn, 


i:l 


8    :n 


d    :  r    :n 


;r   :r 


'Nuair  ghluaiseas  a'  chaismeachd  moch  madainn  Dimàirt 


i:s 


8    :1 


I  s    :n    :f 


i 


:1    :t     1  d' 


'S  a  bhrùchdas  na    gaisgich    'nam     maoim  troimh  na  glacan, 

(:1      Is    :f:n     |r    :d:rlpi    :d:d    |d    :—     1 

'S  na  grunnain  tigh'nn  thair-is  thar  ais  -  eag    'us    mhàm. 

j:s     I  s    :1    :s      I  s    :n    :f  1  s    :1    :t     1  d'    :  t 
Duis  mhòr'  ag  -  us  bheag  -  a      an    còis  -  ir    le    feadain, 


ì 


(:1      Is    :n    :d     |d   :r    :n    [r    :r    :r    |r     :—     ) 

'S  mac  tall  -  a   'ga    freag-airt    an     creag-an   nan     àrd  ; 

|:n     |s:l    :s      in:r:d|f    :s:l     |d':t      \ 

i  I  I  ) 

Na  h-uillt,'s  iad  ri  dranndan,    'nan  leum  leis  na    gleanntan, 

D.C. 
f:l      I  s    :f   :n     I  r    :  d   :r    1  n    :d  :  d    1  d    :  -     |l 

^         I  .  i  II 

Co  -  fhuaim  aig  am  bonn  ris  gach    tonn   air    an     tràigh. 

Cha'n  ionann  's  na  h-uaibhrich  nach  tigeadh  gu  tuath, 
Ach  a  mharbhadh  's  a  ruagadh  feadh  chruach  agus  chàrn  ; 
Ri  losgadh  'us  leònadh  aii  creutairean  bòidheach, 
'S  e  crùnadh  an  sòlais  'bhi  còmhradh  mu'm  bàs. 
Ach  b'  fheàrr  le  Gilleasbuig  toiUnntinnean  eile, 
Cruit-chiùil  a  bhiodh  deisil  gu  freagairt  nan  dàn  ; 
Ag  èisdeachd  nan  òran  gu  h-aoibheil  'sa  chòmhlan, 
'S  a'  chainnt  a  tha  ceòlar  an  òrdugh  nam  bàrd. 

Gur  math  thig  an  deise  thug  buaidh  air  gach  sgeadach, 

Mu'  d'  chom  a  tha  eireachdail  deas  air  a'  bhlar  ; 

'S  a'  bhoineid  a'  direadh  tha  iteag  an  fhìor-eoin  ; 

Crios-guaille  nan  rìomhadh  fo  ghrinn  lannair  bràisd  ; 

Cirbean  a'  bhreacain  a'  bualadh  air  gartain, 

'S  do  ghluasad  air  faiche,  am  maise,  thar  chàich, 

Gur  iomadh  fuil  uasal  ag  còmdhail  a  d'  ghruaidhean; 
'S  tha  ìnntinn  nam  buadhan  an  suairceas  gun  stràic. 

Cha  d'fhuair  thu  le  ceannach  bhi  cruadalach  smearail, 
Ach  dùthchas  nan  seanar  nach  leanadh  an  tràill ; 
A'  chònnsaicheadh  righrean  an  aobhar  na  firinn  ; 
'Chum  còirichean  cìnnteach  na  rìogh'chd  o  gach  nàmh  ; 
Cha'n   ìoghnadh  leam   t-aogasg  's  fuil  Dhiarmaid  a  d' 

aodann, 
'O  cheannardaibh  laoch  a  bha  daonnan  'nan  sàir, 
Gur  faiUean  thu  'n  chraobhaig  a  dh'fhàs  am  Bun-Aora, 
'Leig  sios  an  fhuil  chraobhach  's  thug  saorsa  o  thàir. 


f 

FIONNAGHAL  DHOMHNULLACH.* 

THA  sgàilean  nan  linntean  ag  aomadh, 
'Tighinn  eadar  mi  's  raon  fada  tuath  ; 
Tha  farsuinneachd  cuain  nan  lùnn  gleannach 
'Tighinn  eadar  mi  's  clach  nan  stuadh ; 
Ach  chi  mi  air  àiridh  'n  crodh  bainne, 
'S  tha  bhanachag  ag  aithris  a  glaoidh, 
Is  chi  mi  gu  guamagach  caileag, 
Le  slataig  's  i  leanachd  nan  laogh. 

Mar  iteag  an  fhithich  o'n  aonach, 

Bha  dreach  agus  aogasg  a  dual ; 

'S  gach  camag  a  thuiteadh  à  riaghailt, 

I  'ga  tilgeadh  le  miar  thar  a  cluais, 

Sùil  chorrach  mar  àirneag  'san  t-Sultainn,t 

'Nuair  laidheas  an  dealt  oirre  trom, 

Gruaidh  thana  air  fiamh  nan  ròs  driseach, 

Cneas  geal  mar  bhlàth  sgithich  air  tom, 

Cò  smaoinich  ?  'san  am  ud,  cò  shaoileadh  ? 
Na  bha  'n  dàn  dhith  's  ag  aomadh  g'a  còir  : 
No  luaidheadh  ri  Fionnaghal  an  crannchur 
'Bha  am  Freasdal  a'  dealbh  dhith  'na  stor. 


Fhuair  an  duan  so  a'  cheud  duais   aig  a'  Mhod  Ghaidhealach 
a  bha  air  a  chumail  an  Dun-Eideann  'sa  bhliadhna  1899. 

t  September. 

Ach  conia,  rinn  tim,  mar  is  gnàthach, 
A  nochdadh,  's  an  sgàil  thoirt  a  thaobh  ; 
'S  thug  euchdan  na  h-ainnir  ghil,  mhùimich, 
Deòir  aoibhnis  o  shùil  iomadh  laoich. 

Cha  b'  ann  'n  uair  bha  'n  Prionnsa  gu  buadhach, 

An  caistealan  uaibhreach  ri  mùirn, 

'Dh'  iarr  Fionnaghal  a  chomunn  no  aoidheachd, 

No  cead  tighinn  le  aoidhean  d'a  chùirt ; 

Ach  'n  uair  a  bha  'n  t-aonranach  truagh  dheth, 

Mar  shionnach  'ga  ruagadh  's  'na  chàs, 

Us  fios  aig  na  h-uile  'san  uair  ud, 

Na  *n  glact'  e  gur  luath  bhiodh  a  bhàs. 

Gur  h-iomadh  fear  treun  nach  robh  aoibhinn, 
A  latha  's  a  dh'oidhche  fo  sprochd, 
An  dìiil  leis  gach  sgeul  gu  'm  biodh  sgiorradh 
Ri  innseadh  mu  'n  iomalach  bhochd  ; 
Gach  bealach  fo  fhreiceadain  làidir, 
Luingeas  a'  ràsladh  a'  chuain, 
Am  fiidar  's  e  ullamh  gu  lasadh, 
An  stailinn  's  i  mach  às  an  truaill. 

Bu  ghionach  bha  nàmhaid  a'  Phrionnsa, 
Gu  diorrasach,  dlùth  air  a  ruaig, 
Cho  fuilteach  ri  mial-chii  air  riasglach, 
Is  saoghan*  o  'n  fhiadh  'na  chluais, 
An  cunnart  mar  fhuaradh  nam  frasan, 
A'  spùtadh  gu  bras  troimh  gach  gleann, 
Gun  dòigh  no  gun  seòl  air  dol  às  aig' 
'S  na  miltean  gu  bhrath  air  a  cheann. 

*Panting. 

B'  ann  an  sin  a  chuir  euchdag  nam  buadhan 

Cagar  an  cluais  a  fear-daimh, 

Dh'  innis  i  dhasan  a  diùrais,* 

Is  dh'aslaich  i  stiùradh  fo  laimh. 

Gu  smacail  deadh  bheusach,  ro  chhuiteach, 

Threòirich  i  'm  Prionns'  troimh  gach  cruas, 

'S  chuir  i  'naimhdean  air  seachran  claoidhteach^ 

Is  esan  air  luing  thar  a'  chuain. 

Spart  fior-ghlan  na  h-iocshlaint  gun  truailleadh,. 

Cha  dean  aois,  ach  a  luach  'chur  am  meud  ; 

Cha  bhreothar  le  bruthainn,  no  duais  e, 

'S  cha  reothar  le  fuarachd  no  eud ; 

Is  ionann  sud  's  buanas  do  chliìi-sa ; 

Cha  leigear  a  mhùchadh  no  chall ; 

E  daonnan  fo  ùr-bharr  's  fo  dhuilleach, 

Gorm^  dosrach,  mar  chuiUonn  nan  allt. 

Ni  Breatunn  ort  luaidh  am  beò-dhùrachd ; 
'S  cha  'n  fhaigh  thu  dad  cHù  nach  do  thoill ; 
'S  ni  Albainn  t'ainm  altrum  gu  muirneach, 
Mar  àilleag  ghlan,  chùbhraidh,  gun  fhoill  ; 
'S  mar  Ghàidheil,  tha  againne  faillean, 
Is  cuimhneachan  maireann  ri  'r  beò, 
An  neamhnaid  o  'm  fad'  o'n  tig  soillse, 
'S  i  boillsgeadh  a  Eilean  a'  cheò. 

Cho  fad'  's  a  thig  sneachd  o  na  speuran, 
'Na  chleideagan  geal  air  a'  bheinn, 
No  drìichd  air  na  machraichean  feurach, 
'S  na  h-eòin  air  na  geugan  a'  seinn  ; 

•  Secret. 

Cho  fad  's  a  bhios  gaineamh  air  cladach, 
Is  cobhar  mar  chanach  air  sruth, 
Bidh  Fionnaghal  Dhòmhnullach  barrachdail, 
'S  gur  binn  leinn  a  h-ainm  o  gach  guth. 

MOCH-THRATH.* 

AiR  FONN  "  Mairi  bhàn  òg." 

QU  'n  do  dhìrich  mi  suas  feadh  bhruach  'us  bhadan, 
'Nuair  ghluais  mi  maduinn  an  dè  ; 
Bha  crònan  cho  binn  aig  uiUt  a'  ghleannain, 
Ri  ìnnleachd  ealant'  nan  teud ; 
Bu  ghile  na  neòil  na  clòimhteach  canaich, 
'Nan  cleòcain  tarsuinn  troimh  'n  speur, 
Am  breacadh  a  cràsg  mar  sgàileag  ainnir, 
'Toirt  màldachd  maise  do  'n  ghrèin. 

Bha  gorm-uchd  a'  chuain  gun  ghluasad  tuinne, 

Gun  fhuaim,  gun  phlub  air  a  thràigh  ; 
'Dealbh  tharruing  ann  fèin  a  reir  a  chumadh, 

Gach  creutair  lurach  'ga  shnàmh, 
Le  'sgiathan  a'  sgaoil  mu  'n  t-saoghal  againn, 

Cha  'n  fhaod  gu  'm  breathnaich  mi  'mheud  , 
'S  a  chirb  bha  cho  rèidh  fo  m'  lèirsinn  agam, 

'S  i  sleuchdte  'm  faileas  nan  nèamh. 

Builgeadh  o  'n  iasg,  's  e  blian  ri  cladach, 

'Us  fiamh  a  lainnir  'san  t-sàil ; 
Gach  achadh  fo  dhèis  's  an  sprèidh  air  mhachair, 

O  'n  d'  eisd  mi  langan  nam  bà  ; 

*Choisinn  an  duan  so  a'  cheud   duais   aigf  Mòd  a'  Chomuinn 
Ghaidhealaich  an  Glascho  'sa  bhliadhna  1895. 

>ill  nan  dos  dlìith  a'  briichdadh  toraidh, 
A  lùb  nam  mogal  gu  làr  ; 
Rifeid  's  gach  geug  bu  shèisdir  caithream, 
A'  gleus'  air  meanganaibh  àrd. 

Bha  còmhdach  nan  cluan  am  buadhan  cinneis, 

'S  na  huain  a'  ruitheis  mu  'n  chàrn  ; 
Bu  dealr^ch  an  driìichd  air  tùis  nam  blleag, 

Sud  cùirnean  sileadh  an  àigh  ; 
An  seillean  le  miadh  gu  dian  a'  solar, 

A  mhiann  à  broiUeach  nam  blath  : 
Luath's  aiteal  a  sgèith  ri  sèirean  *  srannain, 

'Na  leum  measg  fhaiUeanan  tlàth. 

Tha  'm  pailteas  an  stòr  Rìgh  mòr  nam  Flaitheas, 

Gu  slòigh  a  chumail  gun  eis  ; 
Tha  fonn  agus  cuan  le  'n  cual  de  mhaitheas. 

A'  cruachadh  thairis  gu  lèir ; 
Cha  d'  fhàgadh  a'  chrion-chnoimh  dhìblidh  falamh, 

Tha  mirean  aice  gu  feum. 
'Nis,  c'  uim'  gu  'm  bheil  dìth  air  miltean  leanabh, 

'Na  ìomhaigh  bheannaichte  fèin  ? 

O'n  thugadh  an  saoghal  saor  do  *n  duine, 

Sud  aobhar  tuilleadh  de  nàir, 
Gu  fuil'ngeadh  co-rian  do  bhiasdan  gionach, 

A  bhiadh  a  thilleadh  o  'n  phàisd' ; 
No  leanabanaibh  maoth,  às  aogmhais  arain, 

Gun  aoidh  aig  cagailt  gun  bhlàths, 

*  S^rean. — A  low  humming  sound. 
"S  binne  na  'n  seiilean  am  bruaich,  sèirean  an  leanaibh  'na  shuain. 

'S  an  athair  bochd,  fann,  's  e  crom  'na  fhallus, 
'Cuir  saiU  mi-fhallain  air  càch. 

Fhir  leis  am  b'  àiU  an  cànain  aithris, 

Gur  fàgail  Mathais  mar  tha, 
'S  toibheum  do  chainnt,  'us  cam  do  bharail; 

Nach  dall  do  thagairt  an  dràsd  ? 
Tha  'chuibheal  ud  ch  mar  nì  nach  buin  Da, 

Mur  h-ìnnleachd  duin'  i  cha  'n  fheàrr ; 
Cha  chuir  i  'n  car  cruinn  le  'chuibhHbh  uile, 

A  chaoidh,  *s  gach  buiU'  aice  ceàrr. 

AM   FRAOCH.* 
Glec'S  C.     Moderato. 

t       :  r       !  f     :  -.S   :  1  I  d'    :  t     :  1     !  1      :  -.S   :  f      !  S   :  f      I 

'I  !                             »■ 

O,     fàilt'    air     do  bhadain    a's      cubhraidh    na'n  caincal  ; 

(       :  r       I  f     :  -.8   :  1  I  d'   :  t      :  S    j  1     :  -.r'  :  r'     |  r'  :  -    I 

♦                  I  I                                                t 

O,       fàilt'  air  do  bhadain  's  do  mheangain  air  raon  ; 


(    :  r' Jl'     I  f     :  -Jl'  :  r' 


:  -  d'  :  8    11     :  -.r  :  r     I  f    :  S 


Tha     còis  -  ir  bhinn  ghreannar  a'     gleus  -  adh  gu    fonnar, 

J       :  1       Ir'    :d'    :  1       II    :  »     :f    |8    :f     :n     Ir  :  -     II 

S  an  trusganaibh     samhraidh   air    gleanntan  mo  ghaoil. 

'S  tu  sgeadaich  'nan  àilleachd 
Na  fuar  bheannaibh  àrda  ; 
Gheibh  feadag  is  tàrmachan 

Blàths  o  gach  gaoth  ; 
'S  tu  fàs  leis  a'  mhislean, 
Air  còmhnard  nam  frìthean  ; 
'S  gu'n  còmhlaich  thu'n  dithean, 

Aig  \sleach  nan  caol. 

Gur  sòghar  mar  bhiadh  thu, 
Dh'eòin  ruadha,  's  do'n  liath-chirc  ; 

*Choisinn  an  t-oran   so  an  dara  duais  ai^  >f(>d  a'  Chomuinn 
Ghaidheaiaich  'san  Oban  Lathurnach  'sa  bhiiadhna  1894. 

Tha  dèidh  aig  an  fhiadh  ort 
Aig  riasgaibh  nam  maol ; 

Gur  guamach  a  dh'  fhàs  thu, 

Gun  saothar  nan  làmhan. 

'S  na  cluaineagan  fàsail 
Tha  nàdurra  saor. 

Thèid  fleasgach  do'n  chòmhlan, 
'S  tu  'm  broilleach  a'  chòta, 
Bad  ùrail  mu'm  pròiseil 

An  oigridh  's  an  t-aosd' ; 
'Nuair  cheanglas  an  rìbhinn 
A  dualan  'san  t-sìoda, 
'Toirt  buaidh  air  gach  rìomhadh 

Tha  mìn  ghasan  fraoich. 

Fo  chaoin  dhealt  nan  speuran, 
'San  òg-mhaduinn  chèitein, 
No  'lasadh  nan  slèibhtean 

Ri  grèin  air  gach  taobh, 
Bidh  seillean  le  curam 
A'  deoghal  do  chùirnein  ; 
'S  tu  neamhnaid  a's  mùirniche 

'N  dùthaich  nan  laoch. 

Tha  mòran  'gam  buaireadh 
An  inbhe  nan  uaibhreach  ; 
'S  tric  cadal  gle  luaineach 

Air  chluasagan  maoth  ; 
De  shòlas  cha  d'  fhuair  iad 
'N  am  dùsgadh  à  'm  bruadar, 
Na  gheibh  mu  do  bhruachan 

Am  buachaiUe  laogh. 

SORAIDH    LEIS  NA   H-ARMUINN  UR. 

REISIMEID    GHAIDHEALACH    GHLASCHO. 
Do  Chaptain  Yeàrlach  Grannd  air  dha  bhi  afàgail  Ghlascho. 
GleL'S  B  maol.     Seisd.     Moderato. 

/ :  ri .  n,^i    1  m, .  ri.d,  :  r,.^  1  s,    :  r./i   j  r .  d,l,  :  s,.,l,   1  d      \ 

Soraidh     leis  na  h-armuinn  ur,     Th'ann  an  Glasacho  nam  bvith, 

j :  r .,  d      I  l„Si .  f,    :  n,.,r,  1  d.,t,  :  li.s,  1  ni.,Si  :  li.,r     1  r       I! 

Biiniflh  'us  beannachd  's  e  mo   rùn,    Agus  cliù  'bhi  aig  na   seòid. 

GED  thèid  mise  thìr  na  grèin', 
*S  glòrmhor  soillearachd  na  speur, 
'S  tric  a  bhios  mo  shùil  am'  dhèigh, 
Feadh  nam  beann  mu'n  sleuchd  an  ceò. 
Soraidh  leis,  &c. 

Far  am  biodh  an  tlus  's  an  aoibh, 
Dubhar  ciùin  'nuair  dhlùthaich  oidhch', 
Gàir  nan  eas,  lon-dubh  air  craoibh, 
Smeòraichean  an  coiU  nan  cnò. 

'Nuair  a  gheibh  mi  greis  leam  fhèin, 
Tionndaidh  m'  inntinn  le  mor  spèis 
Ris  na  suinn  a  dh'  fhàg  mi  'm  dhèigh, 

Gillean  grinn  'san  eideadh  's  bòidhch*. 

Thèid  iad  deas  'nan  èideadh  suas ; 
Faic  gach  ceannard  smachdail  cruaidh  ; 

Tlachd  gach  sùl  tha  air  a'  chluan, 

'Nuair  a  ghluaiseas  iad  fo  'n  sròl. 

Piobairean  le'n  duis  ri  srann, 
Seannsairean  air  ghleus  'nan  deann, 
Bruidhnidh  iad  a  h-uile  pong, 

Thogadh  m'fhonn  ged  robh  mi  leònt', 

Tha  fèileadh  preasach  air  na  laoich, 
Boineid  bhiorach  fir  an  f  hraoich, 
Iteag  dhu-ghorm  dhait'  'na  taobh, 

'S  gunna  caol  nach  diìilt  an  t-òrd. 

'S  calma  duineil  cluich  'nan  treun, 
Ord  'us  clach,  'us  gearradh  leum, 
Caith  nan  cabar,  cur  na  rèis, 

'S  iad  mar  earb  an  t-slèibh  cho  beò. 

'S  ma  dh'  eireas  gu'm  faigh  sinn  tàir, 
'S  nach  dion  ar  dìithaich  ach  blàir, 
'S  cinnteach  chaidh  ar  dùthchas  ceàrr, 
Mur  faic  sibh  aig  an  nàmh  a  chòir. 


w 

CHI   MI  MUILE  NAM  BEANN  FUAR* 


Glels  G.     Moderalo. 


r\.x\    I  f.n   :  r.n    I  s 


(:  r.r     1  d.d  :  l|.li    |    Si 

l  1 I 

Chi  mi    bhuam,    fada     bhuam,    Chi  mi  bhuam,  ri  muir  -  làin  ; 


/:  1.1      I  s.s   :  f.m     I    r      :  d.l,    1  s,      :  d.r   |  f.n    \ 

l  I  I  i" 

Chi  mi    Muile     nam  beann  fuar,     Fada  bhuam  thar  an  t-sàil, 


:  r.r     1  d      :  l,.l,    I   s, 

Fada      bhuam    thar  an  t-sàil. 


CHI  mi  muUach  nan  beann  mòr 
Anns  an  òg  mhaduinn  àidh  ; 

An  t-aon  is  àirde  dhiubh  na  'n  còrr, 
*S  badan  ceò  air  a  bàrr. 

Fada  bhuam  thar  an  t-sàil. 


Chi  mi  Dubhairt,  chi  mi  'n  tùr, 

Chi  mi  smùdan  no  dhà. 
Chi  mi  doireachan  nan  allt, 

Spreidh  nan  gleann  le  'n  cuid  àil. 

*Rinneadh  an  t-òran  so  uair  a  bha  'n  t-ù§^hdar  air  turas 
cuain  mu  'n  otiairt  air  an  Eilt'an  Mhuileach. 

Chi  mi  'n  Leitir  taobh  a'  chaoil, 
Dh'fhàs  gun  saothair  nan  làmh  ; 

Chi  mi  'ghucag  air  an  fhraoch, 
Chi  mi  'n  caorunn  fo  bhlàth. 

Chi  mi  fior-uisge  nam  beann, 

Tigh'nn  'na  dheann  leis  gach  màm  ; 

Aird-nan-cros  'us  Rudh'-nan-Gall, 
'S  bristeadh  thonn  air  a  thràigh. 

Chi  mi  Treisinnis  nan  sonn, 
Lunga  thall,  creagach,  àrd ; 

Chi  mi  Calgairidh  ri  grèin, 

'S  boiUsg'  mar  reul  o'n  Tràigh-bhàin. 

Chi  mi  bràigh  Leac-a-lìth, 

Chi  mi  Dìnnseag  's  a  Gheairn'; 

Beul  Loch  Leamhain,  Eilean  I, 
A  ghaineamh  mhìn  ri  muir-tràigh. 

A'  ghrian  a'  siaradh  anns  an  speur, 
Cuan  'na  rèidhlean  cho  sèimh ; 

Rudh'  Aird-Eallanais  'nar  dèigh 
'S  cobhar  brèid-gheal  o  'sàil. 

Chi  mi  'n  aitreabh,  chi  mi  chruach, 
Ris  na  chuallaich  mi  'n  t-àl ; 

'S  gu  bheil  cagar  ann  am  chluais 
O  gach  bruaich,  air  na  bhà. 

Gu  bheil  cagar  caidreamh  binn, 
'Thig  a  nìos  'n  uair  a's  àill. 


SGEULAICHE    NAN    CAOL. 


255 


Ged  tha  fios  agam  'us  cìnnt, 
Riums'  nach  tìll  iad  gu  bràth. 

Tir  a'  bharraich,  tìr  nan  stuadh, 
'S  tric  a  luaidh  ort  na  bàird ; 

Car  mar  char  a  rèir  gach  pong 
Thig  gach  rann  dheth  'na  àit'. 

'N  uair  a  thug  mi  riut  mo  chùl, 
Rinn  mi  dùsgadh  gu  dàn  ; 

'S  dh'  eirich  m'  fharmad  ris  a'  bhrùid, 
'Bhios  mu  d'  stìican  a'  tàmh. 

Bidh  mi  'sealltainn  ris  a'  Chùirt, 
'S  bidh  mi  'n  dùrachd  no  dhà ; 

'S  bidh  mi  'g  altrum  tuille  's  dìiil, 
Gu  'n  tig  cùisean  na  's  feàrr. 

MORACHD     BHREATUNN.* 

AIR  FONN  "FEASGAR  LUAIN"  LE  BARD  CHEANN  LOCHEARANN. 

THA  Breatunn  mòr  nan  iomadh  sian, 
Air  cheann  nan  rioghachd  am  mòralachd, 
An  lompaireachd  air  nach  laidh  a'  ghrian, 
Gur  buadhach  rianail  òrdail  i ; 
Tha  cliù  a  mac  air  feadh  gach  tìr, 
'Us  earbar  gnìomhan  sònraichte, 
Ri  laoich  gun  sgàth,  nach  gèill  an  càs, 
An  uair  ni  nàmh  an  còmhlachadh. 

Le  diorras  daingeann,  Sasunn  treun, 
A'  dol  do  'n  streup  's  an  Ròs  oirre  ; 
'S  tha  Fonntan  Albann  daonnan  geur, 
Mar  's  tric  bu  lèir  da  cònspaidich  ; 
Tha  Seamrag  thrì-bhileach  nan  cluan 
'Na  suaicheantas,  's  gur  bòidheach  i, 
Aig  Eirinn,  do  nach  aithne  striochd 
An  am  'bhi  shìos  'sna  còmhragaibh. 

'S  mòr  an  t-saothair  leis  an  d'  fhuair 
I  h-uile  buaidh  thar  dòbhairteachd  ; 
A  maoin,  'us  call  a  miltean  sonn, 
•Air  muir,  's  air  fonn  'nan  dòrlaichean  ; 
Cha  laidh  a'  ghrian,  ged  theid  i  siar, 
Air  uaighean  trian  de  h-òganaich, 

*Choisinn  an  duan  so  duais  aig  a   Mhod  a  bha  'm  Peairt  s'a 
bhliadhna  1900. 

A  dhoirt  am  fuil  air  iomadh  raon, 

A  bhuain  na  saors'  mu  'n  spòrsail  sinn. 

Gur  spòrsail  sinn,  's  cha  'n  ìoghnadh  dhuinn, 

Ged  's  mòr  ar  suim  de  'n  òirdhearcas, 

'S  de  'n  t-srad  o'n  àdh  tha  'n  uchd  nan  sàr, 

Ri  'n  abair  càch  na  Leoghannan  ; 

Nach  gabh  brath  leibideach  air  nàmh, 

'S  nach  diùlt  an  làmh  an  tròcair  dha, 

'S  a  roinneas  ris  le  cridhe  fial, 

Gach  deoch  no  biadh  'nan  stòir  aca. 

Cha  cheann  a  taghal,  's  cha  'n  e  'beachd, 
'Bhi  'cath  le  feachd  an  spòrsalachd  ; 
No  ruagadh  sluaigh  le  iolach  chruaidh, 
A  chum  a  bhuaidh  g'a  glòrachadh  ; 
Ach  braithreachas  a'  chinnidh-dhaonn, 
'S  an  domhan  saor  mar  's  còir  dha  bhi, 
'S  gach  creutair  ann  an  iomhaigh  Dhia, 
Gu  'm  meal  e  'n  rian  is  còir-bhreith  dha, 

Gur  lìonar  iad  an  dùthaich  chèin, 
Fo  chisean  brèig  'us  stròdhalachd  ; 
'S  ged  's  fad  fo  dhaors'  aig  daoine  breun, 
Gidheadh  cha  trèig  an  dòchas  iad ; 
'S  e  guidhe  dhùrachdach  an  creubh, 
'S  an  dùil,  gu  'n  tèid  an  còmhnadh-san 
'L  e  Breatunn  mòr  o  chùl  na  grèine 
G'  an  toirt  fein  fo  'sròlbhrataibh. 

Fo  'ceannsal  ceart,  a  beachd  a  sluaigh, 
Gun  reachdan  cruaidh  'gan  sàrachadh  ; 

Fo  Bhanrigh  chneasda  'chleachd  bhi  suairc, 
'S  a  riaghladh  fuaight'  ri  màthrantas ; 
Bheir  airc  a  h-iochdran  deòir  gu  gruaidh, 
Is  fuasglaidh  a  làmh  orra  ; 
'S  aig  leanabaibh  dubh  taobh  thall  nan  cuan, 
Tha  h-ainm  'ga  luaidh  am  bàighealas. 

An  uair  thig  gorta  chruaidh  do  'n  tìr, 
Le  'n  dean  na  mìltean  bàsachadh, 
Bidh  sùil  nan  truaghan  thar  a'  chuain 
A  dh'  f  heuch  an  cual  a'  Bhanrigh  e. 
Theid  làmh  a'  phailtis  d'a  tigh  stòir, 
'Us  bheir  i'n  t-òr  'na  mhàmannan ; 
'S  le  'h-eiseimpleir  gu  'm  brùchd  na  buinn 
A  sporan  trom  's  an  làn  annta. 

Gach  fear-obair  bheir  le  sùnnd, 

O  'n  chrann  o  'n  bhùth  's  a  gàrraidhean, 

Na  choisinn  e  le  fallus  gnùis, 

Cha  diùlt  e  do  na  cràitich  e. 

A  chomh-iochdarain  an  èis, 

'S  e  miann  a  chlèibh  an  sàbhaladh, 

'S  na  pàisdean  anns  an  sgoil,  gu  luath, 

Le  'n  sgiUinn  ruaidh  'gan  càrnadh  dhoibh. 

Tha  luingeas  luchdaichte  le  maoin, 
'S  iad  daonnan  air  an  t-sàil  aice ; 
'Us  bàrr  gach  dùthcha  cùbhraidh  caoin, 
'Ga  thaomadh  air  a  traigheannan ; 
A'  saoradh  beoshlaint  a  bha  daor, 
'Chum  sluaigh  gach  taobh  a  shàsachadh. 
'S  gu  'm  faigh  am  bochd  a  theachd-an-tir, 
Gun  meud  na  pris  'ga  shàrachadh. 

Le  fòghlum  *s  oilean  anns  gach  dreuchd, 

Gur  euchdmhor  a  fir  stàtaichean, 

A'  toirt  am  foUais  as  gach  fiU, 

Tha  'n  diomhaireachd  obair  nàduir  dhuinn  ; 

Am  feadh  's  tha  saoithrichean  gach  cèird 

A'  strìth  co  'n  t-aon  is  feàrra  dhiu, 

Le  pong  nan  òran  's  fuaim  nan  òrd, 

A'  brùchdadh  ceòl  'tha  àbhachdach. 

A  nis,  mu  'n  toir  mi  rann  gu  crìch, 

Gur  dìomhaireachd  nach  d'  àireamh  mi 

A  liughad  fiùran  ùr  gun  mheang, 

'Us  maighdeann  gheamnaidh,  àilleagach, 

A  dh'  fhàgas  dachaidh  chaomhail,  chiùin 

'S  a  thèid  do  dhùthaich  ànranach, 

Thoirt  Soisgeul  Chriosd  os  cionn  gach  sgeòil, 

Do  mhiltean  slòigh  le  gàirdeachas. 

UAIGHEAN     TEAGHLAICH.* 

AIR    EADAR-THEANGACHADH    O'N    BHEURLA. 

BU  lurach  taobh  ri  taobh  a  dh'  fhàs, 
Aon  dachaidh  làn  le  'n  aoibh  ; 
Tha  uaigh  gach  neach  dhiubh  fad  o  chàch, 
Aig  sruth,  's  an  t-sàil,  's  air  beinn  : 
A'  mhàthair  chaomh  a  chrom  os  cionn 
Gach  malaidh  chiùin  'na  suain, 
'S  gach  faiUean  pàisgt'  fo  bheachd  a  sùl — 
C'  àit  'bheil  gach  dùil  de  'h-uain  ? 

Tha  h-aon  'san  dlùth-choiU  fada  siar, 

Aig  taobh  sruth  ciar  a'  clos, 

Do  'n  Innseanach  gur  h-aithne  'n  t-àit', 

Fo  sheudar  àrd  nan  dos  ; 

Tha  h-aon  'san  doimhn'  measg  lùr  nan  luach, 

'S  gun  toirm  nan  stuadh  'ga  chlaoidh  ; 

(ied  b'esan  annsachd  chàich  gach  uair, 

Cha  ruig  neach  uaigh  g'a  chaoidh. 

Tha  h-aon  far  'm  meangar  geugan  fion', 
'Gan  snìomh  os  ceann  nan  sàr, 
Phaisg  e  'bhratach  teann  mu  'chom 
Ri  faobhar  lann  'san  Spàinn  ; 

*Bha  'n  dàn  so  air  a'  mholladh  aij^  Mòd  a'  Chomuiiin  Ghaidh- 
ealaich  an  Dun-Eideann  'sa  bhhadhna  1899. 

ìa  h  aon,  is  oirre  silidh  dlìith 
Sèimh  dhuilleach  cùbhraidh  chraobh  ; 
'S  an  Eadailt  mheath  i  measg  nam  flùr, 
Crìoch  bannal  mùimeach  gaoil. 

Is  dealaichte  mar  so  an  dràsd', 

ladsan  a  chluich  fo  'n  ghèig, 

'S  a  dh'  aithrìs  ùmuigh,  'n  àm  dol  tàmh, 

Aig  glùn  am  pàrant  fèin  ; 

'S  is  tric  a  lìon  le  'n  gàire  'n  tranns, 

'S  mu  'n  chagailt  fonn  an  duan  : 

Mo  chreach  !  O  ghaoil,  ma's  tu  na  h  ann, 

'S  gun  dad  taobh  thall  dhiot,  'uaigh  ! 

ORAN     LOCH-FIN. 
AiR  FONN  "  Gae  bring  to  me  a  pint  o'  wine." 

OCHI  mi,  chi  mi,  beul  Loch  Fin, 
'S  mu  'n  cuairtair  shios  gur  lionar  sgothain; 
Tha  bàt'  na  smuid  'ga  shnàmh  le  sunnd, 
'Us  cair-gheal  buirn  o  lùgh  a  rothan. 
Gur  iomadh  biorlainn  ghrinn  air  ghleus 
A  dhol  do  'n  rèis  le  brèide  geala, 
'S  a  còrcach  chaoin  is  caoile  sniomh, 
Toirt  srann  an  t-sioda  mhìn  ri  crannaibh. 

Tha  fraoch  do  bheann,  'us  blath  do  ghleann, 

Tha  eoin  nan  crann  's  gach  allt  'us  doire  ; 

Tha  'n  t-iasg  a  ghnath  a'  blian  ri  d'  thràigh, 

'S  gu  'm  faic  mi  dheàrrs  troimh  d'  shàil'  ro  shoiUeir. 

Tha  smuain  thar  smuain  ag'  èirigh  suas, 

Nuair  chi  mi  bhuam  gach  cluan  'us  carraig, 

Far  'n  tric  a  bha  mi  'n  ceiseig  àigh, 

'S  i  fuaim  gu  sèimh  ri  gàir  na  mara. 

Gur  tric  a  dh'  èisd  mi  oidhche  bhlàth 

Air  bruaich  fo  sgàil,  'us  càch  'nan  cadal  ; 

Gach  duil  mu  thàmh  us  tosd  's  gach  àit, 

Ach  plub  nan  ràmh  'us  dàn  a'  mharaich  ; 

An  iallan*  chaol,  mar  shuaichneas  gaoil, 

Ri  meanglain  chraobh,  's  i  sgaoilt  mu  'm  barraibh, 

*HoneysuckIe. 

'S  ann  leam  bu  chùbhraidh  'n  oiteag  chiìiin 
'S  an  làn  de  'n  drùchd  a  lùb  nam  meangan. 

'Nuair  dhùnadh  tim  thoirt  èisg  gu  tir, 

'S  gach  bàt'  fo  dhìon  's  na  lìn  air  sparraibh, 

Bhiodh  fonn  le  sunnd  air  òrain  ùr 

Aig  seoid  mo  rùin,  gun  tnù,  gun  smalan  ; 

Pong  nan  teud  's  a'  chruit  air  ghleus, 

Air  ùrlar  rèidh  nan  dèile  geala  ; 

Gach  guamag  chaoin  air  snuadh  an  fhraoich, 

Bu  mhalda  aoidh  ri  taobh  nan  gallan. 

Cho  fad  's  a  bhuaileas  cuisle  'm  chridh', 
Thig  taobh  Loch-Fin  gu  binn  a'm  aire, 
'S  ann  ann  a  dhùisg  mo  spèis  air  tùs, 
Gu  sòlas  mìiirn  an  cùirt  nan  caileag. 
Ach  dh'  fhalbh  iad  uamsa  deas  'us  tuath, 
Tha  cuid  'san  uaigh  'nan  suain  's  cha  charaich  ; 
'S  e'n  smuain  a  chràidh,  mo  chompairean  gràidh, 
'S  a  chuan  nach  tràigh  tha  pàirt  dhiubh  cadal. 

MO   CHOMHNUIDH  TAOBH   AN   T-SAH.. 

AIR  FONN  UR  LE  lAIN  MAC  CALUM,  GLASCHO. 
Glei.'S    G.     Moderato. 

\  :d.r  |n:pi|s:ri|r:—  |d:.d|n:sll  :-.t  1 1  :—  I      i 

II  I  I  I  ' 

Cha'n  fhuirich  sruth  ri  bàt    -    a,     Cha'n  fhuirich  là   ri     rlgh  ; 

I :  .d'  I  d'  :-.t  I  1 :  s  1  d':-  1  s  :  .n  1 1  :  s  I  s  :-.ii  1  r  :-  |      j 

Na     bliadhnachan  'gar  fa   -   gail,    A  dh'ain-deoin  spàirn  'us  strith. 

\:A  I  n  :-.pi  |  s  :-.s  1  1  :—  |  — :  .n  1  r  :-.n  1 1  :-.l  1  s  :—  1      i 

\        \  I  I  I  ' 

Ach  's  tric  gheibh  m'inntinn  tiàth's,  'S  mochridh  ofhuarachd  blàth's, 

\  :  I.t !  d' :  -.1 1  s  :  1   I  n  :-  !  r  :  .d  I  M  :-.pi  |  s  :-.l  |  d  :- 1  -!| 

\        \  _    I      _  I    ^  i  !! 

Ann  an  cuimhne  caidir  m'òig  -  e,    'S  mò  chòmhnuidh  taobh  an  t-sail'. 

Aìr  iomadh  uair  's  mi  'm  ònar, 
'Nan  cròilean  chi  mi  'chlann, 
I.e  greim  air  cirb  an  còtain, 
A'  còmhlachadh  nan  tonn, 

A  beadradh  ris  na  stìll, 

'Us  còbhrag  stoth  nam  mìU  : 
Gur  a  cuimhne  caidir  dhòmhsa 
Mo  chòmhnuidh  taobh  an  t-sàil'. 

'N  uair  dhìrinn  ris  an  stùcan 
O  'm  faicinn  lùb  a'  chaoil, 

0  'm  biodh  am  bàta  stiùradh, 
'S  i  giùlan  luchd  mo  ghaoil, 

Le  toradh  cuain  'us  àdh, 
(ìu  'm  buannaicheadh  i  'm  bàdh  : 
Gur  a  cuimhne  caidir  dhòmhsa 
Mo  chòmhnuidh  taobh  an  t-sàil'. 

1  tighinn  ri  fuaradh  ealamh, 
Fo  iùil  nan  gallan  suairc', 

Air  nach  cuir  geamhradh  ainneas, 
Air  nach  cuir  gaillionn  fuachd  ; 

Spriot  o  'sròin  'na  deann, 

Ròlag  gheal  fo  ceann  : 
Gur  a  cuimhne  caidir  dhòmhsa 
Mo  chòmhnuidh  taobh  an  t-sàil'. 

B'e  'n  sòlas  còmhradh  cagailt, 
'S  a  chòmhlan  gheanail,  ghrìnn  ; 
Bu  taitneach  sgeul  o'n  aithris, 
No  duan  le  caithream  bìnn, 
Toirt  aiteal  de  na  bh'  ann 
O  chian  an  tìr  nam  beann  : 
Gur  a  cuimhne  caidir  dhòmhsa 
Mo  chòmhnuidh  taobh  an  t-sàil', 

'N  uair  thilgeadh  beinn  a  dubhar 
Air  coiU  fo  'duiUeach  gorm, 
Dè  dh'  fhàgadh  m'  inntinn  dubhach, 
I)è  chuireadh  mulad  orm  ? 
'S  mo  leannan  caomh  ri  m'  thaobh, 
I^inn  fhein  fo  sgàil  nan  craobh  : 
Gur  a  cuimhne  caidir  dhòmhsa 
Mo  chòmhnuidh  taobh  an  t-sàil'. 


^65 

Mar  chuairt  feadh  chluan  nan  dìthean, 
Tha  chuimhn'  do  m'  ìnntinn  tlàth, 
Ged  's  tric  mo  chridhe  'g  innseadh 
Nach  tìll  sud  rium  gu  bràth : 
Mo  bheannachd  leis  na  bh'  ann 
An  tìr  nan  sruth  's  nan  gleann  : 
Gur  a  cuimhne  caidir  dhòmhsa 
Mo  chòmhnuidh  taobh  an  t-sàil'. 

SEINNEAM    DUAN   LE   BUAIDH    DO'N 
GHAIDHEALTACHD. 


Gleus  G.     Seisd.     Gu  beothaiL 
duan      le 


{|r.r.- 

Seinneam 


buaidb   do'n   Ghaidheattachd 

j  I   li . ,  d  :    r . ,  n  1   r  . ,  d  :    s                j 

.Seinneam  dàn   do             thlr   nan  laoch ; 

H    1 .  ,1  :    s.fe.m  |   n,  l  .—  :    Si .,  Si         / 

I  I  i 

Seinn  mo  cheòlraidh,          o'n   a  dhùisg     thu, 

li.,li  :    d.,r  I   f.,n  :    ^r.—    || 

Kann      às  ùr      do  thir      mo  ghaoil. 


\ 


w 


Ann  am  dhùsgadh  chi  mi  uam  thu, 
'G  èirigh  suas  an  uair  nach  saoil ; 

An  am  chadal  bidh  mi  cluaineis 

Mar  bu  nòs  mu  d'  bhruachan  fraoich. 

Seinneam  duan,  &c. 

Bidh  gach  coire,  doire  's  òban, 

Rium  a'  còmhradh  ann  am  smaoin  ; 

Mo  spèis  a  dh'fhàs  am  blath's  na  h-òige, 
Cha'n  fhannaiche  le  reòta  m'  aois. 

Seinneam  duan,  &c. 

Reidhlean  machair  laist'  le  neòinein, 
Biolair'  uain'  air  còmhnard  raoin  ; 

Fior  uisge  's  an  roid  'ga  phògadh, 
Bharr  na  bruaich  le  crònan  saor. 

Seinneam  duan,  &c. 

Gaithean  grèin  na  maduinn  chiìiin, 
A  las  'na  ghnùis  gach  cùirnean  braoin, 

'S  chrùnadh  feasgar  sòlas  làn 

Le  còmhradh  mald'  fo  sgàil  nan  craobh. 
Seinneam  duan,  &c. 

'Nuair  bhiodh  an  coirce  anns  a'  chruaich, 

'S  an  deireadh-bhuan  'ga  cur  air  saod, 
An  ceann-feadhn'  air  tìis  a  chòmhlain, 

Gu  làn-aighear  ceòl  'us  aoidh. 

Seinneam  duan,  &c. 
Hùg  air  òrain  anns  a'  GhàidhHg, 

Cliù  na  màldaig  chàirdeil,  chaoin  ; 
Ealaidh  threun  o  bheul  gach  òighe, 

'Caoidh  gu'n  sheòl  e  thar  a'  chaoil. 

Seinneam  duan,  &c. 
Fuaim  nan  teud  'gan  cur  'nan  deannaibh, 

Dannsadh  's  aighear  air  gach  taobh  ; 
Baintighearna  air  laimh  na  sgalaig, 

Còmh-ri  banarach  nan  laogh. 

Seinneam  duan,  &c. 
'S  iomadh  cliu  th'air  clann  mo  dhùthcha 

Anns  gach  dùthaich  feadh  an  t-saoghail ; 
Am  bàrr  nan  slat  os  cionn  nam  mòr  thonn, 

'Pasgadh  sheòl  *s  'gan  cur  mar  sgaoil. 

Seinneam  duan,  &c. 

MADUINN     EARRAICH.* 

IWI    HOSGLADH  nàdur  gu  ùrachd, 

/       \      Mar  leanabh  a  ciùin-chadal  suain, 

Fiamh  ghàir'  air  aodann  nan  stùcan 
Ri  lusraidh  chùbhraidh  nam  bruach  ; 
Shil  àdh  'na  fhrasan  o  speuran, 
A  sgeadaich  'nan  eideadh  gach  cluan, 
"S  blàths  ann  an  oiteig  na  gaoithe 
'Cur  guirme  'san  fhraoch  fada  shuas. 

Seisreach  neartmhor  's  na  h-iallan, 
'Us  treabhaiche  dian  air  an  cùl ; 
Lainnir  de  dh'  fhallus  am  bianaibh  ; 
'S  an  anail  'na  ciabhagan  dlùth ; 
An  eunlaidh,  a'  spioladh  's  na  sgrìoban, 
'Nan  cabhaig,  's  gun  sgios  air  an  sgèith  ; 
'Conaltradh  gorrachdail  gu  ròiceil, 
A'  teanal  an  lòin  as  a  dhèigh. 

Farsuinneachd  reamhar  nan  lòintean 
Fo  uainead  an  fheòir  is  glan  lith  ; 
Sprèidh  dhathach  bhuailteach  'ga  bhadadhf 
Ag  ionaltradh  's  a'  godadh  an  cinn, 

'Fhuaìr  an   dàn   so  duais  aij^   Mod   a  bha  air  a  chumail  an 
Glascho  anns  a'  bhliadhna,  1901. 

tCropping. 

Caoirich  gu  h-olannach,  adhairceach, 
A'  criomadh  feadh  aonach  'us  ghlac  ; 
An  uain  ri  leumartaich  aotrom, 
'S  a'  mireag  ri  aodann  nan  cnoc. 

Am  meanglain  chochallach  coille, 

Gu  moguUach,  coileagach,  trom, 

Cluinnear  guth  ian  nam  fead  soilleir  ; 

'S  co  chùnntas,  'nan  coirioll,  gach  pong ! 

'S  lìonar  ri  'n  àireamh  gach  muillion 

De  'n  mheanbh-bhith,*  fo  'n  duiUeach  a'  danns ; 

'S  ged  's  fann  a'  bualadh  gach  buiUe, — 

Tha  'n  comh-chaithream  uile  ri  srannd. 

Beothail,  an  seusdar  an  sonais, 
Se  aoibhneas  is  toil  leis  gach  dùil : 
Gun  chùram  mu  'n  lòn  bhi  gun  solar 
Cha  ghreas  'us  cha  chronaich  fear-iùil. 
Ach  co  their  nach  d'  fhuair  iad  mar  fhàgail, 
Aon  fhiosrachadh  àraidh  le  cìnnt  ? 
Gur  roinn  iad  de  chruinn  'ta  glòrmhor  ; 
'S  nach  leòir  sud  'chur  sòlais  's  gach  crìdh  ? 

'S  tlusmhor  am  blàths,  sruth  na  mara, 
Tha  beath'  ann  an  caran  nan  tonn  ; 
Tha  'n  geala-bhreac  'g  iarraidh  nan  amar, 
'S  an  donna-bhreac  am  braise  nan  allt ; 
Tha  saorsa  gu  cluich  aig  gach  creutair, 
A  tha  fo  na  speuran  a'  tamh  ; 
'Us  buadhan  an  gaithean  'na  grèine 
'Tha  'g  ùrachadh  spèirid  'nan  càil. 

*Insect  life. 

Ràidh  na  h-obair,  's  an  dòchais, 

Ag  ath-aiseag  treòir  do  gach  gnè ; 

'S  bidh  dùil  a'  comh-thoinneamh  ri  dòchas, 

'S  ri  fàisneachd  shòlasaich  shèimh  ; 

'S  ged  bheireadh  an  cinneas  neo-thoileach, 

*S  dhiùltadh  e  thoradh  car  am, 

Bidh  dòchas  le  manadh  math  treubhach, 

'Cur  sgàileagan  grèin'  air  a  chall. 

Earrach  'us  Sabaid  'us  dòchas, 

Triìiir  dhileab,  's  cha  'n  òr  bheir  an  luach  ; 

An  t-Earrach  'toirt  spiorad  na  h-òige, 

'S  an  t-Sàbaid  a'  glòrachadh  suaimh. 

Bu  dìomhain  ar  seilbh  's  ar  bonn-còrach, 

Gach  dUghe  'us  eòlas  'us  buaidh, 

Ar  n-aran,  ar  n-uisge  's  ar  stòras, 

Na  'n  rachadh  ar  dòchas  thoirt  uainn. 

Crùnadh  ar  tìolachdan  buileach, 

'Chuir  Athair  nan  uile  'nar  cuim, 

Ri  'n  èirich  ar  grian  air  a  h-uilinn, 

A  dh'  aindeoin  cho  dubh  's  gu  'm  bi  'n  oidhch' ; 

Lùr  dealrach  nan  luach  nach  gabh  smàladh, 

Caomh  ainnir  nan  cagaran  binn, 

Bidh  fonn  agus  cuan  ruinn  'ga  h-aithris, 

'S  thig  reultan  na  maduinn  g'a  seinn. 

BLAR     DROCHAID     SHRUIBHLA.* 

SHOILLSICH  maduinn  Fhoghair  thaitneach, 
Dheàrrs  gach  abachadh  mar  òr ; 
Lùb  fo  chudtrom  dèis  gach  cuiseig 
Gheala-bhuidh,  luchdaichte  le  stòr  ; 
Pòr  a'  nochdadh  ocair  luachmhoir  ; 
Machraichean  'us  cluain  fo  'n  lòid  ; 
Le  feartan  cinneis  grein'  'us  taise, 
Sgeadaicheadh  le  maise  'n  fhòid. 

Pailteas,  cha  toir  fois  do  'n  inntinn, 
'N  uair  tha  'n  cridh  de  mhi-rìin  làn, 
Fo  thromlach  eucoir  a  chomh-chreutair, 
Cha  bhi  neach  'na  chreubhaig  slàn  ; 
Chiteadh  sluagh  air  ghluasad  ealamh, 
Luath-chasach  thar  ghlac  'us  bheann  ; 
'S  ged  bha  arm  'nan  laimh  gu  solar, 
Cha  b'e  'n  coran  ach  an  lann. 

Bha  giubhas  dìreach,  grìnn  o'n  locair, 
'Sa  cheann-sguilb  'sa  chnoc  gu  teann  ; 
Thug  ball,  troimh  uUaig  shuas  'na  bhàrr, 
An  Leòghannf  àrd-cheannach  ri  crann  ; 

*Fhuair  an  dàn  so  duais  aig-  Mòd  abhaair  a  cluiniail  an 
lonbhar-nis  anns  a'  bliadhdna    1897. 

tThe  Lion  Rampant. 

Anns  gach  buidhinn  dhùisg  e  greadan, 
Da  'n  do  fhreagair  Creag-an-Dùin*  ; 
'S  bheuc  gach  bearradh,  'ga  ath-aithris, 
Fonnar,  farumach,  le  mùim. 

Nochd  Sir  Uilleam, — gràinne  mullaich, 
'S  righ  nan  curaidh — 'n  sin  air  lom, 
A'  toirt  earail  's  iùil  d'a  ghaisgich, 
'Gam  marasgladh  am  fasgadh  thom. 
An  laoch  do  'n  d'  thugadh  neart  o  shuas, 
Misneach,  's  buadhan  nach  robh  faoin  ; 
Mu  ainm-san  cha  dean  Albainn  suaip 
Co  fad'  's  bhios  cluarain  air  a  raoin. 

Bhrùchd  an  nàmh  le  armailt  lìonar 
O'n  Tòrrchoill,  'na  still,  gu  luath, 
Dian  gu  milleadh,  b'  àrd  an  iolach, 
'S  iad  air  mhire  'tighinn  gu  tuath  ; 
Dhlùthaich  na  h-airm  ri  amhainn  Fùir 
'Us  iad  a'  dùmhlachadh  mu  'bruaich, 
Eich  fir  Shasunn  thall  a'  deàrrsadh, 
Còmhdaichte  le  stàilinn  chruaidh. 

Shèid  le  bagradh  dùdach  Shasunn, 

Thilg  Uallas  a  chrois-tharr'  air  ball, 

'S  thar  na  drochaid  mhaoim  am  marc-sluagh, 

Grid  an  caise  gu  bhi  nall, 

An  dùil  gu  'n  saltradh  iad  fo  'n  sàiltean 

Na  h-Albannaich,  's  an  àireamh  gann, 

Lon  gach  treun  'cur  steud  'na  dheannaibh 

'S  gleadhar  aig  farum  a  bhonn. 

•The  Rock  of  Stirling. 

Sheas  ar  suinn  mar  charraig  oitir, 

Ris  an  connspaid,  stoth  nan  tonn, 

'S  cho  dlìith  ri  stuib  air  druim  na  gràineig* — 

Faobhar  deàrrsach,  bàrr  an  lann. 

Eigh  'us  iolach,  sathadh  bualadh, 

Alb'  a'  gealltainn  buaidh  le  rath, 

Mar  dhoinionn  speur  ri  aodann  stìic 

Chaidh  feachd  nan  Dùghlasach  do  'n  chath. 

Greumaich  's  Gòrdanaich  air  mhire, 
Lùthar  anns  an  drip  'nan  deann ; 
'S  buillean  borb,  's  cha  soirbh  an  tiUeadh, 
Buailt'  le  Frisealaich  nan  lann ; 
Caochain  bhras  o  lotan  riabach, 
'N  uair  a  phut  am  Fiadh  a  chròic ; 
'S  b'  onagradh  'cur  nàmh  gu  donnal, 
Fithich  dhuibh  Loch-ogh'  aig  ròic. 

Mar  leoghann  fhiadhaich,  Triath  Thorthorald,t 

A'  brosnachadh  air  tìis  a'  bhlàir  ; 

'S  air  gach  taobh  dheth  'taosgadh  fala — 

'Sleaghan  Ghallaibh,  's  lonbhar-àir ; 

Ri  aodann  marc-shluaigh  's  eich  a'  sitrich 

A*  gearradh  chrios  's  a  bristeadh  ial, 

Chum  tuagh  Lochabar  còmhrag  gharg, 

'G  a  cluich  aig  Camaranaich  Loch-ial. 

Lath'  nan  euchd  's  nam  buiUean  buadhach, 
'S  tric  'gan  luaidh  an  cainnt  nam  bàrd, 

*Hedgehog. 

tSir  Rodger  Kirkpatrick  of  Torthorald  and  Closebum. 

A'  tighinn  gu  crich,  's  an  nàmh  'ga  ruagadh 

Thar  nan  cluan,  le  iolach  àrd  ; 

'S  clach  mo  dhuan  an  càrn  nan  gaisgeach 

Nach  bu  tais  a  dhol  do  'n  strith, 

Cuimhn'  air  Uallas  cha  tèid  bàs 

Cho  fad  's  bhios  nàmhaid  ri  chur  sìos. 

Thèid  a  dhearbhadh  iomadh  uair  dhuinn 
Nach  deach  ainm  do  'n  uaigh  le  'bhàs, 
'N  uair  bhios  Albainn,  Sasunn  's  Eirinn 
'N  taic  a  chèile,  'dol  do  'n  chàs, 
'S  fuaim  na  dosraidh,  sgail  an  t-seannsair, 
'S  gread  nan  lann  a'  tighinn  o'n  trus. 
'S  oiUt  gach  nàmh  a'  dol  'san  taruinn, 
Laoidh  Shir  Uallais  agus  Bhrus. 

'N  uair  bha  'n  Eòrpa  ann  an  cunnart, 
'S  Breatunn  thall  'sa  chluich  le  càch, 
A'  cur  an  latha  *fhuiltich  chlaoidhtich, 
'Bhios  air  chuimhn'  againn  gu  bràth, 
Chualas  toirm  a  seirm  o  mhilltean, 
Osgaradh  mar  shion  an  t-slèibh, 
A'  ghairm-chath,  aig  'bheil  buaidh,  mar  dhìleab, 
Am  feum  mi  innseadh  ? — Scots  wha  hà'e. 

•Waterloo. 


275 


^ 


276  SGEULAICHE   NAN    CAOL. 


MUILE     NAM     BAGH.* 

AIR    FONN — HAOR    AR    RI    HO    RA    ILL   O,  MO 
NIGHEAN   DONN    IS    BOIDHCHE. 


Glels  G.     Seisd. 

f  I  d.,l|   :si.Si     |li,d.-:r        |r.,n   :s.n    |r,d.-:l     > 


Dlridh  mise  ris  an  t-sliabh,  Dh'  fhaotainn  sealladh  mar  mo  mhiann,. 


_f  |s.,n    :r,n.-    |  d.d    :r.,r    |n.,s  :m.,r    Id        •  ^'    l 


Air  na  h-eilean-an  an      iar  Mu'n  tèid  a'  ghrian  fo    cleòca. 

Rann. 

||d.,,,   :s,.s,     |l,.,d    :r       |r..„  :s.n    |  r.,d    :1    l 

Lòchran  iùil  nam  mlltean  sluagh  Tearnadh  mall  ri  tuinn  a'  chuain, 


11 


s.,n    :r.n      1  d.,d    :r.,r    In.s    :n.,r    [d        :  li 

'S  clrean  càir-gheal  bhàrr  nan  stuadh  A'  failc  an  snuadh  a  glòire. 

CHI  mi  thall-ud  daingeann  buan, 
Muile  bearrach,  gleannach  bhuam, 
'S  crùn  nam  beann  is  àille  tuar 
Os  cionn  nan  cruach  gu  mòrail. 

*Fhuair  an  t-òran  so  duais  aig  Mòd  a  bha  air  a'   chunia 
an   Glascho  anns  a'  bhliadhna   1901. 


àrd  a'  falbh  an  gorm  na  speur 
lolairf-fhionn  air  lìigh  a  sgeith, 
'S  bidh  a  tùirlinn  cìil  Beinn-srèin', 
Mu  'n  tèid  an  sprèidh  da  'n  cròidhean. 

'N  lorg  nan  glomhas  domhainn,  liath, 
Cròc-choill  dhlùth  'nan  lùb-allt  fiar, 
Far  am  brùchd  cruit-chiùil  nan  ian 
Mu  'n  gann  a  chiaras  glòmaich. 

Coire,  creachann,  doire  's  bàgh, 
O  Bheinn-teala'  gu  Ulbha  àrd, 
Tir  nan  rìinag,  tir  nan  sàr, 
O'm  faigh  gach  bàrd  a  cheòlraidh. 

Seunda,  seanndaidh,  coinnleir  I, 
O'n  do  bhoillsg  fad  ioma  linn 
Solus  soisgeul  feadh  gach  tir, 
'Toirt  Sgeul  na  Sith  do  shlòighean. 

'S  cagar  dìomhair  tir  mo  ghaoil, 
Crònan  binn  ri  linn  gach  smaoin, 
Bheir  air  lom  an  t-am  a  dh'  aom, 
Am  measg  nan  raon  's  nan  còiseag. 

Oigridh  'n  loinn  a  b'  aoibheil  gleus, 
Aosda  ciùin,  bu  chùirteil  beus. 


+  B'  ann   air  an   tir-mòr  a   bha   mi  'nuair  a   fhuair  mi  'ii 

"licanadh  so  air  an  Eilean  Mhuileach.   Bha  mi  a'  sealUainn  troimh 

yjhloin-amharc  aigan  àm,  is  chunnaic  mi  ian  mòr  a' sg^iathalaich 

scachad,  's  a  rcir  mo  bheachd,  bha  e  stiùradh  a  chìirsa  do  nead 

ìomraiteach  a  bha  air  taobh  siar  Beinne-na-srt^ine. 

'N  earbs'  gun  cheist  am  freasdal  Dè, 
A'  cur  an  creud  am  bòidhchead. 

Beannachd  leis  an  aisHng  bhinn, 
'S  cèit  ar  n-òig'  a  thriall  's  nach  tiU  ; 
'S  leis  gach  sòlas  fhuair  mi-fhìn 
An  innsean  nam  ban  bòidheach. 

AR     FORLACH     SAMHRAIDH.* 

IIR    FONN. — PIOBAIREACHD    DHOMHNUILL   DUIBH. 

Glels  F. 

s    :  -jn  :  n    |  1   :  -.  t   :  d'    1  s     :  -jn  :  n    |  n    :  —  :  d     ) 

Tilgidh    mi,     tilgidh     mi,         Tilgidh     mi'n  t-òrd       uam  ; 

s:-jn:n    II:-.  t:d'|s     :n     :d|r:— :d     | 
Tilgidh   mi,     tilgidh    tni,         'Ghilb  leis  an    òrd       uam  ; 

8    :  -jn  :  n    |  1  :  -.  t   :  d'    1  s    :-.n  :n    \n    :  r  :  d     > 
Tilgidh  mi'n     loc  -  ar     'S  an  tàl        as     mo    dhòrn     uam  : 

r:r     :n    |f:s       :1     Is     :n     :d|r:— :d 
Tilgidh    mi     seachad     iad,     'S  leanaidh  mi'n   còmhlan. 


.s  :s 


d':-.l    :1 


; -s  :  s 


-:d 


Tbar  nan  caol,  tbar  nam  maol,  Thar  nan  raon  còmhla  ; 

j  Id'  :-.s  :s    |  d'  : -.1    :1     Is     :n     :d    |r    :-  :d 
'Togail  àrdaibh,     'S  a'   teàmadh     gu    còmhnard ; 

j  I  d*  :  -.8  : 8    I  d'  :  -.1    :1     I  d'  :-.8  : 8    I  n  :  r    :  d 

Thar  nam  màm,  thar  nan  àth,    Ràbhartach,     ceòl  ach 

Ijr    :r    :n    |f:8      :1     Is    :n     :d|r:— :d 
Siubhai     le    caithream   Gu    dachaidh      ar      n-òige. 

"GJudheil  nam  bailtean  mòra  ag^  ath-tbathaich  dachaidh  an  òìge. 

THAR  nan  allt,  's  iad  'nan  deann, 

'Cur  ri  srann  crònain  ; 

'S  eòin  nan  crann  feadh  nan  gleann, 

Toirt  air  lom  sòlais  ; 

Ribheid  threun  anns  gach  gèig, 

No  'san  speur  ceòlar, 

Furan  'us  fàilte, 

O'r  càirdean,  'nar  còmhail. 

Togarrach,  beadarach, 
Cleasanta,  còrdail, 
Uallach,  gun  bhruaiUean, 
'S  ar  gluasad  gun  ghò  ann  ; 
'S  cuimhneachan  gaolach 
Gach  craobh  agus  òban, 
'S  cùranta,  ceanalt' 
Gach  sean  agus  òg  rinn. 

Raineach  àrd,  mhogach,  thlàth, 
Falach  chàrn  's  chròidhean, 
Mu  'm  bi  'n  t-àl,  dubh  'us  bàn, 
Aig  gach  tràth  glòmaich  ; 
Dris  nan  smiar,  duilleach  ciar, 
Tlachd  'us  miann  òigridh, 
'Measg  an  fhraoich  mheanganaich, 
Ghlaganaich,  bhòidhich. 

O  thullaich,  gu  tuUaich, 
Gu  mullach  nam  mòr-bheann, 
Faicinn  nan  luingeas 
Thar  tuinne  a'  seòladh. 

Asdarach  aotrom, 

Feadh  aonach  'us  mòinteach, 

Mireagach,  companta, 

'S  còinneach  fo  'r  brògan. 

Feadh  nan  cluan  fada  shuas, 
'Dol  a  bhuain  mheanbh-dhearc, 
'S  badag  Hath  air  an  t-sliabh, 
Ann  an  riasg  garbhlaich, 
Cuireideach,  caochlaideach, 
Daonnan  air  falbhan, 
Gun  sgios  'us  gun  airsneal, 
Tighinn  dachaidh  glè  anamoch 

NA     "  CORNS." 

ORAN    AIGHEARACH    AIR    CUSPAIR   CRAITEACH. 


AiR  FONN— "  O,  ma  dh'  fhalbh  thu  fein  a'  d'  dheòin." 

Seisd — O,  gur  truagh  mi,  hi  gur  truagh  mi  ! 
O  gur  truagh  mi,  leis  na  "  corns  ;  " 
Fàth  mo  chruadail,  's  gann  gu  'n  gluais, 
'S  e  na  fhuair  mi  leis  na  "corns." 

BHEIR  mi  'n  ghriasaich'  earail  ùr 

A  chur  mo  lùdagan  air  dòigh  ; 
An  ceap  is  motha  feumar  clùd  air 

Thoirt  a  bharrachd  rùm  do  'n  "chòrn." 

'S  tric  a  chi  mi  leigheas  cinnteach, 

'S  ceannaichidh  mi  ged  b'  fhiach  e  'n  t-òr ; 

Ach  a  dh'àindheòin  dè  ni  mise, 

'S  ann  ni  's  miosa  thèid  na  "  còrns." 

Fhuair  mi  cùngaidh,  's  bha  i  sgaiteach, 

Loisgeadh  agus  shrac  i  'n  clò  ; 
"S  ged  a  thug  i  dhiom  an  craicionn, 

Dè,  cha  d'  thug  i  mach  an  "  còrn." 

Cia  mar  dhìreas  mi  ri  aonach, 

Siubhal  fraoich  a  rinn  mo  leòn ; 
"N  uair  tha  h-uile  aon  de  m'  ladhran, 

'S  adhaircean  orr'  mar  dhamh-na-cròic. 

(ied  a  thèid  mi  do  'n  "  bhàll "  dannsaidh, 

'S  beag  mo  shannt  air  dol  g'a  chòir  ; 
Chi  mi  braoisg  air  iomadh  gàrlach, 

'Gàireachdaich  air  fear  nan  "  còrns." 

(ied  a  bhruidhneas  mi  ri  caileig, 

'S  ann  a  ni  i  fanaid  mhòr ; 
Their  i,  *s  a  sùil  air  mo  chasan, 

"'M  faigh  mi  'n  t-aiseag  ann  ad  bhròig?" 

Cha  dian  mise  'n  ceum  ach  màirneach, 

Ged  robh  nàmhaid  air  mo  thòir  ; 
B'  fhasa  dhomh  'bhi  falbh  na  sràide, 

'Us  slige  bàrnaich  anns  gach  bròig. 

Gheibh  sin  plàsd  ar  son  gach  creuchd, 

Cràdh  an  dèididh  leis  a'  chòrr  ; 
Bheir  an  turcais  fois  do  'n  deud  ; 

Ach  de,  cha  'n  fhaigh  mi  lèigh  air  "còms." 

(iheibh  sinn  Gàidhh'g  anns  gach  cànain, 

'S  bheir  sinn  Gàidhlig  air  gu  leòir  : 
Ach  ani  malachd  a  bhi  'n  dàn 

Do  'n  fhear  bheir  Gàidhlig  air  na  "  còrns." 

AN   T-AIXTAN  * 
Cleis   G.     Moderato. 

S  :  Si  I  li  :  1|  :  d  |  r  :  —  .r  :  n  1  f  :  —  .n  :  r  i  r  :  —  .d  ì 

Tha  'n     t-alltan      a'      teàrnadh  Thar  stall  agiis  chàrnan  ; 

S    :li|f:s:f|pi:-.r:d|r:-.n:s|l:-    j 

Tha  'n     t-alltan      a'      teàrnadh  Le  màm  nan  cas  stùc  ; 

j    :  s    I  1  :  r  :  r  I  r  :  -  .d  :  r  I  f :  -  .1,  :  1|  I  1,  :  s,  j 

Tha  'n         t-alltan      a'      mireag  Gu  còmhnard  a'  ghlinne, 

;  li   1  d  :  r  :  n  I  1  :  r  :  n         |  r  :  —  .d  :  Si  I  1,  :  —  ( 


I  I  \ 

'S  a   dhranndan,   an   grinneas,  Ri  binnead  cruit-chiùil. 

'S  tu  suaichneas  na  saorsa, 
Air  uachdar  an  aonaich, 
A  nochdas  do  dhaoine 

Cho  faoin  's  a  tha  'n  tùrn 
A  dh'  fheuchas  ri  d'  ghrabadh, 
'S  tu  'g  iarraidh  na  mara ; 
Gu'm  bristear  na  glasan, 

Mu  'n  stadar  do  chùrs'. 

*Fhuair  an  t-òran  so  a'  cheud  duais  aig  a'Mhod  a  blia  air 
a  chumail  'san  Oban  Lathumach  'sa  bhliadhna  1894, 

Sruth  soilleir  mar  àile, 

'S  na  speuran  gun  neulaibh, 

Tha  faileas  dhos  blàthar 

A'  deàrrs'  ann  ad  bhùm  ; 
Thig  àrd  agus  iosal, 
'S  gu  'n  caisg  iad  an  iota, 
Aig  righ  nan  deoch  's  rioghala 

'Lionar  'sna  cùirn. 

Tha  easan  nan  luath-char 
A'  builgeadh  an  uachdar, 
A  linne  nan  cuartag, 

Gun  ruadhan  'na  grùnnd, 
Mar  ioma-dath  bogha,t 
'S  a'  ghrian  a'  dol  fodha, 
Gach  curacag  a'  bogadan 

Soluis  gu  m'  shùil. 

Le  taisealt  do  cheòbain, 
Tha  'chreag  air  a  còmhdach, 
A  chòinneach  a'  toiceadh 

Nam  mòraichean  dlùth. 
Tha  'n  cnotal  ag  iathadh 
Mu  cheann  nan  clach  liatha, 
'Measg  eidheann  'us  iath-shlat, 

'Nam  miaran  's  nan  lùb. 

Mi  'm  shuidh  'sa  chòiseig, 
'S  mi  'g  cluinntinn  do  chrònain, 
'S  tha  cuimhneachain  'm  òige 
Tighinn  beò  dhomh  as  ùr. 
tBogha-frois 

'S  do  thorman  a'  luaidh 
Air  gath  guth  a  ta  bhuamsa, 
Ri  'n  d'  èisd  mi  'san  uair  ud, 
Mu  d'  bruachan,  le  mùirn. 

Tha  snodhach  air  gheugaibh, 
'S  a'  chuthag  'na  seusdar, 
'Us  liath-dhealt  nan  slèibhtean 

Ag  èirigh  'na  smùid  ; 
Co  sheinneas  dhomh  duanag, 
'S  na  bilean  thug  fuaim  dhith, 
'S  an  cridhe  thug  uaidh  i 

Glè  fhuar  anns  an  ùir  ! 

Tha  sòbhragan  snuadhar 
Mar  bha  iad  's  gach  cluanaig ; 
Ach  co  thig  g'am  buain  leam 

Ged  ghluaiseas  mi  nùnn  ! 
Tha  asdar  nan  cuantan, 
'Us  plocanaibh  uaine, 
'Tighinn  eadar  mi  's  guaineis 

'Us  suairceas  gun  tnù. 

Gun  neach  a  cho-mhealas, 
Tha  àilleachd  mo  sheallaidh 
Mar  phlaosgan,  's  iad  falamh  ; 

Gu  aighear  cha  dùisg, 
Gach  maise  ged  chi  mi, 
Tha  mulad  'gam  lionadh, 
Gun  chomh-aoisean  dileas 

D'  an  innsinn  mo  rùn 

MAL     MACLUSGI. 
Glel'S  C.     Modtrato. 

S         I   1    .,    r    :    r   .,    d   I   li    .,    d    :    r.   » 

'Nuair     thug     mi     gaol     do  Mhal  Mac  Lusgi 

Fhuair  mi  obair 

I   1    .,    r'    :    r'    .   n' 
Fhuair  mi  leannan 

d'  I   1    .    d'    :    8    .,    n 
'.S       mhaì^hdcan       àluinn 


I   f  .  n'  :  r'  .,  d'   \ 

tlr  nam  fuar-bheann  ; 

I   f  .,  r'  :n'  .  d'   t 

I  \ 

fhnair  mi  "lodging": 

I   f    .,    n'    :    r'   ^ 


shios  an  t-sràid  ; 

I    d  .,  r  :  «,8.— 
Mal  Mac  LusgL 


D.C. 

Bha  i  luachtnhor  anns  gach  dòigh  leam  ; 
B'  f  hiach  i  'n  t-òr  thar  ioma  rud  dhomh ; 
Cha  robh  'bheag  de'n  Bheurl'  aig  Dòmhnull, 
Ach  bha  gu  leòir  aig  Mal  Maclusgi . 

Fhuair  i  cairtean — phàigh  mi  fhìn  iad — 
Còrr  's  am  prìs  orr',  tha  mi  creidsinn ; 
'S  thun  an  talla  chaidh  sinn  sios, 
Is  "  soiree  "  ann  aig  Clan  Maclusgi. 

Bha  'n  Ceann-feadhn'  air  tùs  a'  chòmhlain — 
'S  ann  aige-san  'bha  'n  òraid  thaghte, 
Rachadh  gach  Fin'  's  na  frògan, 
Leis  cho  mòr  's  a  bha  Maclusgi. 

B'  ann  diu  fèin  a  bha  na  h-àrmuinn 

Dh'  fhàs  gun  mheang,  gun  sgàth,  gun  laigsC;, 

Làmhan  guineach,  fuil  air  àraich, 

"Coat  of  Arms,"  a'  Chlan  Maclusgi. 

Bha  botuil  làn  de  'n  fhìon  a  b'  fheàrr, 
A  'n  tig  an  t-àrc'  an  àird,  is  brug  leis, 
'Nuair  a  bhlàthaich  iad  le  "Tòiseach," 
'S  ann  bha  'bhòilich  aig  Maclusgi. 

Gu  'n  robh  an  sinnearachd  'san  arm, 

A'  sgoltadh  cheann,  's  bu  gharbh  an  sloiceadh  ; 

'S  daoine  gann  air  iomadh  margadh, 

Leis  na  mharbh  an  Clan  Maclusgi. 

Ach  thraoigh  am  pige,  ged  bha  steall  ann, 
'S  thug  gach  fear  'na  dheann  gu  thigh  air ; 
Mal  's  i  canntaireachd  's  a  chlous  dhomh, 
"  Neil  Gow's  Farewell  to  Whisky." 

Thuirt  i  rium  am  briathran  blàth, 
"  You'll  marry  me,"  gun  dàil,  "  my  hucksy," 
'S  thuirt  mi  fhin  'sa  Bheurla  b'  fheàrr, 
"  I  think,  a  ghràidh,  it's  rather  risky." 

Chaidh  i  ceum  an  comhair  a  cùil, 
'Us  thuit  mis'  ann  an  stùrdan  laigse, 
'S  dh'  eirich  mi,  is  miU  fo  m'  shùilean, 
Làrach  rùdan  Mal  Maclusgi. 

Ach  fhuair  mi  lighiche  rinn  feum  dhomh, 
B'  ann  le  deala,  brèid  is  "  blister," 
'S  thuirt  e  gur  h-i  'bhliadhna-leum 
A  chuir  cho  gieusda  Mal  Maclusgi. 

Dh'  fhàg  mi  Ruglen — bha  mi  sgìth  dheth — 
'S  fhuair  mi  obair  shios  am  Brigton  ; 
Fhuair  mi  leannan  a  Ceann-tìre, 
'S  tha  mi  "  clear  "  's  an  Clan  Maclusgi. 

ORAN   A'   "MHONKEY." 

HA  'n  t  òran  so  air  a  chur  am  beul  mna  còire  aig 
an  robh  mac  d'  am  b'  ainm  Niall.  Bhe  e  'na 
sheòladair,  agus  b'  àbhaist  da  bhi  toirt  dachaidh 
ainmhidhean  o  thirean  cèine. 


AiR  FoNN  : — "'Bhifalbh  na  h-oidhche  V  ainneafnh  leam, 
Ged  thu^  iad  an  aire  dhoinh." 

Seisd  : — Tha  Niall  air  tigh'nn  a  Africa, 

'Us  thug  e  "monkey"  dhachaidh  leis  ; 
Air  m'  fhacal  fein  b'e  'n  lasgair  e, 
'S  bu  sgairteil  e  air  cabhsair. 

Gur  neònach  leam  ri  ràitinn  sud, 
Gu  'm  fuilngear  ann  am  bàta  iad, 
'Us  ma  thug  Noah  'n  Airc  iad  leis, 

Gu  'm  b'  fheàrr  gu  'n  d'  fhàg  e  thall  iad. 

Gu  'n  chuir  e  'mart  'san  langanaich, 
'S  cha  toir  i  diar  de  'n  bhainne  dhomh  ; 
Na  cearcan  thug  an  anainn  orr'. 
'S  cha  dian  iad  nead  'san  t-samhradh. 

A  mhuc,  'n  uair  fhuair  e  làmh-rithe, 
G'a  marcachd  ghabh  an  gàrlach  ud, 
'Us  e  'ga  cur  'na  stàdagan, 

Troimh  ghàradh  lain  'ic  Amhlaidh. 

Air  oidhche  banais  Seònaide, 
Bha  uisge-beath'  gu  leòir  againn, 
'S  'n  uair  chuir  iad  djar  'na  sgròban  dheth, 
'S  ann  thòisich  e  air  dannsadh. 

Na  'm  faice  sibh  mar  "stepadh"  e, 
A  nùnn  's  a  nall,  's  mar  "  shetadh  "  e  ; 
Bha  Teàrlach  air  a  mhaslachadh, 
'S  e  fad'  anns  an  sgoil-dannsaidh. 

'Nuair  thug  mi  sios  do'n  rìim  orm, 
Mu  'n  gann  a  bha  mo  chùlthaobh  ris 
Bha  'phiseag  air  an  ùrlar  aig', 
'Us  smùir  e  leis  an  "yVzw  "  i. 

'N  uair  thuig  e  gu  'n  robh  corraich  orm, 
Gu  'n  tug  e  bràighe  'n  doruis  air, 
'Us  dh'  imlicheadh  e  'chorragan, 
'S  gur  hann  a  ''  tiod"  e  cheann  rium. 

Cha  'n  'eil  caob  no  cuaran, 
Air  am  faigh  e  greum  nach  buail  e  orm  ; 
'S  an  trosg  a  bha  air  chruachadh  agam, 
Fhuair  mi  stniaic  'sa  cheann  deth. 

A  mhias  'bha  shuas  fo  'n  tubhadh, 
Los  am  boinne  snithe  'chumail  uam, 
Mu  'n  gann  a  sheall  mi  ugam 
'S  ann  fhuair  mo  churachd  steall  aist'. 

Thuirt  Màiri  mhòr,  's  bha  gulm*  oirre 
Gu  'm  feumte  'bhi  fuas  furachail  uim' 

•  A  frown,  or  dubious  look,  on  hcr  face. 

'Chionn  nìur  biodh  an  t-urball  air 
Gu  'm  fàgte  air  Muracha  cam  e. 

Ach  's  e  lain  ruadh  Mac  Alasdair 
A  chuir  's  an  tuba-theàrra  e, 
Far  'n  d'  fhuair  e  bàs  car  athghearra — 
Mo  bheannachd  's  cha  b'  e  'n  call  e. 

Ged  tha  Niall  am  mìothlachd  rium, 
A  chionn  gu  'n  d'  leig  mi  dhì  air  e, 
Ach  chaidh  am  "  monkey  "  thìolachdadh, 
'S  cha  toil  leam  fhin  'bhi  cainnt  air. 

DO  'N   CHOMUNN   LEOGHASACH. 

Rann  Bliadhn'  ùire,  a  chaidh  a  chur  a  dh'  ionnsaidh  a'  Chomuinn 
Leòghasaich,  ann  an  Glaschu,  air  dhoibh  bata  snasmhor  a  chur  ugam. 

Bliadhn'  nihath  ùr  'us  moran  dhiù, 

Do  'n  Chomunn  shùnndach  Leòghsach ; 

Taing  le  furan,  buaidh  'us  uram, 

Ann  an  cuideachd  sòlais. 

Fhuair  mi  'm  bata,  'n  lorga  àlainn, 

'Chuireadh  mais'  air  làmh  fir  fearuinn, 

Tha  e  taiceil,  snasmhor,  aotrom, 

'S  ruighinn  cruaidh  mar  fhraoch  na  h-Earradh. 


DO   lAIN   CAIMBEUL,   'S   AN    LEIDEIG. 

Rann  Bliadhn'ùire  a  chaidh  a  chur  gu  lain  Caimbeul  na  Leideig. 
nach  maireann,  air  dha  rann  beannachd  Bliadhn'  ùire,  agus  crimcan 
roid  a  chur  ugam.  Bha  'n  rann  a  chuir  e  'm  ionnsaidh  mar  a 
leanas : — 

Cha  'n  'eil  ann  ach  bideag  de  'n  roid, 

Suaicheantas  Fine  mo  rùin, 

A  ghiùlanas  soraidh  mo  ghràidh 

Gu  m*  charaid  air  là  na  Bliadhn'-ùir'. 


AM    FREAGAIRT. 
Fhuair  mi  crioman  de  'n  roid, 
Ghucagach  chìibhraidh  nam  beann. 

'S  togaidh  i  m'  inntinn  o  'n  bhaile, 

Gu  cluaineagan  clannach  nan  gleann. 

Fhuair  mi  rann  nan  sreath  ciatach, 

A  dhùisgeas  gu  iarrtais  is  àird', 

'S  e  guidhe  dhomh  sonas  na  bliadhna, 

Air  a  shnìomh  ann  am  briathran  a'  bhàird. 


DO   "CHOIRE   'N   T-SITH." 

Rann   Bliadhn'  ìiire   a   chaidh  a  chur  gu  Donnachadh  Mac-Ille- 
Bhàin  ("Coire-'n-t-slth.") 

Guidheam  dhuibh  sonas  'us  sìth, 
O  thoiseach  gu  crìch  na  bHadhn', 
'Sibh  'bhi  giùlan,  mar  ar  nòs, 
Na  h-inntinn  òig  fo  'r  cuailean  liath. 


RANN   CALLAINNE. 

Rann  Caliainn  a  chaidh  a  chur  gu  seana  mhaighdinn,  seana  bhean 
eòlais  dhomh,  air  dhi  fios  a  chuir  ugam,  ann  am  feala-dhà,  mi 
dheanamh  òrain  dhith,  a  dh'  fheuch  am  biodh  buaidh  aige  a  chum 
fear  math  a  chur  'na  rathad. 

Gu'n  deanadh  a'  bhliadhna  riut  bàigh, 

'S  tu  bhi  fallain  slàn  gun  bheud, 

Gun  fhadal  mu  fhad  an  là, 

'S  gun  e  dh'  fhàgail  cràdh  'na  dhèigh. 

Cha  ghuidh  mi  dhuit  maoin  no  stòr, 

Airgiod,  òr,  no  buailtean  spreidh, 

Ach  sgroganach  deth  bhodach  còir, 

'S  sibh  air  dheadh  dhòigh  mu  'r  cagailt  fein. 

duan  o  hheòil  nan  caileag  ; 

I  n ,  1.—   :  s  .  n         1  r 

mhath  leibh,  l>eannr.chd  leibh. 


D.C. 


•Rinneadh  an  t-òran  soair  dhomh  bhi  fàgail  Talla  a'  chiùil 
an  lonbhar-nis,  oidhche  a'  Mhoid  a  bha  air  a  chumail  'sa 
hhaiip  sin  1897. 


296  SGEULAICHE    NAN    CAOL. 

'S  GUTH  gu  m'  chridhe  pong  nan  òran  , 

Caidir  sòlais  òigridh  'seinn  ; 
Aiteal  ciùin  air  laithean  m'  òige ; 

Sonas  a  bhi  'n  còmhnuidh  leibh. 

Mathair  uisge  'n  tobair  fhioruisg', 
Cainnt  ar  sinnsir,  brigh  na  loinn  ; 

'S  faochadh  tlàth  o  ànradh  m'  inntinn, 
'Nuair  bheir  rann  na  glinn  a'm  chuimhn'. 

Grian  cha  laidh  an  nochd  air  miltean, 
Leis  am  binn  a  fuinn  's  a  roinn, 

'S  do'm  bi'n  sgeul  'na  mhòr  thoil-inntinn, 
Dh'  innseas  dhaibh  gu'n  robh  sinn  cruinn. 

Astar  cuain  cha  dean  ar  sgaradh, 

'S  dùrachd  daimh  am  bannaibh  toinnt'; 

Glèidh'  an  t-àgh'  na  dh'  fhàg  a  bheannachd  : 
Oidhche  mhath  leibh,  beannachd  leibh. 

Thuit  ar  crann  air  saoghal  carach ; 

'S  coma  sud,  tha  'mhaitheas  leinn  ; 
"Bidh  sinn  beò  an  dòchas  ra-mhath;" 

Oidhche  mhath  leibh,  beannachd  leibh. 

